
Pentru Emily. 
Când spun că nu aș fi putut face asta fără tine, 


vorbesc foarte serios. 


Şi pentru Paul. Spune-mi din nou... Încotro bate 


vântul? 


Capitolul 1 


Începutul verii, 1786 


Pentru o tânără care crescuse pe o insulă - şi, mai exact, 
în Somerset -, Poppy Bridgerton îşi petrecuse nespus de 
puţin timp pe coastă. 

Nu era străină de apă. Lângă reședința familiei ei se afla 
un lac, iar părinţii lui Poppy insistaseră ca toți copiii lor să 
înveţe să înoate. Sau, mai bine zis, insistaseră ca toţi fiii lor 
să înveţe să înoate. Pe Poppy, singura fiică, o înfuria ideea 
de a fi singura din familia Bridgerton care putea să moară 
într-un naufragiu şi le-o şi spusese limpede părinților ei — 
verde-n față — chiar înainte de a trece valvârtej pe lângă cei 
patru fraţi şi de a se arunca în apă. 

Învățase să înoate mai repede decât trei dintre cei patru 
fraţi ai ei (nu era corect să se compare cu cel mare; firește 
că el învăța mai repede) şi, până în ziua de azi, era, în 
opinia ei, cea mai iscusită înotătoare din familie. Nu era 
deloc relevant faptul că reuşise să ajungă la un asemenea 
nivel mai degrabă de ciudă decât din vreun talent 
înnăscut. Era important să înveţi să înoți. Ar fi învăţat şi 
dacă părinţii ei nu i-ar fi spus la început să aștepte cuminte 
pe iarbă. 

Poate. 

Dar azi nu avea să înoate. Aici era la ocean - sau, cel 
puţin, pe Canalul Mânecii -, iar apa rece şi amară nu 


semăna nicicum cu apele liniștite ale lacului de acasă. 


Poate că Poppy era genul care să meargă împotriva 
curentului, dar nu era vreo nătăfleață. Și, oricât de singură 
s-ar fi simţit, chiar nu avea nimic de demonstrat nimănui. 

În plus, se distra teribil explorând plaja. Întinderea 
catifelată de nisip de sub picioare, aroma de apă sărată care 
plutea în aer... pentru ea, toate erau la fel de exotice ca o 
călătorie în Africa. 

„Hai, nici chiar aşa“, îşi spuse Poppy în gând, în timp ce 
ronţăi o bucăţică din familiara brânză englezească pe care 
o luase cu ea în drumeţie. Totuși, era o experienţă nouă şi 
o schimbare de decor binevenită. Iar lucrul acesta era 
important pentru ea. 

Mai ales acum, când restul vieţii ei părea că avea să fie 
exact la fel cum fusese dintotdeauna. 

Era aproape iulie, iar al doilea sezon al lui Poppy la 
Londra - felicitările de rigoare i se datorau mătușii ei 
aristocrate, Lady Bridgerton - se încheiase de curând. 
Poppy se trezise la final de sezon întocmai ca la început de 
sezon — nemăritată și singură. 

Şi puţin plictisită. 

Ar fi putut să rămână la Londra ca să se bucure de 
ultimele scântei ale vâltorii sociale, în speranța că avea să 
ajungă să cunoască pe cineva care îi scăpase până acum 
(puţin probabil). Ar fi putut să accepte invitația mătușii de 
a se retrage la ţară în Kent, sperând că avea să îi placă unul 
dintre domnii neînsuraţi care fuseseră invitați să li se 
alăture din pură întâmplare la cină (cu atât mai puţin 
probabil). Însă o asemenea decizie ar fi însemnat să 
strângă tare din dinţi și să încerce să-şi țină gura când 
mătuşa Alexandra avea să vrea să afle ce se întâmplase cu 
cea mai recentă cerere în căsătorie (cel mai puţin 


probabil). 


Avusese de ales între nişte perspective care mai de care 
mai plicticoase, dar, din fericire, fusese salvată de scumpa 
ei prietenă din copilărie, Elizabeth, care se mutase cu 
câţiva ani în urmă la Charmouth cu soţul ei, binevoitorul 
şi studiosul George Armitage. 

Cu toate acestea, George fusese nevoit să plece în 
Northumberland pentru o problemă urgentă de familie, 
ale cărei detalii Poppy nu le pricepuse niciodată pe deplin, 
iar Elizabeth rămăsese singură în casa ei de pe malul 
mării, fiind însărcinată în şase luni şi jumătate. Plictisită şi 
nevoită să stea mai mult în casă, prietena ei o invitase să-i 
facă o vizită prelungită, iar Poppy acceptase cu mare drag. 
Urma să fie ca pe vremuri pentru cele două prietene. 

Poppy mai mușcă o bucăţică de brânză. Ei bine, ca pe 
vremuri, exceptând burta uriașă a lui Elizabeth. Un detaliu 
nou în peisaj. 

Motiv pentru care Elizabeth nu o putea însoţi în 
incursiunile pe care le făcea în fiecare zi de-a lungul 
țărmului, dar nu conta. Poppy ştia prea bine că reputaţia ei 
nu avusese niciodată nimic de-a face cu sfiala, dar, în 
ciuda firii ei volubile, se bucura nespus de propria 
companie. Și, după luni bune dominate de discuţii de 
complezență la Londra, i se părea minunat să-și mai 
limpezească mintea cu aerul pătrunzător al mării. 

Încercase să exploreze câte un nou traseu în fiecare zi şi 
fusese încântată să descopere o mică rețea de peşteri la 
jumătatea drumului dintre Charmouth şi Lyme Regis, 
ascunsă acolo unde valurile înspumate sărutau țărmul. 
Cele mai multe se umpleau cu apă la flux, dar, după ce 
cercetase peisajul, Poppy era convinsă că trebuiau să mai 
existe alte câteva care nu se inundau și era hotărâtă să 


descopere măcar una dintre aceste peșteri. 


Fireşte, doar de dragul provocării. Nu pentru că avea 
nevoie de o peșteră care să nu se inunde niciodată în 
Charmouth, Dorset, Anglia. 

În Marea Britanie, Europa, lumea mare. 

Trebuia să se ridice la înălțimea provocărilor când avea 
ocazia, din moment ce se afla în Charmouth, Dorset, 
Anglia, care părea să fie un colțișor foarte mic din lumea 
cea mare. 

Terminându-și ultimele îmbucături din prânz, ea 
cercetă atent stâncile. Avea soarele în spate, dar lumina era 
îndeajuns de puternică încât să o facă să tânjească după o 
umbrelă sau măcar după un copac semeţ care să o 
adăpostească la umbra lui. Pe deasupra, era încântător de 
cald afară, iar ea îşi lăsase redingota acasă. Chiar și eșarfa, 
pe care o purtase ca să-şi protejeze pielea de razele 
soarelui, începea să îi dea mâncărimi şi să-i încălzească 
pieptul. 

Dar nu mai făcea cale întoarsă acum. Era prima dată 
când ajungea atât de departe, şi, la drept vorbind, ajunsese 
până aici doar după ce o convinsese pe slujnica plinuță a 
lui Elizabeth, desemnată ca damă de companie/însoţitoare 
pentru ea, să rămână în oraș. 

- Gândeşte-te că te bucuri de o după-amiază liberă, îi 
spusese Poppy cu un zâmbet triumfător. 

- Nu ştiu ce să zic. Expresia de pe chipul lui Mary era 
şovăitoare. Doamna Armitage a spus foarte clar că... 

- Doamna Armitage nu mai gândeşte limpede de când a 
aflat că aşteaptă un copil, o întrerupsese Poppy, cerându-și 
scuze de la Elizabeth în gând. Din câte mi s-a spus, aşa se 
întâmplă cu toate femeile, adăugase ea, încercând să 
distragă atenţia slujitoarei de la subiectul în cauză, şi 


anume să o însoţească sau nu pe Poppy. 


- Ei bine, asta sigur e adevărat, spusese Mary, înclinând 
capul într-o parte. Când cumnata mea a rămas grea cu 
băieţii ei, n-am reușit să scot de la ea un singur cuvânt 
rațional. 

- Exact! exclamase Poppy. Elizabeth ştie că o să fiu în 
regulă de una singură. La urma urmei, nu sunt vreo 
domnişorică neputincioasă. Ba chiar se spune că sunt o 
cauză pierdută. În timp ce Mary încercase să o asigure de 
contrariul, Poppy adăugase: Mă duc doar să mă plimb pe 
țărm. Ştii asta. Ai venit cu mine ieri. 

- Şi cu o zi înainte, spusese Mary cu un oftat, fără a fi 
prea entuziasmată de perspectiva unei alte după-amiezi de 
chinuri groaznice. 

- Şi cu o zi înainte, subliniase Poppy. Şi toată săptămâna 
de dinainte? 

Mary încuviințase necăjită din cap. 

Poppy nu zâmbise. Se pricepea de minune la asta. Dar 
victoria o aştepta chiar după colț. 

La propriu. 

- Ascultă, spusese ea, împingându-și slujitoarea spre o 
ceainărie drăguță, nu mai bine rămâi să te odihneşti un 
pic? O meriţi. Te-am cam epuizat, nu crezi? 

- Ai fost foarte bună cu mine, domnişoară Bridgerton, 
zisese Mary cu sufletul la gură. 

- Bună şi obositoare, replicase Poppy, mângâind mâna 
lui Mary în timp ce deschisese uşa ceainăriei. Munceşti 
atât de mult. Meriţi să te bucuri de câteva minute doar 
pentru tine. 

Astfel că, după ce Poppy plătise pentru un ceainic cu 
ceai şi o farfurioară cu biscuiţi, reușise să scape - cu doi 
biscuiţi în buzunar - şi acum era minunat, binecuvântat de 


singură. 


Dacă ar fi existat pe lume și pantofi potriviţi pentru 
cățăratul pe stânci, ar fi fost perfect. Cizmuliţele ei erau 
foarte practice, dar rezistența lor nici nu se compara cu cea 
a ghetelor fraţilor ei. Se uitase bine pe unde pășea, ca să 
nu-şi sucească vreo gleznă. Prin această parte a plajei nu 
prea vedeai picior de om. Deci dacă se rănea, numai 
Dumnezeu știa când avea să vină cineva să o caute. 

Ea  înaintă  fluierând, bucurându-se de un 
comportament atât de necuviincios (cuvântul ar fi scos-o 
din sărite pe mama ei!), apoi decise să-și facă de cap şi să 
fredoneze o melodie ale cărei cuvinte nu erau chiar 
potrivite pentru urechile delicate ale unei femei. 

- Oh, hangița cobori pân la o... o... o... ocean, începu ea 
să cânte fericită, cu ochii spre al ei... Ce-i asta? 

Se opri brusc, aruncând o privire spre o formaţiune 
ciudată şlefuită în stâncile din dreapta ei. O peşteră. Nu 
putea să fie nimic altceva. Şi era suficient de departe de 
mal cât să nu se inunde la reflux. 

- Ascunzătoarea mea secretă, prieteni, spuse ea, făcând 
cu ochiul în timp ce schimbă direcţia de mers. 

Părea locul perfect pentru un pirat, departe de 
drumurile bătătorite, intrarea fiind ascunsă de trei 
bolovani mari. Serios, era o minune că reușise să o 
observe. 

Poppy se strecură printre bolovani, remarcând în treacăt 
că unul dintre ei nu era atât de mare pe cât i se păruse 
inițial. Se furişă înăuntrul peşterii. Trebuia să-și fi adus o 
lampă, se gândi ea, așteptând ca ochii să i se adapteze la 
întuneric, chiar dacă Elizabeth sigur ar fi vrut să afle de ce 
avea nevoie de așa ceva. Era greu de explicat de ce aveai 


nevoie de o lampă când te plimbai pe plajă în plină zi. 


Poppy făcu vreo câţiva pași mici, lăsându-și încălțările 
să alunece cu grijă pe pământ, cercetând cu picioarele 
denivelările, din moment ce nu le vedea cu ochiul liber. 
Era greu să-ți dai seama, dar peştera părea adâncă, 
întinzându-se cu mult dincolo de lumina ce pătrundea 
prin intrare. Ea înaintă, încurajată de fiorul descoperirii, 
îndreptându-se încet spre partea din spate... încet... încet... 
până când... 

- Au! ţipă ea, tresărind când mâna i se izbi în ceva tare, 
de lemn. Au! spuse ea din nou, frecând locul care o durea 
cu cealaltă mână. Au, au, au! Asta a fost... 

Cuvintele îi rămaseră suspendate în aer. Indiferent de ce 
se lovise, nu părea să fie vreun afloriment natural al 
peşterii. De fapt, simţise mai degrabă colțul plin de așchii 
al unei lăzi făcute din lemn aspru. 

Bâjbâind, întinse mâna până când întâlni - de astă dată, 
mai cu blândeţe - un panou plat de lemn. Era, fără nici o 
îndoială, o ladă. 

Poppy scoase un mic chicot de veselie. Ce descoperise? 
Comoara piraţilor? Prada unor contrabandiști? Peştera 
mirosea a mucegai şi părea să nu fie folosită. Astfel că orice 
ar fi descoperit ea probabil se afla aici de secole. 

- Pregăteşte-te să descoperi marea comoară! 

Ea râse, felicitându-se în întuneric. O cercetare rapidă îi 
dădu de înţeles că lada era mult prea grea pentru a fi 
ridicată, astfel că îşi trecu degetele peste margine, 
încercând să-și dea seama cum să o deschidă. La naiba! 
Era bătută în cuie. Era nevoită să se întoarcă, chiar dacă 
habar nu avea cum să explice faptul că îi trebuiau o lampă 
şi o rangă. 


Cu toate că... 


Ea lăsă capul într-o parte. Dacă exista o ladă - două, de 
fapt, una peste cealaltă —, aici, cine știa ce era mai în spate? 

Înaintă în întuneric, cu braţele întinse prudent în faţă. 
Încă nimic. Nimic... Nimic... 

- Atenţie acolo! 

Poppy încremeni. 

- Căpitanul o să-ţi ia gâtul dacă o scapi. 

Poppy simţi că-i stă inima, dar fu uşurată când îşi dădu 
seama că vocea aspră de bărbat nu vorbea cu ea. 

Uşurarea fu înlocuită numaidecât de groază. Încet, îşi 
cuprinse trupul într-o îmbrăţișare strânsă. 

Nu era singură. 

Cu mişcări chinuitor de prudente, se trase cât mai în 
spatele lăzilor. În peşteră era întuneric, iar ea aproape 
încetă să mai respire, astfel că oricine s-ar mai fi aflat aici 
nu avea să o vadă decât dacă... 

- Aprinzi lampa aia afurisită? 

Dacă avea o lampă. 

O flacără se aprinse, luminând partea din spate a 
peşterii. Poppy se încruntă. Bărbaţii veniseră din spatele 
ei? Şi, dacă da, cum? Unde ducea peştera? 

- Nu avem prea mult timp, spuse unul dintre bărbați. 
Grăbește-te și ajută-mă să găsesc ce ne trebuie! 

- Şi cu restul cum rămâne? 

- O să fie în siguranţă până ne întoarcem. În orice caz, 
este ultima dată. 

Celălalt bărbat râse. 

- Aşa zice căpitanul. 

- Vorbeşte serios de data asta. 

- Nu o să renunțe niciodată. 

- Ei bine, dacă el nu renunţă, eu renunţ. 


Poppy auzi un mormăit chinuit, urmat de un: 


- Sunt prea bătrân pentru asta. 

- Ai pus bolovanul la intrare? întrebă primul bărbat, 
răsuflând greoi în timp ce lăsă ceva pe pământ. 

De aceea se chinuise să intre, îşi dădu Poppy seama. Ar 
fi trebuit să se întrebe cum de încăpuse o asemenea ladă 
prin deschizătura aceea strâmtă. 

- Ieri, se auzi răspunsul. Cu Billy. 

- Cu pușlamaua aia sfrijită? 

- Aha. Cred că merge pe 13 ani. 

- Nu mai spune! 

Doamne, se gândi Poppy, nimerise într-o peşteră cu 
niște contrabandiști — poate chiar pirați! — care sporovăiau 
ca două bătrânici. 

- Ce ne mai trebuie? se auzi vocea mai groasă. 

- Căpitanul a spus că nu pleacă fără o ladă de coniac. 

Poppy simţi că rămâne fără aer. O ladă? 

Celălalt bărbat izbucni în râs. 

- Ca să o vândă sau să o bea? 

- Cred că ambele. 

Un alt chicot. 

- Atunci ar face bine să împartă. 

Poppy se uită disperată în jur. Lampa împrăștia 
suficientă lumină pentru ca ea să desluşească acum ce era 
în jurul ei. Unde naiba să se ascundă? În peretele peșterii 
era săpată o mică adâncitură în care ar fi putut să se 
strecoare, dar bărbaţii ar fi trebuit să fie orbi ca să nu o 
observe. 

Cu toate acestea, era mai bine acolo decât unde se afla 
acum. Poppy se trase în spate, făcându-se mică de tot, 
multumind cu cerul şi pământul că nu-și pusese de 
dimineaţă rochia de un galben strălucitor şi rostind în 


sinea ei prima rugăciune sinceră din ultimele câteva luni. 


Te rog, te rog, te rog. 

O să fiu un om mai bun. 

O să-mi ascult mama. 

O să ascult până și slujba la biserică. 


Te rog, te rog... 


- Doamne, Dumnezeule mare! 

Poppy îşi întoarse încet privirea spre bărbatul care se 
înălța deasupra ei. 

- Pe mine, Dumnezeu m-a uitat, mormăi ea. 

- Cine eşti? o întrebă bărbatul, împingându-și lanterna 
mai aproape de faţa ei. 

- Cine ești tu? ripostă Poppy, înainte de a-și da seama de 
relativa lipsă de înțelepciune a unei asemenea replici. 

- Green! strigă bărbatul. 

Poppy clipi nedumerită. 

- Green! 

- Ce-i? mormăi celălalt bărbat -pe care părea să-l 
cheme Green. 

- E o fată aici! 

— Ce? 

- Aici. E o fată. 

Green veni cu sufletul la gură. 

- Cine dracu: este? întrebă el pe un ton categoric. 

- Nu ştiu, spuse agitat celălalt bărbat. Nu mi-a zis. 

Green se aplecă, împingându-și fața îmbătrânită mai 
aproape de chipul lui Poppy. 

- Cine eşti? 

Poppy nu spuse nimic. Cel mai adesea, nu-și ținea gura, 
dar acum i se părea momentul potrivit să înceapă să o 


facă. 


- Cine eşti? repetă el, de această dată mormăindu-și 
apăsat cuvintele. 

- Nimeni, răspunse Poppy, găsind o fărâmă de curaj în 
faptul că bărbatul părea mai mult obosit decât furios. 
leşisem doar să mă plimb. Nu vă deranjez. O să îmi văd de 
drumul meu. Nimeni nu o să ştie vreodată... 

- Eu o să știu, spuse Green. 

- Ca, de altfel, şi eu, adăugă celălalt, scărpinându-se în 
cap. 

- Nu o să suflu o vorbă, îi asigură Poppy. Nici nu ştiu 
ce... 

- La naiba! înjură Green. La naiba, la naiba, la naiba, la 
naiba, la naiba! 

Poppy se uită disperată spre cei doi bărbaţi, încercând 
să-şi dea seama dacă îi era de folos să adauge ceva. Îi era 
greu să le ghicească vârsta. Aveau amândoi aspectul pe 
care îl căpătai după ce îţi petreceai prea mult timp în soare 
şi vânt. Erau îmbrăcați simplu, în cămăși şi pantaloni 
dintr-un material aspru, înfipți în cizmele înalte pe care le 
purtau bărbaţii chiar dacă ştiau că aveau să se ude la 
picioare. 

- La naiba! răbufni iar Green. Numai asta ne mai 
trebuia. 

- Ce să facem cu ea? întrebă celălalt bărbat. 

- Nu ştiu. Nu putem să o lăsăm aici. 

Cei doi bărbaţi amuţiră, uitându-se la ea de parcă ar fi 
fost cea mai grea povară de pe lume care urma să se lase pe 
umerii lor. 

- Căpitanul o să ne omoare, oftă Green în cele din 
urmă. 


- Nu este vina noastră. 


- Cred că ar trebui să-l întrebăm ce să facem cu ea, 
spuse Green. 

- Nu ştiu pe unde este, răspunse celălalt. Tu ştii? 

Green clătină din cap. 

- Nu e pe navă? 

- Nu. Ne-a dat întâlnire pe punte cu o oră înainte să 
ridicăm ancora. Avea ceva treburi de rezolvat. 

- La naiba! 

Poppy nu mai auzise niciodată rostindu-se atât de des la 
naiba într-o singură întâlnire, dar nu i se păru important 
să menţioneze. 

Green oftă, închizând ochii, cu o expresie ce putea fi 
descrisă drept întruchiparea celei mai cumplite nenorociri. 

- N-avem de ales, spuse el. Trebuie să o luăm cu noi. 

- Ce? întrebă celălalt bărbat. 

- Poftim? zbieră Poppy. 

- Doamne, mormăi Green, frecându-şi urechile. Tu 
chiar ai scos strigătul ăsta pe gură? El scoase un oftat plin 
de durere. Sunt prea bătrân pentru asta. 

- Nu putem să o luăm! se împotrivi celălalt bărbat. 

- Mergi pe mâna lui, spuse Poppy. În mod evident, este 
un om foarte inteligent. 

Prietenul lui Green se îndreptă ceva mai mult de spate şi 
îi aruncă un zâmbet luminos. 

- Numele meu e Brown, spuse el şi îi făcu un semn 
politicos din cap. 

- Hmm, încântată de cunoştinţă, spuse Poppy, 
întrebându-se dacă ar fi trebuit să întindă mâna. 

- Tu crezi că eu vreau să o iau? întrebă Green. E ghinion 
să ai o femeie pe navă, cu atât mai mult una ca ea. 


Poppy întredeschise ușor buzele la auzul insultei. 


- Ei bine, dădu ea să spună, doar pentru a fi întreruptă 
de Brown, care întrebă: 

- Ce are ea? Mi-a spus că sunt inteligent. 

- Ceea ce ne arată că ea nu este. Și, pe deasupra, 
vorbește. 

— Şi tu, ripostă Poppy. 

- Vezi? spuse Green. 

- Nu e atât de rea, insistă Brown. 

- Tocmai ai spus că nu o vrei pe vas! 

- Ei bine, nu, dar... 

- Nu există nimic mai rău pe lume decât o femeie căreia 
nu-i mai tace gura, mormăi Green. 

- Sunt multe lucruri mai rele de atât, spuse Poppy, şi eşti 
foarte norocos dacă nu ţi-a fost dat să ai parte de ele. 

Green se uită lung la ea. Doar o privi. Apoi spuse cu un 
geamăt: 

- Căpitanul o să ne omoare. 

- Nu şi dacă nu mă luaţi cu voi, se grăbi să spună Poppy. 
Nu o să afle niciodată. 

- Ba o să afle, spuse Green cu voce amenințătoare. El 
află mereu totul. 

Poppy îşi prinse uşor între dinţi buza de jos, gândindu- 
se la opţiunile pe care le avea. Nu credea că ar fi putut să 
fugă de ei, şi, oricum, Green îi bloca drumul spre intrare. 
Se gândi că ar fi putut să izbucnească în plâns și să spere că 
lacrimile aveau să trezească în ei compasiunea, dar asta 
presupunea ca bărbaţii să și aibă aşa ceva. 

Se uită la Green și zâmbi şovăitor, încercând marea cu 
degetul. 

Green o ignoră și se întoarse spre prietenul lui. 

- La ce oră... El se opri. Brown dispăruse. Brown! ţipă el. 


Unde dracu” te-ai dus? 


Capul lui Brown se ivi din spatele unei grămezi de 
cufere. 

- Iau niște funii. 

Funii? Poppy simți că i se usucă gâtul. 

- Bine, mormăi Green. 

- Nu vreţi să mă legaţi, spuse Poppy, găsind puterea de a 
rosti acele cuvinte. 

- Nu, eu chiar nu vreau, spuse el, dar trebuie, așa că hai 
să facem să ne fie cât mai uşor amândurora, vrei? 

- Doar n-ai impresia că o să vă las să mă luaţi captivă și 
o să stau cu mâinile în sân, nu? 

- Aşa speram. 

- Ei bine, n-ai decât să speri cât vrei, domnule, pentru 
că eu... 

- Brown! strigă Green. 

Suficient de tare încât să o facă pe Poppy să tacă. 

- Am luat funia! se auzi răspunsul. 

- Bun. Ia şi celelalte lucruri! 

- Care celelalte lucruri? îl întrebă Brown. 

- Da, spuse Poppy enervată. Care celelalte lucruri? 

- Celelalte lucruri, zise Green nerăbdător. Ştii la ce mă 
refer. Şi o cârpă. 

- Oh, celelalte lucruri, spuse Brown. Exact. 

- Care celelalte lucruri? întrebă Poppy. 

- Nu vrei să ştii, îi răspunse Green. 

- Ba fii convins că vreau, ripostă Poppy, tocmai când 
începea să își spună că poate nu voia. 

— Ai spus că nu o să stai cu mâinile în sân, explică el. 

- Da, dar ce treabă are asta cu... 

- Mai știi când am spus că sunt prea bătrân pentru asta? 


Ea încuviinţă din cap. 


- Ei bine, în „asta“ intră şi să nu stai tu cu mâinile în 
sân. 

Brown apăru din nou, ţinând în mână o sticlă verde care 
avea un aer vag medicinal. 

- Poftim! spuse el şi i-o întinse lui Green. 

- Nu că n-aş putea să mă descurc cu tine, explică Green, 
scoțând dopul. Dar de ce să o fac? De ce să mă complic 
mai mult decât trebuie? 

Poppy nu avea un răspuns. Privi lung spre sticlă. 

— Vrei să beau asta? şopti ea. 

Mirosea groaznic. 

Green clătină din cap. 

- Ai o cârpă? îl întrebă pe Brown. 

— Scuze! 

Green mai scoase un geamăt istovit şi îşi aținti privirea 
spre şalul din in pe care ea şi-l îndesase în corsajul rochiei. 

- Trebuie să-ţi folosim batista, îi spuse el lui Poppy. Nu 
te mişca! 

- Să ce? strigă ea, trăgându-se brusc înapoi, în timp ce el 
îi smulse șalul. 

- Îmi pare rău, spuse el şi, în mod ciudat, păru să 
vorbească serios. 

- Nu face asta! spuse Poppy cu respiraţia tăiată, căutând 
să se îndepărteze cât mai mult de el. 

Dar nu ajunsese chiar foarte departe, din moment ce 
stătea cu spatele la peretele peşterii, și, în timp ce privi 
îngrozită, el turnă o cantitate generoasă din lichidul nociv 
pe materialul vaporos al șalului. Care se udă cât ai zice 
peşte, şi vreo câteva picături chiar aterizară pe jos, fiind 
înghițite numaidecât de pământul jilav. 


- Trebuie să o ţii pe loc, îi spuse Green lui Brown. 


- Nu, zise Poppy, în timp ce braţele lui Brown se 
înfășurară în jurul ei. Nu! 

- Îmi pare rău! spuse Brown, şi chiar păru sincer. 

Green mototoli șalul în pumn şi i-l puse brusc peste 
gură. Poppy simţi că se sufocă, chinuindu-se să respire sub 
asaltul violent al vaporilor înăbușitori. 


Şi lumea ei se cufundă în întuneric. 


Capitolul 2 


Andrew Rokesby străbătu cu pași mari punţile de pe 
vasul Infinity, făcând o ultimă inspecţie, înainte de a ridica 
ancora la 16.00 fix în acea după-amiază. Totul părea în 
ordine, de la provă până la pupă şi, exceptându-i pe Brown 
şi Green, toți membrii echipajului se aflau la bord şi erau 
pregătiți pentru călătoria care îi aștepta. 

- Pinsley! strigă Andrew, înălțând capul spre tânărul din 
vârful catargului. 

- Da, domnule! strigă Pinsley. Ce s-a întâmplat, 
domnule? 

- I-ai văzut pe Brown şi pe Green? I-am trimis mai 
devreme în peșteră, după niște provizii. 

- Provizii, domnule? întrebă Pinsley cu un zâmbet 
obraznic. 

Toată lumea cunoștea motivul real pentru care Andrew 
îi trimisese pe Brown şi pe Green în peşteră. 

- Dacă mișc ușor cârma într-o parte, o să aterizezi peste 
bord una-două, îl avertiză Andrew. 

- Sunt amândoi dedesubt, domnule, spuse Pinsley 
zâmbind. I-am văzut coborând acum un sfert de oră. 

- Jos? întrebă Andrew, clătinând din cap. 

Brown şi Green avuseseră o treabă de făcut. Nu aveau ce 
să caute dedesubt. 

Pinsley ridică din umeri — sau așa i se păru lui Andrew. 


Era greu să-şi dea seama când razele soarelui îi băteau fix 


în ochi. 

- Cărau un sac, spuse Pinsley. 

- Un sac? repetă Andrew. 

Îi trimisese după o ladă de coniac. Fiecare om îşi avea 
micile slăbiciuni, ale lui fiind femeile când era la țărm şi 
coniacul franțuzesc atunci când era pe mare. Bea câte un 
pahar în fiecare seară, după cină. ÎL ajuta să păstreze iluzia 
unei vieţi civilizate sau măcar atât de civilizate pe cât şi-o 
dorea. 

- Părea un sac foarte greu, adăugă Pinsley. 

- Coniac într-un sac, mormăi Andrew. Madre de Dios, 
până acum trebuie să fi fost deja ţândări. 

Fl ridică privirea spre Pinsley, care fixa frânghiile, apoi 
se întoarse spre scărița îngustă ce ducea în măruntaiele 
vasului. 

Regula lui era să aibă o scurtă discuţie cu fiecare 
membru al echipajului, indiferent de cât de sus sau de jos 
era plasat pe scara ierarhică, înainte ca Infinity să plece pe 
mare. Astfel, se asigura că fiecare știa rolul pe care îl juca 
în noua misiune în care porneau, iar oamenii îi apreciau 
dovada de respect. Avea un echipaj mic, dar de o loialitate 
indiscutabilă. Andrew știa prea bine că fiecare om și-ar fi 
dat viaţa pentru el. Dar ar fi făcut asta pentru că ştiau cu 
toţii că şi căpitanul lor era pregătit să facă acelaşi lucru. 

Fără îndoială, Andrew era la comandă, și nu exista om 
la bord care să îndrăznească să-i contrazică vreunul dintre 
ordine. Pe de altă parte, nu exista om la bord care să-şi fi 
dorit să o facă. 

- Domnule! 

Andrew aruncă o privire în spate. Era Green, care, în 


mod evident, urcase pe cealaltă scară. 


- Ah, aici erai, spuse Andrew, făcându-i semn să-l 
urmeze. 

Green era cel mai vechi membru din echipajul lui, 
alăturându-i-se cu o zi mai devreme decât Brown. Şi, de 
atunci, cei doi nu încetaseră să se ciondănească mai ceva 
ca două bătrânici. 

- Domnule! spuse iar Green, alergând pe punte ca să-l 
prindă din urmă. 

- Vorbim din mers, spuse Andrew, întorcându-i spatele 
în timp ce se îndreptă spre scara care ducea la cabina lui. 
Trebuie să duc nişte lucruri în cabina mea. 

- Dar, domnule, trebuie să... 

- Şi ce naiba s-a întâmplat cu coniacul meu? întrebă 
Andrew, urcând treptele două câte două. Pinsley mi-a spus 
că aţi venit la bord cu un sac. Un sac, repetă el clătinând 
din cap. 

- Exact, spuse Green scoțând un sunet ciudat. 

Andrew se întoarse. 

- Te simţi bine? 

Green înghiţi în sec. 

- Ideea este că... 

- Ai înghițit cumva în sec adineauri? 

- Nu, domnule, eu... 

Andrew se întoarse la ale lui. 

- Ar trebui să te duci la Flanders ca să rezolvi chestia 
asta cu gâtul. Are un fel de fiertură care o să te vindece. 
Are un gust infernal, dar dă rezultate, îţi garantez. 

- Domnule, spuse Green, urmându-l pe coridor. 

- Brown e la bord? întrebă Andrew, apucând mânerul 
ușii. 

- Da, domnule, dar, domnule... 


- Bine, deci, o să fim gata să plecăm la timp. 


- Domnule! aproape strigă Green, strecurându-se între 
Andrew şi ușă. 

- Ce s-a întâmplat, Green? întrebă Andrew, cu o răbdare 
forțată. 

Green deschise gura, dar era limpede că îi lipseau 
cuvintele pentru a-i spune ce voia. 

Andrew îşi strecură ambele mâini sub braţele lui Green, 
îl ridică pur şi simplu şi îl dădu laoparte. 

- Înainte de a intra..., spuse Green cu voce sugrumată. 

Andrew deschise ușa. 

Şi descoperi o femeie care stătea întinsă pe patul lui 
legată de mâini și de picioare, cu căluş la gură şi arătând de 
parcă mai avea puţin şi scuipa flăcări din ochi dacă așa 
ceva ar fi fost cu putință. 

Andrew o privi lung o clipă, cercetându-i în treacăt 
părul de un castaniu strălucitor şi ochii de un verde aprins. 
Îşi lăsă privirea să rătăcească peste trupul ei — era, la urma 
urmei, o femeie — şi zâmbi. 

- Un cadou? murmură el. Pentru mine? 

x 

Dacă scăpa vie din povestea asta, hotărî Poppy, avea să 
ucidă cu mâna ei fiecare nenorocit de bărbat de pe navă. 

Începând cu Green. 

Nu, cu Brown. 

Nu, sigur cu Green. Poate Brown i-ar fi dat drumul dacă 
ar fi avut ocazia să-l convingă, dar Green nu merita nici 
mai mult, nici mai puţin decât o variolă care să se abată 
asupra casei lui. 

Până la ultimul lui descendent. 

Hmm... Ar fi însemnat că infamul putea să-şi găsească o 
femeie dispusă să facă copii cu el, lucru de care Poppy se 


îndoia foarte tare. De fapt, se gândi ea cu răutate, avea să 


fie imposibil din punct de vedere fizic după ce-şi încheia 
ea socotelile cu el. Când aveai patru frați, învăţai nespus de 
multe despre cum să joci murdar, şi, dacă reușea vreodată 
să-și dezlege legăturile de la glezne, avea să-și înfigă 
genunchiul fix în... 

Clic. 

Ea ridică privirea. Venea cineva. 

- Înainte de a intra..., se auzi o voce cunoscută. 

Uşa se deschise, dezvăluindu-l nu pe Green, nici pe 
Brown, ci pe un bărbat cu cel puţin zece ani mai tânăr și de 
o frumuseţe atât de orbitoare, încât Poppy era convinsă că 
ar fi rămas mută de uimire dacă n-ar fi avut căluşul la 
gură. 

Părul lui se desena în tonuri calde de castaniu, brăzdat 
ici-colo de şuviţe aurii decolorate de soare şi strâns într-o 
coadă la ceafă. Avea un chip absolut perfect, cu buze pline, 
al căror contur fin se curba ușor în sus la colțuri şi care 
conferea o expresie de malițiozitate chipului său. Iar ochii 
îi erau de un albastru atât de intens, încât le-ar fi putut 
recunoaște culoarea şi din colțul opus al încăperii. 

Ochii lui se plimbară peste trupul ei, din cap până în 
picioare, apoi reveniră în sus. Poppy nu mai fusese 
niciodată cercetată atât de intim, şi, la naiba, simţi că 
roșește. 

- Un cadou? murmură el, cu buzele uşor curbate. 
Pentru mine? 

- Hmm... hmm... hmm! mormăi Poppy, luptându-se cu 
legăturile ei. 

- Ei, asta încercam să spun, zise Green, strecurându-se 
în cameră lângă străinul cel misterios. 


- Asta? murmură celălalt bărbat, cu voce catifelată. 


- Despre ea, se corectă Green, silabele atârnând greu în 
aer, de parcă femeia ar fi fost o combinaţie între Mary cea 
Sângeroasă și Medusa. 

Poppy îl privi încruntată și mârâi. 

- Măi, măi, spuse tânărul, arcuind o sprânceană. Nici nu 
ştiu ce să spun. Nu este chiar genul meu, dar e totuşi 
fermecătoare. 

Poppy îl urmări cu ochi bănuitori pe măsură ce el 
înaintă în cabină. Abia dacă rostise câteva cuvinte, dar era 
de ajuns ca să știe că nu era un marinar de rând. Vorbea ca 
un aristocrat; avea şi mişcările unui aristocrat. Ea cunoștea 
bine specia. Îşi petrecuse ultimii doi ani încercând (dar nu 
chiar) să determine un asemenea exemplar să se însoare cu 
ea. 

Bărbatul se întoarse spre Green. 

- Există vreun motiv anume pentru care această lady stă 
întinsă pe patul meu? 

- A descoperit peștera, căpitane. 

- Căuta peştera? 

- Nu ştiu, domnule. N-am întrebat. Cred că a dat peste 
ea din întâmplare. 

Căpitanul o privi cu o expresie de o indiferență 
nepăsătoare înainte de a se întoarce spre Green şi de a 
întreba: 

- Şi ce propui să facem cu ea? 

- Nu ştiu, căpitane. Nu puteam să o lăsăm acolo. Peştera 
e încă plină cu încărcătura de la ultima noastră călătorie. 
Dacă o lăsam să plece, sigur povestea cuiva despre asta. 

- Sau lua ceva pentru ea, spuse căpitanul gânditor. 

Poppy mormăi la auzul insultei. De parcă ar fi fost aşa 
lipsită de principii încât să se apuce de furtișaguri. 


Căpitanul o privi cu o sprânceană arcuită. 


- Pare să aibă o părere în privinţa asta, spuse el. 

- Are foarte multe păreri, zise Green posomorât. 

- Chiar? 

- I-am scos călușul cât te aşteptam, îi explică Green. A 
trebuit să i-l punem la loc după un minut. Chiar mai 
puţin. 

- E atât de rău, zici? 

Green încuviință din cap. 

- M-a şi apucat de ceafă cu ambele mâini. 

Poppy mormăi încântată. 

Căpitanul se întoarse spre ea, părând aproape 
impresionat. 

- Trebuia să-i legaţi mâinile la spate, spuse el. 

- N-am mai stat să o dezleg ca să o leg din nou, mormăi 
Green, frecându-și capul. 

Căpitanul încuviinţă gânditor. 

- N-am avut timp să golim peştera, continuă Green. Şi, 
în plus, n-a mai dat nimeni de ea până acum. E de mare 
preţ și goală. Cine ştie ce-om mai avea nevoie să ascundem 
acolo. 

Căpitanul ridică din umeri. 

- Nu mai face nici doi bani acum, spuse el, 
încrucișându-și braţele puternice. Desigur, dacă nu o 
ucidem. 

Lui Poppy i se tăie răsuflarea, sunetul răsunând prin 
încăpere în ciuda călușului de la gură. 

- Oh, nu-ţi face griji, spuse el într-o doară. Nu i-am ucis 
decât pe cei care chiar trebuiau uciși și niciodată o femeie. 
Chiar dacă, adăugă el, frecându-şi absent bărbia, au mai 
fost una sau două situații... El ridică privirea, orbind-o cu 
un zâmbet. În fine, nu mă lua în seamă. 


- De fapt, domnule, spuse Green, făcând un pas în faţă. 


- Hmm? 

- A fost femeia aceea în Spania. În Malaga? 

Căpitanul îl privi nedumerit, până când păru să-şi 
amintească. 

- Oh, aceea. Fi bine, ea nu se pune. Nici măcar nu sunt 
convins că era femeie. 

Poppy făcu ochii mari. Cine erau acești oameni? 

Şi apoi, tocmai când părea că cei doi se vor așeza la un 
pahar de vorbă, căpitanul deschise ceasul de buzunar cu 
mişcări precise, aproape militărești, şi spuse: 

- Trebuie să ridicăm ancora în mai puţin de două ore. 
Măcar ştim cine este? 

Green clătină din cap. 

- N-a vrut să ne spună. 

- Unde e Brown? EI ştie? 

- Nu, domnule, se auzi răspunsul lui Brown, care stătea 
în pragul ușii. 

- Oh, iată-te şi pe tine! spuse căpitanul. Eu și Green 
tocmai discutam despre această situație neașteptată. 

- Îmi pare rău, domnule! 

- Nu e vina voastră, spuse căpitanul. Aţi procedat bine. 
Dar trebuie să aflăm cine este. E îmbrăcată frumos, adăugă 
el, făcând semn spre rochia albastră a lui Poppy. Cuiva o 
să-i fie dor de ea. 

El se apropie de pat și dădu să se întindă spre călușul ei. 
Dar atât Green, cât şi Brown săriră în față, Green 
apucându-l de braț şi Brown furişându-se între căpitan şi 
pat. 

- Chiar nu vreţi să faceţi asta, spuse Green. 

- Vă implor, domnule, interveni Brown, nu-i scoateţi 
călușul! 


Căpitanul se opri o clipă şi se uită de la unul la altul. 


- Şi, mă rog, ce o să facă? 

Green și Brown nu spuseră nimic, dar amândoi se 
traseră în spate, aproape de perete. 

- Doamne sfinte, spuse căpitanul nerăbdător. Sunteţi 
oameni în toată firea. 

Şi apoi, scoase călușul. 

- Tu! izbucni Poppy, aproape scuipând spre Green. 

Green se făcu alb ca varul. 

- Şi tu, mârâi ea spre Brown. Şi tu! încheie ea, uitându- 
se încruntată la căpitan. 

Căpitanul ridică dintr-o sprânceană. 

- Şi acum, că ne-ai arătat ce vocabular bogat ai... 

- O să vă omor cu mâna mea pe fiecare în parte, şuieră 
ea printre dinți. Cum îndrăzniți să mă legaţi şi să mă lăsaţi 
aici ore întregi... 

- Te-am lăsat doar o jumătate de oră, protestă Brown. 

- Mie mi s-au părut ore, spuse ea, și, dacă aveţi impresia 
că o să stau aici cu mâinile în sân și o să accept asemenea 
excese de la o adunătură de pirați idioţi... 

Ea începu să tuşească. Nemernicul de căpitan îi pusese 
din nou căluşul la gură. 

- Da, spuse căpitanul. Acum, înțeleg perfect. 

Poppy îl mușcă de deget. 

- Asta, spuse el calm, a fost o greșeală. 

Poppy se uită urât la el. 

- A, şi, apropo, adăugă el, aproape ca un răspuns 
întârziat, preferăm termenul de corsari. 

Ea mormăi, scrâșnind din dinţi peste căluş. 

- Îți scot căluşul, spuse el, dacă îmi promiţi că o să te 
porţi cum se cuvine. 

Îl ura. Oh, cât de mult îl ura! Durase mai puţin de cinci 


minute, dar era de acum ferm convinsă că nu urâse 


niciodată pe nimeni cu aceeași intensitate, cu aceeaşi 
ardoare, cu... 

- Foarte bine, spuse el, ridicând din umeri. Noi ridicăm 
ancora la 16.00 fix, dacă vrei să ştii. 

Și apoi se întoarse cu spatele și porni spre ușă. 

Poppy mormăi. Nu avea de ales. 

- Poţi să te porţi cum se cuvine? întrebă el cu o voce 
enervant de catifelată şi de binevoitoare. 

Ea încuviință din cap, dar ochii îi erau furioși. 

EI se întoarse spre pat. 

- Promiţi? întrebă el zeflemitor. 

Ea îşi smuci bărbia într-o încuviințare mânioasă. 

EI se aplecă şi îi scoase atent călușul. 

- Apă, spuse ea pe nerăsuflate, detestând faptul că 
implora. 

- Cu mare plăcere, spuse el, turnându-i un pahar cu apa 
din urciorul de pe masa lui. I-l ţinu la buze în timp ce bău, 
din moment ce mâinile îi erau încă legate. Cine eşti? o 
întrebă el. 

- Contează? 

- Nu neapărat acum, dar s-ar putea să conteze când ne 
întoarcem, spuse el. 

- Nu mă poţi lua cu voi! protestă ea. 

- Ori te luăm cu noi, ori te ucidem, spuse el. 

Ea rămase fără cuvinte. 

- Ei bine, nu poţi face nici asta. 

- Nu cred să ai vreo armă ascunsă în rochie, zise el, 
sprijinindu-se cu un umăr de perete în timp ce îşi 
încrucişă braţele la piept. 

Poppy deschise gura, surprinsă, apoi se adună şi spuse: 

- Poate. 


Afurisitul izbucni în râs. 


- O să-ţi dau bani, zise ea la repezeală. 

Sigur îl putea cumpăra. Doar era pirat, pentru numele 
lui Dumnezeu. Nu? 

El arcui o sprânceană. 

- Nu cred să ai vreo pungă cu galbeni ascunsă în rochie. 

Ea se încruntă la auzul remarcii lui sarcastice. 

- Bineînţeles că nu. Dar pot să fac rost de câteva. 

- Vrei să fii răscumpărată? întrebă el cu un zâmbet. 

- Nu! Normal că nu. Dar dacă îmi daţi drumul... 

- Nu-ţi dă nimeni drumul, o întrerupse el, aşa că 
încetează să... 

- Sunt sigură că, dacă stai să te gândeşti bine..., interveni 
ea. 

- M-am gândit suficient... 

— „.. O să vezi că... 

- Nu-ţi dăm drumul... 

- ..„. Nu este o idee chiar atât de bună să... 

- Am spus că nu-ţi dăm drumul... 

— ... Mă luaţi ostatică. Sigur o să vă stau în cale şi... 

- Poţi să taci? 

— .. Şi mai mănânc şi mult şi... 

- Tace vreodată? întrebă căpitanul, întorcându-se spre 
oamenii lui, aflaţi lângă uşă. 

Green şi Brown clătinară din cap. 

— ..„. Sigur o să fiu o pacoste pe capul vostru, încheie 
Poppy. 

Urmă un moment de tăcere, pe care căpitanul păru să îl 
savureze cu nesat. 

- Mi-ai dat toate motivele pentru care să te ucid, spuse 
el în cele din urmă. 

- Ba chiar deloc, răspunse ea cu sufletul la gură. i-am 


dat motive să mă laşi să plec, dacă vrei să ştii. 


- Se vede treaba că sigur trebuie să ştiu, mormăi el. Apoi 
oftă, sunetul obosit fiind primul lui semn de slăbiciune, şi 
spuse: Cine eşti? 

- Vreau să ştiu ce ai de gând să faci cu mine înainte sä- 
mi dezvălui identitatea, zise Poppy. 

EI făcu semn alene spre legăturile ei. 

- Nu prea ești într-o poziție care să-ţi permită să ai 
pretenţii acum, nu crezi? 

- Ce ai de gând să faci cu mine? repetă ea. 

Poate că era o prostie să se încăpăţâneze aşa, dar, dacă el 
intenționa să o omoare, nu avea să şovăie, iar accesul ei de 
furie nu urma să încline balanţa nici într-o direcţie, nici în 
alta. 

El se aşeză pe marginea patului, și apropierea lui o 
tulbură. 

- O să-ţi fac pe plac, spuse el, pentru că, deși ai o limbă 
de şarpe, nu e vina ta că te afli aici. 

- Nu e deloc vina mea, mormăi ea. 

- Tu chiar nu te înveți minte, nu-i aşa? o întrebă el. Şi eu 
care voiam să fiu cumsecade cu tine. 

- Îmi pare rău! spuse ea repede. 

- Nu-mi pare că ai fi prea sinceră, dar îţi accept scuzele, 
spuse el. Şi, oricât mi-ar displăcea ideea, o să fii oaspetele 
nostru la bordul vasului Infinity în următoarele două 
săptămâni, până când ne încheiem călătoria. 

- Nu! strigă Poppy, sunetul îngrozit zburându-i de pe 
buze înainte de a-şi apăsa mâinile legate pe gură. 

- Ba mă tem că da, spuse el mâhnit. Ştii unde este 
peştera noastră, şi n-am cum să te las aici. După ce ne 
întoarcem, golim peştera şi o să-ți dăm drumul. 

- De ce nu o goliți acum? 


- Nu pot, spuse el pur şi simplu. 


- Adică nu o să faci asta. 

- Nu, adică nu pot să fac asta, repetă el. Iar tu începi să 
mă enervezi. 

- Nu mă puteţi lua cu voi, spuse Poppy şi auzi cum 
vocea i se subțiază de emoție. 

Doamne, îi venea să plângă. Auzea lacrimile în vocea ei, 
le simţea în senzaţia de arsură din spatele pleoapelor. Voia 
să plângă cum nu mai plânsese de ani buni şi, dacă nu se 
aduna, avea să-şi piardă cumpătul chiar aici, în fața acestui 
bărbat... acestui bărbat îngrozitor care îi ţinea soarta în 
mâini. 

- Ascultă, spuse el, înţeleg în ce situaţie dificilă te afli. 

Poppy îi aruncă o privire care spunea că nu credea o iotă 
din ce auzea. 

- Serios, zise el cu blândeţe. Ştiu cum este să fii încolţit. 
Nu e deloc distractiv. Mai ales pentru cineva ca tine. 

Poppy înghiţi în sec, neştiind sigur dacă vorbele lui erau 
un compliment sau o insultă. 

- Dar adevărul este, continuă el, că nava trebuie să plece 
în după-amiaza asta. Vântul şi mareele sunt prielnice, şi 
trebuie să ajungem repede la destinaţie. Ar trebui să-i 
mulțumeșşti lui Dumnezeu că nu suntem niște asasini. 

- Unde mergem? şopti ea. 

EI făcu o pauză, părând a se gândi la întrebarea ei. 

- O să aflu când ajungem acolo, spuse ea nerăbdătoare. 

- Întocmai, zise el, zâmbetul slab de pe buzele lui fiind 
aproape un salut. Vom naviga spre Portugalia. 

Poppy simţi cum parcă îi ies ochii din orbite. 

- Portugalia? repetă ea și își simţi gâtul sugrumat când 
rosti cuvântul. Portugalia? Şi chiar o să fie două 
săptămâni? 


El ridică din umeri. 


- Dacă avem noroc. 

- Două săptămâni, şopti ea. Două săptămâni. 

Familia ei avea să o ia razna de îngrijorare. Reputația ei 
avea să fie distrusă. Două săptămâni. Două săptămâni 
întregi. 

- Trebuie să mă lași să scriu o scrisoare, spuse ea 
disperată. 

- Poftim? 

- O scrisoare, repetă ea, chinuindu-se să se ridice. 
Trebuie să-mi permiţi să scriu o scrisoare. 

- Şi, mă rog, ce ai vrea să spui într-o asemenea misivă? 

- Am venit în vizită la o prietenă, spuse Poppy repede, 
şi, dacă nu mă întorc în seara asta, ea o să dea semnalul de 
alarmă. Toată familia mea o să vină valvârtej aici. Ea îl 
privi în ochi. Şi crede-mă când îţi spun că nu vrei să se 
întâmple asta. 

Privirea lui nu o părăsi o clipă pe a ei. 

- Numele tău, milady. 

- Familia mea... 

- Numele tău, spuse el din nou. 

Poppy strânse din buze, apoi zise: 

- Poţi să-mi spui domnişoara Bridgerton. 

Şi el păli. Chiar păli. Îşi ascunse bine reacția, dar ea văzu 
cum i se scurge tot sângele din obraji şi, pentru prima dată 
de când se lansaseră în discuţie, simți că o încearcă o 
senzație de triumf. Poate nu avea să fie eliberată 
numaidecât, dar era totuşi prima ei victorie. Desigur, o 
victorie mică, dar tot victorie rămânea! 

- Văd că ai auzit de familia mea, spuse ea cu glas 
mieros. 

În şoaptă, el mormăi ceva ce ar fi șocat, fără îndoială, 


sensibilitățile lumii bune. 


Încet, şi părând să facă gestul cu o extraordinară 
stăpânire de sine, căpitanul se ridică. 

- Green! se răsti el. 

- Da, domnule! spuse bătrânul și se apropie degrabă. 

- Te rog să-i aduci domnișoarei Bridgerton tot ce-i 
trebuie ca să scrie o scrisoare, spuse el, numele ei răsunând 
ca o otravă nimicitoare pe buzele lui. 

- Da, domnule, spuse Green și ieși valvârtej pe ușă, 
urmat de Brown. 

Căpitanul se întoarse spre ea cu o privire hotărâtă. 

- O să scrii exact ce-ţi zic eu, spuse el. 

- Îmi cer scuze, spuse Poppy, dar, dacă aș face asta, 
prietena mea şi-ar da numaidecât seama că s-a întâmplat 
ceva. Tu n-ai putea vorbi ca mine, îi explică ea. 

- Prietena ta o să-şi dea seama că s-a întâmplat ceva 
când nu o să te întorci acasă astă-seară. 

- Desigur, dar pot să scriu ceva care să o liniştească, 
răspunse Poppy, şi măcar să mă asigur că nu anunță 
autoritățile. 

Fl strânse din dinţi, apoi spuse: 

- Nu o să fie sigilată fără aprobarea mea. 

- Fireşte, spuse ea pe un ton mai înţepat. 

El o privi încruntat, cu ochi deopotrivă înflăcărați și 
glaciali... și atât, dar atât de albaștri. 

- Trebuie să-mi dezlegi mâinile, spuse Poppy, 
ridicându-şi încheieturile spre el. 

Fl traversă camera. 

— Aştept până se întoarce Green. 

Poppy decise să se supună. Omul părea să fie de 
neclintit. 

- Ce ramură? întrebă el dintr-odată. 


- Poftim? 


- Cărei ramură a familiei îi aparții? 

Vocea lui era tăioasă, fiecare cuvânt fiind pronunţat cu 
precizie militărească. 

Poppy fu cât pe ce să îi dea o replică insolentă, dar era 
limpede, după expresia de pe chipul căpitanului, că nu ar fi 
fost o decizie foarte înţeleaptă. 

— Somerset, spuse ea încet. Unchiul meu este viconte. Fi 
sunt în Kent. 

El încleștă maxilarul, şi secundele se scurseră în tăcere 
până când, în cele din urmă, reapăru Green cu hârtie, o 
pană şi o călimară micuță de cerneală. Poppy aşteptă 
răbdătoare în timp ce căpitanul îi dezlegă mâinile și simți 
cum i se taie respiraţia de durere când sângele începu să îi 
curgă din nou prin degete. 

- Îmi pare rău pentru asta, mormăi el, şi ea îi aruncă o 
privire tăioasă, scuzele lui luând-o prin surprindere. Din 
obișnuinţă, comentă el. Nu din inimă. 

- Greu de crezut că ar putea fi altfel, i-o întoarse ea. 

Fl nu răspunse, ci doar îi întinse mâna, în timp ce ea îşi 
trecu picioarele peste marginea patului. 

- Şi ar trebui să sar până la masă? întrebă ea. 

Gleznele îi erau încă legate. 

- N-aș fi niciodată atât de lipsit de politeţe, spuse el. 

Și, înainte ca ea să își dea seama de ceea ce voia 
căpitanul să facă, el o ridică în braţe şi o duse la masă. 

O aşeză fără prea multe menajamente pe un scaun. 

- Scrie! porunci el. 

Poppy luă pana între degete şi o înmuie cu grijă în 
cerneală, prinzându-şi buza între dinţi în timp ce încercă 
să-și dea seama ce să spună mai exact. Ce cuvinte o puteau 
convinge pe Elizabeth să nu cheme autorităţile — și să îi 


alerteze familia — când Poppy dispărea două săptămâni? 


Dragă Elizabeth, ştiu că vei fi îngrijorată... 


- De ce durează atât de mult? se răsti căpitanul. 


A 


Poppy ridică privirea spre el şi îşi arcui sprâncenele 
înainte de a räspunde. 

- Dacă ţii neapărat să ştii, află că este prima dată când 
mi se întâmplă să scriu o scrisoare în care explic — fără a 
explica, desigur - că am fost răpită. 

- Nu folosi cuvântul răpită! spuse el tăios. 

- Întocmai, răspunse ea, aruncându-i o încruntare 
sarcastică. Ceea ce explică de ce îmi ia atât de mult. Sunt 
obligată să folosesc trei cuvinte, când orice om normal ar 
folosi unul singur. 

- Un talent despre care ai zice că nu mai are secrete 
pentru tine. 

- Şi totuşi, spuse ea, încercând să vorbească peste el, asta 
tinde să complice mesajul. 

- Scrie! îi ceru el. Și spune că o să fii plecată o lună. 

- O lună? icni ea. 

- Sper din inimă să nu fie cazul, mormăi el, dar, aşa, 
când o să te aducem înapoi peste două săptămâni, o să fie 
un adevărat prilej de bucurie. 

Poppy nu era sigură, dar avu impresia că el adăugă în 
barbă: 

- Bucuria mea. 

Decise să treacă peste. Era cea mai inofensivă dintre 
insultele lui de până acum, iar ea avea ceva de făcut. Trase 


adânc aer în piept și continuă cu: 


... Dar te asigur că sunt bine. Voi fi plecată o lună, şi 
mă văd nevoită să te rog să păstrezi discreția privind 
dispariția mea. Te rog să nu îi anunţi pe cei din familia 


mea sau autoritățile, căci primii doar își vor face griji, 


iar cei de pe urmă vor duce vestea mai departe... și 
reputația mea va fi distrusă pentru totdeauna. 

Știu că îți cer foarte mult şi ştiu că vei avea mii de 
întrebări la revenirea mea, dar te implor, Elizabeth, te 
rog, ai încredere în mine, şi voi fi în măsură să-ți explic 
totul cât de curând. 


Sora ta în spirit, 
Poppy 


- Poppy, zici? spuse căpitanul. N-aş fi ghicit. 

Poppy nu îl luă în seamă. 

- Pandora, poate, sau Pauline. Sau chiar Prudence, doar 
de dragul ironiei... 

- Poppy este un nume perfect acceptabil! se răsti ea. 

Ochii lui îi susținură pe ai ei într-o căutătură incomod 
de intimă. 

- Ba chiar frumos, murmură el. 

Agitată, ea înghiți în sec, observând că Green plecase şi 
o lăsase singură cu căpitanul. 

- M-am semnat „soră în spirit“ ca să ştie că nu am fost 
constrânsă. Așa ne-am semnat mereu în scrisorile noastre. 

El încuviinţă din cap, luându-i misiva dintre degete. 

- Oh, stai! spuse ea degrabă şi luă înapoi scrisoarea. 
Trebuie să adaug un post-scriptum. 

- Serios? 

- Slujitoarea ei, îi explică Poppy. Trebuia să mă 
însoţească în după-amiaza asta, şi... 

- A mai fost cineva la peșteră? o întrebă el tăios. 

- Nu, normal că nu, răspunse Poppy. Am reuşit să o las 
la Charmouth. 

- Normal. 


Tonul lui o făcu să-i arunce o privire piezişă. 


- Nu era aşa în formă ca să mă însoţească, spuse ea cu o 
răbdare exagerată. Am lăsat-o la o ceainărie. Crede-mă, 
așa a fost mai bine pentru amândouă. 

- Şi totuşi, tu ești cea răpită şi care se îndreaptă spre 
Portugalia. 

1-0 pentru el. La naiba! 

- În orice caz, continuă ea, Mary ar putea să ne facă 
probleme, dar numai dacă Elizabeth nu ajunge la ea 
înainte să-şi dea seama că s-a întâmplat ceva. Dacă 
Elizabeth o roagă să nu spună nimic, nu o să spună. Este 
extraordinar de loială. La Mary mă refer. Ei bine, şi 
Elizabeth, dar cu ea e altceva. 

El îşi frecă fruntea cu o mână, de parcă i-ar fi fost greu 
să o urmărească. 

- Lasă-mă doar să mai scriu ceva, spuse ea şi adăugă în 


grabă: 


PS.: Te rog să o asiguri pe Mary că sunt bine. Spune- 
i că m-am întâlnit din întâmplare cu unul dintre verii 
mei şi am decis să plec într-o excursie cu el. Ea nu 
trebuie să spună vreun lucru nechibzuit. Plăteşte-o 


pentru tăcerea ei, dacă e nevoie. Îți returnez banii. 


- Verii tăi? murmură el. 

- Am mai mulți, spuse ea, căutând să-şi imprime o notă 
amenințătoare în ton. 

În afară de o uşoară arcuire a sprâncenei, el nu trădă 
vreo altă reacție. Poppy îi întinse misiva terminată, iar el o 
luă, aruncând o ultimă privire peste cuvinte, înainte de a o 
împături frumos. 

Mişcarea lui fu precisă şi de o finalitate irevocabilă. 
Poppy răsuflă cu năduf, pentru că, altfel, ar fi izbucnit în 


plâns. Aşteptă ca el să plece — sigur avea să se retragă 


acum —, dar căpitanul rămase țintuit locului, cu un aer 
gânditor, până când spuse: 

- Numele tău este foarte neobişnuit. Cum de ai fost 
numită aşa? 

- Nu este chiar atât de neobişnuit, mormăi ea. 

El se aplecă spre ea, şi Poppy păru incapabilă să întoarcă 
privirea, în timp ce ochii lui se încreţiră la colțuri. 

- Nu te cheamă Rose sau Daisy. 

Poppy nu avea de gând să răspundă, dar se auzi 
spunând: 

- N-a avut nici o legătură cu florile. 

- Serios? 

- Fratele meu a venit cu ideea. Cred că avea patru ani. 
Când era însărcinată cu mine, mama l-a lăsat să-i atingă 
burtica, şi el a zis că parcă aş sări! de colo-colo. 

El zâmbi, iar zâmbetul îl făcu să pară cu atât mai chipeș. 

- Îmi închipui că nu te-a lăsat niciodată să auzi finalul 
poveștii. 

Şi cuvintele lui rupseră vraja. 

- Fratele meu murit, spuse Poppy şi întoarse privirea. 
Acum cinci ani. 

- Îmi pare rău! 

- Din obișnuinţă sau din inimă? întrebă ea arțăgoasă, 
chiar înainte de a avea ocazia să se gândească la propriile 
cuvinte. 

Sau la tonul ei. 

- Din inimă, spuse el încet. 

Ea nu zise nimic, ci doar îşi lăsă privirea să coboare spre 
masă, încercând să înţeleagă această realitate ciudată în 
care se trezise dintr-odată. Piraţi care îşi cereau scuze? 
Bandiţi care vorbeau cu eleganța unui duce? Cine erau 


aceşti oameni? 


- Unde să o trimit? întrebă căpitanul, ridicând 
scrisoarea ei. 

- La reşedinţa Briar, spuse Poppy. Este aproape de... 

- Oamenii mei vor şti unde să o găsească, o întrerupse 
el. 

Poppy urmări cum el se îndrepta spre ușă. 

- Domnule! strigă ea brusc. Hmm, căpitane, se corectă 
ea, furioasă pe sine că îi oferea respectul unui domn. 

El arcui o sprânceană într-o întrebare mută. 

— Numele tău, căpitane! 

Şi se simţi încântată că reuși să o spună ca pe o 
afirmaţie, nu ca pe o întrebare. 

- Desigur, spuse el, făcând o plecăciune curtenitoare. 
Căpitanul Andrew James, la dispoziţia ta. Bun venit la 
bordul navei Infinity! 

- Nici un „Suntem încântați să te avem cu noi“? îl 
întrebă Poppy. 

El râse când puse mâna pe clanţa ușii. 

- Asta rămâne de văzut. 

El scoase ușor capul pe ușă și strigă numele cuiva, iar 
Poppy îl urmări din spate cum îi dădu tot felul de 
instrucțiuni - şi scrisoarea - unuia dintre oamenii lui. 
Apoi se gândi că avea să plece, dar, în schimb, el închise 
ușa şi se rezemă cu spatele de ea, privind-o cu o expresie 
resemnată pe chip. 

- Masa sau patul? întrebă el. 

„Ce?“ se întrebă în gând. 

Şi întrebă și cu voce tare: 

- Ce? 

- Masa? EI făcu un semn din cap spre ea înainte de a 


arăta spre colțul cabinei. Sau patul. 


Nu era de bine. Poppy încercă să se gândească repede, 
să-şi dea seama în mai puțin de o secundă atât de intenţiile 
lui, cât şi de posibilele ei răspunsuri. Dar reuşi să spună 
doar un: 

- Hmm... 

- Patul să fie, spuse el răspicat. 

Poppy scoase un țipăt în timp ce el o ridică din nou şi o 
aruncă pe pat. 

- O să fie mai bine pentru amândoi dacă nu te zbaţi, o 
avertiză el. 

Ea făcu ochii mari de groază. 

- Oh, pentru numele lui... El se opri brusc înainte de a- 
şi încheia replică, apoi continuă cu ceva chiar mai rău. Avu 
nevoie de o clipă ca să se calmeze, după care spuse: Nu am 
de gând să te pângăresc, domnişoară Bridgerton. Ai 
cuvântul meu de onoare. 

Ea nu spuse nimic. 

- Dă-mi mâna! îi ceru el. 

Poppy habar nu avea ce intenţii avea el, dar ridică mâna. 

- Pe cealaltă, spuse el tăios, apoi o apucă de mâna 
stângă - cea cu care scria, în ciuda strădaniilor aprige ale 
guvernantei ei de a o forța să scrie cu dreapta - și o 
apropie de marginea patului. Într-o fracțiune de secundă, 
el o legase de şipca lungă din lemn. 

Amândoi se uitară la mâna rămasă liberă. 

- Ai putea încerca, spuse el, dar nu o să reuşești. Și apoi, 
afurisitul zâmbi. Nimeni nu face noduri ca un marinar. 

- În cazul ăsta, ai putea să-mi dezlegi gleznele? 

- Nu până nu ieşim în largul mării, domnişoară 
Bridgerton. 


- Nu e ca şi cum aş ști să înot, minţi ea. 


- Să te aruncăm în apă ca să ne dăm seama dacă spui 
adevărul? o întrebă el. Ca și cum ai da foc unei vrăjitoare. 
Dacă arde, este nevinovată. 

Poppy scrâşni din dinți. 

- Dacă mă înec... 

- Atunci ești de încredere, încheie el cu un zâmbet larg. 
Să încercăm? 

- leşi! rosti ea pe un ton încordat. 

El scoase un hohot de râs. 

- Ne vedem când o să fim în larg, micuța mea 
mincinoasă! 

Şi apoi, înainte ca ea să se gândească măcar să arunce cu 


ceva în el, căpitanul se făcu nevăzut. 


1 Joc de cuvinte intraductibil în română, în limba engleză poppy 
înseamnă „mac“, dar to pop înseamnă şi „a sări“ (n.tr.) 


Capitolul 3 


- Bridgerton, spuse Andrew în timp ce păși furios pe 
puntea din față a vasului Infinity. Bridgerton! 

Dintre toate femeile de pe lume, cea care se aventurase 
în peştera lui — care, trebuia spus, trecuse neobservată 
timp de trei ani — trebuise să fie o Bridgerton. 

Ar fi fost cu atât mai rău dacă ar fi fost o afurisită de 
Rokesby. 

Slavă Cerului că el nu-și folosise niciodată numele de 
familie la bordul navei. Tot echipajul îl cunoștea doar ca 
Andrew James. Ceea ce, tehnic vorbind, nu era un 
neadevăr. Numele lui complet era Andrew James Edwin 
Rokesby. I se păruse mai prudent să nu-şi expună 
identitatea aristocratică atunci când preluase comanda pe 
Infinity, şi nu fusese niciodată mai bucuros decât acum de 
decizia luată atunci. Dacă fata din cabina lui era o 
Bridgerton, ea ştia prea bine cine era familia Rokesby. Or, 
lucrul acesta nu putea însemna decât un şir nesfârșit de 
neplăceri pentru toată lumea. 

- Bridgerton, aproape că răbufni el într-un geamăt, 
câștigându-și o privire curioasă de la unul dintre mateloţii 
lui. 

Era imposibil să exagerezi spunând cât de bine cunoștea 
Andrew familia Bridgerton, cel puţin ramura din familie 
care locuia la reşedinţa Aubrey, în Kent, la mică distanță 


de casa lui părintească. Lord şi Lady Bridgerton erau 


aproape ca un al doilea rând de părinţi pentru el şi 
deveniseră o familie în adevărul sens al cuvântului cu 
şapte ani în urmă, când fiica lor cea mare, Billie, se 
măritase cu George, fratele mai mare al lui Andrew. 

Sincer, Andrew era surprins că el şi Poppy Bridgerton 
nu se întâlniseră niciodată. Lord Bridgerton avea câțiva 
fraţi mai mici, şi, din câte ştia Andrew, toți aveau copii la 
rândul lor. Existau, probabil, zeci de veri Bridgerton 
împrăștiați prin toate provinciile Angliei. Îşi amintea vag 
că Billie îi povestise despre familia din Somerset, dar, dacă 
vreunii dintre aceştia veniseră vreodată în vizită, probabil 
o făcuseră când Andrew nu era acasă. 

Şi, acum, unul dintre ei se afla pe nava lui. 

Andrew înjură în barbă. Dacă Poppy Bridgerton îi 
descoperea adevărata identitate, el urma să aibă mult de 
furcă. Doar treisprezece oameni ştiau că Andrew James 
era, de fapt, Andrew Rokesby, al treilea fiu al contelui de 
Manston. Dintre cei treisprezece, nouă făceau parte din 
cercul apropiat al familiei. 

Și, dintre cei nouă, nici unul nu cunoştea adevăratul 
motiv al înșelătoriei. 

Totul începuse cu şapte ani în urmă, când Andrew 
fusese trimis acasă din marină pentru a-şi reveni după ce 
îşi fracturase braţul. Fusese nerăbdător să se întoarcă la 
postul lui, la bordul HMS Titania - la naiba, muncise din 
greu pentru recenta promovare la rangul de prim- 
locotenent —, dar Consiliul Privat al regelui avusese alte 
gânduri. 

În înţelepciunea lor nemărginită, membrii consiliului 
hotărâseră că cel mai bun loc pentru un ofițer de marină 
era un mic principat fără ieşire la mare din Europa 


Centrală. Lui Andrew i se spusese - şi acesta era citatul 


exact - să fie „încântător“. Și să se asigure că prinţesa 
Amalia Augusta Maria Theresa Josephine din 
Wachtenberg-Molstein era adusă la Londra, teafără şi 
nevătămată, ca posibilă mireasă pentru Prințul de Wales. 

Nu era vina lui Andrew că respectiva căzuse peste bord 
în timpul traversării canalului. Totuşi, Andrew fusese cel 
care o salvase, şi, când ea declarase că nu accepta să se 
mărite decât cu bărbatul care o salvase, Andrew se trezise 
atras în inima unui dezastru diplomatic. Ultima parte a 
călătoriei presupusese nici mai mult, nici mai puţin decât o 
fugă cu trăsura, demisia nemulțumită a doi membri din 
consiliu şi o oală de noapte răsturnată în capul cuiva. (În 
capul lui Andrew, nu al prinţesei, deşi ai fi zis, după felul în 
care reacționase aceasta, că pățania i se întâmplase chiar 
ei.) 

Era povestea preferată pe care cumnata lui o spusese ani 
de-a rândul pe la petreceri. Iar Andrew nici măcar nu-i 
povestise vreodată despre dihor. 

În cele din urmă, prințesa nu se măritase cu Andrew sau 
cu Prințul de Wales, dar consiliul Coroanei fusese atât de 
impresionat de conduita neclintită a lui Andrew, încât 
hotărâse că putea să-și slujească țara mult mai bine fără 
uniformă decât cu ea. Dar nu oficial. Niciodată oficial. 
Când secretarii de stat îl chemaseră la un interviu, îl 
lămuriseră că diplomatic însemna pentru ei conversațional. 
Nu voiau ca Andrew să negocieze tratate, ci să stea de 
vorbă cu oamenii. Era tânăr, era chipeș, era fermecător. 

Oamenii îl iubeau. 

Desigur, Andrew ştia asta. Îi fusese dintotdeauna uşor 
să-și facă prieteni şi fusese înzestrat cu darul de a convinge 


aproape pe oricine să facă aproape orice. Dar i se păruse 


ciudat să primească ordinul de a face ceva atât de vag. Şi 
atât de secret. 

Desigur, trebuise să renunţe la brevetul de marină. 
Părinţii lui rămăseseră uimiţi. Trei ani mai târziu, când 
preluase comanda unei nave şi începuse o viaţă de corsar, 
fuseseră extrem de dezamăgiţi. 

Să fii corsar nu era o profesie nobilă. Dacă un domn din 
aristocrație îşi dorea să plece pe mare, el îmbrăca uniforma 
şi jura credinţă regelui şi ţării. Nu venea la comanda unui 
vas cu marinari rău-famaţi şi nu făcea contrabandă cu 
bunuri ca să se îmbogăţească. 

Andrew le spusese părinţilor lui că acesta era motivul 
pentru care naviga sub un nume fals. Ştia că nu erau de 
acord cu alegerile lui şi nu voia să păteze onoarea familiei. 
Dar părinţii lui nu ştiau - căci nu avea voie să le spună - 
că nu era doar simplul căpitan al unei nave comerciale. De 
fapt, nu fusese niciodată doar simplul căpitan al unei nave 
comerciale. Preluase comanda pe Infinity la cererea 
expresă a Majestății Sale. 

Se întâmplase în 1782, în contextul reorganizării 
guvernului, când Departamentul de Nord şi 
Departamentul de Sud fuseseră transformate în Ministerul 
de Interne şi Ministerul de Externe. După ce afacerile 
externe se reuniseră, în cele din urmă, într-un singur 
departament, noul ministru de externe începuse să caute 
căi ingenioase de a face diplomaţie şi de a proteja 
interesele Marii Britanii. Îl convocase pe Andrew la 
Londra aproape imediat după ce preluase noua funcţie. 

Când Charles James Fox - ministru de externe și fost 
lider al Camerei Comunelor - îi cerea unui om să-și 
slujească țara, omul în cauză nu spunea nu. Chiar dacă 


însemna să-şi mintă propria familie. 


Andrew nu efectua misiuni pentru Coroană în fiecare 
călătorie — nu existau atâtea misiuni, și ar fi părut ciudat să 
stea în port şi să taie frunză la câini până venea cineva de 
la Ministerul de Externe să-i ceară să ducă niște 
documente în Spania sau să preia un diplomat de la 
Bruxelles. De cele mai multe ori, Andrew era întocmai ce 
credea echipajul lui că era - un simplu căpitan de vas, care 
transporta încărcături preponderent legale. 

Dar nu şi de data aceasta. Actualul ministru de externe 
îi încredinţase un pachet de documente şi îl însărcinase să 
i le predea ambasadorului britanic din Portugalia. Andrew 
nu știa exact despre ce era vorba. Rareori i se dezvăluia 
conținutul documentelor pe care le transporta dintr-o 
parte în alta. Bănuia că misiunea avea de-a face cu 
negocierile aflate în plină desfăşurare cu Spania, pe tema 
așezărilor de pe coasta Mosquito. Chiar nu conta. Tot ce 
conta era că i se spusese să ducă documentele cât mai 
repede la Lisabona, şi asta însemna că trebuia să plece 
acum, când vântul și mareea îi erau prielnice. Nu mai avea 
timp să golească peştera pe care o descoperise Poppy 
Bridgerton. Nici nu avea atât de mult personal încât să lase 
trei oameni la mal - numărul de care era nevoie pentru a 
distribui toate bunurile și a o supraveghea pe fată până îşi 
terminau treaba. 

Dacă ar fi fost vorba doar despre profit, şi-ar fi 
abandonat încărcătura şi şi-ar fi asumat pierderea 
financiară. Dar peştera era folosită şi ca loc de întâlnire, iar 
într-una dintre lăzi era ascunsă o scrisoare adresată prim- 
ministrului, pe care Andrew tocmai o adusese de la un 
emisar din Spania. Cineva de la Londra trebuia să vină să 
o recupereze peste două zile. Era esenţial ca peştera să 


rămână neatinsă măcar până atunci. 


Aşa că trebuia să rămână cu Poppy Bridgerton pe cap. 

- Domnule! 

Andrew se întoarse şi îl văzu pe Brown venind spre el. 

- Am livrat scrisoarea, domnule, spuse marinarul. 

- Bine, mormăi Andrew. Te-a văzut cineva? 

Brown clătină din cap. 

- L-am pus pe Pinsley să i-o dea unei menajere. Nimeni 
nu-l cunoaște pe aici. Şi l-am pus să poarte peruca aceea 
neagră pe care o păstrezi la bord. 

- Bun. 

- N-am vrut să o lase pe trepte, adăugă Brown. M-am 
gândit că nu ţi-ai dori să riscăm să nu fie citită. 

- Nu, bineînţeles că nu, spuse Andrew. Ai făcut ce 
trebuia. 

Brown înclină din cap în semn de mulțumire. 

- Pinsley mi-a zis că slujnica urma să o predea 
numaidecât stăpânei. 

Andrew încuviinţă brusc din cap. Putea doar să spere că 
totul avea să meargă conform planului. Urma să aibă 
multe bătăi de cap după ce o aducea pe domnișoara 
Bridgerton acasă, peste două săptămâni, dar poate reuşea 
măcar să păstreze un minim control asupra situaţiei dacă 
prietena ei trecea totul sub tăcere. Iar dacă prietena îşi 
ținea gura şi nimeni nu afla vreodată că Poppy dispăruse, 
poate că Andrew reușea să evite o eventuală căsătorie cu 
fata aceasta impertinentă. 

Oh, da. Era pe deplin conștient că aceasta era o 
posibilitate cât se putea de reală. El era un gentleman şi 
compromisese o doamnă, oricât ar fi fost de accidentală 
întâlnirea dintre ei. Dar el era şi o fire pragmatică. Şi, cum 


exista o minimă şansă ca ea să iasă din poveste cu 


reputaţia nepătată, părea că cel mai bine era ca ea să nu 
afle cine era el cu adevărat. 

Cel puţin, aşa îşi tot repeta în sinea lui. 

Era timpul să plece, astfel că Andrew își ocupă locul la 
cârmă, corpul lui încremenind sub iureșul de încântare 
care îl cuprinse pe măsură ce ridicară ancora și pânzele 
bătute de vânt ale lui Infinity îi împinseră înainte. Odată cu 
trecerea timpului, ai fi zis că ajunsese să se sature de 
această senzaţie, că, după atâtea călătorii pe mare, devenise 
imun la fiorul pe care îl trezeau înăuntrul lui vântul, viteza 
şi briza mării în timp ce străbăteau valurile înspumate. 

Dar era la fel de captivant de fiecare dată. Sângele i se 
învolbura în vene, plămânii i se umpleau cu aerul sărat şi 
înțepător al mării şi Andrew ştia că, în acest moment, era 
exact locul unde trebuia să fie. 

Ceea ce era ironic, bănuia el, din moment ce nu se afla 
chiar într-un loc, ci se deplasa cu repeziciune pe apă. Îi era 
scris să fie mereu în mişcare? Avea să îşi trăiască tot restul 
vieţii pe apă? Trebuia să-şi trăiască tot restul vieţii pe apă? 

Sau era timpul să se întoarcă acasă? 

Andrew scutură din cap. Acum, nu era momentul să se 
piardă în gânduri. Filosofia era pentru leneşi, iar el avea 
treabă. 

Scrută din priviri cerul în timp ce Infinity trecu pe lângă 
oraşul Lyme Regis şi ajunse în Canalul Mânecii. Era o zi 
perfectă pentru navigat, răcoroasă, senină, cu vânt 
puternic. Dacă vremea rămânea așa, puteau să ajungă în 
Portugalia peste cinci zile. 

- Te rog, Doamne, spuse Andrew, cu expresia sfioasă a 
omului care nu apela adesea la bunăvoința divinității. 

Dacă exista un moment oportun pentru rugăciune, 


acesta era, fără îndoială, momentul potrivit. Avea 


încredere că avea să se descurce până la urmă cu Poppy 
Bridgerton, dar ar fi preferat totuşi să scape de ea cât mai 
curând cu putinţă. Întrucât prezenţa ei putea să însemne 
sfârșitul carierei lui. La un moment dat, ea avea să afle care 
era numele lui adevărat. Părea imposibil să nu afle, la cât 
de bine se cunoştea el cu verii ei. 

- Domnule? 

Andrew înclină din cap, recunoscându-l pe Billy Suggs, 
care era, la cei 13 ani ai lui, cel mai tânăr matelot de pe 
navă. 

- Domnule, Pinsley zice că e o femeie pe navă, spuse 
Billy. E adevărat? 

- Da. 

Urmă o pauză, apoi Billy continuă: 

- Domnule? Nu e piază rea, domnule? Să ai o femeie la 
bord, domnule? 

Andrew se strădui să nu închidă ochii şi să ofteze. Iată 
lucrul de care îi fusese teamă. Marinarii erau cunoscuţi 
pentru tăria cu care credeau în superstiții. 

- Astea sunt numai prostii, Billy, spuse el. Nici nu o să 
ştii că e pe aici. 

Billy păru să se îndoiască de spusele lui, dar reveni la 
bucătărie. 

- La naiba! spuse Andrew, chiar dacă nu era nimeni care 


să-l audă. Cu puţin noroc, nici eu nu o să ştiu că e aici. 


Capitolul 4 


Poppy era în toane foarte proaste când auzi 
deschizându-se ușa de la cabina căpitanului. 

Şi credea că avea tot dreptul să se simtă așa. Să fii legat 
de mâini şi de picioare era ceva ce reușea să-ți strice 
dispoziţia. Fi bine, de o mână şi de două picioare. 
Căpitanul James făcuse dovada unei oarecare bunătăţi 
când îi lăsase mâna dreaptă liberă. Nu că i-ar fi fost de 
vreun folos. Omul nu exagerase când se lăudase cu 
nodurile pe care le făceau marinarii. Ei îi luase mai puţin 
de un minut ca să ajungă la concluzia că nu avea nici o 
şansă să dezlege funia. Poate că o femeie mai bătăioasă ar 
fi insistat. Dar lui Poppy nu-i plăceau pielea jupuită şi 
unghiile rupte, şi era mai mult decât evident că acesta ar fi 
fost singurul rezultat dacă nu înceta să mai bâjbâie cu 
nodul. 

- Mi-e foame, spuse ea, fără să se mai obosească să vadă 
cine intrase în cabină. 

- Mă gândeam eu, se auzi vocea căpitanului. 

O chiflă caldă și crocantă ateriză pe pat lângă umărul ei. 
Mirosea divin. 

- Ți-am adus și unt, spuse căpitanul. 

Poppy se gândi să se întoarcă spre el, dar îşi dăduse de 
mult seama că orice schimbare de poziţie presupunea un 
volum stânjenitor de mormăieli și răsuciri. Astfel că spuse 


doar: 


- Să-ţi umplu patul cu firimituri? 

- Există atât de multe replici interesante la o asemenea 
afirmaţie, spuse el, şi ea auzi zâmbetul leneş din vocea lui. 
Dar o să mă abţin. 

Punctul era al lui, din nou. La naiba! 

- Dacă vrei, spuse el cu blândeţe, te dezleg. 

Fu de ajuns pentru ca ea să-şi răsucească iute capul. 

- Deci am ajuns de mult în larg? 

EI făcu un pas în faţă, cu un cuţit în mână. 

- Am ajuns destul de departe încât un om ar trebui să 
fie mult mai puţin isteț decât tine ca să încerce o evadare. 

Ea strâmbă din nas. 

- Un compliment? 

- Absolut, spuse el, cu un zâmbet de-a dreptul fatal. 

- Îmi închipui că ai de gând să-ţi foloseşti cuțitul pentru 
legăturile mele. 

EI încuviinţă din cap şi o eliberă. 

- Nu că alternativa n-ar fi ispititoare. 

Ochii ei țţâşniră spre chipul lui. 

- Glumesc, spuse el, aproape mecanic. 

Poppy nu se amuză. 

Căpitanul ridică pur şi simplu din umeri, smulgându-i 
funiile de sub glezne. 

- Viaţa mea ar fi mult mai simplă dacă nu ai fi aici, 
domnişoară Bridgerton. 

- Puteai să mă lași în Charmouth, îi aminti ea. 

- Nu, spuse el, nu puteam. 

Ea luă chifla şi se înfruptă cu o mușcătură de proporții 
nepotrivite pentru o lady. 

- Chiar ţi-e foame, murmură el. 

Ea îi aruncă o privire care dezvăluia ce părere avea 


despre afirmaţia lui. 


El mai azvârli o chiflă în direcţia ei. O prinse cu o mână 
şi reuşi să nu zâmbească. 

- Bravo, domnişoară Bridgerton! spuse el. 

- Am patru fraţi, replică ea ridicând din umeri. 

- Chiar aşa? întrebă el blând. 

Ea ridică în treacăt privirea de la mâncare. 

- Suntem teribil de competitivi. 

EI trase un scaun de sub masa surprinzător de elegantă, 
apoi se aşeză, sprijinindu-şi cu o graţie leneşă una din 
glezne pe genunchiul opus. 

- Toți sunteţi buni la jocuri? 

Ea îl măsură din priviri. Şi ea putea să fie la fel de 
nonșalantă ca el. Şi, dacă nu putea, avea să moară 
încercând. 

- Unii mai buni decât alţii, spuse ea, apoi îşi termină 
prima chiflă. 

Fl râse. 

- Adică tu ești cea mai bună? 

Ea arcui o sprânceană. 

- N-am spus asta. 

- Nici nu trebuia. 

- Îmi place să câştig. 

- Celor mai mulți oameni le place. 

Era hotărâtă să răspundă cu o replică tăioasă, dar el i-o 
luă înainte cu: 

- Totuşi, îmi închipui că ţie îți place să câștigi mai mult 
decât celorlalți. 

Ea strânse din buze. 

- Un compliment? 

EI clătină din cap, cu buzele curbate încă într-un vag 
zâmbet tachinator. 


- Nu de data asta. 


- Pentru că ţi-e teamă că sunt mai bună decât tine? 

- Pentru că mi-e teamă că o să faci un coşmar din viața 
mea. 

Buzele lui Poppy se întredeschiseră de surprindere. Nu 
se așteptase ca el să îi spună asta. Se uită la a doua chiflă, 
apoi luă o mușcătură. 

- Unii ar zice, spuse ea după ce termină de mestecat, că 
un asemenea limbaj nu este potrivit în prezența unei lady. 

- Aici nu prea suntem într-un salon, i-o întoarse el, şi, 
pe deasupra, parcă spuneai că ai patru fraţi. Sigur te-au 
făcut să roşeşti din cap până-n picioare o dată sau de două 
ori. 

Bineînţeles, iar Poppy nu era atât de slabă de înger încât 
să leşine la auzul câte unei înjurături din când în când. Îl 
mustrase pe căpitan mai ales ca să-l enerveze şi bănuia că 
el o ştia prea bine. 

Ceea ce o enervă pe ea. 

Decise să schimbe subiectul. 

- Parcă ziceai că ai adus unt. 

EI arătă galant spre un mic vas aflat pe masă. 

- Sigur nu vrei să-ţi arunc şi untul, spuse el, în ciuda 
măiestriei extraordinare cu care prinzi tot felul de lucruri. 

Poppy se ridică şi se apropie de masă. Se simţea uşor 
ameţită, dar nu-şi dădea seama dacă senzaţia îi era dată de 
valuri sau de sângele care îi revenea în picioare. 

- Ia loc, spuse el, cuvintele răsunând mai mult ca o 
rugăminte decât ca un ordin. 

Ea şovăi, politeţea lui fiind mult mai tulburătoare decât 
ar fi fost lipsa ei. 

- Nu mușc, adăugă el, lăsându-se pe spate. 

Ea trase scaunul. 


- Desigur, decât dacă vrei, adăugă el. 


- Căpitane James! 

- Oh, pentru numele lui Dumnezeu, domnişoară 
Bridgerton, eşti mai rezistentă de atât. 

- Nu înţeleg ce vrei să spui, ripostă ea. 

Buzele lui se curbară într-un zâmbet ştrengăresc. Nu că 
ar fi încetat vreodată să surâdă aşa. Odiosul arăta mereu de 
parcă punea ceva la cale. 

- Dacă te-ai putea măsura cu mine, spuse el, cu glas 
ușor zeflemitor, n-ai fi deloc uimită de jocurile mele de 
cuvinte. 

Ea se aşeză şi se întinse după unt. 

- În general, nu glumesc pe teme legate de viaţa sau 
virtutea mea, căpitane James. 

- O regulă înţeleaptă, spuse el, lăsându-se pe spate, dar 
eu sigur nu trebuie să mă simt constrâns de ea. 

Ea luă cuțitul pentru unt şi îl privi gânditoare. 

- Nu e suficient de ascuţit ca să-mi faci ceva, spuse 
căpitanul zâmbind. 

- Nu. Poppy oftă şi îl trecu prin unt. Păcat! Ea își unse 
chifla şi mai luă o gură. Ai de gând să mă ţii numai cu 
pâine şi apă? 

- Normal că nu, spuse el. Nu sunt atât de lipsit de 
eleganță. Cina o să sosească peste... Fl se uită la ceasul de 
buzunar. Cinci minute. 

Ea îl privi o clipă. Nu părea că dădea să plece pe undeva. 

- Ai de gând să mănânci cu mine? îl întrebă ea. 

- N-am de gând să mor de foame. 

- Nu poţi să te duci să mănânci cu... cu... 

Ea își flutură mâna oarecum în aer, fără să știe spre ce 
făcea semn. 

- Oamenii mei? încheie el pentru ea. Nu. Suntem o navă 


mai liberală decât multe altele, dar nu suntem o 


democraţie. Eu sunt căpitanul. Mănânc aici. 

- Singur? 

Fl zâmbi fără grabă şi cu viclenie. 

- Nu şi dacă am cu cine. 

Ea îşi prinse buza de sus între dinţi, refuzând să cadă în 
capcana lui. 

- Îţi place chifla? o întrebă el fericit. 

- Este delicioasă. 

- Când ţi-e foame, orice poate să aibă gust bun, remarcă 
el. 

- Totuşi, spuse ea sincer, e foarte gustoasă. 

- Îi transmit complimentele tale bucătarului. 

- Aveţi un bucătar la bord? îl întrebă ea surprinsă. 

Fl ridică din umeri. 

- Se crede francez. Eu am bănuit mereu că s-a născut în 
Leeds. 

- Nu e nimic rău cu Leeds, spuse Poppy. 

- Decât dacă ești bucătar francez. 

Urma unui râset îi înfioră buzele, luând-o complet prin 
surprindere. 

- Vezi, domnişoară Bridgerton, spuse căpitanul în timp 
ce ea termină a doua chiflă, nu a fost chiar aşa greu, nu-i 
aşa? 

- Să mestec? întrebă ea cu un aer nevinovat. Am excelat 
mereu la asta. Cel puţin de când mi-au crescut dinții. 

- Dinţi ascuţiţi, sunt sigur. 

Ea zâmbi. Încet. 

- Ca de lup. 

- Nu este cea mai îmbietoare imagine, şi sigur ştii că mă 
refeream la conversaţia noastră. EI îşi înclină capul într-o 
parte, iar surâsul lui deveni mai... devastator. Nu este chiar 


atât de greu să râzi cu mine. 


- Întrebarea mai pertinentă ar fi... De ce ţi-ai dori asta? 

— Să râzi? 

Ea încuviinţă din cap. 

EI se aplecă în faţă. 

- Ne așteaptă un drum lung până în Portugalia, 
domnişoară Bridgerton, şi, în adâncul inimii, bărbaţii sunt 
creaturi leneşe. Sunt obligat să te am la bord, chiar în 
cabina mea, cel puţin două săptămâni. O să consum mult 
mai puţină energie dacă nu stai să-ţi scuipi veninul în tot 
timpul pe care îl petrecem împreună. 

Poppy reuși să schițeze un zâmbet pieziş care îl oglindea 
perfect pe al lui. 

- Te asigur, căpitane James, că eu nu scuip niciodată. 

Fl râse cu gura până la urechi. 

- Touché, domnişoară Bridgerton. 

Poppy rămase tăcută o clipă. Își terminase cele două 
chifle, dar cina încă nu sosise, şi ea nu mai avea cu ce să-şi 
ocupe timpul. Tăcerea devenea stânjenitoare, şi se uita 
lung la mâinile ei ca să nu privească stăruitor la el. 

Îi era greu să se uite la el. Nu pentru că ar fi fost atât de 
chipeş, deşi chiar era. Și, chiar dacă Poppy se simţea de 
obicei ca un peşte în apă la majoritatea întâlnirilor din 
societate, ea era prima care să admită că unii oameni erau 
pur şi simplu prea frumoşi. Aproape că trebuia să întorci 
privirea, altfel riscai să ți se împleticească limba în gură şi 
să te transformi într-o nătângă cu acte în regulă. 

Dar nu era acesta motivul pentru care căpitanul James o 
făcea să se simtă atât de stingherită. Era destul de 
frumoasă, dar era obişnuită să se afle în preajma unor 
oameni mai atrăgători decât ea. Londra era plină de 


doamne şi domni care se concentrau ore în şir asupra 


felului în care arătau. Poppy abia dacă reușea să stea 
nemișcată pentru ca slujitoarea ei să-i facă părul. 

Problema cu căpitanul James nu era frumuseţea, ci 
inteligenţa lui. Adică omul era prea inteligent. 

Poppy vedea asta în ochii lui. Cea mai mare parte din 
viaţă, ea fusese fata mai deşteaptă. Și nu era o laudă în van, 
ci un fapt în sine. Dar nu era atât de sigură că îl putea 
întrece pe bărbatul din faţa ei. 

Se ridică brusc și se îndreptă spre hublouri, privind lung 
spre marea nemărginită. Nu prea avusese şansa să 
exploreze cabina. Îşi petrecuse timpul în pat legată și 
uitându-se lung în tavan. lar când îi scrisese scrisoarea lui 
Elizabeth, fusese prea concentrată asupra cuvintelor — și a 
nevoii de a ține pasul cu căpitanul cel isteţ — ca să cerceteze 
cu atenție împrejurimile. 

- Sunt foarte frumoase ferestrele, spuse ea. 

Sticla era de o calitate evidentă, poate puţin afectată de 
vreme, dar nu era deformată sau vălurită. 

- Mulţumesc! 

Ea înclină din cap, chiar dacă nu se uita la el. 

- Toate cabinele de căpitan sunt atât de spaţioase? 

- Nu pot spune că am făcut un studiu amănunţit pe 
această temă, dar, judecând după cele în care am mai fost, 
da. Mai ales pe navele militare. 

Ea se întoarse. 

- Ai fost la bordul unei nave militare? 

Fl întoarse privirea într-o parte - nici măcar pentru o 
secundă, însă fu de ajuns pentru a-i da de înţeles lui Poppy 
că nu voise să dezvăluie un asemenea detaliu. 

— Aş pune pariu că ai fost în marină, spuse ea. 

- Chiar? 


- Ori asta, ori ai ajuns acolo ca prizonier. Şi, oricât de 
ciudat ar suna asta, din moment ce chiar m-ai răpit, pare 
puțin probabil. 

- Din cauza structurii mele morale? 

- Pentru că eşti prea deștept ca să fii prins. 

El râse la auzul replicii ei. 

- O voi lua drept cel mai de seamă compliment, 
domnişoară Bridgerton. Mai ales pentru că ştiu cu câtă 
părere de rău a fost acordat. 

- Ar fi o prostie din partea mea să-ţi subestimez 
inteligența. 

- Într-adevăr, și, dacă îmi permiți să-ți fac un 
compliment, ar fi la fel de prostesc din partea mea să te 
subestimez. 

Urma unui fior cutremură pieptul lui Poppy. Bărbaţii 
recunoșteau rareori inteligența unei femei. Și faptul că era 
el... 

.. N-avea nimic de-a face cu asta, îşi spuse ea ferm. Ea 
se apropie de biroul lui, lipit de peretele din colțul opus. 
Asemenea mesei, era o piesă de mobilier realizată cu 
măiestrie. De fapt, totul în cabină vorbea despre bogăţie şi 
privilegii. Cărţile înghesuite pe raft îi aparţineau unui 
bărbat educat, iar covorul părea adus din Orient - era 
ferm convinsă de asta. 

Sau poate că el mersese în Orient şi îl adusese chiar el de 
acolo. Oricum ar fi fost, era de calitate. 

Îşi închipuise întotdeauna cabinele de pe nave ca fiind 
micuţe și înghesuite, dar aceasta era foarte spațioasă. 
Desigur, nu se compara nici de departe cu dormitorul ei 
de acasă, dar reușea totuși să facă zece pași între doi pereţi, 


şi ea avusese mereu pasul lung. 


- Ai rău de mare, domnişoară Bridgerton? o întrebă 
căpitanul James. 

Ea se întoarse brusc, surprinsă că încă nu se gândise la 
asta. 

- Nu ştiu. 

Răspunsul păru să-l amuze. 

- Cum te simţi acum? 

- Bine, spuse ea, pronunţând lung cuvântul cât făcu o 
pauză ca să-şi dea seama de cum se simțea. Nu simțea 
nimic deosebit, nu îi era greață. Aproape normal, cred. 

El încuviință încet din cap. 

- E un semn bun. Am văzut bărbaţi care nu mai erau în 
stare de nimic nici măcar aici, în apele liniștite ale 
canalului. 

- Acestea sunt ape liniștite? îl întrebă Poppy. 

Poate că nu se agitau învolburate, dar podeaua era 
instabilă sub picioarele ei. Nu semăna deloc cu vâslitul pe 
un lac. 

- Relativ, răspunse el. O să vezi cum sunt apele 
învolburate de îndată ce ajungem la Atlantic. 

- Nu am... 

Ea se opri. Bineînţeles că nu ajunseseră încă în Atlantic. 
Ea ştia geografie. Nu avusese niciodată motive să se 
folosească de cunoștințele ei. 

Se strădui să imprime trăsăturilor ei o expresie calmă. 

- N-am mai fost niciodată pe mare, spuse ea înţepată. 
Mă aştept să aflăm cât de curând cum o să-mi fie. 

El întredeschise gura ca să spună ceva, dar în acel 
moment se auzi o bătaie în ușă, şi orice ar fi putut spune fu 
înlocuit de un „Trebuie să fie cina“. 

Poppy se trase într-o parte în timp ce un băiat cu părul 


bălai, de vreo zece sau 12 ani, intră cu o tavă cu vase 


acoperite şi o carafă cu ceea ce părea a fi vin roșu. 

- Mulţumesc, Billy! spuse căpitanul. 

- Cu plăcere, mormăi Billy, punând tava încărcată pe 
masă. 

Poppy îi zâmbi băiatului - nu avea rost să fii nepoliticos 
cu toată lumea -, dar era evident că el încerca să evite să se 
uite în direcţia ei. 

- Mulţumesc! spuse ea, poate puţin prea tare. 

Billy se înroşi şi încuviință smucit din cap. 

- Aceasta este domnişoara Poppy, zise căpitanul, 
punând o mână pe umărul lui Billy înainte ca băiatul să 
apuce să fugă. În afară de mine, o să fii singura persoană 
care are voie să intre în cabina asta ca să se ocupe de ea. 
Înţelegi? 

- Da, domnule, spuse Billy, continuând să nu se uite la 
ea. Părea de-a dreptul nefericit. Mai aveţi nevoie de ceva, 
domnule? 

- Nu, asta e tot. Poţi reveni peste trei sferturi de oră ca 
să iei tava. 

Billy încuviință din cap şi ieşi aproape în fugă din 
încăpere. 

- E la vârsta aceea, spuse căpitanul arcuind ironic din 
sprâncene, când nimic nu este mai înfricoşător decât o 
femeie atrăgătoare. 

- Este bine de ştiut că sperii pe cineva, mormăi Poppy 
ca pentru sine. 

Căpitanul scoase un hohot de râs. 

- Oh, nu-ţi face griji în privinţa asta. Brown şi Green 
sunt absolut îngroziți. 

- Şi pe tine? îl întrebă Poppy în timp ce se aşeză. Pe tine 


te sperii? 


Îşi ținu respiraţia în timp ce aşteptă răspunsul lui. Nu 
ştia ce nebunie o făcuse să pună o asemenea întrebare, dar 
acum, că o făcuse, pielea începu să i se înfioare de 
nerăbdare. 

El nu se grăbi să răspundă, dar Poppy nu credea că o 
făcea cu scopul de a-i spori neliniștea. Expresia de pe 
chipul lui deveni gânditoare în timp ce el dădu laoparte 
capacul de pe felul principal. 

- Iepure în vin, murmură el, și nu, nu mă sperii. 

El ridică privirea, ochii lui întâlnindu-i pe ai ei într-o 
uluitoare vâlvătaie de azur. 

Ea aşteptă ca el să dea mai multe detalii, dar nu o făcu, 
ci puse tocăniţa aromată în boluri. 

- Ce anume te sperie? îl întrebă ea în cele din urmă. 

El mestecă. Înghiţi. 

- Ei bine, nu prea îmi plac păianjenii. 

Răspunsul lui fu atât de neaşteptat, încât ea pufni uşor. 

- Îi plac cuiva? 

- Trebuie să existe cineva, îmi închipui, spuse el şi ridică 
leneș dintr-un umăr. Oamenii nu studiază astfel de lucruri 
la universitate? Naturaliști și cei ca ei? 

- Dar, dacă ai fi naturalist, n-ai prefera să studiezi ceva 
drăgălaş și pufos? 

El aruncă un ochi spre bolul lui. 

- Cum ar fi un iepure? 

Ea se strădui să nu zâmbească. 

- Am înţeles aluzia. 

- O să fiu sincer cu tine, spuse el, dezvăluind un mic vas 
plin cu cartofi cu pătrunjel. Cred că am cam vorbit 
amândoi în dodii. 

De data aceasta, ea nu se putu abține. Zâmbi. Și îşi dădu 


ochii peste cap. 


- Vezi, spuse el, nu sunt atât de înspăimântător. 

- Nici eu, i-o întoarse ea. 

EI oftă. 

- Ce vrea să însemne asta? îl întrebă ea, imediat 
bănuitoare. 

- Ce anume? 

Ea miji ochii. 

- Ai oftat. 

- Nu am voie? 

- Căpitane James. 

- Foarte bine, spuse el, oftând din nou, şi, pentru prima 
dată, chipul lui păru aproape obosit. Nu bravam adineauri. 
Nu mă sperii. Dar o să-ţi spun ce anume mă sperie. 

El făcu o pauză, iar ea se întrebă dacă o făcea pentru 
efectul dramatic sau pur şi simplu pentru că își măsura 
cuvintele. 

- Sunt îngrozit, spuse el cu o lentoare intenționată în 
glas, de tot ceea ce reprezinţi tu. 

Pentru o clipă, Poppy nu reuşi decât să-l privească lung. 

— Ce vrea să însemne asta? îl întrebă ea, și nu crezu că o 
spusese pe un ton defensiv. 

Nu credea că era defensivă. Dar era curioasă. După o 
astfel de afirmaţie, cum să nu fii? 

El se aplecă înainte, sprijinindu-și coatele pe masă, în 
timp ce îşi lipi vârfurile degetelor. 

- Tu, domnişoară Bridgerton, eşti o lady din lumea 
bună. Bănuiesc că ştii deja că am ceva experiență cu 
această specie. 

Ea încuviinţă din cap. Era limpede că căpitanul James se 
născuse gentleman. Era evident în fiecare lucru pe care îl 


făcea, în tot ce spunea. O vedea în felul în care se mișca şi 


vorbea şi se întrebă dacă ar fi putut un om să renunţe la 
obiceiurile cu care fusese crescut. 

Se întrebă dacă el fusese nevoit să o facă. 

- Pe scurt, domnişoară Bridgerton, continuă el, făpturile 
ca tine n-au ce căuta pe o navă. 

Poppy îi aruncă o privire cu subînţeles. 

- Credeam că am convenit deja asupra acestui aspect. 

- Într-adevăr. Dar, spre disperarea noastră comună, 
forțe exterioare nouă m-au împiedicat să te duc înapoi la 
țărm. 

- Ce forţe? EI îi trimise un zâmbet galeș. 

- Nu e un subiect cu care să-ți baţi tu căpşorul frumos. 

De data aceasta, era ferm convinsă că el încerca să o 
calce pe nervi. Dar afirmaţia lui condescendentă nu o 
enervă la fel de mult pe cât o făcuse gândul că el ştia foarte 
bine că avea să o enerveze. 

Nu-i plăcea să fie atât de ușor de citit. 

Și, mai ales, nu-i plăcea ca el să fie cel care o citea cu 
atâta uşurinţă. 

Astfel că zâmbi binevoitor şi îi mulțumi când îi puse 
cartofi în farfurie. lar când îl surprinse privind-o cu o 
expresie curioasă pe chip, de parcă nu ar fi fost prea sigur 
de cum să interpreteze lipsa ei de reacţie, Poppy îşi 
permise să se bucure de micul ei moment de satisfacţie. 
Doar o clipă... tocmai pentru că, sincer, nu credea că era în 
stare să nu se dea de gol dacă îşi permitea să se bucure 
sincer de victoria ei. 

Nu voia să își imagineze ce însemna faptul că asta trecea 
drept victorie acum. 

- Vin? o întrebă căpitanul. 


- Te rog! 


El îi umplu paharul, iar totul fu extrem de civilizat. 
Mâncară în linişte, iar Poppy se bucură să rămână 
cufundată în propriile gânduri până când căpitanul îşi 
înghiți ultima îmbucătură și zise: 

- Este un pat confortabil. Fireşte, când nu ești legat. 

Ea înălță deodată capul. 

- Poftim? 

- Patul meu, spuse el, cu un gest discret în direcţia lui. 
Este foarte comod. Are o protecţie... o tragi în sus, și se 
fixează cu un clic. Te împiedică să cazi din pat pe vreme 
rea. 

Alarmată, Poppy simţi cum face ochii mari când se 
întoarse spre patul lui. Era mai mare decât te-ai fi putut 
aştepta pentru un vas cu pânze, dar sigur nu atât de mare 
încât să încapă două persoane. Nu era cu putinţă ca el să-și 
închipuie că ar fi... Nu, nu s-ar fi gândit niciodată la una ca 
asta. Dar el nu avea să doarmă acolo. Îi spusese că îi lăsa ei 
camera lui. 

- Linişteşte-te! spuse el. Patul este al tău. 

- Mulţumesc! exclamă ea. 

- Eu o să dorm pe podea. 

Ei i se tăie răsuflarea. 

- Aici? 

- Unde altundeva m-ai trimite să mă odihnesc? 

Trebui să se străduiască de câteva ori înainte de a reuşi 
să spună: 

- Altundeva? 

El ridică din umeri. 

- Nu mai e loc pe nicăieri. 

Capul ei se clătină dintr-o parte în alta, cu mișcări 
scurte şi rapide, de parcă astfel ar fi reuşit să-i şteargă 


cuvintele cu buretele. 


- Nu se poate. 

- Mai este puntea, spuse el, dar mi s-a zis că am un 
somn agitat. M-aş putea răsturna peste bord. 

- Te rog, îl imploră ea, fii serios! 

Ochii lui îi întâlniră pe ai ei, iar Poppy îşi aminti că el 
era mai mult decât vreun crai senin și lipsit de griji. În 
privirea lui nu era nimic amuzant şi nici urmă de 
amuzament. 

- Vorbesc serios, spuse el. 

- Reputația mea... 

- Nu o să se schimbe nicicum. Dacă se descoperă că ai 
plecat, reputaţia ta o să fie una cu pământul, indiferent de 
locul unde voi dormi eu. Dacă nu se descoperă că ai plecat, 
nimeni nu va ști nimic. 

- Oamenii tăi o să ştie. 

- Oamenii mei mă cunosc, spuse el cu o voce care nu 
accepta vreo împotrivire. Dacă le spun că ești o lady 
onorabilă și că dorm la ușă ca să te protejez, o să mă 
creadă pe cuvânt. 

Poppy îşi duse mâna la gură, un gest nervos pe care îl 
făcea doar când era îngrozită. Sau aşa îi plăcea să se mintă. 
Probabil îl făcea tot timpul. 

— Văd că nu mă crezi, spuse căpitanul. 

- O să fiu sinceră, zise ea. Nu ştiu ce să cred. 

El o privi lung o clipă. 

- Mi se pare corect, spuse el, iar Poppy simţi cumva 
replica lui ca pe un compliment. El se ridică şi se îndreptă 
spre ușă. Îl chem pe Billy să ia farfuriile. Mi-e teamă că 
sărmanul băiat şi-a ieşit din minți. L-am asigurat că nici 
nu o să știe că eşti aici, iar acum, i se cere să-ți ducă toate 


mesele. 


— A trebuit să fie asigurat că nu o să mă vadă? Sunt chiar 
așa o sperietoare? 

Căpitanul James zâmbi, dar fără umor. 

- Orice femeie este o sperietoare pe această navă. E 
mare ghinion. 

- Tu crezi asta? 

Sigur că nu credea. Nu avea cum. 

- Cred că a fost un mare ghinion că ai dat peste peştera 
mea. 

- Dar... 

- Nu, o întrerupse el cu o autoritate tăioasă. Eu nu cred 
că femeile aduc ghinion, pe navă sau oriunde altundeva. 
Dar oamenii mei cred asta, şi trebuie să am în vedere 
detaliul acesta. Acum, am treabă. O să lipsesc cel puţin trei 
ore. Ar trebui să ai destul timp ca să te pregăteşti de 
culcare. 

Poppy rămase mută de uimire când îl privi cum se 
întinde spre mânerul ușii; căpitanul aproape ieși din 
cabină înainte ca ea să ţipe: 


— Stai! 


Capitolul 5 


Andrew răsuflă prelung înainte de a se întoarce. 
Domnișoara Bridgerton stătea lângă pat, cu o expresie 
agitată pe chip. 

Nu, nu agitată. Stânjenită era probabil o descriere mai 
exactă. Era limpede că își dorea să spună ceva. 

Dar nu spunea, ceea ce ar fi trebuit să fie un motiv de 
îngrijorare. 

- Da? o îndemnă el în cele din urmă. 

Ea clătină din cap. 

- Nimic. 

Andrew avea destulă experiență cu femeile încât să ştie 
că nu era adevărat. 

- Eşti sigură? 

Ea încuviinţă din cap. 

Prea bine. Dacă insista. El îi acceptă eschivarea cu o 
încuviințare din bărbie și se întoarse spre ușă. 

- Doar că... 

La naiba! Fusese cât pe ce. El se întoarse din nou, 
întruchiparea răbdării. 

- Nu am cu ce să mă îmbrac, spuse ea în șoaptă. 

Fl se luptă cu impulsul de a închide ochii, chiar şi 
pentru o amărâtă de secundă. Nu o crezuse atât de frivolă. 
Sigur nu credea că avea nevoie de rochii elegante pentru 
călătoria spre Portugalia. 


Apoi ea adăugă: 


- Haine în care să dorm şi, ei bine, şi pentru 
următoarele zile. 

- Ce are ce porți acum? întrebă el, fluturând o mână 
spre rochia albastră. 

Corsajul era făcut dintr-un fel de dantelă cu modele 
mari, iar fusta era, din fericire, simplă, fără crinolină sau 
turnură, care i-ar fi îngreunat şi mai mult viața la bord. 

I se părea că rochia îi venea foarte bine. De fapt, fusese 
încântat de perspectiva de a i-o scoate — înainte să afle cine 
era. 

- Nu are nimic, răspunse ea, dar nu pot să port rochia 
două săptămâni la rând. 

- În general, oamenii mei poartă aceleași haine până la 
final. 

El nu, dar oamenii lui da. 

- În orice caz, spuse ea, părând a se strădui din răsputeri 
să nu intre în pământ de rușine, nu cred că rochia mea o să 
fie practică pe punte. 

În sfârşit. O problemă cu o soluţie simplă ca bună ziua. 

- Nu o să ieși pe punte, îi spuse el. 

- Niciodată? 

- Nu este sigur, spuse el direct. 

- O să mă sufoc aici. 

Ea își flutură braţul în aer, fără să pară că arăta spre 
cabină, ci că era uşor deranjată de idee. 

- Nu fi prostuţă! spuse el, tresărind în sinea lui la auzul 
tonului său dispreţuitor. 

Ea nu avea să se sufoce, dar avea să se simtă îngrozitor. 


a 


Își dădea seama că Poppy Bridgerton nu era o fire care să 
se descurce prea bine cu plictiseala. 
Dar nici nu putea să o lase să se plimbe de colo-colo pe 


vas. Ea era o distragere a atenţiei de care oamenii lui se 


puteau lipsi şi, pe deasupra, nu știa nimic despre ce 
însemna siguranța pe mare. Ca să nu mai vorbim despre 
cât de superstițioşi erau marinarii în privinţa femeilor, 
considerând că aduceau ghinion pe o navă. Probabil 
jumătate dintre oamenii lui s-ar fi apucat să-şi facă cruci 
de fiecare dată când o vedeau. 

Din colţul opus al cabinei, domnișoara Bridgerton era 
încă vizibil tulburată. Și se bâlbâia. 

- Dar... dar... 

EI se întoarse iar spre ușă. 

- Îmi pare rău, domnişoară Bridgerton, dar nu avem ce- 
i face. Este pentru propria ta siguranță. 

- Dar vreme de două săptămâni? Să nu vezi soarele 
două săptămâni? 

EI arcui o sprânceană. 

- Tocmai mă felicitai pentru ferestrele frumoase. 

- Nu este acelaşi lucru, şi ştii asta prea bine. 

Ştia şi empatiza. Chiar empatiza. Nu-şi putea închipui 
cum era să fii forțat să rămâi în cabina unui vas timp de 
două săptămâni, fie şi pe un vas atât de bine dotat ca al lui. 

- Căpitane James, spuse ea, după ce păru a trage aer în 
piept ca să-şi adune curajul, te rog ca pe un gentleman. 

- Aici, te înșeli. 

- Nu te preface, căpitane! Poate vrei să ascunzi asta sau 
poate vrei să te ascunzi de asta, dar te-ai născut gentleman. 
Aproape ai mărturisit-o chiar tu. 

EI îşi încrucișă braţele. 

- Pe vasul ăsta, nu sunt gentleman. 

Poppy şi le încrucişă pe ale ei. 

- Nu te cred. 

Şi apoi, ceva se frânse înăuntrul lui. Se frânse pur şi 


simplu. Din clipa în care o văzuse pentru prima dată pe 


patul lui, legată de mâini și de picioare și cu căluş la gură, 
se gândise neîncetat fie la ea, fie la nenumăratele probleme 
pe care le putea face — și avea să le facă - prezenţa ei într-o 
misiune atât de delicată. 

- Pentru numele lui Dumnezeu, femeie, aproape răbufni 
el, chiar n-ai pic de minte? 

Ea dădu să deschidă gura, dar el nu o lăsă să răspundă. 

- Ai idee în ce situaţie primejdioasă te afli? Nu? Ei bine, 
permite-mi să-ţi explic! Ai fost răpită. Ai ajuns pe o navă 
unde eşti singura femeie, iar jumătate dintre oamenii de la 
bord... El îşi flutură braţul aproape violent spre uşă. 
Jumătate cred că însăşi prezenţa ta înseamnă că un taifun 
stă să se dezlănţuie, dintr-o clipă în alta. 

- Un taifun? repetă ea. 

- Nu sunt taifunuri în regiunea asta, spuse el. Ceea ce ar 
trebui să-ţi dea de înţeles cam cât de mult nu-și doresc să 
te aibă la bord. Astfel că, după umila mea părere, nu că ar 
fi şanse să ţii cont de ea, ar trebui să începi să vorbeşti cu 
ceva mai multă circumspecţie. 

- N-am cerut eu să mă aflu aici! strigă ea. 

- Sunt mai mult decât conștient de asta, îi răspunse el. 
Ca fapt divers... din nou... nu sunt deloc încântat să te 
găzduiesc. 

Buzele ei se strânseră într-o linie încordată, și, pentru 
un moment terifiant, el crezu că ea avea să izbucnească în 
plâns. 

- Te rog, spuse ea. Te rog să nu mă obligi să rămân în 
cabina asta toată călătoria. Te implor! 

El oftă. La naiba cu ea! Era mult mai uşor să-i ignore 
dorinţele când ţipau unul la altul. 

- Domnișoară Bridgerton, spuse el, încercând să-şi 


păstreze calmul din voce, este de datoria mea ca gentleman 


să mă asigur că eşti în siguranță. Chiar dacă nu-ţi place 
prea tare. 

El aproape se aşteptă ca ea să-i spună „Deci ești 
gentleman“. Dar ea îl surprinse, căci se abţinu de la orice 
comentarii şi, după un moment apăsător de tăcere, spuse: 

- Atunci o să ne vedem mai târziu astă-seară. 

EI încuviinţă scurt din cap. 

- Spuneai că o să lipseşti trei ore, nu? 

Vocea ei răsună într-o notă formală, aproape ca de 
afaceri, și îl făcu să se simtă foarte incomod tocmai pentru 
că nu părea să fie stilul ei. 

Ceea ce era mai mult decât ridicol. Nu o cunoştea pe 
Poppy Bridgerton. Nici măcar nu ştiuse despre existenţa ei 
până în această după-amiază. Rămăsese pierdută în 
pleiada nedeslușită şi nesfârşită de veri şi verişoare 
Bridgerton, cu toţii anonimi şi, pentru el, neînsemnați. 

Astfel că nu ar fi trebuit să ştie când nu părea să 
vorbească în stilul ei. 

Şi nu ar fi trebuit să-i pese. 

- O să fiu gata, spuse ea, cu o urmă de mândrie trufaşă 
care tot nu suna cum trebuia. 

Dar nici complet ciudat. 

- Noapte bună, domnişoară Bridgerton! spuse el. 

Făcu o scurtă plecăciune de rămas-bun şi ieși din 
cabină. Fir-ar să fie! Avea nevoie de o băutură. Sau poate 
de un somn bun. 

Aruncă o privire spre uşă, acum închisă și încuiată în 
urma lui. Avea să doarmă pe podea în noaptea asta. Era 
prea puţin probabil să se bucure de un somn bun. 

Atunci trebuia să-și înece amarul într-un pahar. 


Imediat. 


Domnișoara Bridgerton era încă îmbrăcată din cap până 
în picioare când Andrew se întoarse, trei ore și jumătate 
mai târziu, dar își scosese acele din păr, care i se revărsa 
acum peste umăr într-o coadă împletită. Stătea în capul 
oaselor pe patul lui, cu păturile trase peste poală. O pernă 
era îndesată între spatele ei şi peretele cabinei. 

Perna lui. 

Andrew observă că perdelele erau încă deschise, aşa că 
traversă cabina și le trase. Cabina lui se afla la babord, şi 
nu credea că Poppy avea să fie prea încântată de razele 
fierbinţi ale soarelui la răsărit. Nu trecuseră cu mult de 
solstiţiu. Soarele răsărea înfiorător de devreme în această 
perioadă a anului. 

- Eşti gata de culcare? o întrebă el. 

Cea mai banală dintre întrebări, și totuşi i se păru 
incredibil că reuși să o rostească pe un ton atât de firesc. 

Domnişoara Bridgerton ridică privirea din cartea pe 
care o citea. 

- După cum poţi vedea. 

- Nu o să te simţi prea incomod în rochie? o întrebă el. 

Ea se întoarse încet ca să se uite la el. 

- N-am de ales. 

Andrew avea ceva experienţă când venea vorba despre a 
da jos asemenea rochii de pe femei. Ştia că trebuia să aibă 
un fel de cămășuță pe dedesubt în care să îi fie mult mai 
comod să doarmă. 

Dar care în general dezvăluia mult prea multe pentru ca 
vreunul din ei să se simtă în largul lui. 

Nu că ar fi avut vreo intenţie să se culce cu ea. Ferească 
sfântul să ajungă măcar să o sărute pe fată. La drept 
vorbind, era foarte atrăgătoare. Ochii ei aveau o nuanță 


superbă de verde, undeva între verdele frunzelor şi cel al 


mușchiului, şi avea părul familiei Bridgerton, bogat şi 
strălucitor, de un castaniu îmbietor. Înfăţişarea ei nu avea 
să fie niciodată atât de blajină încât să se încadreze în 
standardele convenţionale de frumuseţe, dar lui nu îi 
plăcuseră niciodată femeile lipsite de expresie. La naiba, 
nu îi plăcuseră nici măcar bărbaţii lipsiți de expresie, şi, 
Domnul îi era martor, întâlnise destui pe vremea când îşi 
făcea veacul prin cercurile selecte ale lumii bune. Andrew 
nu înțelesese niciodată de ce era atât de la modă să pari 
plictisit. 

Dezinteresat însemna neinteresant. 

Pentru el. Un nou dicton extraordinar. Îl putea folosi cu 
familia lui când avea să se ducă acasă data viitoare. 
Probabil aveau să își dea cu toţii ochii peste cap, și foarte 
bine. La urma urmei, aşa era în familie. 

Doamne, îi era atât de dor de ei. Avea acum unsprezece 
nepoate şi nepoți şi nici măcar nu îi cunoscuse pe ultimii 
doi născuţi. Dintre cei cinci frați Rokesby, doar el şi fratele 
lui mai mic, Nicholas, rămăseseră neînsuraţi. Ceilalți trei 
erau fericiţi şi se înmulţeau ca iepurii. 

Desigur, nu unul cu celălalt. Cu partenerii lor. El tresări, 
deşi era singurul care ştia ce gânduri întortocheate îi 
treceau prin minte. Era atât de obosit! Fusese o zi de 
pomină, şi lucrurile nu urmau decât să se înrăutăţească. 
Habar nu avea cum urma să poată dormi în noaptea asta. 
Între locul lui de pe podea şi simpla ei prezenţă în 
încăpere... 

Era imposibil să o ignori. Poate ar fi fost mai bine să fie 
speriată şi sfioasă. Ar fi curs şuvoaie de lacrimi, dar măcar, 
dacă nu o vedea, nu avea să îi mai dea târcoale în gând. 

El se apropie de un set de sertare încorporate. Înăuntru 


se afla cămașa lui de noapte, alături de pulberea de dinți şi 


de periuţă. Billy lăsa de obicei un mic lighean cu apă pe 
masă, dar era clar că băiatul fusese prea îngrozit de 
domnişoara Bridgerton ca să revină în cameră. Înșfăcă 
periuța de dinţi şi o privi, oftând, în lipsa apei atât de 
necesare. 

- Nici eu nu m-am spălat pe dinți. 

El zâmbi. Deci ea îl urmărea. Se străduise cam mult să 
pară absorbită de cartea ei, dar el fusese aproape sigur că 
avea să renunțe la truc în clipa în care se întorcea cu 
spatele. 

- O să ne miroasă amândurora gura mâine-dimineaţă, 
spuse el. 

- O perspectivă încântătoare. 

Fl îi aruncă o privire peste umăr. 

- N-am de gând să mă sărut cu nimeni. Tu? 

Era prea deşteaptă ca să pice într-o capcană atât de 
evidentă, aşa că îşi băgă periuța de dinţi în gură şi se spălă 
fără pudră. Era mai bine decât nimic. 

- Nu cred să fie una în plus la bord, spuse ea. O periuță 
de dinţi, vreau să zic. 

- Mă tem că nu, dar eşti binevenită să foloseşti un deget 
şi puţin din pudra mea. 

Ea oftă, dar încuviință din cap, iar el se trezi ciudat de 
mulțumit că ea nu era deloc vreo mofturoasă. 

- O să ai apă mâine-dimineaţă, îi spuse el. De obicei, mi 
se aduce noaptea, dar cred că l-ai speriat pe Billy. 

- A venit să ia farfuriile. 

- Da, aşa este. 

Nu îi spuse că fusese nevoit să-l apuce pe băiat de guler 
şi să-l împingă în direcţia corectă. Dar mai bine Billy decât 
oricine altcineva de pe vas. Brown sau Green ar fi fost 


acceptabili... Andrew îi cunoştea pe amândoi de suficient 


timp încât să ştie că nu i-ar fi pus siguranţa în pericol... dar 
se îndoia că vreunul din ei şi-ar fi dorit să aibă ceva de-a 
face cu ea. 

Andrew se întinse spre sertar ca să-şi scoată cămașa de 
noapte, apoi se opri. La naiba, şi el avea să fie nevoit să 
doarmă îmbrăcat. Nu se putea dezbrăca decât după ce 
stingea lămpile, şi părea oarecum nedemn să-și pună 
cămaşa de noapte în timp ce ea rămânea complet 
îmbrăcată. 

- Gata de somn? o întrebă el. 

- Speram să mai citesc puţin. Sper că nu te superi că am 
împrumutat vreo câteva dintre cărțile tale. 

- Deloc. Ai înnebuni fără ceva care să-ţi ocupe timpul. 

- Câtă mărinimie din partea ta! 

El îşi dădu ochii peste cap, dar nu se obosi să mai 
răspundă. 

- Nu o să mă deranjeze lumina de la lampă. Doar 
asigură-te că nu adormi cu ea aprinsă. 

- Fireşte. 

Fl simţi nevoia de a-şi reitera ideea. 

- Nu există dezastru mai mare decât focul la bordul 
unui vas. 

- Înţeleg, spuse ea. 

Aproape se așteptase ca ea să-i răspundă cu un „Am 
spus că o să sting lampa“ rostit pe un ton acid. Faptul că nu 
o făcu... 

ÎI făcu să se simtă ciudat de mulțumit. 

- Îți mulțumesc pentru judecata sănătoasă! spuse el. 

Observă că ea nu ridicase protecţia de la pat şi se duse 
să se ocupe el. 

- Căpitane James! exclamă ea şi se lipi disperată de 


peretele din spate. 


- Nu-ţi face griji pentru virtutea ta, spuse el cu voce 
obosită. Voiam doar să fac asta. 

El apucă protecţia şi o ridică. Era o bucată solidă de 
lemn, al cărei scop era să-l ţină în pat pe cel care se 
odihnea acolo pe timp de vreme rea. 

- Îmi pare rău! spuse ea. A fost... instinctul, presupun. 
Sunt un pic agitată. 

El simţi cum îi apar cute pe frunte. Nu era vreo scuză 
spusă în virtutea inerției. Tonul îi fusese prea încordat, 
prea... cumva. Se întoarse să se uite la ea. Nu se mişcase 
din colț şi părea atât de micuță... nu ca mărime, ci ca 
expresie, dacă asta avea vreun sens. 

Nu că azi ar fi avut ceva sens. 

Cu voce liniştită, ea spuse: 

- Sunt conştientă că nu m-ai ataca. 

Gândul că s-ar fi simţit datoare să-şi ceară scuze sau, 
chiar mai rău, să-l liniştească în vreun fel... îl scârbi. 

- N-aş face niciodată rău unei femei, spuse el. 

- Eu... Buzele ei se întredeschiseră, şi rămase cu privirea 
pierdută în gol. Te cred. 

Ceva înăuntrul lui începu să clocotească. 

- Nu ţi-aş face niciodată rău. 

- Mi-ai făcut deja, şopti ea. 

Privirile li se întâlniră. 

- Mă tem că reputaţia mea nu o să fie atât de norocoasă, 
spuse ea. 

Fl se blestemă în gând pentru că nu avea decât 
platitudini în repertoriu în această seară, dar totuși spuse: 

- Toate la timpul lor. 

- Şi totuși, nu-mi pot lua gândul de la asta. 

Inima lui se strânse în piept. Doamne, se simțea de 


parcă cineva i-ar fi smuls inima. Se întoarse cu spatele — 


era un gest de laşitate, o ştia prea bine, dar nu avea 
cuvintele cu care să răspundă la afirmaţia ei tăcută şi 
bănuia că nu avea să le găsească niciodată pe cele potrivite. 
Vocea lui se auzi aspru când spuse: 

- Mai bine mă duc să-mi fac patul. 

Scoase câteva pături în plus din dulap și le așeză pe 
covor. Îi spusese că avea să doarmă la uşă, dar nu părea să 
fie nevoie, date fiind zăvorul solid şi autoritatea 
incontestabilă pe care el o avea asupra oamenilor lui. 
Covorul nu era prea moale, dar era mai bun decât 
scândurile de pe podea. EI stinse o lampă, apoi o alta, până 
ce nu mai rămase aprinsă decât lampa de lângă pat, care 
lumina cartea deschisă din poala domnişoarei Bridgerton. 

- Ar trebui să iei perna, spuse ea. Eu nu am nevoie de 
ea. 

- Nu. El oftă. Îşi închipuia că asta era pedeapsa lui. Nu- 
şi dorise să o răpească, dar nu putea să scape de crudul 
adevăr: această situație nefericită era mult mai rea pentru 
ea decât pentru el. Nu se mai chinui să se uite la ea în timp 
ce scutură din cap. Păstrează... 

Perna îl lovi din plin în piept. 

El zâmbi pieziș. Era încăpățânată chiar şi în 
generozitatea ei. 

- Mulţumesc! spuse el şi se întinse pe spate, în cea mai 
comodă poziţie cu putinţă pe o suprafaţă atât de tare. 

O auzi foindu-se, apoi camera se cufundă în întuneric. 

- Credeam că o să mai citeşti, spuse el. 

- M-am răzgândit. 

Tocmai bine. Avea să îi fie mai uşor să uite de prezența 
ei pe întuneric. 

Doar că nu îi era. Ea adormi prima, iar el rămase singur 


în noapte, ascultându-i fiecare mişcare în timp ce dormea, 


auzindu-i vocea în fiecare respiraţie liniștită. Și i se năzări 
atunci că nu petrecuse niciodată noaptea cu o femeie, nu o 
noapte întreagă. Nu ascultase niciodată somnul unei 
femei, nici nu-şi închipuise vreodată ce intimitate ciudată 
putea să aibă o asemenea apropiere. 

Era ciudat de captivant... să stea aşa și să aştepte ca 
fiecare sunet blând să se înalțe prin aer. Nu reușea să 
închidă ochii, ceea ce nu avea sens. Chiar dacă ar fi fost 
lumină în cabină, el nu ar fi avut cum să o vadă, fiind 
ascunsă în spatele protecţiei de pat. Nu simţea că trebuia 
să stea de veghe, dar îi fu imposibil să adoarmă. 

Ce îi spusese adineauri? Era un pic agitată. 


El o înţelegea perfect. 


Capitolul 6 


Când Poppy deschise ochii în dimineața următoare, 
căpitanul James plecase deja. Îşi muşcă uşor buza de jos în 
timp ce măsură cu privirea culcușul lui din colţul opus al 
cabinei. Probabil nu dormise prea bine. Ea îi dăduse perna, 
dar, altfel, numai covorul îl împiedicase să doarmă direct 
pe podea. 

Nu. Nu avea de gând să se simtă vinovată pentru 
disconfortul lui. Viaţa lui nu se schimbase cu nimic. Ea era 
cea care, foarte probabil, era căutată de o armată de 
oameni, îngroziți de ideea că aveau să îi găsească trupul 
neînsuflețit pe malul mării. Şi familia ei... Doamne, nici 
nu-şi putea închipui prin ce treceau membrii familiei ei 
dacă Elizabeth se hotărâse să le spună despre dispariţia lui 
Poppy. 

Părinţii ei pierduseră deja un copil, şi lucrul acesta 
aproape îi distrusese. Dacă aveau să creadă că Poppy păţise 
ceva... 

- Te rog, Elizabeth! șopti ea. 

Prietena ei ar fi înnebunită de griji, dar, dacă tăcea, 
măcar era singura. 

- E un monstru, spuse Poppy cu voce tare, chiar dacă 
ştia că nu era adevărat. 

Îl ura pe căpitanul James din mai multe motive şi nu îl 
credea când îi spusese că nu avusese de ales decât să o ia 


cu el în Portugalia - pentru că, sincer, cum să fie cu 


putinţă una ca asta? Dar căpitanul se purta cu ea cu mult 
mai multă atenţie decât ar fi făcut-o probabil majoritatea 
bărbaţilor cu profesia lui, şi ea ştia - pentru că era 
imposibil să nu ştie — că el era un gentleman şi un om de 
cuvânt. 

Nu-şi putea închipui ce Dumnezeu căuta pe o corabie 
de pirați. 

Observă că pe masă fusese pus un mic vas cu apă, şi 
inima i se strânse uşor în piept la gândul că Billy intrase în 
cabină când ea dormea. 

Se linişti întrucâtva pentru că probabil băiatul se simţise 
chiar mai stingher. 

Decise să nu se simtă vinovată nici pentru asta. 

Trebui să coboare protecția de la pat de câteva ori şi, 
odată ajunsă pe podea, o mai ridică şi o mai cobori de alte 
câteva până înțelese cum funcţiona. Era un mecanism 
foarte ingenios și şi-ar fi dorit să vadă cum funcționa pe 
dinăuntru... balamalele, arcurile şi altele asemenea. În 
copilărie, unul dintre fraţii ei obișnuia să cadă foarte des 
din pat. Un astfel de instrument ar fi fost extraordinar. 

Lăsă protecţia în jos, apoi se duse la vasul de pe masă ca 
să-şi dea cu niște apă pe faţă. Putea la fel de bine să 
întâmpine ziua cea nouă aşa cum trebuia. În cabină era 
întuneric, doar un firicel subţire de lumină întrezărindu-se 
de-a lungul marginii perdelei. O privire spre ceas îi spuse 
că era deja 8.30, aşa că trebuia să fie atentă la echilibrul 
ei — căpitanul avusese dreptate. Marea era mai agitată 
acum, că ajunseseră în apele Atlanticului — şi se apropie cu 
paşi legănaţi spre ferestre, ca să tragă deoparte țesătura 
grea. 

- Oh! 


Sunetul îi scăpă printre buze aproape din reflex. Nu ştia 
ce se așteptase să vadă - ei bine, sincer vorbind, se 
așteptase exact la ceea ce vedea: oceanul desfășurându-se 
pe kilometri şi kilometri, până ajungea să sărute linia 
albastră a orizontului. Dar, chiar şi aşa, nu fusese pregătită 
pentru acea frumusețe pură, pentru nemărginirea şi 
imensitatea imaginii care îi întâmpină privirea. 

Sau pentru cât de mică o făcea să se simtă. 

Dar era minunat. Nu, era mai mult decât atât. Era 
extraordinar, şi aproape că se bucură de împrejurările care 
o aduseseră aici și îi permiseseră să savureze o asemenea 
privelişte. 

Îşi lipi fruntea de sticla rece. Rămase nemișcată vreo 
zece minute, urmărind dansul valurilor, felul în care îşi 
formau coamele înspumate ca bezelele. Din când în când, 
câte o pasăre săgeta orizontul, și ea se întreba cât erau de 
departe de țărm și cât de departe putea să zboare o pasăre 
înainte de a trebui să coboare pe pământ. Și sigur unele 
păsări puteau să zboare mai departe decât altele... Ce le 
permitea să facă asta? Greutatea? Anvergura aripilor? 

Erau atât de multe lucruri pe care nu le ştia şi atât de 
multe lucruri la care nu se gândise vreodată, iar acum era 
blocată în această cabină, în loc să fie sus pe punte, de 
unde ar fi putut să aibă o perspectivă mai amplă asupra 
lumii. 

- N-au cum să fie atât de superstițioşi, mormăi ea, 
îndepărtându-se de hublou. 

Sincer, era ridicol ca marinarii să se agaţe de asemenea 
aiureli în epoca asta. Ochii îi aterizară pe pulberea de dinți 
pe care i-o lăsase căpitanul. Ea nu o folosise încă. Nu le-ar 


fi stricat deloc marinarilor ca ea să le ignore toate 


superstiţiile, să se ducă pe punte și să le sufle tuturor în 
nas. 

Îşi frecă limba de cerul gurii. Doamne, respiraţia ei de 
dimineaţă era îngrozitoare. 

Se spălă pe dinţi, plăcându-i aroma de mentă pe care o 
avea pulberea căpitanului, apoi se aşeză pe un scaun lângă 
hublou, cu cartea pe care începuse să o citească în seara 
anterioară. Era un tratat de navigaţie, şi, la drept vorbind, 
nu înţelegea nici jumătate din ce citea, dar era limpede că 
nu fusese scris pentru începători. 

Reuşise să mai citească vreo câteva pagini, când se auzi 
o bătaie în ușă. 

— Billy, îşi spuse ea, pentru că el trebuia să fie. 

Ea se ridică în timp ce băiatul intră. 

Era mai roșu la față ca oricând, purtând tava cu micul- 
dejun. 

- Bună dimineaţa, spuse ea, hotărâtă să-l facă să se dea 
pe brazdă. Oh, ai venit cu ceaiul? 

- Da, domnişoară, se bâlbâi el. 

- Ce minunat! Nu m-am gândit... ei bine, la propriu, 
chiar nu m-am gândit. 

Billy se întoarse spre ea cu o expresie confuză pe chip. Ei 
bine, nu tocmai. Tot părea că şi-ar fi dorit să fie oriunde 
altundeva, nu în compania ei, dar acum dădea impresia că 
se mai împăcase cu gândul că nu avea de ales. 

- Nu mă gândisem dacă o să fie ceai la bord, îi explică 
ea. Dar, dacă m-aș fi gândit la asta, nu cred că m-aş fi 
crezut atât de norocoasă încât chiar să fie. 

Billy păru să nu ştie cum să răspundă la afirmaţia ei 
întortocheată, apoi puse tava jos și se apucă să-i facă loc pe 


masă. 


- Căpitanul insistă să avem ceai. Zice că ne ajută să 
rămânem civilizați. Ceaiul şi coniacul. 

- Ce noroc pe noi! 

Billy scoase un zgomot care ar fi putut să fie un chicot 
dacă și-ar fi permis să se relaxeze. 

- Nu împarte coniacul. Dar lasă ceaiul la liber. 

Poppy clipi la numărul mare de cuvinte care tocmai 
zburaseră de pe buzele băiatului. 

- Ei bine, tot un noroc rămâne, spuse ea. Îmi place 
foarte mult ceaiul. 

Billy încuviință din cap. 

- Eşti o adevărată lady. 

Poppy zâmbi melancolic. Chiar era un băiat drăguţ. 

- Câţi ani ai, Billy? 

Fl ridică privirea surprins. 

- 13, domnişoară. 

- Oh! Aş fi zis că eşti mai mic. 

Și ar fi putut la fel de bine să-și dea un bobârnac în clipa 
aceea. Băieţilor de vârsta lui nu le plăcea niciodată să fie 
confundați cu niște copilași. 

Dar Billy doar ridică din umeri. 

- Ştiu. Toată lumea crede că n-am nici măcar 12 ani. 
Tătuca spune că el a început să crească abia pe la 16 ani. 

- Ei bine, atunci, sunt sigură că o să începi să te înalți 
cât de curând, spuse Poppy încurajator. Probabil nu o să te 
mai revăd după călătoria asta, dar, dacă ne-am mai întâlni, 
mă aştept să te văd înalt cât domnul căpitan. 

Fl zâmbi la auzul cuvintelor ei. 

- Nu ești aşa rea, domnişoară. 

- Mulţumesc! 

Încântarea pe care i-o trezi complimentul lui era uşor 


ridicolă. 


- N-am mai întâlnit niciodată o lady adevărată. Fl se 
mută de pe un picior pe altul. Nu credeam că o să fii aşa 
drăguță cu mine. 

- Încerc să fiu drăguță cu toată lumea. Ea se încruntă. 
Cu excepția căpitanului, poate. 

Billy rămase mut de uimire, părând că nu ştie dacă 
trebuia să râdă sau să geamă. 

- Nu-ţi face griji, îl asigură ea. Glumesc. 

Ei bine, puţin. 

- Căpitanul este cel mai bun om, spuse Billy cu 
înflăcărare. Pe cuvântul meu. Nu o să întâlneşti om mai 
bun. Am zis eu că nu-și împarte coniacul, dar, în rest, este 
pâinea lui Dumnezeu. lar mie oricum nu-mi place 
coniacul. 

- Sunt sigură că ai dreptate, spuse Poppy afişând ceea ce 
numea zâmbetul ei de salon. Era zâmbetul pe care îl 
folosea când nu voia să fie nesinceră... dar nici nu era 
sinceră până la capăt. Sunt doar puţin supărată că mă aflu 
aici. 

- Nu ești singura. Billy îşi acoperi brusc gura cu o mână. 
Îmi pare rău, domnişoară! 

Dar Poppy râdea deja. 

- Nu, nu-ţi cere scuze! A fost foarte amuzant. Și, din 
câte am auzit, adevărat. 

Billy făcu o grimasă în semn de încuviințare. 

- Nu e normal să ai o lady la bord, domnişoară Poppy. 
Am auzit poveşti înfricoşătoare despre nenorociri. 

- Nenorociri provocate de prezenţa unei femei? 

Billy încuviinţă din cap, poate un pic prea vehement. 

- Dar eu nu le cred. Nu le mai cred. Căpitanul mi-a spus 
că nu e adevărat. Şi el nu minte. 


- Niciodată? 


- Niciodată. 

- Ei bine, spuse Poppy cu vioiciune, mulțumesc că mi-ai 
adus micul-dejun! Mi-e cam foame. 

- Da, domnişoară. Dacă vrei, lasă tava afară la ușă. Ca să 
nu te deranjez când vin să o iau. 

Poppy nu putea să-i spună că discuţiile lor aveau să fie, 
probabil, cel mai interesant lucru al zilei, așa că îi spuse în 
schimb: 

- Nu o să mă deranjezi. Şi, pe deasupra, nu cred că am 
voie să deschid ușa. 

Billy se încruntă. 

- Nici măcar să o deschizi? 

Poppy ridică din umeri şi îşi întinse mâinile pe lângă 
corp parcă pentru a spune: „Cine ştie?“ 

- Nu am discutat cu căpitanul detaliile şederii mele aici. 

- Pare un pic ciudat, spuse Billy, scărpinându-se în cap. 
Căpitanul nu e, de obicei, așa. 

Poppy ridică iar din umeri, de astă dată înclinând uşor 
capul, cu o expresie care se voia un fel de „nu ştiu ce să-ți 
spun. 

- Ei bine, zise Billy cu o mică plecăciune, poftă bună! 
Cred că bucătarul ţi-a pus şuncă. 

- Mulţumesc din nou, Billy! Eu... Ea făcu o pauză când 
el deschise uşa. O, ar mai fi un lucru! 

E] se opri. 

- Da, domnişoară? 

- Pot să arunc o privire? 

- Poftim? 

Însăşi ideea de a întreba un asemenea lucru era ridicolă. 

- Pot să arunc o privire afară? N-am văzut nici măcar 
coridorul. 


- Cum ai ajuns aici? 


- Eram într-un sac. 

Chipul lui Billy se destinse. 

- Dar eşti o lady din lumea bună! 

- Nu tot timpul, se pare, mormăi ea şi se repezi spre ușa 
deschisă ca să-şi strecoare capul prin deschizătură. 

- N-ai prea multe de văzut, spuse Billy cu părere de rău. 

Dar ei i se păru interesat. Fără îndoială, era cea mai 
frumoasă parte a vasului — sau, cel puţin, așa îşi închipuia 
Poppy. Coridorul nu era luminat, dar un petic de soare 
licărea pe casa scării, şi observă că pereţii din lemn erau 
unşi cu ulei și lustruiţi. De cealaltă parte a coridorului mai 
erau trei uşi, fiecare având câte un mâner frumos din 
alamă. 

- Cine doarme în celelalte cabine? îl întrebă ea. 

- Aceea e pentru ofițer, spuse Billy cu un semn din cap. 
Numele lui este domnul Carroway. Nu zice prea multe, 
decât atunci când navighează. 

- Şi celelalte? 

- Aceea e pentru domnul Jenkins. El e căpitan secund. 
Iar pe cealaltă - Billy arătă spre uşa cea mai îndepărtată - 
o împart Brown şi Green. 

- Serios? 

Poppy ar fi crezut că dormeau sub punte, cu restul 
marinarilor. 

Billy încuviință din cap. 

- Sunt cu căpitanul de cel mai mult. El zice că îi place să 
răsplătească loialitatea. 

- Doamne, spuse Poppy, întinzându-şi gâtul, chiar dacă 
nu mai avea nimic de văzut. Ce revoluţionar din partea lui! 

- E un om bun, spuse Billy. Cel mai bun. 

Poppy bănuia că era de bine dacă acest căpitan James 


inspira un asemenea devotament, dar, sincer, şuvoiul de 


laude începea să fie puţin cam prea de tot. 

- Mă întorc după tavă peste o oră, domnişoară, spuse 
Billy şi, cu o încuviințare din cap, plecă valvârtej şi urcă 
scările. 

Spre libertate. 

Poppy se uită cu jind la fărâma de lumină. Dacă lumina 
ajungea până spre scări, nu însemna că puteai să vezi cerul 
de la baza lor? Sigur nu se întâmpla nimic dacă se ducea să 
arunce iute o privire. Nimeni nu avea să ştie. După spusele 
lui Billy, doar cinci oameni aveau treabă în această zonă a 
vasului, şi toți erau probabil acum la posturile lor. 

Cu bägare de seamă, trase uşa, astfel încât să se apropie 
de toc, fără să se închidă. Se apropie pe vârfuri de scară, 
simțindu-se ridicol, dar pe deplin conștientă că era 
probabil cel mai captivant lucru care avea să i se întâmple 
toată ziua. Când ajunse la capătul coridorului, se lipi cu 
spatele de perete, mai ales pentru că se simţea ca într-o 
misiune sub acoperire. Apoi ridică privirea şi se aplecă 
spre scări, hotărând că era o victorie să vadă până şi un 
petic albastru din cer. 

Încă un pic şi... 

Vasul se înclină într-o parte, făcând-o să se 
rostogolească pe podea. Poppy îşi frecă şoldul în timp ce se 
ridică iute, mormăind: 

- Fir-ar să... 

Încremeni. 

Uşa... 

Ușa pe care o apropiase cu atâta grijă de toc... 

Legănarea neașteptată a vasului o închisese. 

Poppy simţi cum i se taie respiraţia şi alergă cu sufletul 


la gură spre cabină, dar, când învârti mânerul ușii, acesta 


abia se urni puţin înainte de a-i da de înțeles că rămăsese 
închisă pe dinafară. 

Nu, nu, nu. Nu se putea aşa ceva. Se rezemă de uşă și se 
lăsă pe vine. Billy îi spusese că avea să se întoarcă peste o 
oră ca să recupereze tava. Avea să îl aştepte cuminte aici, şi 
nimeni nu avea să afle nimic. 

Apoi se gândi la ceai. Avea să fie rece ca gheaţa şi negru 
ca smoala când avea să reuşească ea să revină în cabină. 


Cumva, aceasta părea să fie cea mai mare tragedie. 


Capitolul 7 


O combinaţie ciudată de epuizare, enervare şi vină îl 
făcu pe Andrew să-l lase pe domnul Jenkins la cârmă și să 
coboare ca să vadă ce mai făcea domnișoara Bridgerton. 
Epuizarea era ceva de la sine înțeles. Nu reuşise să doarmă 
mai mult de trei ore cu o noapte în urmă. Era enervat pe el 
însuşi. Toată dimineața fusese într-o dispoziţie foarte 
proastă, lătrându-şi ordinele în stânga şi în dreapta şi 
răstindu-se la oameni, nici unul nemeritând accesele lui de 
furie. 

Vina... ei bine, ea se făcea vinovată pentru dispoziția lui 
execrabilă. Știa că era spre binele domnişoarei Bridgerton 
să rămână închisă în cabină, dar nu reuşea să scape de 
imaginea chipului ei îndurerat când îl rugase să o lase să 
urce pe punte, cu o seară în urmă. Fusese sincer întristată, 
şi gândul îl rodea pe dinăuntru tocmai pentru că ştia că, 
dacă ar fi fost el în locul ei, s-ar fi simţit exact la fel. 

Această empatie neașteptată îl înfurie la culme. Nu avea 
nici un motiv să simtă remuşcări pentru că o încuiase în 
cabină. Nu era vina lui că ea se aventurase în afurisita 
aceea de peșteră. Şi poate că nu era vina ei dacă ministrul 
de externe îi ceruse lui să ducă un pachet de documente 
diplomatice la Lisabona, dar asta nu mai conta. Era cel mai 
în siguranță în cabina lui. Decizia lui fusese corectă şi 
înțeleaptă, şi, în calitate de căpitan, comanda lui nu trebuia 


să fie pusă sub semnul întrebării. 


Dar, de fiecare dată când încerca să-şi vadă de 
activităţile de peste zi, în minte îi apărea chipul mâhnit şi 
tulburat al lui Poppy Bridgerton. Se apucă să facă o 
însemnare în jurnalul navei, dar pana lui pluti atât de mult 
deasupra hârtiei, încât o picătură mare de cerneală îi 
alunecă din vârf şi se împrăștie pe foaie. Gândindu-se că 
poate avea nevoie să-şi ocupe mintea cu vreo îndeletnicire 
mai fizică, decise că putea la fel de bine să urce pe punte. 
Astfel, ieși din covertă şi o luă spre punte, ca să se cațăre pe 
catarg. 

Totuşi, odată ajuns acolo, păru să uite de ce venise. 
Rămase înmărmurit, cu mâna pe grijea, gândurile sale 
pendulând între domnișoara Bridgerton şi neputinţa lui 
blestemată de a nu se mai gândi la domnişoara Bridgerton. 
În cele din urmă, se lansă într-un puhoi de invective atât 
de vulgare, încât unul dintre oamenii lui făcu ochii cât 
cepele şi bătu prudent în retragere. 

Reușise să jignească sensibilitățile unui marinar uns cu 
toate alifiile. În orice alte împrejurări, ar fi fost mândru de 
asta. 

În cele din urmă, cedă în faţa vinei şi decise să se ducă 
să vadă ce făcea ea. Probabil murea de plictiseală, îşi 
imagină el. Văzuse cartea pe care se apucase să o citească 
cu o seară înainte. Metode avansate de navigatie maritimă. 
Şi el o mai citea uneori... de fiecare dată când avea 
probleme cu somnul. Era soluția magică prin care reușea 
să adoarmă în mai puţin de zece minute. 

Descoperise ceva cu mult mai bun... un roman pe care îl 
citise cu câteva luni mai devreme şi pe care i-l 
împrumutase domnului Jenkins. Surorii lui îi plăcuse. De 
altfel, ea i-l și oferise, astfel că se gândi că poate avea să fie 


pe gustul domnișoarei Bridgerton. 


Coborî scările, închipuindu-și cât avea ea să-i fie de 
recunoscătoare. 

În schimb... 

- Ce naiba? 

Domnișoara Bridgerton stătea pe podea cu picioarele 
întinse în față şi cu spatele lipit de uşa cabinei lui. Pe 
coridor, cu siguranță nu unde trebuia să fie. 

— A fost un accident, spuse ea numaidecât. 

- Ridică-te! se răsti el. 

Ea se supuse, dându-se repede din calea lui, în timp ce el 
îşi înfipse cheia în broască. 

- N-am vrut, protestă ea, scoțând un țipăt sugrumat 
când el o apucă de încheietură și o trase în cabină. Doar 
aruncam o privire pe coridor după ce a plecat Billy şi... 

- Oh, deci l-ai târât și pe el în povestea asta? 

- Nu! N-aş face niciodată așa ceva. Expresia ei căpătă 
brusc un aer oarecum visător. E un băiat foarte drăguţ. 

- Poftim? 

- Scuze! Ideea era că nu aş profita niciodată de 
bunătatea lui. Este doar un băiat. 

Nu știu de ce o crezu, dar o crezu. Dar lucrul acesta nu-i 
domoli cu nimic furia. 

- Am vrut doar să văd cum este dincolo de ușă, spuse 
ea. Am ajuns aici într-un sac, dacă mai ţii minte. Şi apoi, 
vasul s-a înclinat într-o parte... adică, mai bine zis, s-a 
clătinat zdravăn, și eu m-am izbit de perete. 

- Şi uşa s-a închis, spuse el cu neîncredere în glas. 

- Da! exclamă ea, fără a-i înţelege aluzia. Exact aşa s-a 
întâmplat. Şi nici n-am apucat să-mi beau ceaiul! 

E] se uită lung la ea. Ceaiul? Serios? 

- Aproape că am izbucnit în plâns, îi mărturisi ea. Încă 


n-am făcut-o, să ştii, în ciuda tuturor lucrurilor, şi n-ai 


idee cât eşti de norocos că nu sunt vreo plângăcioasă. Dar, 
când am rămas aici şi mi-am dat seama că ceaiul meu se 
răcește, aproape am izbucnit în plâns. 

Vorbea cu atâta seriozitate, că era greu să mai fii supărat, 
dar Andrew era hotărât să încerce. 

- Nu m-ai ascultat, spuse el cu voce tăioasă. Ţi-am spus 
răspicat să nu ieşi din cameră. 

- Dar nava se mișcă! 

- Da, cum se mişcă toate, răbufni el. Poate ai observat 
oceanul, nu-i aşa? 

Buzele ei se strânseră la auzul replicii lui sarcastice. 

- Nu sunt obişnuită cu navele, șuieră ea printre dinţi. 
Nu mă aşteptam la o asemenea smucitură. 

E] se aplecă ameninţător folosind același ton glacial. 

- Nu trebuia să ieşi! 

- Ei bine, atunci, îmi pare rău pentru asta! rosti ea 
şuierător, fiind probabil scuzele cele mai puţin elegante pe 
care le auzise vreodată. 

Dar, în mod ciudat, i se păru că era sinceră. 

- Să nu se mai întâmple! îi spuse el tăios. 

Dar o scuti de corvoada de a mai răspunde, întorcându- 
se cu spatele şi ducându-se la biroul lui. Înşfăcă un roman 
de pe raft, nedorindu-și ca ea să creadă că venise aici ca să- 
i mai aline din singurătate. Erau pe un vas, şi proasta 
purtare nu avea cum să fie răsplătită. Fa nu respectase 
instrucțiunile lui clare. Dacă unul dintre oamenii lui ar fi 
făcut acelaşi lucru, ar fi fost surghiunit la prins de şobolani 
o săptămână întreagă. Sau ar fi fost biciuit, în funcţie de 
gravitatea nesupunerii lui. 

Nu era sigur că domnişoara Bridgerton își învățase 
lecţia - la cum o cunoștea, probabil că nu -, dar credea că 


spusese tot ce era de spus în această privință. Așa că se 


prefăcu a căuta ceva pe birou. Totuşi, un asemenea truc nu 
putea să ţină la infinit şi, cum ea rămase pironită locului și 
se uita stăruitor la el, Andrew spuse, poate un pic mai 
aspru decât ar fi fost nevoie: 

- Mănâncă-ţi micul-dejun! Și apoi - Dumnezeule, ai fi 
zis că era ca și cum mama lui s-ar fi aflat chiar în aceeaşi 
cabină, trăgându-l de ureche și spunându-i să se poarte 
cum se cuvenea —, se auzi cum își drege glasul şi adaugă: 


Te rog! 


Poppy amuţi. Căpitanul James trecea de la un subiect la 
altul cu o rapiditate care o ameţea. 

- Eu... bine. 

Fa îl privi o clipă, apoi se apropie cu grijă - nu ştia de ce; 
i se păru doar că nu trebuia să scoată nici un zgomot — de 
masă. După ce se aşeză, dădu laoparte capacul de pe 
farfurie. Ouă, şuncă și pâine prăjită. Reci ca gheaţa. 

Dar calul de dar nu se caută la dinţi, și, tehnic vorbind, 
era vina ei că rămăsese închisă pe dinafară, astfel că mâncă 
în linişte și fără să se plângă. Ouăle erau de-a dreptul 
groaznice, dar pâinea prăjită și şunca rămăseseră 
acceptabile, chiar dacă se răciseră. 

Trebuia să se bucure că nu i se oferise un terci de ovăz. 

Biroul căpitanului se afla în colțul opus al cabinei, așa că 
îl vedea perfect de la spate în timp ce el păru să cotrobăie 
după ceva. 

- Unde este cartea de navigaţie? o întrebă el în cele din 
urmă. 

Ea avu nevoie de un moment ca să mestece şi să înghită. 

- Cea pe care o citeam aseară? 

- Da. 


- E încă pe pat. Ai nevoie de ea? 


- Pentru domnul Carroway, spuse el brusc. Navigatorul. 

- Da, știu, zise ea în timp ce se ridică şi se îndreptă spre 
pat. Billy mi-a povestit despre el. Căpitanul secund este 
domnul Jenkins, nu-i așa? 

- Da. 

- Cred că este util să ştiu cum îi cheamă pe ofiţeri, chiar 
dacă este puţin probabil să interacționez vreodată cu ei. 

Maxilarul lui se încleştă. 

- Îţi place la nebunie să-mi tot subliniezi asta, nu? 

- Este una dintre puţinele mele plăceri, murmură ea. 

EI îşi dădu ochii peste cap, dar nu mai răspunse în nici 
un alt fel, astfel că ea luă ghidul de navigaţie de pe pat şi i-l 
întinse. 

- Să sperăm că domnul Carroway are deja toate 
abilitățile descrise în carte. 

Căpitanul nu păru deloc amuzat. 

- Te asigur că are toate abilitățile de care este nevoie. 

Și iată că i se întâmplă din nou. Drăcuşorul nesăbuinţei 
apăru din nou pe umărul ei, îndemnând-o să-i arate că era 
la fel de deşteaptă ca el. Cu un zâmbet în colţul gurii, 
murmură: 

- Dar tu le ai? 

Și îşi regretă numaidecât cuvintele. 

Lui, pe de altă parte, păru să-i placă la nebunie 
întrebarea. Zâmbetul lui se desenă leneș și cu o urmă de 
vagă superioritate. Şi aerul dintre ei parcă izbucni în 
flăcări. 

El se aplecă în față, şi, pentru o clipă, Poppy avu 
impresia că avea să se întindă şi să o atingă. În schimb, ea 
se trezi dându-și stânjenită o şuviță de păr pe după ureche, 
de parcă braţul ridicat ar fi putut vreodată să se transforme 


într-un fel de scut împotriva lui. 


- Oh, domnişoară Bridgerton, spuse el, chiar vrei să ne 
aventurăm în discuţia asta? 

Ce fată prostuţă, prostuţă de tot! Ce Dumnezeu fusese 
în mintea ei? Acesta nu era un joc pentru ea, cu atât mai 
puţin dacă adversar îi era el. Căpitanul James nu semăna 
cu nici unul dintre cunoscuţii ei. Se purta şi vorbea ca un 
gentleman și, din multe puncte de vedere, era un 
gentleman, dar îi făcea o plăcere evidentă să treacă dincolo 
de granițele bunelor maniere. Desigur, ea se trezise într-o 
situaţie pentru care nu existau reguli de bune maniere, dar 
avea senzația că, şi dacă l-ar fi întâlnit într-o sală de bal, el 
s-ar fi comportat exact în același mod. 

Unii oameni încălcau regulile. 

Alţii își doreau pur și simplu să le încalce. 

Poppy nu era sigură din ce categorie făcea ea parte. 
Poate din nici una. Nu ştia de ce, dar gândul o mâhni. 

- Câţi ani ai, domnişoară Bridgerton? o întrebă 
căpitanul. 

Poppy fu pusă imediat în gardă. 

- De ce întrebi? 

Desigur, nu îi răspunse la întrebare. Continuă să o fixeze 
cu ochii lui galeși. 

- Fă-mi pe plac! 

- Foarte bine, spuse ea, când nu reuși să găsească vreun 
motiv pentru care să nu-și dezvăluie vârsta. Am 22 de ani. 

- Deci ești suficient de mare ca să fii măritată. 

Simţea că în cuvintele lui se ascunde o insultă, chiar 
dacă nu era foarte sigură care anume. 

- Nu sunt măritată pentru că nu vreau, spuse ea cu un 
aer formal şi tăios. 

El era încă prea aproape, și ea nu se simţea în largul ei 


lângă pat, astfel că încercă să pună capăt discuţiei și dădu 


să-l ocolească. Se apropie de fereastră, dar el o urmă pas cu 
pas. 

Vocea lui răsună plină de aroganță și de amuzament 
atunci când o întrebă: 

- Nu vrei să te măriți sau nu vrei să te măriţi cu nici 
unul dintre bărbaţii care ţi-au cerut mâna? 

Poppy rămase cu privirea aţintită spre întinderea azurie. 

- Nu înţeleg de ce te-ar privi asta. 

- Întreb, murmură el, apropiindu-se ceva mai mult, 
doar pentru a-mi da seama care sunt abilităţile tale. 

Ea se trase în spate, uitându-se la el împotriva propriei 
dorinţe. 

- Poftim? 

- În arta flirtului, domnişoară Bridgerton. El îşi puse o 
mână în dreptul inimii. Doamne, tragi concluzii pripite! 

Ea se strădui din răsputeri să nu scrâșnească din dinți. 

- Nu mă ridic, după cum prea bine ai demonstrat, la 
standardele tale în domeniu. 

- Am să o iau ca pe un compliment, chiar dacă sunt 
ferm convins că nu asta ai vrut să fie. 

Apoi se îndepărtă şi îi întoarse spatele în timp ce se 
îndreptă spre biroul lui. 

Însă Poppy nici nu apucă să răsufle, că el se întoarse 
brusc și remarcă: 

- Dar sigur eşti de acord că flirtul este o artă, nu o 
ştiinţă. 

Nu mai avea nici cea mai vagă idee despre ce vorbeau. 

- Nu o să fiu de acord cu aşa ceva. 

- Atunci crezi că este o știință? 

- Nu! aproape strigă ea. El o tachina, și amândoi ştiau 
asta, iar ea detesta faptul că el câştiga această întrecere 


ciudată dintre ei. Dar ştia că trebuia să rămână calmă, aşa 


că avu nevoie de o clipă ca să se adune. De fapt, de câteva 
clipe. Şi de o inspiraţie foarte adâncă. În cele din urmă, cu 
o seriozitate demnă de admiraţie, ea își împinse bărbia 
ușor în sus și spuse: Nu cred să fie nici una, nici alta, iar 
aceasta sigur nu este o discuţie pe care se cade să o poarte 
doi oameni necăsătoriți. 

- Hmm. El păru să se gândească la spusele ei. Eu cred 
mai degrabă că tocmai doi oameni necăsătoriți sunt cei 
care ar trebui să poarte o asemenea discuţie. 

Gata! Ea nu mai avea nimic de spus. 

Dacă el voia să continue, nu avea decât să o facă până îi 
săreau ochii din cap, dar ea încheiase discuţia. Se întoarse 
la micul-dejun, ungându-şi pâinea prăjită cu atâta ardoare, 
încât cuțitul alunecă şi i se opri în mână. 

- Au, mormăi ea, mai degrabă de uimire decât de 
durere. 

Era doar un cuţit de unt, mult prea teşit ca să taie pielea. 

- Te-ai rănit? 

Ea mușcă înfuriată din pâinea prăjită. 

- Nu vorbi cu mine! 

- Ei bine, asta este cam greu, din moment ce suntem 
colegi de cabină. 

Mâinile ei loviră în masă cu o forță uluitoare, și Poppy 
sări în picioare. 

- Încerci să mă torturezi? 

- Ştii, spuse el gânditor, cred că da. 

Ea simţi că rămâne fără cuvinte și, pentru o clipă, nu 
reuşi decât să se uite lung la el. 

- De ce? 

Fl ridică din umeri. 


— Mă enervezi. 


- Ei bine, şi tu mă enervezi pe mine, i-o întoarse ea 
numaidecât. 

Și apoi, el izbucni în râs. Râse cu poftă, de parcă n-ar 
mai fi putut să se abţină, de parcă ar fi fost singura reacție 
posibilă la cuvintele ei. 

- Ei, hai, domnişoară Bridgerton, spuse el când o 
surprinse uitându-se la el de parcă ar fi luat-o razna, până 
şi tu trebuie să recunoști că am atins un nou prag. El mai 
chicoti un pic, apoi adăugă: Mă simt de parcă m-am întors 
în copilărie, când mă certam cu unul dintre frații mei. 

Ea simţi cum înlemneşte, dar doar pentru o clipă. 

Fl îi oferi un zâmbet complice. 

- Mă încearcă aşa o nevoie nebună să te trag de păr şi 
să-ţi spun: „Iu mă enervezi mai mult“. 

Ea strânse din buze, pentru că nu voia să spună ceea ce- 
şi dorea să spună din toată inima: „Iu mă enervezi şi mai 
mult”. 

EI o privi. 

Ea îi întoarse privirea. 

Amândoi mijiră ochii. 

- Ştii că vrei să o spui, o îmboldi el. 

- Nu vorbesc cu tine. 

- Tocmai ai vorbit. 

- Tu nu ai toate ţiglele pe casă, nu? 

- Cred că am ajuns deja la concluzia că ne purtăm 
amândoi ca nişte copii. 

- Bine. Tu mă enervezi şi mai mult. Mă enervezi mai 
mult decât toți fraţii mei la un loc. Mă enervezi cum te 
enervează un neg la picior, cum te enervează ploaia care 
strică o petrecere în grădină, cum mă enervează de-mi 
vine să urlu citatele greşite din Shakespeare! 


El o privi cu un respect înnoit. 


- Ei bine, murmură el, nimic nu poate ieşi din nimic. 

Ea se uită urât la el. 

- Ce-i? Am citat perfect. Regele Lear, cred. Fl lăsă ușor 
capul într-o parte. De asemenea, ai negi? 

Ea își azvârli braţele în aer. 

- Oh, Doamne! 

- Pentru că, dacă ai, ar fi doar politicos să-mi spui. Sunt 
foarte contagioşi, să ştii. 

- O să te omor cu mâna mea, zise ea, afirmaţia ei fiind 
mai mult o concluzie neîncrezătoare decât o exagerare. 
Până la sfârşitul călătoriei, te voi fi strâns de gât. Sunt mai 
mult decât convinsă. 

Fl se întinse şi luă o bucăţică din şunca ei. 

- Să sugrumi un om e mai greu decât crezi. 

Ea clătină din cap neîncrezătoare. 

- Să îndrăznesc să te întreb de unde ştii aşa ceva? 

E] se bătu cu pumnul în piept şi spuse: 

- Corsar — de parcă asta ar fi o explicație suficientă. Ți se 
întâmplă adesea să ajungi prin locuri dubioase. Nu că aș fi 
sugrumat eu pe cineva, dar am văzut oameni încercând. 

Vorbea cu atâta nepăsare, că ai fi zis că discuta despre 
cele mai noi bârfe din sat sau despre vreo schimbare 
iminentă de vreme. Poppy nu reușea să-şi dea seama dacă 
era îngrozită sau fascinată. Subiectul trebuia să fie trecut 
undeva pe lista lucrurilor pe care nu le menționai la micul- 
dejun, totuşi... 

Nu se putu abţine. 

- Ştiu că nu ar trebui să întreb, dar... 

- Am intervenit, spuse el, dând laoparte capacul de pe 
ceainic şi aruncând o privire înăuntru. Îşi ridică privirea, 
albastrul ochilor lui licărind maliţios printre gene. 


Bănuiesc că asta era întrebarea ta. 


Era tulburătoare ușurința cu care îi citea gândurile, dar 
sigur orice om sănătos la cap ar fi pus aceeaşi întrebare. 

- Da, confirmă ea, dar te asigur că nu vreau să aflu 
detaliile. 

- Te rog, domnişoară Bridgerton. Ştii prea bine că vrei. 
El se sprijini cu șoldul de marginea mesei şi se aplecă 
nonşalant spre ea. Dar n-am să-ţi spun povestea. Va trebui 
să mă implori mai târziu. 

Poppy clătină din cap, refuzând să se mai lase atrasă în 
vreun alt schimb de replici demn mai degrabă de vârsta 
adolescenței. În ritmul ăsta, riscau să se adâncească într-o 
buclă nesfârșită de „ba tu; nu, ba tu“ până ajungeau în 
Portugalia. Pe deasupra, văzuse deja măiestria cu care îi 
răstălmăcea cuvintele şi înţelese că nu avea rost să facă 
mare tam-tam pentru nici o frază care conţinea cuvântul a 
implora. 

- Acela e un pelican? întrebă el, întinzându-şi braţul în 
față în timp ce îşi aţinti privirea spre fereastră. 

Ea îl plesni peste mână. 

- Nu te atinge de şuncă! 

E] îi şterpeli ultimul triunghi de pâine prăjită. 

- A meritat să încerc. 

- Căpitane James, tu câți fraţi ai? 

- Patru. El mușcă un colț de pâine prăjită. Trei frați și o 
soră. De ce întrebi? 

Ea aruncă o privire cinică spre pâinea prăjită furată 
transformată acum de mușcătura lui într-un romb uşor 
neregulat. 

- Ştiam că trebuia să ai mai mulți. 

EI zâmbi larg. 

- Eşti foarte perspicace, nu? 


- Pun pariu că nu eşti cel mai mare. 


- Ei bine, asta e evident. Dacă aș fi fost moștenitorul, nu 
mă mai aflam aici, în largul mării, nu-i aşa? 

Nu era moștenitorul... 

- Interesant, murmură ea. 

- Ce anume? 

- Te-ai referit la fratele tău mai mare ca fiind 
„moştenitorul“. Trebuie să provii dintr-un mediu anume 
ca să faci asta. 

- Nu neapărat, spuse el, dar Poppy ştia că încerca să-și 
acopere urmele. 

Îi mai scăpase un detaliu despre originea lui, ceea ce 
însemna că ea ştia acum două lucruri despre el: servise în 
marină şi probabil familia lui făcea parte din nobilime. 

Desigur, el nu confirmase nici unul din detalii, dar 
Poppy avea încredere în concluziile ei. 

- În fine..., spuse ea, hotărând să nu meargă mai departe 
pentru moment. Era mai bine să păstreze asul în mânecă 
pentru o dată viitoare. Nu te porți ca fratele mai mare. 

Fl încuviință din cap într-un mod cât se poate de 
curtenitor, confirmând spusele ei. 

- Aş mai băga mâna în foc şi că nu eşti — ea îşi lipi un 
deget de buze în timp ce se gândi - nici cel mai mic. 

EI păru amuzat de afirmaţia ei. 

- Dar... 

- Al doilea după cel mai mic. Categoric. 

- Vai, domnişoară Bridgerton, ai dreptate. Pot să te 
întreb cum de ai ajuns la concluzia asta? 

- Nu eşti răsfățat, spuse ea cu un aer gânditor, aşa că n- 
aş crede că ești cel mai mic. 

- Nu ţi se pare că sunt răsfăţat? Sunt impresionat. 


Ea îşi dădu ochii peste cap. 


- După cum tocmai ai demonstrat cu atâta iscusinţă, 
eşti extraordinar de enervant. Îndeajuns cât să fii al doilea 
cel mai tânăr. 

- Extraordinar de enervant? Fl scoase un hohot de râs. 
Venind de la tine, o iau drept cel mai mare compliment. 

Ea înclină din cap cu delicateţe. 

- Chiar te rog, dacă asta îţi oferă alinare. 

EI se aplecă spre ea, iar vocea îi deveni răgușită. 

- Eu am mereu nevoie de alinare, murmură el. 

Obrajii lui Poppy izbucniră în flăcări. 1-0 pentru el, La 
naiba! 

Zâmbetul lui larg lăsă să se înţeleagă limpede că era pe 
deplin conştient de suferinţa ei, dar probabil i se făcu milă 
de ea, pentru că îşi băgă în gură ultima bucăţică de pâine 
prăjită şi spuse: 

- Iar acum, mă văd nevoit să întreb pe unde te situezi tu 
în familia ta. 

- Chiar la mijloc, răspunse ea, uşurată că reveniseră la 
subiectul de mai devreme. Doi fraţi pe o parte și doi pe 
cealaltă. 

- Nici o altă soră? 

Ea clătină din cap. 

- Ei bine, asta explică multe. 

Ea își dădu ochii peste cap. Iar. 

Fl păru ușor dezamăgit că ea nu îl rugă să dezvolte, dar 
probabil bănuia că ea avea să îl implore mai târziu să-i 
spună şi povestea asta. 

- Atunci eu mă duc la ale mele, zise el. Vasul nu merge 
singur. 

- Dar sigur domnul Jenkins sau domnul Carroway se 


pot ocupa de asta. 


- Fireşte, încuviinţă el. Dar îmi place să fiu cu ochii în 
patru. Peste zi, îmi petrec rareori mult timp în cabină. 

- De ce ai coborât? 

EI o privi pierdut o clipă, apoi spuse: 

- Ah, da, cartea. EI luă cartea, schiță o uşoară fluturare 
în aer cu ea şi spuse: Trebuie să-i dau asta domnului 
Carroway. 

- Te-aş ruga să-l saluţi din partea mea, dar bineînţeles 
că nu-l cunosc. 

Fl îi trimise un zâmbet ironic. 

- Cea mai mare plăcere a ta. 

- Cel puţin pentru moment. 

Fl îi recunoscu gluma cu o încuviinţare din cap. 

- Bravo, domnişoară Bridgerton! 

El ieși pe ușă, lăsând-o singură cu micul-dejun și 
gândurile ei, care, din păcate, erau o învolburare de plăcere 
provocată de complimentul lui și supărare stârnită de 
faptul că se simţea aşa. 

Bănuia că nu avea decât să se înveţe cu un asemenea 
conflict interior. Avea o vagă bănuială că urma să o 


însoțească de-a lungul întregii călătorii. 


Capitolul 8 


Restul zilei se desfășură fără alte incidente. Poppy găsi 
un roman pe care nu-l observase pe raft cu o seară în urmă 
şi îi aruncă o privire, mutându-se - după cum îi dictă 
plictiseala - din pat pe un scaun, pe un alt scaun şi înapoi 
în pat. Când cerul începu să se întunece, ea se duse la 
hublouri, dar acestea erau probabil orientate spre est, căci 
cerul se preschimbă din albastru în bleumarin și negru, 
fără vreo urmă de portocaliu sau de roz. 

Poate că fusese şi un moment de indigo pe acolo pe 
undeva, dar asta era cel mai probabil doar o speranță 
deșartă. 

Totuși, era logic că, dacă era cu faţa spre est în drumul 
spre Portugalia, vestul rămânea în spate. Se consolă cu 
gândul că avea să se bucure de nenumărate apusuri pe 
drumul de întoarcere acasă. Bănuia că se putea trezi 
devreme ca să vadă răsăritul, dar îşi cunoştea destul de 
bine obiceiurile încât să știe că un asemenea lucru nu avea 
să se întâmple. 

Ciocănitul timid al lui Billy se auzi la ușă, și, chiar dacă 
Poppy ştia că băiatul avea cheie, se duse să-l întâmpine. I 
se păru un simplu gest de politețe, din moment ce el căra, 
probabil, o tavă grea. 

- Bună seara, domnişoară, spuse el când o văzu. 

Poppy se trase deoparte pentru a-l lăsa să treacă. 


- Intră! Cina miroase delicios. 


- Pui în sos, domnişoară. Am mâncat şi eu ceva mai 
devreme. Chiar a fost bun. 

- Ce fel de sos? 

Billy puse tava pe masă şi se încruntă. 

- Nu știu exact. Cred că e un fel de sos maroniu. 

- Sos brun, spuse ea cu un zâmbet prietenos. Este unul 
dintre preferatele mele. 

Billy îi zâmbi înapoi, iar ea îşi închipui că băiatul avea să 
numească acest fel de mâncare „pui în sos brun“ pentru tot 
restul vieții. 

- Căpitanul o să ia cina aici astă-seară? îl întrebă ea. 

- Nu ştiu, domnişoară. Am adus mâncare cât pentru 
doi, dar e foarte ocupat pe punte. 

- Ocupat? Sper că nu s-a întâmplat nimic. 

- Oh, nu, spuse el pe un ton liniștitor. Mereu are multe 
de făcut. Noi ne-am gândit doar că ţi-ar fi foame. 

- Noi? 

- Eu, Brown și Green, spuse Billy. Luă o farfurie goală 
de pe tavă și se apucă să-i pregătească locul la masă. Am 
vorbit despre tine. 

- Vreau să ştiu ce ați spus despre mine? 

- Ei bine, eu am spus doar lucruri frumoase. 

Poppy tresări. 

- Nu m-am înțeles prea bine cu Brown şi Green la 
început. 

- Ei bine, nu poți fi acuzată că eşti supărată, spuse Billy 
loial. 

- E foarte fru... 

- Şi ei doar își făceau treaba. 

Poppy decise să nu intre în detalii. 


- Într-adevăr. 


- Căpitanul a spus că au voie să vină să te vadă. Adică 
dacă eu sunt ocupat. Billy îi aruncă o privire 
compătimitoare. Şi nimeni altcineva. Dar a spus-o tare 
ciudat. 

- Cum adică? 

- El a spus... Billy schiță o grimasă încordată. Probabil 
am înţeles eu greșit. Vorbeşte uneori cam pompos. 

- Ce a spus, Billy? 

- EI a spus... Billy făcu o nouă pauză, clătinând din cap 
în sus și în jos în timp ce îşi murmură cuvintele înainte de 
a le rosti cu voce tare. A spus că ar fi cea mai mare plăcere 
a lui dacă n-ai avea ocazia să nu mai cunoşti pe nimeni 
altcineva. 

Poppy îşi apăsă o mână peste gură, dar nu reuși să-și 
înăbuşe chicotelile. 

- Eu cred că însemnă că te place, spuse Billy. 

- Oh, nu, spuse ea cu promptitudine. Te asigur că nu. 

Billy ridică din umeri. 

- N-a mai vorbit niciodată despre altă lady. 

- Foarte probabil pentru că sunt singura care a urcat la 
bord, răspunse Poppy, cu ironie. 

- Ei bine, este adevărat, confirmă Billy. Cel puţin, din 
câte ştiu eu. Se întoarse să-i aranjeze locul la masă, apoi 
făcu același lucru pentru căpitan. În caz că vine la cină. 
Adică o să vină la masă. Trebuie să mănânce, și mănâncă 
mereu în cabina lui. Poate doar nu în același timp cu tine. 
Băiatul se trase un pas în spate, apoi făcu semn spre vasul 
acoperit din centrul mesei. E unul dintre felurile lui 
preferate. Pui în sos brun. Îi place. 

Poppy îşi înăbuși un zâmbet. 


- Sunt sigură că este delicios. 


- Mă întorc după tavă la... Ei bine, nu, spuse Billy 
încruntat. Nu ştiu când o să mă întorc după tavă, pentru că 
nu știu când o să ia cina căpitanul. Se gândi o clipă. Nu-ţi 
face griji, văd eu cum fac. 

- Am toată încrederea în puterea ta de deducție, spuse 
Poppy în joacă. 

- Nu ştiu ce înseamnă asta, zise Billy cu mare 
entuziasm, dar cred că e de bine. 

- E de foarte bine, spuse Poppy râzând. Te asigur. 

Fl făcu spre ea un semn prietenos din cap și ieşi. Poppy 
doar surâse şi clătină din cap. Aproape nu-i venea să 
creadă că era același băiat care nici măcar nu îndrăznea să 
se uite spre ea cu o zi în urmă. O resimțţi ca pe o victorie 
personală faptul că îl făcu să stea de vorbă cu ea. O victorie 
personală îmbucurător de neașteptată, din moment ce 
Billy era acum singurul ei prieten de pe vas. 

- Bucură-te că ai un prieten, se muștrului ea. 

Se putea şi mai rău. Îşi tot repetase asta toată după- 
amiaza. În Anglia, era foarte posibil ca toată viaţa ei să se fi 
năruit deja — nu putea ști sigur până nu se întorcea -, dar, 
pentru moment, era sănătoasă, în siguranță şi - dădu 
laoparte capacul de pe platou și își adulmecă cina - hrănită 
extraordinar de bine. 

- Pui în sos brun, murmură ea. 

Era o descriere potrivită. Îşi puse o porţie în farfurie, 
împreună cu o porţie dintr-un fel nefamiliar de orez , apoi 
puse capacul la loc pentru ca mâncarea să rămână caldă 
până venea căpitanul James. 

Nu ca ouăle ei. Sau precum ceaiul. 

„Nu a fost vina lui“, își aminti în sinea ei. Se făcea 
vinovat de o mulţime de alte lucruri, dar ea nu-l putea 


învinovăţi pentru micul-dejun. 


Mâncă în tăcere, privind marea insondabilă care i se 
dezvăluia prin hublou. Trebuia să fie lună plină, pentru că 
îi vedea reflexiile eterice pe valuri, dar nu reușea să 
lumineze prea mult întunericul nopţii. Cerul era negru ca 
de smoală și nesfârşit, stelele scânteind ca nişte ace. Cerul 
se simţea uriaş peste întinderea apei, atât de diferit de cum 
era acasă. Sau poate nu era deloc diferit şi era o consecință 
a faptului că acum se simţea mult mai singură. 

Cât de diferită ar fi fost această călătorie în împrejurări 
mai prielnice. Încercă să-şi imagineze cum ar fi să plece pe 
mare cu familia ei. Desigur, nu avea să se întâmple 
niciodată. Nici unul din părinţii ei nu era pasionat de 
călătorii. Dar Poppy dădu frâu liber imaginaţiei... ea stând 
pe punte cu fraţii ei, râzând în timp ce vântul şi valurile îi 
făceau să se dezechilibreze. Oare vreunul ar avea rău de 
mare? Richard, cel mai probabil. Avea probleme cu o 
mulțime de feluri de mâncare. În copilăria lor, vărsase mai 
mult decât toţi ceilalți patru la un loc. 

Poppy chicoti în sinea ei. La ce lucruri se gândea și ea. 
Dacă ar fi fost acasă, i-ar fi povestit totul mamei doar ca să 
o audă țipând. Anne Bridgerton chiar avea simţul 
umorului, dar acesta nu se aplica şi când venea vorba 
despre fluidele corpului. Poppy, pe de altă parte, fusese 
mult prea influențată de fraţii ei ca să mai fie atât de 
pretențioasă. 

Roger fusese cel mai rău. Şi, bineînţeles, cel mai bun. Era 
cel mai înverșunat apărător al ei, dar mult prea maliţios şi 
amuzant ca să fie vreodată sever. Era şi deştept, la fel de 
deştept ca ea, dar el era cel mai mare, iar anii în plus de 
experienţă și educaţie îi împiedicaseră pe ceilalți să ţină 


pasul. De exemplu, nu ar fi lăsat niciodată o simplă 


broască râioasă în patul fratelui lui. Ar fi fost mult prea 
plictisitor. 

Nu, când Roger apela la amfibieni, se asigura că aceştia 
cădeau din cer. Sau cel puţin din tavan şi direct în capul lui 
Richard. Poppy încă nu ştia cum de îi reuşise asta cu atâta 
precizie. 

Apoi mai era ceea ce el obişnuia să numească „bijuteria 
coroanei lui“. Îşi petrecuse şase luni învăţând-o în secret pe 
Poppy un vocabular inventat, iar ea îl ascultase 


conștiincioasă, scriind în caietul ei lucruri precum: 


tinton, substantiv; crusta delicioasă din zahăr ars de 


pe o budincă. 
şi 
fimple, adverb; aproape, aproximativ 


El îşi declarase scopul vieţii atins în ziua în care ea se 
dusese la mama şi o întrebase: 

- Este prăjitura cu mere fimple gata? Ştii ce-mi place 
când este cu tinton. 

Mama ei aproape leşinase pe loc. Tatăl, după ce aflase 
cât de temeinic se pregătise Roger, își spusese că nu era 
sigur că putea să pedepsească un plan atât de bine gândit. 
Chiar susţinuse că poate o asemenea ispravă trebuia 
răsplătită. De fapt, era posibil ca Roger să fi primit spada 
nouă mult dorită dacă doamna Bridgerton nu ar fi auzit. 
Cu o putere pe care nu ar fi bănuit-o nimeni, ea îşi pocnise 
soțul peste ceafă și îl întrebase: 

- Tu ai auzit-o pe fiica ta? Vorbeşte cu slujitoarele 
despre must de prune şi infinitinfinit! 

- Îi place mustul de prune în mod deosebit, spusese 


Roger cu un zâmbet ştrengăresc. 


Domnul Bridgerton se întorsese spre el cu un geamăt ce 
aducea a oftat. 

- Îţi dai seama că trebuie să te pedepsesc acum? 

Poppy nu ştiuse niciodată prea sigur ce pedeapsă alesese 
tatăl ei, dar își amintea că Roger mirosise a coteţ de găini 
vreo câteva săptămâni și, dovedind că pedeapsa era uneori 
pe măsura faptei, mama îl pusese să scrie de o mie de ori 
„Nu o să-mi mai infinitinfinit sora“ în caietul lui. 

Dar nu trebuise să scrie decât de 900 de ori. Poppy se 
dusese pe furiș să-l ajute, luând pana și scriind fraza de o 
sută de ori pentru el. 

Era fratele ei preferat. Ar fi făcut orice pentru el. 

Şi-ar fi dorit să poată încă face orice. Chiar şi acum, 
după cinci ani, îi venea atât de greu să creadă că nu mai 
era. 

Cu un oftat, apoi un altul şi un altul, rătăci fără ţintă 
prin cabină. Căpitanul James nu îi spusese la ce oră își lua 
de obicei cina, dar, după ce ceasul bătu ora 19.00, apoi 
20.00, apoi 21.00, ea decise că nu avea rost să se mai abțină 
de la budincă. Poppy luă cea mai mare din cele două felii 
de plăcintă, apoi trase un scaun aproape de hublou ca să se 
uite afară în timp ce mânca. 

- Felicitări bucătarului, murmură ea, aruncând o privire 
spre locul în care stătea cealaltă bucată de plăcintă pe 
masă. Dacă nu se întoarce până la... 

22.00, hotărî ea. Dacă până la 22.00 nu apărea căpitanul, 
mânca şi felia lui de plăcintă. Așa era corect. 

Între timp, avea să mănânce puţin câte puţin. Poate 
reuşea să o păstreze până... 

Cobori privirea spre farfuria goală. Nu mai conta. 
Dulciurile nu rezistau niciodată prea mult la ea. Richard 


fusese exact opusul, savurând fiecare bucăţică până la final, 


moment în care gemea de plăcere, nu doar pentru că 
budinca era deosebit de delicioasă (chiar dacă așa şi era, 
căci bucătarul lor se pricepea de minune), ci mai degrabă 
ca să-i chinuiască pe fraţii lui mai nerăbdători. Odată, 
Poppy îi şterpelise unul dintre biscuiţi, de enervare, dar și 
de foame, și, când el îşi dăduse seama, o altoise zdravăn. 

Apoi tatăl ei îl altoise zdravăn pe el. 

Şi meritase. Chiar și atunci când mama o luase deoparte 
ca să-i ţină o predică despre cum se purta o lady, meritase. 
Mai bine de atât ar fi fost doar dacă Poppy l-ar fi altoit cu 
mâna ei. 

- A altoi, spuse ea cu voce tare. 

Îl plăcea cuvântul. Semăna cu sensul lui. Onomatopee. 
Un alt cuvânt care îi plăcea. 

În mod ciudat, acesta nu semăna cu sensul pe care îl 
avea. O onomatopee ar fi trebuit să fie una dintre 
viețuitoarele acelea târâtoare cu picioare ciudate. 

Privi spre farfuria din mână. 

- Farfurie, spuse ea. Nu, nu semăna deloc cu ceea ce era. 
Bol? 

Doamne, acum, se apuca să treacă prin veselă. 

Fusese vreodată mai plictisită de atât? 

Se afla pe un vas, pentru numele lui Dumnezeu. 
Îndreptându-ne spre ţinuturi exotice. Nu ar fi trebuit să se 
simtă de parcă i se usca creierul. Ar fi trebuit să se simtă... 

Ei bine, ar fi trebuit să simtă groază, dar o simţise deja, 
așa că nu merita acum un dram de entuziasm? Fără 
îndoială, își câștigase acest drept. 

- Da, întocmai, spuse ea hotărât. 

- Da? se auzi vocea amuzată a căpitanului James. 

Poppy scoase un țipăt surprins şi aproape sări de pe 


scaun. Era o minune că nu scăpase farfuria de desert. 


- Cum ai reuşit să intri atât de încet? întrebă ea. 

Chiar dacă, sincer, sună mai degrabă ca o acuzaţie. 

Căpitanul doar ridică din umeri. 

- Ai mâncat? o întrebă el. 

- Da, spuse Poppy, încă așteptând ca pulsul să-i revină 
la normal. Îşi flutură mâna spre masă. Ţi-am păstrat şi ţie 
un pic. Nu ştiu dacă mai este caldă. 

- Probabil nu mai este, spuse el, îndreptându-se direct 
spre masă. Nu părea îngrijorat. Ah... El oftă apreciativ. Pui 
în sos brun. Preferatul meu. 

Poppy întoarse deodată capul. 

EI îi aruncă o privire ciudată. 

- S-a întâmplat ceva? 

- Pui în sos brun? Așa îi spui de fapt? 

- Cum altfel să-i spui? 

Gura lui Poppy se deschise şi rămase așa două secunde 
prea mult. În cele din urmă, schiță o mișcare încurcată cu 
mâinile şi spuse: 

- Nu contează. 

Căpitanul ridică din umeri, nepăsător la elucubraţiile ei, 
şi se apucă să mănânce cu viteza unui bărbat care muncise 
din greu toată ziua. 

- Pui în sos brun, îşi spuse Poppy. Cine să fi știut? 

Căpitanul se opri cu furculița în aer. 

- Ai vreo problemă cu mâncarea? 

- Nu, spuse ea. Nu. Doar că... Ea clătină din cap. Nu-i 
nimic. Am vorbit cu mine toată ziua. 

El luă o gură și încuviinţă din cap. 

- Spre deosebire de toţi oamenii pe care nu o să ai 
niciodată ocazia să-i cunoşti? 

Ea strânse din buze, încercând - și probabil eşuând - să 


pară serioasă. 


- Acum, doar îmi iei toată bucuria. 

Fl zâmbi fără nici o urmă de regret. 

- Văd că te tulbură gândul. 

- Domnişoară Bridgerton, tu mă tulburi mereu. 

Ea îşi împinse cu trufie bărbia în față. 

- Atunci înseamnă că ziua n-a trecut degeaba. 

Căpitanul sorbi lung din vin, apoi își înăbuşi un râgâit 
cu mâna. 

- Întocmai. 

Poppy bătu darabana pe coapsă, încercând să pară că 
mai avea şi altceva de făcut decât să-l urmărească 
mâncând (când, fireşte, amândoi ştiau că nu avea altceva 
de făcut decât să-l urmărească mâncând). Se simţea ridicol 
de stânjenită, aşa că se întoarse spre hublou și se prefăcu a 
se uita afară. Bănuia că se şi uita, dar priveliștea nu se 
schimbase în ultimele două ore. Astfel că, la drept vorbind, 
era mai curând un fel de stat cu privirea aţintită la geam. 

- Ai venit târziu azi, spuse ea în cele din urmă. 

Vocea lui se auzea din spatele ei, caldă, adâncă şi 
înnebunitor de provocatoare. 

- Ţi-a fost dor de mine? 

- Normal că nu. Fa se întoarse, încercând să păstreze un 
aer dezinteresat. Dar eram curioasă. 

Umbra unui zâmbet devastator se ivi pe buzele lui. 
Poppy îşi închipuia cu ușurință zeci de doamne leşinând în 
faţa unui asemenea zâmbet. 

- Eşti mereu curioasă, nu? murmură el. 

Ea deveni imediat bănuitoare. 

- Nu o spui ca pe o insultă. 

- Nu este o insultă, zise el pur și simplu. Dacă erau mai 
mulți oameni curioşi, eram cu mult mai avansați ca specie. 


Ea făcu un pas spre el fără să-şi dea seama. 


- Ce vrei să spui? 

EI îşi lăsă gânditor capul într-o parte. 

- Greu de spus. Dar îmi place să cred că, până acum, am 
fi călătorit deja prin lume cu maşini zburătoare. 

Ei bine, era cea mai ridicolă idee pe care o auzise ea 
vreodată. Așa că se așeză chiar în faţa lui și spuse: 

- E cea mai ridicolă idee pe care am auzit-o vreodată. 

E] chicoti. 

- E limpede că tu nu eşti suficient de curioasă. 

— Vreau să te anunţ că... 

Poppy se încruntă când un instrument cu aripi, roți şi, 
poate, nişte flăcări i se ivi brusc în imaginaţie. Fu de ajuns 
pentru a-i distrage atenţia de la primul ei răspuns, pe care 
îl oferise mai mult ca să se apere. 

Ea crescuse alături de patru frați. Să se apere era mereu 
prima reacţie. 

- Crezi că e posibil? întrebă ea. Se aplecă înainte, cu 
braţele încrucișate pe masă. Mașini zburătoare? 

- Nu văd de ce n-ar fi. Păsările zboară. 

- Păsările au aripi. 

Fl ridică din umeri. 

- Putem să construim aripi. 

- Atunci de ce nu s-a făcut asta până acum? 

- Oamenii au încercat. 

Ea clipi nedumerită. 

- Da? 

El încuviinţă din cap. 

Oamenii construiseră aripi şi încercaseră să zboare, iar 
ea nu știa nimic despre asta? Ce nedreptate strigătoare la 
cer! 

- Mie nu-mi spune nimeni nimic, mormăi ea. 


El izbucni într-un hohot de râs. 


- Mi-e greu să cred că este adevărat. 

Ochii ei se îngustară parcă pentru a zecea oară de când 
începuseră să discute. 

- De ce? 

- Curiozitatea despre care povesteam adineauri. 

- Doar pentru că întreb nu înseamnă că oamenii îmi şi 
spun lucruri. 

EI lăsă capul într-o parte. 

- Ai întrebat pe cineva despre oamenii care construiesc 
aripi? 

- Bineînţeles că nu. 

- Atunci n-ai de ce să te plângi. 

- Pentru că nu ştiam că ar trebui să întreb, protestă ea, 
vorbind pe nerăsuflate. Ai nevoie de o anumită bază de 
cunoştinţe înainte de a pune întrebările potrivite. 

- Este adevărat, murmură căpitanul James. 

- Şi e de la sine înțeles, continuă Poppy, calmată 
întrucâtva de uşurinţa cu care el fusese de acord cu ea, că 
nu mi s-a oferit şansa de a studia fizica. 

- Ai vrea? 

- Să studiez fizica? 

EI făcu un gest curtenitor cu mâna. 

- Nu asta e ideea, spuse ea. 

- Ba cum să nu fie, când este vorba despre 
aerodinamică. 

- Asta spuneam și eu! Ea își împinse degetul spre el atât 
de brusc, încât el clipi. Nici nu ştiam că este un cuvânt. 

- Se înţelege de la sine, spuse el. N-ai nevoie... 

- Nu asta e ideea. 

- Iar cu ideile, spuse el, părând aproape uimit. 


Ea se încruntă. 


- Mi-am dat seama de sens după ce ai spus-o. Nu asta 


Ea îşi mușcă limba. 

- Ideea? îi sări el în ajutor. 

Ea îi aruncă o privire încruntată. 

- Femeile ar trebui să aibă drepturi egale la educaţie, 
spuse ea pe un ton mai înțepat. Cele care îşi doresc. 

- Aici, nu o să auzi nici o obiecţie din partea mea, spuse 
căpitanul, întinzându-se spre plăcintă. Ce bucăţică 
îngrozitor de mică, mormăi el. 

- Dar este foarte bună, îi spuse ea. 

- Mereu. El luă o gură. Felia ta a fost mai mare? 

- Desigur. 

Fl încuviinţă vag din cap, de parcă nici nu s-ar fi aşteptat 
la altceva, iar Poppy rămase tăcută cât el îşi termină 
plăcinta. 

- Mereu iei cina atât de târziu? îl întrebă ea după ce el se 
lăsă pe spătarul scaunului. 

El ridică privirea, aproape de parcă ar fi uitat de 
prezenţa ei. 

- Nu mereu. 

- Ce ai făcut? 

Fl păru uşor amuzat de întrebare. 

- În afară de a fi căpitanul vasului? 

- Speram să-mi spui ce înseamnă să fii căpitanul vasului. 

- Îți spun, se surprinse el zicând. Doar că nu în seara 
asta. 

Fl căscă şi se întinse, mişcarea asta având ceva uluitor de 
intim. Nici un alt gentleman cunoscut nu ar fi făcut 
vreodată aşa ceva în prezenţa ei — desigur, cu excepția 


celor din familie. 


- Iartă-mă, murmură el clipind, de parcă tocmai îşi 
aminti că nu mai putea să-şi facă de cap în cabină. 

Ea înghiţi în sec. 

- Cred că o să mă pregătesc de culcare. 

EI încuviinţă din cap. Păru brusc epuizat, iar Poppy se 
simţi cuprinsă de cea mai stânjenitoare răbufnire de 
compasiune. 

- A fost o zi deosebit de obositoare? se auzi întrebând. 

- Un pic. 

- Din cauza mea? 

E] schiţă un zâmbet ironic. 

- Mă tem că nu pot să dau vina pe tine, domnişoară 
Bridgerton. 

- Oricât de mult ţi-ar plăcea? 

- Dacă ai găsi o cale prin care să-ți asumi 
responsabilitatea pentru o velă ruptă, un vânt supărător şi 
trei cazuri de dizenterie, ţi-aş fi foarte recunoscător. 

Aproape scuzându-se, ea spuse: 

- Mi-e teamă că pentru vânt e nevoie de un talent 
supranatural pe care nu-l deţin. 

- Spre deosebire de vela ruptă și dizenterie? 

- Aș putea să mă descurc, dacă aș avea puţin timp să mă 
organizez. Ea făcu o mişcare vag sarcastică cu mâna. Şi 
dacă mi s-ar permite să ies pe punte. 

- Vai, sunt mult prea crud. 


A e 


Ea se rezemă cu cotul de masă și își sprijini gânditoare 
bărbia în mână. 

- Şi totuşi, nu cred că-ţi stă în fire. 

- Să fiu crud? 

Ea încuviinţă din cap. 

El zâmbi, abia vizibil, de parcă ar fi fost prea obosit ca să 


dea un răspuns în toată regula. 


- A trecut doar o zi, şi totuşi mă cunoşti deja mult prea 
bine, domnişoară Bridgerton. 

- Cumva, am impresia că nici n-am început. 

EI o privi curios. 

- Vorbeşti de parcă aproape ţi-ai dori. 

Vocile lor se îndulciră, notele dure ale discuţiei fiind 
tocite de oboseală. Şi poate de respect. 

Poppy se ridică, neliniştită de acel gând. Ea nu îl 
respecta pe căpitanul James. Nu putea să-l respecte. Şi 
sigur nu trebuia să-l placă, oricât ar fi fost de agreabil ca 
om. 

Era obosită. Nu mai avea simţurile atât de ascuţite. 

- E târziu, spuse ea. 

- Într-adevăr, răspunse el, şi îl auzi cum se ridică de pe 
scaun, apoi se îndreptă spre vasul cu apă adus de Billy 
cândva între antreu și desert. Trebuia să se spele pe faţă și 
pe dinţi şi să-şi pieptene părul. O făcea în fiecare seară şi 
era hotărâtă să-și păstreze obiceiul și pe mare, oricât de 
ciudat ar fi fost să-şi facă tabieturile în fața unui bărbat. 

Şi totuşi, era cu mult mai puțin ciudat decât ar fi trebuit 
să fie. 

„Nevoile sunt prioritatea“, îşi spuse ea în timp ce scoase 
pulberea pentru dinți. Nimic mai mult. Dacă se obișnuia 
cu prezenţa lui, se obişnuia pentru că trebuia. Ea era o 
femeie pragmatică, nu cădea pradă isteriilor. Se mândrea 
cu asta. Dacă trebuia să se spele pe dinţi în fața unui 
bărbat pe care tocmai îl cunoscuse, sigur nu avea să-și 
plângă de milă. 

Aruncă o privire peste umăr, convinsă că el știa cumva 
că se gândea la el, dar el păru cufundat în ale lui, 


frunzărind nişte hârtii pe birou. 


Cu o răsuflare resemnată, Poppy își privi degetul şi 
turnă puţină pulbere mentolată. Se întrebă dacă trebuia să 
schimbe degetul la fiecare periaj. Pulberea pentru dinţi îi 
putea irita pielea. 

Se spălă pe dinţi, apoi pe față și, după ce se asigură că el 
nu se uita, îşi scoase acele din păr și îşi trecu degetele prin 
el, căutând să ţină cât mai bine locul periei din păr de 
mistreţ pe care o folosea acasă. După ce îşi împleti părul în 
coadă, nu mai avea nimic de făcut decât să se bage în pat. 

Ea se întoarse, făcând un pas spre pat, apoi îl zări, 
cumva mult mai aproape decât se așteptase. 

- Oh! ţipă ea. Îmi pare rău... 

- Nu, este doar vina mea. Nu credeam că o să te întorci 
şi... 

Ea făcu un pas spre stânga. 

EI făcu un pas spre dreapta. 

Amândoi scoaseră nişte sunete de stânjeneală. 

- Îmi pare rău! mormăi căpitanul. 

EI făcu un pas spre stânga. 

Ea făcu un pas spre dreapta. 

- Vrei să dansăm? întrebă el în glumă, iar ea i-ar fi 
răspuns pe măsură. 

Dar corabia începu să urce brusc pe un val şi apoi să 
coboare, făcând-o să se împleticească într-o parte — și se 
trezi salvată de două mâini calde care o cuprinseră de talie. 

- Acum, chiar că... Ea ridică privirea, dar fu o greșeală. 
Dansăm, şopti ea. 

Nu se mișcară, nu spuseră nici măcar un cuvânt. Poppy 
nu-și mai dădea seama nici dacă răsuflau. Ochii lui îi 
susținură pe ai ei, însă erau atât de strălucitori, atât de 
uimitor de albaștri, încât Poppy simţi cum era atrasă în 


mreaja lor. 


Ea nu se mișcă, nici măcar un centimetru, totuși simți 
atracţia. 

- Îţi place să dansezi? o întrebă el. 

Ea încuviinţă din cap. 

- Când este muzică. 

- Nu o auzi? 

- Nu o aud. 

Se întrebă dacă el știa că-și dorea, de fapt, să spună că 
nu trebuia. Pentru că era acolo, o simţea pe pielea ei — 
muzica lină a vântului și a valurilor. Dacă ea ar fi fost 
altcineva - nu, dacă el ar fi fost altcineva -, acesta ar fi fost 
un moment încărcat de romantism și de o nerăbdare plină 
de dorinţă. 

Într-o altă viaţă, într-o altă lume, el poate s-ar fi aplecat 
spre ea. 

Ea poate ar fi ridicat privirea. 

Poate s-ar fi sărutat. 

Ar fi fost un moment îndrăzneţ. Scandalos. Ce amuzant 
era să te gândești că, dacă ar fi fost la Londra, ar fi putut să 
fie ruinată de un sărut! Părea ceva atât de neînsemnat 
acum, în comparaţie cu, oh, ideea de a fi răpită de pirați. 

Și totuși, în timp ce rămase pierdută în ochii 
căpitanului, gândul nu i se mai păru deloc neînsemnat. 

Ea se trase brusc înapoi, îngrozită de calea pe care se 
aventuraseră gândurile ei, dar mâinile lui nu se mișcară, 
mari și calde pe șoldurile ei, ţinând-o, dacă nu pe loc, cel 
puţin în echilibru. 

Să fie în siguranţă. 

- Apa, spuse el cu voce aspră. Este agitată în seara asta. 

Nu era, dar ea aprecie minciuna. 

- Mă ţin bine acum, spuse ea, punând o mână pe masă 


pentru a-l linişti. Sau poate pentru a se liniști pe ea. 


El îi dădu drumul și făcu un pas politicos în spate. 

- Îmi cer scuze, spuse el. De obicei, nu sunt atât de 
neîndemânatic. 

Altă minciună. Alt semn de amabilitate. Nu fusese 
neîndemânatic. Dimpotrivă. Ea fusese cea care se 
împiedicase. Ar fi trebuit să-i răsplătească generozitatea 
spunând același lucru, dar tot ce mai reuși să îngaime fu: 

- Nu mai am nevoie de pulberea pentru dinți. 

El avu nevoie de o clipă mai mult decât s-ar fi așteptat ca 
să răspundă, iar, când o făcu, zise distras doar: 

- Desigur. 

Apoi căpitanul făcu un pas, dar, de data asta, ea așteptă 
o fracțiune de secundă ca să-și dea seama încotro o lua şi 
să nu-i mai stea în cale. 

- Mulţumesc, adăugă el. 

Totul era foarte ciudat. Exact cum trebuia să fie, se gândi 
Poppy. 

- Mă duc în pat, spuse ea. 

Fl era ocupat să se spele pe dinţi, dar se întoarse cu 
spatele pentru a-i oferi intimitate. Nu era sigură de ce, căci 
amândoi știau că avea să doarmă îmbrăcată. Totuşi, 
frumos din partea lui, şi încă un semn al statutului lui de 
gentleman. 

- Gata! strigă ea. 

Fl termină cu spălatul pe dinţi și se întoarse. 

- O să sting lămpile cât de curând. 

- Mulţumesc! 

Ea își trase cuverturile până sub bărbie ca să-și slăbească 
centura rochiei fără ca el să vadă. Era hotărâtă să ardă 
rochia odată ce se întorcea acasă. Poate avea să ceară să i se 
mai facă una la fel pentru că îi plăcea materialul, dar pe 


aceasta... 


Avea să o pună pe foc. 

Se aşeză pe o parte, cu fața spre perete, permițându-i 
aceeași intimitate pe care i-o oferise mai devreme. Totuși, 
îi auzea fiecare mișcare, cum își aranjează locul de dormit, 
cum își scoate cizmele. 

- Oh, perna! îşi aminti ea dintr-odată. O înșfăcă de sub 
cap și i-o aruncă peste umăr. Poftim! 

Auzi o bufnitură uşoară, apoi un mormăit. 

- Ai o ţintă impecabilă, murmură el. 

- Te-am nimerit? 

- Din plin. 

Poppy zâmbi. 

- În faţă? 

- N-ai tu norocul ăsta. 

- N-am văzut ce şi cum, protestă ea. 

- În umăr, îi spuse el, stingând ultima lampă. Acum, 
liniște şi treci la culcare! 


În mod surprinzător, ea chiar adormi. 


Capitolul 9 


Problema, îşi dădu seama Andrew în dimineața 
următoare, în vreme ce întoarse corabia pentru ca vântul 
să bată din plin în pânze, era că Poppy Bridgerton nu era 
îngrozitoare. 

Dacă ar fi fost îngrozitoare, el ar fi putut să închidă uşa 
de la cabină și să uite de ea. 

Dacă ar fi fost îngrozitoare, încurcătura în care nimerise 
ar fi putut chiar să-i trezească o oarecare plăcere nedemnă. 

Dar ea nu era îngrozitoare. Era o pacoste - sau, mai 
degrabă, prezența ei era o pacoste -, dar nu era 
îngrozitoare. 

Ceea ce complica şi mai mult lucrurile. 

Siguranţa fetei sigur merita prețul plictiselii ei, dar ideea 
nu reuşea să-l facă să se simtă mai bine pentru că o izolase 
în cabină, având drept companie doar câteva cărți şi o 
vedere spre ocean. 

Andrew se trezise deja de câteva ore. Rareori mai 
dormea după răsăritul soarelui. Billy trebuia să-i fi adus 
deja micul-dejun, un lucru deloc lipsit de importanţă. 
Băiatul nu era cel mai strălucit când venea vorba despre 
discuţii, dar acum, că trecuse peste groaza pe care i-o 
trezea musafira lor, sigur îi putea oferi câteva momente în 
care să-și ia mintea de la ale ei. 

Măcar nu mai trebuia să mănânce un mic-dejun rece. 


Domnişoara Bridgerton nu avea să mai facă această 


greşeală. 

Nu era genul care să repete o greşeală. 

Totuşi, trebuia să se ducă să vadă ce făcea. Așa se cădea. 
Ea era oaspetele lui. 

Oarecum. 

În orice caz, era cu siguranță responsabil pentru ea. Şi 
aici era vorba atât despre sănătatea ei mintală, cât şi despre 
cea fizică. În plus, se gândise la ceva care să mai alunge 
monotonia. Nu ştia de ce nu-i trecuse prin minte mai 
devreme - poate pentru că încă fusese atât de îngrozit de 
situația neaşteptată în care se treziseră amândoi. 

Avea un puzzle din lemn, după modelul hărților care 
făcuseră furori la Londra. Dar al lui era mult mai 
complicat. Când se apucase de el, avusese nevoie de câteva 
ore ca să pună totul cap la cap. Nu era mult, dar avea să o 
ajute să-şi umple timpul. 

Şi avea să îi placă la nebunie. Ştia asta cu o certitudine 
pe care nu şi-o putea explica, cu excepția faptului că îi 
plăcuse și lui la nebunie, iar el şi domnişoara Bridgerton 
păreau să aibă aceeaşi minte analitică, fascinată de 
rezolvarea problemelor. Avea impresia că ar fi fost buni 
prieteni dacă ea nu ar fi pus în pericol secrete de stat 
atunci când se aventurase în peştera lui. 

Sau dacă el nu ar fi răpit-o. Se punea și asta la socoteală. 

- Jenkins, ia cârma! strigă el, ignorând expresia 
îndoielnică de pe chipul secundului său. 

Andrew lăsase cârma din mână mult mai mult timp 
decât de obicei. Dar nu exista nici o lege care să spună cât 
timp trebuia să-şi petreacă un căpitan la cârma vasului... 

- Oh, pentru numele lui Dumnezeu, mormăi el. 

Nu trebuia să se explice în fața nimănui, cu atât mai 


puţin față de sine însuși. 


Din fericire, Jenkins preluă comanda fără nici un 
comentariu, iar Andrew cobori două câte două treptele 
care duceau pe puntea principală, apoi cobori trei câte trei 
până la cabina lui. 

Ciocăni hotărât la uşă înainte de a băga cheia în broască, 
intrând înainte ca domnișoara Bridgerton să aibă şansa sä- 
l invite înăuntru. 

Stătea la masă, cu părul castaniu prins la întâmplare. Pe 
tava din faţa ei se vedea ce îi mai rămăsese de la micul- 
dejun: trei căpşune şi un colț de pâine prăjită. 

- Nu-ţi plac căpşunele? o întrebă el, înşfăcând-o pe cea 
mai mare din farfurie. 

Fa ridică privirea din cartea pe care o citea. 

- Îmi fac rău. 

- Interesant! El muşcă din căpșună. La fel i se întâmplă 
şi cumnatei mele. Eu n-am fost de față, dar Edward - 
fratele meu - mi-a spus că este o privelişte de neuitat. 

Ea îşi puse un semn în carte - un ghid subţire al 
Lisabonei, remarcă el în treacăt. Foarte practic din partea 
ei, chiar dacă nu avea de gând să îi permită nici măcar să 
pună un deget pe pământ portughez -, apoi o lăsă 
deoparte. 

- Îmi imaginez că este o privelişte pe care nu-ţi doreşti 
să o vezi. 

- Într-adevăr. El se cutremură. Cred că s-a folosit 
cuvântul îngrozitor, iar fratele meu nu este un om al 
hiperbolelor. 

- Spre deosebire de tine? 

EI îşi apăsă o mână în dreptul inimii. 

- Eu exagerez doar când este absolut necesar. 

- Fratele tău mi se pare încântător. 


- E însurat, răspunse imediat Andrew. 


- Asta îl face mai puţin încântător? 

Discuţia părea teribil de amuzantă pentru Poppy, ceea 
ce ar fi trebuit să-l irite, dar, în schimb, îl făcea să se 
simtă... ciudat? 

Enervat? 

Trecuse multă vreme de când limba lui volubilă nu se 
mai încurcase așa. 

Din fericire, însă, domnișoara Bridgerton nu păru să 
aibă nevoie de un răspuns. În schimb, ea împinse farfuria 
spre el. 

- Poţi să iei restul dacă vrei. 

Andrew îi acceptă invitaţia şi mâncă o căpşună întreagă, 
rămânând numai cu frunzulițele verzi între degete. Le 
puse pe farfuria ei, apoi se rezemă cu șoldul de marginea 
mesei şi o întrebă: 

- Tu te simţi îngrozitor? 

Ea scoase un râs surprins. 

- În momentul ăsta? 

EI îşi înclină capul, un mic salut la răspunsul ei. 

- Nu, spuse ea, o urmă de umor făcându-i vocea să 
răsune încântător de caldă. Totuși, începe să mă mănânce 
toată pielea și simt că nu mai am aer. Sincer, aş prefera să 
evit aceste două lucruri când sunt închisă într-o cabină. 

- O să-i transmit bucătarului, spuse Andrew, terminând 
ultima căpşună. Poate să-ţi dea altceva. 

- Mulţumesc! Aș aprecia. 

El o privi o clipă, apoi spuse: 

- Suntem alarmant de civilizaţi, nu-i așa? 

- E alarmant că ni se pare atât de alarmant, i-o întoarse 
ea. 

- Sunt multe de analizat în comentariul ăsta, spuse el, 


îndepărtându-se de marginea mesei, dar, din păcate, nu 


am timp. 

- Şi totuşi, mi-ai oferit câteva minute din timpul tău 
preţios, remarcă ea. Cărui fapt îi datorez plăcerea 
companiei tale? 

- O plăcere, zici? murmură el, îndreptându-se spre 
dulapul lui. Nu o lăsă să răspundă înainte de a adăuga: Nu? 
O să fie. 

- Despre ce vorbeşti? 

Îi plăcu tonul ei nedumerit, dar nu se deranjă să 
dezvolte în timp ce căută prin lucrurile lui. Trecuse ceva 
timp de când folosise puzzle-ul, care era îndesat undeva în 
spatele dulapului, după un caleidoscop spart și o pereche 
de șosete. Piesele din lemn erau puse într-un săculeț de 
catifea mov cu șnur auriu. Una peste alta, era foarte 
elegant. 

Îl puse pe masă. 

- M-am gândit că ți-ar putea plăcea chestia asta. 

Ea se uită la săculețul de catifea, apoi la el, cu 
sprâncenele arcuite întrebător. 

- Este o hartă descompusă, îi spuse el. 

- O ce... 

- N-ai văzut niciodată una? 

Ea clătină din cap, aşa că el deschise săculețul şi lăsă 
bucăţile să alunece pe blatul din lemn al mesei. 

- Erau foarte la modă acum vreo zece ani, îi explică el. 
Un cartograf pe nume Spilsbury a fixat o hartă pe o placă 
din lemn, apoi a decupat ţările şi mările. S-a gândit că 
putea fi de ajutor că să înveţi geografia. Cred că primele 
exemplare au ajuns la familia regală. 

- Oh, ştiu despre ce vorbeşti! exclamă ea. Dar cele pe 


care le-am văzut nu aveau nici pe departe atâtea piese. 


- Da, acesta este unic. L-am comandat chiar eu. Fl se 
așeză pe un scaun în diagonală față de al ei şi împrăștie 
câteva dintre bucăţi, răsturnându-le astfel încât faţa cu 
harta să fie în sus. Cele mai multe hărți descompuse sunt 
decupate de-a lungul graniţelor - granițe naţionale, râuri, 
coaste... ceva de genul. Eu ştiu bine geografie, dar îmi place 
mult să pun piesele cap la cap, aşa că am întrebat dacă al 
meu putea fi decupat în mai multe forme mici, la 
întâmplare. 

Buzele ei se întredeschiseră de uimire, iar ea luă o piesă. 

- Şi trebuie să le potriveşti, spuse ea cu o încântare 
aproape reverenţioasă. Este genial! Câte piese sunt? 

- Cinci sute. 

- Nu te cred! 

- Mai mult sau mai puţin, recunoscu Andrew cu 
modestie. Nu le-am numărat. 

- O să le număr eu, spuse domnișoara Bridgerton. Nu 
este ca şi cum n-aş avea timp. 

Nu părea să o fi zis ca să se plângă, așa că el mai întoarse 
câteva piese și spuse: 

- Cel mai bun mod de a începe este să cauţi... 

- Nu, nu-mi spune! îl întrerupse ea. Vreau să-mi dau 
seama singură. 

Ea luă o bucată şi o privi cu ochii mijiți. 

- E mic scrisul, spuse el. 

- Am ochii tineri. Ea ridică privirea, ochii menţionaţi 
adineauri sclipind de încântare. Scrie IC. Nu e de mare 
ajutor. Dar este albastru, deci ar putea să fie Marea Baltică. 
Sau Atlanticul. 

- Sau Pacificul. 

Ea păru surprinsă. 


- Cât de mare este harta? 


- Toată lumea cunoscută, îi spuse el, puţin surprins de 
urma de lăudăroşie din vocea lui. 

Era mândru de puzzle. Din câte ştia, nici o altă hartă nu 
mai fusese decupată în atâtea piese. Dar nu de aceea se 
lăudase şi nici pentru că ea era atât de evident fericită 
pentru prima dată de când o cunoscuse. Ci pentru că... 

Doamne, își dorise să o impresioneze. 

Fl se ridică brusc. 

- Trebuie să mă întorc la ale mele. 

- Da, bine, spuse ea distrasă, mult mai interesată de 
puzzle decât de orice ar fi avut el de spus. O să fiu aici, 
după cum ştii. 

El o privi în timp ce se îndreptă spre uşă. Ea nu îi aruncă 
nici măcar o privire. Ar fi trebuit să fie bucuros că nu 
observase schimbarea lui bruscă de dispoziţie. 

- Billy o să-ți aducă de mâncare în după-amiaza asta, 
spuse el. 

- Ar fi drăguţ. 

Ea mai luă o piesă şi o studie, sorbind o gură de ceai 
înainte de a o lăsa deoparte ca să cerceteze o altă piesă. 

El lovi uşor în mânerul ușii. 

- Vrei ceva în mod special? 

- Hmm? 

- De mâncare. Vrei ceva în mod special? În afară de 
căpşune, desigur. 

Ea ridică privirea şi clipi, de parcă ar fi fost surprinsă că 
se mai afla încă acolo. 

- Nu-mi place foarte mult sparanghelul, dacă asta mă 
întrebi. 

- Este puţin probabil să dai de sparanghel la bord, spuse 
el. Încercăm să facem un stoc de fructe şi legume, dar 


niciodată ceva atât de scump. 


Ea ridică din umeri şi se întoarse la puzzle. 

- Sunt sigură că orice o să fie în regulă. 

- Bun. EI își drese glasul. Mă bucur că te descurci atât de 
bine. Îmi dau seama că nu este o situaţie ideală. 

- Mmm... hmm. 

El înclină capul într-o parte, privind-o în timp ce se 
apucă să întoarcă piesele pentru ca harta să fie îndreptată 
spre ea. 

- E chiar păcat că nu mai am un alt puzzle la fel, spuse 
el. 

- Hmm. 

- Eu mă duc. 

- Hmm... mmm. 

Această replică o spuse mișcând vioi din cap în sus şi în 
jos, de parcă şi-ar fi luat rămas-bun. 

- Ei bine, spuse el ursuz. Pe curând! 

Ea ridică o mână în semn de salut, chiar dacă atenţia ei 
rămase concentrată asupra pieselor din lemn. 

- Pa! 

Andrew ieși din cabină şi ajunse pe coridor, asigurându- 
se că închide și încuie uşa în urma lui. Desigur, ea putea să 
iasă. Ar fi fost iresponsabil din partea lui să o lase acolo 
fără posibilitatea de a ieşi. Infinity nu avusese niciodată o 
problemă, dar trebuia să fii atent când erai pe mare. 

Fl descuie uşa și intră înapoi. 

— Ştii că ai o cheie, da? 

Cuvintele lui îi atraseră atenția. 

- Poftim? 

- O cheie. Acolo, în sertarul de sus. Este foarte puţin 
probabil, dar, dacă intervine vreo urgenţă, o să poţi să ieşi 
din cabină. 


- N-ai veni după mine? 


- Păi, aş încerca... Se simţi deodată foarte stânjenit. Nu 
era o senzaţie plăcută... sau cunoscută. Sau aş putea să 
trimit pe cineva. Dar este important să poți ieşi singură 
dacă este necesar. 

- Deci ceea ce-mi zici, spuse ea, este că ai încredere că 
nu o să plec din cabină. 

Nu prea se gândise la asta, dar... 

- Da, răspunse el. Cred că am. 

- E bine de știut. 

Fl se uită lung la ea. Ce naiba însemna asta? 

- Mulţumesc pentru puzzle! spuse ea, schimbând 
subiectul cu o viteză neliniştitoare. Nu ştiu dacă ţi-am spus 
asta. Chiar a fost foarte frumos din partea ta. 

- A fost o nimica toată, spuse el, iar capul și umărul îi 
tresăriră ușor. 

Simţea cum i se încălzesc obrajii. 

Ea zâmbi - o expresie drăgălașă și caldă, care îi lumină 
ochii, iar el îşi spuse că, acum, culoarea lor semăna mai 
mult cu verdele mușchiului decât cu al frunzelor, deși 
poate era doar de la lumina care se strecura înăuntru prin 
hublouri... 

- Nu spuneai că ai treabă? îi aminti ea. 

EI clipi. 

- Da, desigur. Scutură uşor din cap. Rămăsesem doar să 
mă gândesc o clipă. 

Ea zâmbi din nou, de data asta cu un aer de amuzament. 
Sau poate de nerăbdare. Era limpede că-și dorea să scape 
de el. 

- Atunci o să plec. 

Fl înclină scurt din cap și se îndreptă spre ușă. 


- Oh, stai! strigă ea. 


El se întoarse. Dar nu cu nerăbdare. Fără urmă de 
nerăbdare. 

- Da? 

Ea făcu semn cu mâinile spre micul-dejun. 

— Ai vrea să duci şi tava? O să am nevoie de mai mult 
loc pentru puzzle, nu crezi? 

- Tava, repetă el posomorât. 

Voia ca el să ducă tava. El era căpitanul propriului vas. 

- Aş aprecia foarte mult. 

Fl luă tava. 

- Pe diseară, domnişoară Bridgerton! 

Pe diseară. Absolut. Nu avea să se întoarcă să vadă ce 


mai făcea până atunci. Fără doar şi poate. 


Poppy mai avea doar un sfert din puzzle când auzi o 
bătaie puternică în uşă, urmată de sunetul cheii răsucindu- 
se în broască. 

- Căpitane James! spuse ea cu o oarecare uimire. 

Ca de obicei, omul era ridicol de chipeș. Care era treaba 
cu bărbaţii și părul vâlvoi? Şi, spre deosebire de dimineaţă, 
cămașa îi era descheiată la gât. Sincer, nu o deranja deloc, 
dar, din politeţe, îşi feri privirea şi se întoarse la piesa de 
puzzle pe care o ţinea în mână. Era posibil să aparțină 
Canadei. Sau poate Japoniei. 

- Credeai că sunt Billy? o întrebă el. 

- Nu, el n-ar bate niciodată cu o asemenea autoritate. 
Dar ai spus că nu te întorci până diseară. 

El îşi drese glasul și făcu semn spre peretele din colțul 
opus. 

- Trebuie să iau ceva din dulap. 


- O cravată, poate, murmură ea. 


Îşi văzuse doar fraţii într-o asemenea stare de răvăşeală. 
Dar fraţii ei nu arătaseră așa. Sau, dacă arătaseră, ei nu 
prea îi păsase. 

Căpitanul, pe de altă parte... ei bine, deja recunoscuse în 
sinea ei că era chipeş. Atât timp cât nu recunoștea asta în 
faţa lui, nu avea de ce să-şi facă griji. 

El îşi atinse gâtul, iar ea își închipui că uitase că-şi 
scosese lavaliera. 

- Deseori, renunțăm la formalităţile la bord. 

- E foarte cald azi? 

- E cald când stai la soare. 

Probabil aşa ajunsese părul lui să fie brăzdat de atâtea 
şuviţe aurii. Ar fi putut să bage mâna în foc că nu fusese 
atât de strălucitor pe vremea când trăia tot anul în Anglia. 

Strălucitor? Se strădui să-şi revină în fire. Asemenea 
adjective nu aveau ce să caute în mintea ei în timp ce 
rămânea blocată pe acest vas. Era o idee fantezistă, 
prostească şi... 

Adevărată, fir-ar să fie! Piraţii nu ar fi trebuit să fie 
murdari şi grosolani? Căpitanul James arăta de parcă urma 
să bea ceaiul cu regina. 

Cu condiţia să poarte lavalieră. 

Îl urmări cum scotoceşte prin dulap. (Era cu spatele la 
ea şi, prin urmare, nu avea nici un motiv să nu se uite după 
pofta inimii.) După câteva clipe, el scoase ceva, dar îndesă 
obiectul în buzunar înainte ca ea să-şi dea seama despre ce 
era vorba. 

Ea reveni la puzzle chiar când el se întoarse. 

- Cum merge? o întrebă el. 

- Foarte bine, mulțumesc, spuse ea uşurată că nu o 
prinsese trăgând cu ochiul. Am început cu piesele de pe 


margine. 


El aruncă o privire spre opera ei. Era foarte mândră de 
cadrul dreptunghiular pe care îl crease. 

Vocea lui răsună chiar din spatele ei. 

- Mereu un plan bun. 

Ea tresări. Nu-și dăduse seama că era atât de aproape. 

- Hmm... Am încercat să triez restul pieselor după 
culoare. Este dificil, totuși. Majoritatea sunt de culori 
foarte deschise și... 

De ce era atât de cald? Nici măcar nu o atingea, totuşi 
simţea căldura pe care o radia corpul lui. Nu îndrăznea să 
se întoarcă, dar cât era de aproape? 

Ea își drese glasul. 

- Îmi este greu să fac diferența dintre roz şi această 
nuanţă. 

Ea ridică o piesă pe care erau reprezentate, în mod 
evident, şi apa, și pământul. Un colț era de un albastru- 
deschis, iar restul era într-o nuanţă palidă de piersică. 

- E sigur roz, spuse el la urechea ei, apoi se aplecă în față 
şi, întinzând braţul pe lângă ea, duse mâna spre o piesă 
triunghiulară aflată undeva în spatele cadrului. 

Pânza cămăşii lui îi foşni la ceafă, şi, pentru o clipă, ea 
uită să mai respire. 

Nu-şi amintea dacă știuse vreodată. 

El puse piesa peste grămada ei roz şi își retrase braţul, 
atingându-i umărul în treacăt. 

Pielea ei se înfioră. 

Era de la căldură. Asta trebuia să fie. În sfârşit, soarele se 
înălțase îndeajuns de sus pe cer încât să nu se mai 
strecoare înăuntru prin hublouri, dar cabina avusese la 
dispoziţie toată dimineaţa ca să se încălzească. Ea fusese 
atât de absorbită de puzzle, că nici nu observase. Dar 


acum, era încercată de furnicăturile pe care le simţeai când 


aveai nevoie de o băutură rece. Şi, la fel cum nu putea să 
ignore niciodată sughițul atunci când mama ei îi spunea 
„Nu te mai concentra asupra lui și o să dispară“, nu putea 
nici să nu mai fie atât de conştientă de acea senzaţie. 

Şi de el, care era scandalos de aproape. 

Căpitanul întinse mâna după o altă piesă, de culoarea 
lavandei, dar era mai departe decât fusese cealaltă, și, când 
ea se întoarse, observă capul lui chiar în dreptul capului ei. 
Dacă el se întorcea... Dacă ea se întorcea... 

S-ar săruta. 

- Opreşte-te! strigă ea. 

EI își îndreptă spatele. 

- S-a întâmplat ceva? 

- Nu, spuse ea, absolut îngrozită de răbufnirea ei. Nu. 
Nu. Încercă să facă astfel încât ultimul nu să sune amuzant, 
dar avea impresia că nu reușise. Îşi drese glasul, dându-și 
câteva secunde în plus ca să se liniștească înainte de a 
vorbi din nou. Iar, când o făcu, degetele de la mâini îi erau 
răsfirate ca steluțele de mare pe masă, ca să-și ţină 
echilibrul. Doar că-mi doresc să termin singură. Nu vreau 
nici un ajutor. 

El se îndepărtase, iar, când ea se uită la chipul lui, se 
simți uşurată să vadă că în expresia lui nu se citea nimic 
maliţios, ştrengăresc sau măcar plin de insinuări. În 
schimb, el părea aproape sfios. 

- Îmi pare rău! spuse el. Îmi plac la nebunie chestiile 
asta. 

- Nu... nu-i nimic, spuse ea, detestându-și bâlbâiala. 
Doar că... gata! 

E] se îndepărtă, iar ea crezu că o ia spre ușă, dar se opri 
brusc și se întoarse, sprijinindu-se cu mâinile de spătarul 


scaunului din fața ei. 


- De ce ești atât de plăcută? 

Ea clipi nedumerită. 

- Poftim? 

- Eşti extraordinar de amabilă azi. 

El făcu ochii mici, dar nu o privi chiar bănuitor. 

- Spre deosebire de... 

Capul lui i se înclină într-o parte, de parcă nu s-ar fi 
gândit la asta. 

- Când ai sosit, presupun. 

- Într-un sac, vrei să zici? 

EI își flutură vag o mână în aer. 

- Este din cauza puzzle-ului? 

- Ei bine... 

Poppy făcu o pauză, neștiind cum să răspundă. De ce 
era agreabilă? Bărbatul acesta înnebunitor o ţinea aici 
împotriva voinţei ei - nu că ar fi putut să facă ceva în 
privinţa asta, aici, în nemărginirea oceanului. Poate că s-ar 
fi purtat altfel dacă ar fi fost într-un han sau într-o casă — 
undeva de unde să-şi închipuie posibilitatea rezonabilă a 
unei evadări. Dar aici, pe navă, nu aveai nimic de câştigat 
dacă erai îndărătnic. Nu când mai avea de petrecut două 
săptămâni în compania lui. 

Ea se uită la căpitan, sperând să fi zăbovit îndeajuns 
pentru ca el să fi trecut peste, dar nu, el continuă să se uite 
la ea cu o nerăbdare de un albastru strălucitor, așteptând 
răspunsul ei. 

- Presupun, spuse ea cu grijă, că sunt așa pentru că nu 
am nici un motiv întemeiat să nu fiu agreabilă. N-am unde 
să mă duc. Sigur nu pot să scap și aş fi o nătângă să cred că 
mi-ar fi mai bine singură în Portugalia decât cu protecția 
ta. Aşa că, îmi place sau nu, sunt legată de tine. 


EI încuviinţă încet din cap. 


- După cum eu sunt legat de tine. 

- Oh, adăugă ea cu un accent aparte, şi nu-mi place. 

Bărbia lui se trase înapoi, subliniind nedumerirea care 
se citea pe chipul lui. 

- Am spus „îmi place sau nu“, îi explică ea. Vreau să fie 
clar că nu. Adică nu-mi place. 

- S-a notat, remarcă el. 

- Dar, adăugă ea, ridicându-se, te-ai purtat cu mine cu o 
oarecare urmă de respect, aşa că mă străduiesc să fac şi eu 
la fel. 

Una din sprâncenele lui se arcui. 

- Doar o oarecare urmă? 

Ea îi răspunse cu aceeași expresie. 

- Încă dormi în cabina asta, nu-i aşa? 

- Pentru protecţia ta, îi aminti el. 

- Uşa se încuie. 

- Eu nu dorm jos. 

- Cum nu am văzut încă nici un centimetru din vas, în 
afară de cabină și de coridor, nu aș putea spune dacă 
danele de jos sunt potrivite. 

EI zâmbi condescendent. 

- Crede-mă când îţi spun că, şi dacă ai umbla în voie pe 
Infinity, nu ţi-ar fi permis să te apropii de zona 
marinarilor. 

Ea înclină uşor capul spre ușă. 

- Am observat alte trei cabine pe această punte. 

- Într-adevăr. Sunt foarte mici. 

- Dar suficient de mari încât să încapă doi bărbaţi, tind 
să cred. Brown şi Green nu dorm în aceeaşi cabină? 

- Nici Brown, nici Green nu sunt căpitanul acestei nave. 

- Deci ceea ce spui, de fapt, este că mândria ta este prea 


mare ca să împarți o cabină cu altcineva. 


- O împart cu tine. 

- O decizie pe care încă nu o înțeleg. Ea pufni. Îți dai 
seama că, dacă am fi în altă parte, ar trebui să te însori cu 
mine. 

Cuvintele îl făcură să zâmbească larg, şi zâmbetul acela 
era de o fascinaţie letală, diabolică. El se aplecă spre ea. 

- Vai, domnişoară Bridgerton, mă ceri de soţ? 

- Nu! aproape urlă ea. Îmi răstălmăceșşti cuvintele. 

- Ştiu, spuse el, aproape înțelegător. Mi le serveşti pe 
tavă. 

Ea se încruntă. 

- Retrag tot ce am spus când am zis ești un gentleman. 

Totuşi, el continuă să zâmbească. Afurisitului i se părea 
amuzant. Sau, mai exact, o găsea pe ea amuzantă, ceea ce 
era cu atât mai rău. 

- Apropo, spuse el, am decis să dorm în cabina 
navigatorului în seara asta. Într-adevăr, sunt două dane. 

- Tocmai ai spus... 

Fl ridică o mână. 

- Un om înţelept nu se ceartă niciodată când îi ies 
lucrurile cum vrea. M-aş gândi că este valabil şi pentru 
femei. 

Avea dreptate. La naiba! Totuși... 

- Ce te-a făcut să-ți schimbi părerea? îl întrebă ea 
suspicioasă. 

- Oh, păi să vedem... Durerea de gât, durerea de spate şi 
faptul că aproape că am adormit la cârmă azi-dimineaţă. 

- Serios? 

- Nu, nu chiar, răspunse el. Apoi se prea poate să fi 
gemut chiar în acea clipă. Dar mi-am dorit. 

Poppy încercă să pară mâhnită. Şi chiar era. Dar era 


ceva savuros la ideea de a şi-l închipui adormind în timpul 


serviciului, iar ea nu reuşise să-şi ascundă chiar toată 
bucuria din voce. 

Schadenfreude, fă cunoştinţă cu Poppy Bridgerton. 

- Am luat măsuri în privința echipajului, spuse 
căpitanul James, şi am încredere că nu o să te deranjeze 
nimeni. 

Ea încuviinţă smerită din cap. Câştigase. Câştigase! Dar 
ştia cum erau bărbații şi ştia că trebuia să-l lase să creadă 
că victoria îi aparținea lui. Astfel că zâmbi îmbietor şi îi 
spuse: 

- Mulţumesc! 

EI își încrucișă brațele. 

- Desigur, o să o ţii încuiată. 

- Cum vrei. 

- Şi trebuie să înţelegi că aceasta rămâne cabina mea şi 
că o să intru şi o să ies după bunul-plac în timpul zilei. 

- Toate lucrurile tale sunt aici, murmură ea cu 
bunăvoință, deşi probabil strică totul când adăugă: Vezi cât 
sunt de plăcută? 

2 Un termen german care înseamnă „plăcere provocată de ghinion 


(al altuia)“ şi poate fi tradus prin „bucurie malefică“, „satisfacție 
cinică“. (n.tr.) 


Capitolul 10 


Plăcută, într-adevăr. Fata punea ceva la cale. Dar ce 
anume... Andrew nu-şi putea închipui. O crezuse când îi 
spusese că nu plănuia vreo evadare. Era mult prea 
inteligentă pentru asta. Poate avea să încerce ceva după ce 
reveneau pe pământ britanic, dar sigur nu înainte. 

Dar, când aveau să se întoarcă pe pământ britanic... Ei 
bine, voia să scape de ea imediat, nu-i aşa? 

- S-a întâmplat ceva? o auzi el întrebând. Ai devenit 
brusc foarte sceptic. 

Se uită la ea. Păr castaniu, ochi verzi, rochie albastră... 
totul era la fel. Și totuși, el se simţea diferit. 

Dar nu era din cauza ei, îşi spuse el. Adevărat, prezența 
ei transformase călătoria într-una cum nu mai 
experimentase niciodată, dar nu era ea motivul neliniştii 
lui. De luni bune nu se mai simțea deloc în apele lui. 

Ceva înăuntrul lui parcă se zdruncinase de la locul lui. 
Se simţea descentrat. 

Neliniştit. 

Era o senzație pe care o vedea de obicei ca pe semnalul 
că era timpul să plece pe mare. Nu era un spirit căruia îi 
era dat să rămână prea mult timp într-un singur loc. 
Acesta era un lucru esenţial în existenţa lui, făcea parte din 
el, la fel cum făceau şi umorul lui impertinent, ochii lui 
albaștri sau fascinația lui pentru tot ce era mecanic. Acesta 


era motivul pentru care îşi implorase părinții să-i permită 


să se retragă de la Eton în ultimul an și să se înroleze în 
marină. Acesta era motivul pentru care aceştia îl lăsaseră 
să meargă până la capăt cu decizia lui, chiar dacă el ştia că 
ei ar fi preferat ca Andrew să-şi încheie studiile. 

Nici măcar nu încercaseră să-i sugereze să meargă mai 
departe la Cambridge, chiar dacă Andrew fusese 
dintotdeauna pasionat de inginerie şi de arhitectură şi nu 
i-ar fi stricat, poate, o anumită îndrumare în acest sens. 

Nu ar fi reuşit niciodată să o scoată la capăt cu cei trei 
ani de universitate. Nu la vremea aceea, cel puțin. Abia 
dacă putea sta locului. Prelegerile și seminariile ar fi fost 
un chin. 

Dar un alt fel de neliniște se înrădăcinase de curând în 
pieptul lui. O nevoie de schimbare, da, dar nu o schimbare 
constantă. Vedea din nou căsuţa aceea, cea care rămăsese 
ascunsă atâta vreme undeva în mintea lui. Se schimba uşor 
de fiecare dată când se gândea la ea — un spalier ici, o nouă 
sculptură din piatră colo... Şi, desigur, nu era niciodată 
foarte sigur de cât de mare trebuia să fie. Voia să trăiască 
singur? Să aibă o familie? 

Nu putea să fie nici prea mică, decise el. Chiar dacă nu 
urma să aibă niciodată familia lui, avea să își dorească 
mult spaţiu pentru nepoatele şi nepoţii lui. Copiii aveau 
nevoie de spaţiu ca să alerge, să exploreze. El avusese o 
copilărie de poveste. Copiii familiilor Rokesby şi 
Bridgerton formaseră un mic trib şi obișnuiau să cutreiere 
în voie pământurile celor două moşii. Pescuiau, se cățărau 
şi născoceau tot felul de schițe imaginare cu prinți şi 
cavaleri, pirați şi regi. Şi, bineînţeles, Ioana d'Arc şi regina 
Elisabeta, pentru că Billie Bridgerton refuzase să joace 


rolul de domniţă în primejdie. 


Când ploua, se jucau tot felul de jocuri şi construiau 
case din cărţi. Andrew bănuia că începuseră să facă şi lecţii 
de la un punct încolo, dar până şi acestea erau distractive 
datorită măiestriei cu care părinţii lui le alegeau profesorii. 
Înţeleseseră că învățatul putea să fie distractiv, că nu aveai 
nimic de câştigat dintr-un devotament orb față de o 
disciplină riguroasă, cel puţin nu cu copiii a căror vârstă 
avea o singură cifră. 

Părinţii lui erau oameni extraordinar de înţelepţi. Cât de 
ironic şi, bănuia el, de logic că nici unul dintre copiii lor 
nu își dăduse seama cu adevărat de asta până nu ajunsese 
la vârsta maturității. 

Trebuia neapărat să se întoarcă pentru a-şi revedea 
familia. 'Trecuse mult prea mult. 

- Căpitane James? 

Domnișoara Bridgerton stătea acum lângă el. Nici nu-și 
dăduse seama că se ridicase de la masă. 

- Căpitane James? spuse ea din nou. Eşti bine? 

- Scuze! Fl căută să se adune. Mă pierdusem în 
gânduri... Ei bine, sincer, nu exista nici un motiv pentru 
care să nu-i spună adevărul. Mă gândeam la familia mea. 

- Ah, da, la fratele tău, spuse ea, și în ochi i se aprinse o 
scânteie malițioasă. Cel care nu exagerează. Însurat cu o 
lady îngrozitoare care detestă căpşunile. 

Şi iată cu câtă simplitate îl făcu să râdă. 

- Te asigur că nu e îngrozitoare. De fapt, chiar ţi-ar 
plăcea de ea. Fa... 

El se opri. Fusese cât pe ce să-i spună că Cecilia 
traversase un ocean ca să-şi caute fratele rănit, că 
pretinsese că era măritată cu un bărbat care îşi pierduse 
memoria doar ca să aibă în continuare grijă de el. Cecilia 


nu se considera deosebit de îndrăzneață sau de 


încăpăţânată - nici măcar acum - şi spunea adesea că ar fi 
fost tare fericită să nu mai călătorească niciodată la mai 
mult de 20 de kilometri distanţă de casă. Dar când era 
nevoie — când alții aveau nevoie —, îşi găsea puterea. 

Dar nu putea dezvălui mai multe detalii despre familia 
lui. Nici nu ar fi trebuit să menţioneze numele lui Edward, 
dar, sincer, ce familie nu avea câte un Edward între cei mai 
tineri urmași? Totuşi, dacă se apuca să vorbească despre 
George, Nicholas și Mary... Combinația de nume era mult 
mai specifică. Şi cu George pe care îl menţionase deja, 
însurat cu verişoara lui Poppy, Billie... 

- 'Ţi-e dor de ei? îl întrebă domnișoara Bridgerton. 

- De ai mei? Cum să nu?! Tot timpul. 

— Şi totuși, ai ales să-ți duci viața pe mare. 

El ridică din umeri. 

- Îmi place şi marea. 

Ea se gândi o clipă la cuvintele lui, apoi spuse: 

- Mie nu-mi este dor de ai mei. 

El o privi cu sinceră uimire. 

- Adică bineînţeles că mi-e dor de ei. Dar oricum nu 
trebuia să fiu cu familia mea acum. 

- Ah, da, îşi aminti el. Erai în vizită la prietena ta din 
Charmouth. Lady Armitage. 

Ea clipi surprinsă. 

- Mai ştii cum o cheamă? 

- Nu trebuie să te duc înapoi la ea? 

Ea dădu să deschidă gura, dar apoi văzu expresia de pe 
chipul ei şi îşi dădu seama... 

- Pentru numele lui Dumnezeu, femeie, doar nu credeai 
că o să te las pe docuri, nu? 

Ea își prinse buza între dinți. 


- Păi... 


- Ce fel de om crezi că sunt? El se îndepărtă cu paşi 
apăsaţi, furios de părerea pe care o avea despre el. La 
naiba, femeie, tu tot insiști că sunt un gentleman. Cum ai 
putut să crezi că nu o să mă asigur că ajungi cu bine la 
prietena ta? 

- M-ai răpit, sublinie ea cu glas aproape politicos. 

- Iar vorbim despre asta, răbufni el. 

Ea făcu ochii mari şi scoase un sunet care se traducea 
clar prin: „Nu-mi vine să cred că ai spus asta“. 

EI îşi înfipse mâinile în şolduri. 

- Am stabilit deja că nu am avut de ales. 

Ea ridică dintr-un umăr. 

- Aşa spui tu. 

Aici, cam avea dreptate, dar nu era ca şi cum ar fi putut 
să-i explice. Nici măcar părinţii lui nu ştiau că îşi petrecuse 
ultimii şapte ani în serviciile secrete ale Coroanei. 

Totuşi, nu avea de gând să muşte din momeala ei și să se 
lanseze într-o altă ceartă despre cum și de ce ajunsese ea 
pe Infinity. 

- În orice caz, spuse el pe un ton ferm, nu o să fii lăsată 
pe docuri ca o marfă nedorită. Încă nu știu cum o să te 
ducem acasă, dar o să te ducem, te asigur. 

El o privi lung, aşteptând răspunsul ei. 

Pe care ea i-l oferi. 

- Tehnic vorbind, spuse ea, cu expresia atentă a celui 
care mergea ca pe ace, chiar sunt o marfă nedorită. 

El avu nevoie de o clipă ca să asimileze ideea ei. 

- Pe tema asta vrei să te cerți? 

- Ei bine, sigur nu o să mă cert că nu ar trebui să mă 
duci în siguranţă la reşedinţa Briar. Deși poate ai vrea să fii 


atent. 


Ea îşi arcui sprâncenele, amintindu-i de nenumăratele 
ori când sora lui, şi cumnata lui, şi cealaltă cumnată a lui îi 
dădeau sfaturi inutile. 

- Elizabeth nu este chiar atât de dispusă ca mine să 
încalce regulile, spuse domnişoara Bridgerton. Sunt şanse 
mari să fi chemat deja autorităţile. 

„Ca să nu mai vorbim despre toată familia Bridgerton;, 
se gândi el sumbru. 

Ea se întoarse la masă. 

- Probabil nu ar fi înțelept din partea ta să te apropii 
prea mult de casă. 

El aproape zâmbi. 

- Ți-e teamă că aş putea să fiu arestat? 

Ea pufni. 

- Am convingerea că o să eludezi legea. 

Nu era sigur că era un compliment. Dar nici nu era 
sigur că nu era. Şi sigur nu-şi dădea seama ce i-ar fi plăcut 
să fie. 

El își drese glasul. 

- Ar trebui să mă întorc la ale mele. Sunt multe lucruri 
care îmi solicită atenţia. 

Ea încuviinţă din cap absent, cercetând mai multe piese 
de puzzle. 

- Îmi închipui. Sunt surprinsă că ai rămas în cabină atât 
de mult timp. 

Nu la fel de surprins ca el. 

- Te anunţ că am de gând să-mi iau în continuare masa 
de seară aici, spuse el făcând semn din cap spre masă, deşi 
mi se pare că eşti foarte prinsă de puzzle. 

Ea zâmbi fără nici o urmă de regret. 

- Mă tem că nu pot să-mi cer scuze pentru asta. 


- Nici nu m-aş aştepta să o faci. 


El cobori privirea, văzu o piesă care reprezenta clar 
insulele Orkney şi o puse la locul ei. 

Ea îl plesni peste mână. 

- Încetează! Ai mai făcut asta! 

- Ştiu, dar n-am cum să ascund că sunt mai bun la asta 
decât tine. 

Încruntarea de pe chipul ei era atât de minunată, încât el 
trebui să o facă din nou. 

- Ai deschis hublourile? o întrebă el cu un aer 
nevinovat. 

Ea se răsuci brusc pe scaun. 

- Se deschid? 

EI mai luă o piesă şi o puse la locul ei. 

- Nu. 

El zâmbi când ea se întoarse ca să se uite urât la el. 

- Îmi pare rău! Nu mă pot abţine. 

- În mod evident, mormăi ea. 

- Era Norvegia, îi veni el în ajutor. 

- Îmi dau seama. Şi apoi, cu ceea ce trebuia să fie o 
recunoaștere atât de invidioasă că merita aplaudată, ea 
adăugă: Acum. 

- N-am fost niciodată acolo, spuse el pe un ton relaxat. 

Folosindu-şi timbrul obişnuit. 

- În Norvegia? Ea încercă să pună o piesă în 
extremitatea cea mai sudică a Africii. Nici eu. 

El zâmbi, din moment ce amândoi ştiau că ea nu ieșise 
niciodată din Anglia. Cel puţin, nu pe uscat. 

- Nu o să se potrivească, spuse el, cu cele mai bune 
intenţii. Acolo, ai America de Sud. 

Domnișoara Bridgerton privi încruntată piesa de puzzle 


pe care o ţinea în mână. Avea forma unui romb, un 


- Era preferatul meu. 

- Cum îl chema? 

Ea se uită la el, iar Andrew surprinse în ochii ei un licăr 
de recunoştinţă pentru că întrebase. 

- Roger, spuse ea. Îl chema Roger. 

Andrew se gândi la frații lui. Nu avea un preferat - sau, 
cel puţin, nu credea să aibă. Dar, chiar dacă ai lui erau în 
viață, Andrew putea să-şi închipuie durerea mai bine decât 
ar fi fost de aşteptat. Fratele lui, Edward, fusese ofițer de 
armată şi dispăruse în timpul războiului din America. 
Andrew crezuse că murise. Nu spusese nimic nimănui. 
Mama lui, în special, i-ar fi înroşit urechile dacă ar fi dat de 
înțeles că îşi pierduse speranţa. 

Dar, în inima lui, Andrew începuse să-şi deplângă 
fratele. 

Îşi crezuse fratele mort aproape un an și i-ar fi plăcut să- 
i ofere cuvinte de alinare lui Poppy, dar nu putea. Povestea 
întoarcerii căpitanului Edward Rokesby din morți era mult 
prea cunoscută. Astfel că Andrew se așeză lângă ea și spuse 
din nou: 

- Îmi pare rău! 

Ea îi acceptă regretele cu un semn scurt din cap. Şi apoi, 
după doar câteva clipe, gura i se strânse cu hotărâre. Bătu 
darabana de mai multe ori pe masă, apoi se întinse după 
piesa de puzzle pe care o avusese de curând în mână. 

- Trebuie să recunosc, îi spuse ea, cu o voce care arăta 
limpede schimbarea de subiect, că nu prea seamănă cu un 
corni, 

Cu un zâmbet, Andrew luă piesa dintre degetele ei. 

- Cred că şi-a luat numele de la Hoorn. 

- De la ce? 

E] chicoti. 


- De la Hoorn. Este un oraş din Olanda. 

Detaliul nu părea să o impresioneze. 

- Ca să vezi! Ei bine, nu am fost nici acolo. 

El se aplecă spre ea, atât cât umărul lui să se atingă 
complice de al ei. 

- Nici eu. 

- Este surprinzător, spuse ea, aruncând o privire furişă 
spre el. Îmi închipuiam că ai fost peste tot. Cu excepția 
Norvegiei, se pare. 

- Vai, nu! 'Treburile mele mă ţin pe drumuri deja 
bătătorite. 

Era adevărat. Andrew îşi petrecea cea mai mare parte 
din timp ducând documente în aceleași trei sau patru ţări. 
Mai ales în Spania şi Portugalia. 

- Cum se scrie? îl întrebă ea dintr-odată. 

- Hoorn? H-O-O-R-N. De ce? 

- Mă întreb dacă există pe undeva un oraş al Bunei S-P- 
E-E-R-A-N-Ţ-E. 

El izbucni în râs. 

- Dacă există, mi-aş dori să-l vizitez. 

Cu toate acestea, ea nu-și epuiză întrebările. 

— Ştii care a fost primul? 

- Dintre capete? Cred că a fost Capul Bunei Speranţe. 
Dacă îmi amintesc bine, numele i-a fost dat de un rege 
portughez. 

- Portughez, zici? Atunci rămâne stabilit. Ne oprim în 
Capul Bunei Speeranțe pe drumul de întoarcere de la 
Lisabona. Îi ochi îi jucară licăriri de veselie. Crezi că 
domnul Carroway ştie drumul până acolo? 

- Dacă a citit blestematul ăla de ghid de navigaţie, o să 


ştie. 


Ea râse veselă, iar sunetul răsună de-a dreptul minunat, 
o izbucnire uluitoare de umor şi bucurie. Genul de sunet 
pe care Andrew nu era obişnuit să-l audă când călătorea pe 
mare. Marinarii aveau glumele lor, dar erau grosolane, ca 
între bărbaţi, nimic atât de inteligent ca vorbele de duh ale 
lui Poppy Bridgerton. 

Poppy. Numele chiar i se potrivea. Ce păcat ar fi fost 
dacă s-ar fi dovedit vreo înfumurată plicticoasă! 

- Capul Bunei Speeeeranţe, chicoti ea, luând un accent 
care sigur nu exista decât înăuntrul acestei cabine. 
Buuuuuuuunei Speeeeeeranţe. 

- Încetează! spuse el. Nu mai pot. 

- Buuunei Speeeeeeeeeeeranţe, aproape cântă ea. Locul 
cel mai plin de speranţă din Portugalia. 

- Sincer, s-ar putea ca accentul tău să fie cel mai 
înfricoșător lucru pe care l-am auzit vreodată. 

Ea se întoarse cu o falsă indignare. 

- Nu crezi că sună a olandeză? 

- Nici măcar un pic. 

Ea scoase un pufnet zeflemitor. 

- Ei bine, este dezamăgitor. Chiar îmi dau silința aici. 

- Asta a fost clar. 

Ea îl înghionti cu cotul, apoi făcu semn cu capul spre 
piesele puzzle-ului. 

- Îmi imaginez că nu vezi Capul Bunei Speranţe în 
haosul ăsta. 

El îi aruncă o privire piezişă. 

- Credeam că nu vrei ajutor. 

- Nu vreau ajutor pe care să nu-l solicit, îl lămuri ea. 

- Mă tem că îmi place să ofer ajutor doar atunci când nu 
mi se cere. 


- Deci nu-l vezi. 


El zâmbi malițios. 

- Pe nicăieri. 

Ea râse din nou şi lăsă capul pe spate de la atâta veselie. 
Andrew era fascinat. Crezuse că era frumoasă, dar, în acel 
moment, ea deveni cu mult mai mult. Frumoasă era o idee 
plicticoasă şi statică, iar Poppy Bridgerton nu avea să fie 
niciodată așa. 

- Doamne, spuse ea ștergându-se la ochi. Dacă mi-ai fi 
spus când am ajuns aici că o să râd... 

- Eu sigur nu te-aş fi crezut. 

- Da, ei bine... Cuvintele ei rămaseră suspendate undeva 
în aer, iar el simți clipa în care gândurile ei o forțară să 
revină la buna-cuviință. Expresia de pe chipul ei se stinse 
şi magia dispăru ca prin minune. Tot aș prefera să fiu 
acasă. 

- Ştiu, spuse el şi fu încercat de cea mai intensă dorință 
de a-i acoperi mâna cu a lui. 

Dar nu o făcu. 

Ea vorbi șovăielnic, rostindu-și cuvintele sacadat şi, 
chiar dacă ridică ochii spre ai lui, nu îi susținu privirea 
mult timp înainte de a o îndrepta spre un punct aflat 
undeva dincolo de umărul lui. 

- Nu vreau să crezi... că doar pentru că se mai întâmplă 
să râd din când în când... sau chiar să apreciez compania 
ta... 

- Ştiu, spuse el. 

Ea nu avea nevoie să termine fraza. 

El nu voia ca ea să termine fraza. 

Dar oricum o termină. 

- Nu ar trebui să crezi că te iert. 

El știa şi asta, dar, la capitolul lovituri sub centură, 


cuvintele ei își atinseră spectaculos ţinta. 


Şi surprinzător de adânc. 

El se ridică. 

- Ar trebui să plec. 

Ea nu spuse nimic până când el nu ajunse la uşă. Cu 
toate acestea, probabil bunele ei maniere  ieșiră 
învingătoare, pentru că, înainte ca el să plece, Poppy spuse: 

- Îți mulţumesc din nou! Pentru puzzle. 

- Cu plăcere! Sper să-ţi placă. 

- Da. Îmi... Ea înghiţi în sec. Îmi place. 

El făcu o plecăciune, schițând un semn scurt şi formal 
din bărbie, care îi transmise tot respectul pe care trebuia să 
i-l ofere. 


Şi o şterse din cabină. 


Andrew ajunsese deja pe punte înainte de a-şi lua o clipă 
ca să se oprească şi să tragă aer în piept. Nu avusese de 
gând să plece atât de brusc, dar domnişoara Bridgerton îi 
intrase pe sub piele şi... 

La naiba, pe cine credea că ducea de nas? Nici măcar nu 
plănuise să coboare în cabină până la lăsarea serii, dar, din 
pură stupiditate, își dorise să vadă cum se descurca ea cu 
puzzle-ul, apoi trebuise să inventeze o scuză pentru 
prezenţa lui acolo. 

Nici măcar nu ştia ce luase din dulap. Băgă mâna în 
buzunar şi scoase... 

O pereche de chiloți. 

Dumnezeule! 

Un moment, se gândi să le arunce peste bord. Ultimul 
lucru de care avea nevoie era ca unul dintre oamenii lui să- 
l întâlnească în timp ce-și ţinea în mână lenjeria intimă, ca 


o spălătoreasă care o luase razna. 


Dar nu se putea convinge să scape de o pereche perfectă 
de chiloţi doar pentru că ea... 

Nu, pentru că el... 

Sigur nu era pentru că ei... 

Mototoli lenjeria şi o îndesă în buzunar. 

„lată“, se gândi el. Acesta era blestemul despre care tot 
pălăvrăgeau oamenii lui. O femeie la bord nu avea să facă 
fulgerul să nimerească fix catargul sau să provoace o 
invazie de şobolani şi lăcuste. În schimb, el avea să o ia 
razna. Până ajungeau în Portugalia, avea să își piardă 
parțial minţile şi, până reveneau în Anglia, urma să fie 
nebun de legat. 

Nebun... de legat... 

- S-a întâmplat ceva, căpitane? 

Andrew ridică privirea, nedorindu-şi măcar să-și 
imagineze ce față făcuse de unul dintre oamenii lui 
îndrăznise să-l întrebe aşa ceva. Un tânăr marinar pe 
nume John Wilson se afla la doar câţiva metri distanţă, 
privindu-l fie cu curiozitate, fie cu îngrijorare. Andrew nu- 
şi dădu exact seama. 

- Nu, spuse Andrew tăios. 

Obrajii deja roşii ai lui Wilson se aprinseră mai mult, iar 
tânărul încuviință mecanic din cap. 

- Bineînţeles. Scuze că am întrebat! 

La naiba, acum, Andrew se simţea groaznic. 

- Ei, ce sarcină ai azi? îl întrebă el, în speranţa că 
interesul avea să şteargă notele tăioase din tonul lui de mai 
devreme. În plus, nu era neobişnuit să pună întrebări. Era 
absolut normal să întrebe când se întâlnea cu unul dintre 
oamenii lui. 


Când nu avea îndesată în buzunar o pereche de chiloți. 


Pentru că putea să recunoască față de sine că își dorise 
să vadă o fată. 

Doamne sfinte, călătoria asta trebuia să se termine cât 
mai curând. 

- Am fost pe catarg, spuse Wilson, făcând un semn din 
cap spre vele. Am verificat frânghiile. 

Andrew îşi drese glasul. 

- Toate bune? 

- Da, domnule. Doar una care a avut nevoie de 
reparație, însă nu a fost nimic grav. 

- Excelent! Andrew îşi drese glasul. Bine. Nu te mai 
rețin. 

- Nici o problemă, domnule. Tura mea tocmai s-a 
încheiat. Mă duceam jos. E rândul meu la un hamac. 

Andrew încuviință din cap. Ca pe multe alte vase 
similare, hamacele se împărțeau. Marinarii nu dormeau 
toți în același timp. Nu aveau cum. Nu puteai lăsa 
niciodată coverta nesupravegheată, iar o infimă parte din 
echipaj trebuia să lucreze toată noaptea. Vântul nu se 
oprea când apunea soarele. 

Cabinele de dormit erau deja pline. Ar fi fost o risipă de 
spaţiu să fi oferit atâtea hamace pentru ca fiecare marinar 
să-l aibă pe al lui. Andrew nu ştia ce fel de mecanism de 
rotaţie foloseau oamenii ca să le împartă. Văzuse mai 
multe sisteme pe diferite vase. Dar, oricum ar fi fost, nu 
glumise când îi spusese lui Poppy că refuza să doarmă jos. 
Când se înrolase inițial în marină, avusese partea lui de 
dormit prin hamace. 

El era căpitanul vasului Infinity. Îşi câștigase dreptul de a 
nu dormi în încâlceala de frânghii năclăite de sudoarea 


altora. 


Dar cuşeta de rezervă a domnului Carroway ar trebui să 
fie în regulă pentru tot restul călătoriei. Andrew nu era 
străin de ideea de disconfort, dar de ce să doarmă pe 
podea, când, de cealaltă parte a coridorului, avea la 
dispoziție un pat perfect? Poate nu la fel de bun ca patul 
lui, dar, cum patul lui era momentan ocupat de Poppy 
Bridgerton... 

Patul lui. 

Poppy Bridgerton. 

Ceva se încleștă înăuntrul lui. Ceva care semăna suspect 
de mult cu dorinţa. 

- Nu, spuse el cu voce tare. Nu. 

- Căpitane? 

La naiba, Wilson nu ajunsese prea departe. 

- Nimic! se răsti Andrew, de data aceasta fără să-i mai 
pese dacă îl speria pe om cu tonul lui. 

Wilson se grăbi să-și ia tălpășița, iar Andrew rămase 
singur. 

Apăsat de o presimţire groaznică. 


Și cu o pereche de chiloți în buzunar. 


3 În limba engleză, horn 

Următoarele zile trecură fără incidente. Poppy termină 
puzzle-ul, îl desfăcu şi îl făcu din nou. Nu mai era nici pe 
departe la fel de satisfăcător a doua oară, dar era un mod 
mai bun de a-şi petrece timpul decât celelalte opţiuni pe 
care le avea la dispoziție. Opţiuni care, din moment ce 
terminase de citit singura operă de ficțiune de pe raftul de 
cărţi, constau din nestemate precum Metodele inginerești 
ale vechilor otomani şi Capodopere agrare din Kent. 

De ce avea nevoie un căpitan de navă de un ghid al 
capodoperelor agrare ea nici nu-și putea închipui, dar 
Chiar se bucură de câteva clipe de plăcere la secțiunea 
dedicată moșiei Aubrey, proprietatea de la țară unde 
crescuse tatăl ei și unde încă locuiau verişorii ei. 

Poppy vizitase reşedinţa Aubrey de mai multe ori, dar 
nu recent. Când era vorba ca familia ei să se vadă cu verii 
lor aristocrați, cel mai probabil o făceau la Londra. Avea 
sens, își spunea Poppy. Lord şi Lady Bridgerton din Kent 
aveau o reședință splendidă în capitală, ceea ce însemna că 
domnul şi doamna Bridgerton din Somerset nu erau 
nevoiţi să aibă una. Actualul viconte, fratele mai mare al 
tatălui ei, era un bărbat generos şi nu accepta sub nici o 
formă ca fraţii lui și familiile lor să stea în altă parte. Din 
fericire, avea loc din plin. Reședința Bridgerton era un 


conac grandios, impunător, cu o sală de bal impresionantă 


şi peste o duzină de dormitoare, situat chiar în inima 
cartierului Mayfair. 

Acolo locuise Poppy de-a lungul celor două sezoane din 
Londra. Părinţii ei rămăseseră la ţară - nici unul nu 
aprecia în mod deosebit viaţa la oraș. Probabil acesta era 
motivul pentru care acceptaseră cu bucurie propunerea lui 
Lady Bridgerton de a se ocupa ea de prezentarea şi debutul 
în societate al lui Poppy. Asta, dar şi faptul că mătușa 
Alexandra era vicontesă şi, prin urmare, un sponsor de 
seamă pentru o fată care căuta să se mărite. 

Deşi aparent nu suficient de influentă, din moment ce 
Poppy avea deja la activ două sezoane fără să-și fi găsit soţ. 
Totuși, nu era vina mătușii Alexandra. Poppy primise o 
cerere în căsătorie, şi, deşi domnul era înstărit şi arăta 
bine, avea şi o latură moralizatoare care, se temea Poppy, 
avea să se consolideze și înrăutățească odată cu înaintarea 
în vârstă. Până și mătușa Alexandra, care era nerăbdătoare 
să-şi vadă sarcina îndeplinită, fusese de acord cu ea. 

Alţi câțiva domni îşi exprimaseră interesul, dar Poppy 
nu-i încurajase. (Mătuşa Alexandra nu fusese nici pe 
departe atât de înţelegătoare în privința asta.) Dar Poppy 
se ținuse ferm pe poziţii. Avea să fie nevoită să-și petreacă 
restul vieții în compania viitorului ei soț, oricine ar fi fost 
el în cele din urmă. Era prea mult să spere la cineva cu 
care să fie interesant să vorbească? Cineva care să o facă să 
râdă? 

Oamenii pe care îi întâlnise la Londra păreau să 
vorbească doar unul despre altul, și, deși Poppy nu era cu 
totul împotriva bârfelor (sincer, cel care susținea asta 
minţea de înghețau apele), cu siguranţă în viață erau multe 


lucruri mai importante decât discuţiile despre cursele de 


cai, datoriile la jocurile de noroc și dacă nasul unei 
anumite domnișoare era prea mare. 

Poppy învățase să nu pună întrebările care îi treceau atât 
de des prin minte. Se dovedise că domnişoarele pe care 
mătușa i le alesese ca tovarăşe potrivite de companie nu 
erau interesate să afle de ce unele animale aveau mustăţi şi 
altele nu. Iar când Poppy se întrebase cu voce tare dacă 
toată lumea vedea același cer albastru, trei domni diferiți 
se uitaseră la ea de parcă ar fi avut un moment de nebunie 
chiar în fața ochilor lor. 

Unul chiar se retrăsese nervos. 

Dar, sincer, Poppy nu-şi dădea seama de ce nu se gândea 
toată lumea la asta. Ea nu reuşise niciodată să pătrundă în 
mintea altcuiva. Poate ce i se părea ei albastru era 
portocaliu pentru altcineva. 

Nu aveai cum să demonstrezi că nu era. 

Dar Poppy nu voia să rămână fată bătrână. Aşa că se 
resemnase cu ideea unui alt sezon la Londra în anul 
următor, cu condiția ca mătușa Alexandra să accepte să o 
sponsorizeze din nou. 

Dar toate acestea se schimbaseră. Sau poate ar fi fost mai 
corect să spunem că se puteau schimba. Cine ştia în ce 
stare avea să fie reputaţia ei când Infinity avea să revină în 
Anglia? Exista şansa să se ducă pe furiș la reședința Briar 
fără ca nimeni (cu excepţia lui Elizabeth Armitage) să afle 
ceva, iar Poppy se agăța de acea posibilitate, dar chiar era o 
speranţă firavă. 

Poate că trebuia să se considere norocoasă că părea să fi 
ajuns în singura bandă de pirați scrupuloşi din lume. Sau 
corsari, sau comercianți, sau cum voiau ei să-şi spună. 
Bănuia că avea noroc. Situaţia ei ar fi putut fi cu mult mai 


rea. Ar fi putut să fie bătută. Să fie violată. 


Sau moartă. 

Dar ea nu avea de gând să fie recunoscătoare. Refuza să 
simtă recunoștință pentru bărbaţii care, cel mai probabil, îi 
distruseseră viața pentru totdeauna. 

Cea mai grea parte - cel puţin, pentru moment - era 
incertitudinea. Nu vorbeam aici despre o situație de genul 
„O să-mi placă la operă în seara asta sau o să mi se pară 
plictisitor?“ ci mai degrabă „Viaţa mea o să continue ca 
până acum sau o să fiu pe veci o proscrisă a societății? “ 

Cel mai ciudat lucru era că avea impresia că s-ar fi simţit 
diferit dacă ar fi ştiut că Elizabeth reuşise să păstreze 
discreția în privinţa dispariţiei ei. Dacă ar fi știut că nimeni 
nu avea să o arate vreodată cu degetul şi nu urma să spună: 
„Este fata aceea desfrânată şi decăzută, care a fugit cu 
piraţii“. (Pentru că avea să se spună asta. Era cu mult mai 
savuros decât adevărul, iar, în chestiuni care ţineau de 
reputație, femeia era mereu de vină.) Dacă Poppy ar fi 
putut să fie sigură că urma să se bucure de aceeaşi viață pe 
care o lăsase în urmă..... 

Ar fi fost tentată să creadă că se simţea bine. 

Oh, încă era mâhnită că trebuia să rămână închisă în 
cabină şi că nu mai luase o gură de aer proaspăt de 
aproape o săptămână. Chiar i-ar fi plăcut să exploreze 
restul navei. Poppy se îndoia că urma să mai aibă ocazia să 
facă din nou o asemenea călătorie și întotdeauna fusese 
interesată să vadă cum funcționau lucrurile. O corabie cu 
pânze era plină de astfel de enigme. De exemplu, cum 
ridicau pânzele? Era nevoie de mai mulți oameni sau doar 
de unul? Mai mult de trei? Cum era depozitată mâncarea, 
oare se ocupase cineva să facă o analiză ca să-şi dea seama 
dacă se putea găsi o soluție mai igienică? Cum erau 


distribuite sarcinile şi cine făcea programul de lucru? 


Ea îi adresase căpitanului zeci de întrebări, iar, spre 
meritul lui, el îi răspunsese la cele mai multe. Aflase despre 
biscuiţii uscați și de ce trebuia să fie recunoscătoare că nu 
era nevoită să-i mănânce. Ştia acum că soarele răsărea şi 
apunea mai repede lângă Ecuator şi că un val uriaș din 
ocean se numea tsunami - şi, nu, căpitanul James nu 
experimentase niciodată un tsunami, dar întâlnise pe 
cineva care o făcuse, iar descrierea încă îi trezea 
coşmaruri. 

Lui Poppy îi plăcea să-l întrebe despre marinarii de pe 
Infinity, iar el îi spusese că veneau din douăsprezece țări 
diferite, inclusiv două din Imperiul Etiopian. (Pe care 
acum îl putea localiza cu ușurință pe o hartă.) Căpitanul 
James încercase să i-i descrie, explicându-i că trăsăturile 
lor erau foarte diferite față de cele ale bărbaţilor pe care îi 
întâlnise în vestul continentului, dar Poppy era mult mai 
interesată de obiceiurile lor decât de cum arătau. 

Voia să stea de vorbă cu aceşti bărbaţi care crescuseră pe 
un alt continent, să-i întrebe despre viața și despre 
familiile lor şi cum li se pronunțau numele (pentru că 
sigur căpitanul James nu le pronunţa corect). Nu urma să 
mai aibă niciodată o asemenea șansă. Londra era un oraş 
cosmopolit, iar, în timpul celor două sezoane petrecute în 
capitală, Poppy văzuse mulţi oameni de rase şi culturi 
diferite. Dar nu i se permisese niciodată să discute cu nici 
unul dintre ei. 

Pe de altă parte, până în această săptămână, nu-i trecuse 
niciodată prin minte că şi-ar dori să o facă. Ceea ce o făcea 
să se simtă... ciudat. Ciudat şi incomod. 

Nu era cel mai plăcut dintre sentimente şi o făcea să se 
întrebe ce alte lucruri îi mai scăpaseră. Întotdeauna se 


crezuse o fată curioasă şi cu mintea deschisă, dar începea 


să-şi dea seama de cât de incredibil de mică fusese lumea 
ei. 

Dar, în loc de Etiopia, ajunsese să afle mai multe despre 
Kent. (Metodele inginerești ale vechilor otomani se dovedi a 
fi mai mult o carte despre inginerie decât despre otomani 
şi, astfel, nu numai că nu era exotică, ci şi absolut 
indescifrabilă.) 

Aşa că Poppy cerceta ilustrațiile cu sera de la reşedinţa 
Aubrey după cină - poate pentru a douăsprezecea oară — 
când căpitanul James i se alătură, anunţându-şi prezența 
cu aceeaşi bătaie ascuţită înainte de a intra. 

- Bună seara, spuse ea, ridicând privirea de pe scaunul 
pe care îl dusese lângă hublouri. 

Priveliştea nu se schimba, dar era frumoasă, iar Poppy 
începuse să simtă o stranie fascinaţie față de întinderea 
nemărginită. 

Căpitanul nu părea la fel de obosit ca în ultimele nopți. 
Poate pentru că toți marinarii îşi reveniseră după 
problemele la stomac și se întorseseră la datorie. Bănuia că 
toată lumea trebuia să muncească mai mult când trei 
oameni erau bolnavi. 

- Bună seara, spuse el cu un aer politicos. Se duse direct 
la masă, săltă capacul de pe una dintre farfurii şi inspiră 
adânc. 'Tocană de vită. Mulţumescu-ţi ţie, Doamne! 

Poppy nu-și putu înăbuşi chicotul. 

- Preferata ta? 

- Este una dintre specialităţile lui monsieur LaBaker, 
confirmă căpitanul. 

- Pe bucătarul tău îl cheamă LaBaker? Serios? 

Căpitanul James se aşeză și începu să se înfrupte din 


cina lui, luând două guri zdravene înainte de a spune: 


- Ți-am zis că este din Leeds. Cred că a pus pur şi 
simplu un La în faţa numelui și l-a pronunțat în franceză. 

- Foarte întreprinzător! 

Căpitanul îi aruncă o privire peste umăr. 

- N-are decât să spună că este şi un cartof atât timp cât 
îmi găteșşte în continuare. 

Poppy, fiind Poppy, începu imediat să se întrebe cum nu 
putea să-şi spună domnul LaBaker ca să mai fie bucătarul 
lui. 

Căpitan, probabil. Era greu să-ți imaginezi că ar fi 
tolerat căpitanul James una ca asta. 

- De ce zâmbeşti aşa? o întrebă el. 

Poppy clătină din cap. Era genul de rătăcire în gânduri 
pe care nu avea rost să încerci să o explici. 

EI își întoarse scaunul ca să o vadă fără să mai fie nevoit 
să se răsucească. Apoi se lăsă pe spate cu graţia lui 
masculină relaxată și își întinse picioarele lungi în față în 
timp ce un zâmbet diabolic îi încolţi pe buze. 

- Pui ceva la cale împotriva mea? 

- Mereu, confirmă ea. 

Răspunsul ei îl făcu să zâmbească larg - sincer -, iar 
Poppy trebui să-şi reamintească faptul că nu-i păsa dacă îl 
făcea să zâmbească. 

- Încă mă chinuiesc să-mi şi iasă, spuse ea cu un oftat. 

- Cumva, mă îndoiesc de asta. 

Ea ridică din umeri, urmărind cum el se întoarce la cina 
lui. După trei guri de tocană, o jumătate de chiflă şi puţin 
vin, ea întrebă: 

- Oamenii tăi mănâncă aceeași mâncare ca tine? 

- Desigur. El păru oarecum jignit că întrebase. Se 
serveşte ceva mai simplu, dar nu accept să li se ofere ceva 


de calitate mai proastă. 


- Un om flămând nu poate munci din greu? murmură 
ea. 

Auzise spunându-se asta şi era sigură că era adevărat - 
ea însăşi nu făcea nici cât o ceapă degerată când îi era 
foame —, dar i se părea o afirmaţie oarecum egoistă, de 
parcă omul merita să mănânce doar pentru că muncea în 
serviciul superiorilor lui. 

Ochii căpitanului se îngustară, şi, pentru o clipă, i se 
păru că o judecă. Și poate nu în mod favorabil ei. 

- Un om flămând se pierde repede cu firea, spuse el cu 
voce liniştită. 

- Sunt de acord, răspunse la repezeală Poppy. 

Nu avea nevoie să-l impresioneze pe acest bărbat — ar fi 
trebuit să fie invers, dacă era vorba să impresioneze cineva 
pe cineva -, dar nu dădea bine ca el să rămână cu o părere 
proastă despre ea. 

Ceea ce era o prostie. Nu trebuia să-i pese. 

Dar aparent îi păsa, pentru că adăugă: 

- Nu am vrut să spun că aş fi de părere că singurul 
motiv pentru care un om ar trebui hrănit bine este 
capacitatea lui de a munci din greu. 

- Nu? murmură el. 

- Nu, spuse ea hotărât, pentru că tonul lui fusese prea 
blând, iar ea se temea că nu o credea. Sunt de acord cu tine 
că un om flămând se pierde cu firea. Dar multor oameni 
nu le pasă de dispoziţia celor pe care îi consideră inferiori. 

Vocea lui răsună tăios și categoric când spuse: 

- Eu nu sunt unul dintre acei oameni. 

- Nu, spuse ea. Nu credeam că ai fi. 

- Sunt multe motivele pentru care îmi hrănesc oamenii 
bine, adăugă el. Și, nu în ultimul rând, faptul că sunt 


oameni. 


Poppy încuviință din cap, hipnotizată de ferocitatea 
senină a vocii lui. 

- Dar mai sunt și altele, continuă el. O navă nu este 
acelaşi lucru cu o moară, un magazin sau o fermă. Dacă nu 
punem împreună umărul la muncă, dacă nu avem 
încredere unul în altul, murim. Este atât de simplu. 

- Nu este motivul pentru care ordinea și disciplina sunt 
esenţiale în marină? 

EI încuviință scurt din cap. 

- Trebuie să existe o ierarhie de conducere şi un singur 
superior. Altfel, ar fi anarhie. 

- Revoltă. 

- Întocmai. 

EI despică un cartof cu furculița, dar apoi păru să uite că 
făcuse asta. Ochii i se îngustară, iar degetele de la mâna 
liberă bătură darabana pe masă. 


Făcea asta când se gândea. Poppy se întrebă dacă îşi 


A e 


dădea seama de ticul lui. Probabil că nu. Oamenii își 
recunoșteau rareori propriile gesturi. 

- Cu toate astea, spuse el atât de brusc, încât ea tresări, 
aici nu suntem în marină, şi nu pot să invoc regele şi 
Coroana ca să câştig loialitatea oamenilor. Dacă îmi doresc 
oameni care să muncească din greu, aceştia trebuie să ştie 
că sunt respectaţi şi că o să fie răsplătiți. 

- Cu mâncare bună? îl întrebă ea cu neîncredere. 

Cuvintele îl amuzară. 

- Mă gândeam mai degrabă la o mică parte din profit, 
dar, da, și mâncarea bună ajută. Nu vreau să conduc o navă 
plină de suflete chinuite. Nu e nimic plăcut în asta. 

- Pentru tine sau pentru suflete, glumi ea. 


EI îşi înclină furculiţa spre ea în semn de salut. 


- Exact. Poartă-te frumos cu oamenii, iar ei o să se 
poarte frumos cu tine. 

- De asta te-ai purtat frumos cu mine? 

- Tu asta crezi? Fl se aplecă în faţă, cu un zâmbet 
binevoitor şi leneş pe buze. Că m-am purtat frumos cu 
tine? 

Poppy se chinui să nu reacționeze la expresia lui. Avea 
un fel de a o privi care o făcea să se simtă de parcă ar fi fost 
singura ființă din lume. Era intens și palpitant, iar ea 
trebuia să învețe cum să se întărească în fața acestor 
senzaţii, mai ales că nu avea cum să fie singura care se 
bucura de atenţia lui neabătută. 

- Că te-ai purtat frumos cu mine? replică ea. Pe lângă 
faptul că m-ai răpit, da, cred că te-ai purtat frumos. Nu pot 
spune că am fost tratată urât. Plictisită de moarte, poate, 
dar nu tratată urât. 

- Simt o ironie aici, remarcă el. Te afli, probabil, în cea 
mai mare aventură din viaţa ta şi te plictisești. 

- Ce amabil din partea ta să subliniezi asta, spuse ea sec, 
dar, ca să vezi, şi mie mi-a venit exact acest gând în minte. 
De două ori. 

- De două ori? 

- Pe oră, mormăi ea. La naiba, de două ori pe oră. Cel 
puţin. 

- Domnișoară Bridgerton, nu știam că vorbeşti urât. 

- Este un obicei pe care l-am deprins de curând. 

El zâmbi cu gura până la urechi, cu o urmă de 
malițiozitate. 

- În ultima săptămână? 

- Câtă perspicacitate, căpitane James! 

- Dacă îmi permiţi să-ţi fac un compliment... 


Ea îşi înclină capul grațios. El îi aşteptă încuviințarea. 


- Dintre toți partenerii mei de discuţie, tu te plasezi cu 
ușurință între primii cinci. 

Ea îşi arcui o sprânceană. 

- Mai sunt patru oameni pe lumea asta care te consideră 
la fel de enervant ca mine? 

- Ştiu, spuse el şi clătină întristat din cap. E greu de 
crezut. Dar - îşi ridică furculița, cu un morcov în vârf — 
partea proastă este că există în lumea asta patru oameni 
care mă enervează la fel de mult pe cât mă enervezi tu. 

Ea se gândi o clipă. 

- Mi se pare liniștitor. 

- Da? 

- Când o să mă întorc acasă şi nu o să te mai văd 
niciodată... Fa îşi strânse mâinile în dreptul inimii și oftă 
cu un aer teatral, de parcă s-ar fi pregătit pentru 
monologul de final. ... O să mă consolez cu gândul că, 
undeva în această lume mare și crudă, cineva te scoate din 
sărite. 

Fl se uită lung la ea o clipă, mut de uimire, apoi izbucni 
în râs. 

- Oh, domnişoară Bridgerton, spuse el, rostindu-și 
cuvintele între hohotele de râs, ai urcat pe primul loc. 

Ea îl privi cu bărbia uşor înălțată și cu un zâmbet isteţ. 

- Încerc să excelez la toate capitolele. 

Căpitanul James ridică paharul. 

- Nu mă îndoiesc de asta nici măcar o clipă. El bău, 
aparent în onoarea ei, apoi adăugă: Și sunt convins că-ţi 
iese de minune. 

Ea îi mulțumi cu un semn regal din cap. 

El mai sorbi o dată lung, apoi înălță paharul în faţa lui şi 


urmări lichidul roşu-închis pe care îl rotea. 


- Trebuie să-ţi mărturisesc, spuse el, că, în ciuda viziunii 
mele egalitariste, nu-mi împart vinul. 

- L-ai împărțit cu mine. 

- Da, ei bine, tu ești un caz special. 

- Păi, cum să nu fiu?! mormăi Poppy. 

- Poate chiar mi-aş fi împărţit şi coniacul, continuă el, 
dacă aş avea. La privirea ei întrebătoare, el adăugă: Este ce 
ar fi trebuit să-mi aducă Brown şi Green din peşteră. 

- Şi, în schimb, m-au adus pe mine. 

Poppy nu era chiar sigură, dar avu impresia că îl auzi 
mormăind: 

- Să ne ajute Dumnezeu! 

Ea pufni. Nu se putu abţine. 

- Ai grijă cum te porţi, îi spuse el fără să clipească. Aş 
putea să-ţi dau grog. 

- Ce este grogul? 

ÎI auzise pe Billy vorbind despre asta. Părea să îi placă. 

Căpitanul rupse un colț de chiflă și îl băgă în gură. 

- În mare parte, doar rom diluat. 

- În mare parte? 

- Încerc să nu mă gândesc la ce ar mai putea conţine. 
Am băut pe săturate când am... 

EI se opri brusc. 

- Când ai ce? întrebă Poppy. 

El făcea uneori asta... începea să spună ceva, apoi se 
oprea la mijlocul frazei. 

Îşi lăsă furculița jos. 

- Nimic. 

Și asta spunea mereu când ea căuta să pătrundă dincolo 
de tăcerile lui. 

Dar Poppy continua să întrebe. Nu era ca şi cum ar fi 


avut ceva mai bun de făcut. 


Căpitanul James se ridică şi se îndreptă spre fereastră, cu 
mâinile în şolduri, în timp ce privi orizontul nedesluşit. 

- Nu se vede luna în seara asta. 

- Chiar mă întrebam. 

Stătuse lângă hublouri ore întregi şi nu zărise nici măcar 
o frântură din razele lunii pâlpâind peste valuri. I se 
dezvăluia un peisaj marin uşor diferit față de serile 
precedente. 

- Înseamnă că stelele strălucesc extraordinar în această 
seară. 

- Frumos din partea ta să mă anunţi, mormăi ea. 

Era sigură că o auzise, dar el nu trădă nici o reacţie. Dar 
întrebă fără a se întoarce: 

- Cât este ceasul? 

Poppy clătină din cap. Era atât de leneș, încât nu-și 
putea răsuci un pic gâtul ca să se uite la ceas? 

- 22.30. 

„Înălțimea Ta.“ 

- Hmm. 

Era un hmm foarte scurt, unul care îi dădea de înţeles că 
accepta adevărul din cuvintele ei și se gândea la o altă 
problemă legată de asta. 

Habar nu avea cum de ştia să-i interpreteze mormăielile, 
dar ar fi putut să bage mâna în foc că avea dreptate. 

- Cei mai mulţi dintre oamenii mei s-au dus deja la 
culcare până acum, spuse el. Se întoarse cu fața spre ea, 
sprijinindu-se de locul în care peretele întâlnea hublourile. 
Lucrează în ture. Fiecare are dreptul la opt ore de somn, 
dar mai mult de jumătate şi le iau noaptea, de la nouă la 
cinci. 

Era interesant - îi plăceau astfel de detalii —, dar nu-şi 


dădea seama de ce îi spunea asta acum. 


- Cred, spuse el cu o arcuire molcomă a buzelor, că, 
dacă ar fi să te duc sus să vezi stelele, nu s-ar isca prea 
mare agitaţie. 

Poppy încremeni. 

- Ce ai spus? 

El se uită la ea, ceva în expresia de pe chipul lui 
sugerând un zâmbet. 

Şi ceva sugerând ceva mai mult. 

- M-ai auzit, spuse el. 

- Trebuie să repeţi, şopti ea. Trebuie să repeţi cuvintele. 

El făcu un mic pas în spate, atât cât să poată schiţa o 
plecăciune curtenitoare. 

- Draga mea domnişoară Bridgerton, murmură el, ai 


vrea să mi te alături pe punte? 


Capitolul 12 


Poppy puse cartea deoparte, fără să-şi ia vreo clipă ochii 
de la faţa căpitanului. Avea senzaţia că, dacă o făcea, dacă 
întrerupea contactul chiar și pentru o fracțiune de 
secundă, sugestia lui avea să se spargă precum un balon de 
săpun. 

Ea încuviință aproape imperceptibil din cap. 

- la-mă de mână! spuse el, întinzându-se. 

Şi, chiar dacă tot ce era raţional şi adevărat înăuntrul ei 
urlă cu disperare că nu ar trebui să-l atingă pe acest bărbat, 
că nu ar trebui să-şi lase pielea să se atingă nici măcar în 
treacăt de a lui... 

ÎI luă de mână. 

El rămase nemișcat o clipă, cu privirea pierdută undeva 
între ei, de parcă nu-i venea să creadă că ea chiar îl luase 
de mână. Degetele lui se strânseră încet peste ale ei, iar 
când mâinile le erau cu adevărat împreunate, el îşi trecu 
degetul mare peste pielea delicată a încheieturii ei. 

Poppy îi simţi atingerea prin tot corpul. 

- Hai, spuse el. Să urcăm! 

Ea încuviinţă din cap buimacă, încercând să înțeleagă 
senzația ciudată ce se dezlănţuia înăuntrul ei. Se simţea 
uşoară, de parcă în orice moment călcâiele ar fi putut să se 
ridice de pe podea, făcând-o să se înalțe pe vârfuri și apoi 


să plutească. Sângele părea să-i sfârâie sub piele şi simţea 


furnicături... nu acolo unde o atingea el - mâna i se simţea 
caldă şi sigură într-a lui —, ci peste tot în rest. 

În fiecare cotlon al trupului ei. 

Îşi dorea... 

Ceva. 

Poate că îşi dorea totul. 

Sau poate că ştia ce își dorea şi îi era teamă să se 
gândească fie şi în treacăt la asta. 

- Domnișoară Bridgerton? murmură el. 

Ea ridică privirea. De cât timp se uita la mâinile lor? 

- Eşti gata? 

- Am nevoie de un şal? îl întrebă ea. (Apoi își dădu 
seama că întrebarea ei nu avea nici un rost şi clipi 
stânjenită.) N-am un şal. Dar am nevoie de unul? 

- Nu, spuse el, cu vocea îndulcită de o urmă de 
amuzament. Este destul de cald. Bate o briză ușoară. 

- Totuşi, am nevoie de pantofi, spuse ea, retrăgându-și 
mâna din strânsoarea lui. 

Ea făcu o pauză, fără a-şi aminti pentru o secundă unde 


Aİ {s 


îşi lăsase cizmulițele negre. Nu se mai deranjase să le 
poarte de când sosise. Când să fi avut nevoie de ele? 

- În dulap, spuse căpitanul. Pe ultimul raft. 

- Oh, da, desigur. 

Ce prostie din partea ei! Ştia asta. El le pusese acolo a 
doua zi după sosirea ei, după ce se împiedicase de trei ori 
de ele. 

Îşi trase cizmuliţele şi se aşeză să îşi lege şireturile. Își 
jurase - chiar în seara asta! — că ea nu avea să simtă 
recunoştinţă faţă de nici unul dintre oamenii de pe navă, 
oricât de amabili ar fi fost, dar păru incapabilă să-şi 
potolească dorinţa trădătoare de a-l cuprinde în braţe şi de 


a-i repeta „mulţumesc, mulţumesc“ până... 


Ei bine, poate doar de două ori. Mai mult ar fi fost 
ridicol. 

Dar ideea era că... 

Ea făcu o pauză. Nimic din ce simţea nu avea nici o 
logică. Sau, dacă avea, ea nu mai știa despre ce logică era 
vorba. 

Avea uneori acest efect asupra ei. Făcea un talmeş- 
balmeş din gândurile ei, o făcea să se piardă cu firea. Ea, 
care se mândrea cu talentul ei de a conversa, cu resursele ei 
nesfârşite de inteligenţă şi ironie, rămânea fără cuvinte. 
Sau, cel puţin, fără cuvinte isteţe, ceea ce era cu atât mai 
rău. 

O transforma într-o persoană pe care nu o cunoştea... 
dar numai uneori, ceea ce era atât de tulburător. Uneori, 
era exact Poppy Bridgerton pe care o cunoștea, iute la 
vorbă, cu mintea ascuţită. Dar alteori - când se întorcea 
spre ea cu ochii lui de un albastru enigmatic sau poate 
când se apropia prea mult și ea simţea că pielea lui 
aprindea aerul din jurul ei —, i se tăia răsuflarea. Se pierdea 
cu firea. 

Se pierdea pur şi simplu. 

Şi acum? O dezarmase cu o frântură de bunătate, nimic 
mai mult. El ştia că își dorea cu disperare să iasă din 
cabină. Poate o făcea doar ca să compenseze pentru vreo 
josnicie viitoare. Nu îi spusese el odată că viața lui ar fi fost 
mai uşoară dacă nu și-ar fi scuipat veninul în stânga şi în 
dreapta? 

Ea îi spusese că nu scuipa niciodată. Aceea era adevărata 
Poppy Bridgerton. Nu această păuniță cu capul în nori 
care nu-şi mai găsea propriile încălțări. 


- S-a întâmplat ceva cu șireturile tale? o întrebă el. 


Poppy îşi dădu seama că încetase să-și mai lege şireturile 
pe la jumătatea cizmei stângi. 

- Nu, îngăimă ea, mă pierdusem în gânduri. Se încheie 
iute şi se ridică. Gata! Sunt gata. 

Și chiar era. Cumva, cu cizmuliţele în picioare, își 
recăpătase echilibrul. Sări ușor în sus. 

- Cizmuliţele tale par foarte practice, spuse căpitanul, 
privind-o cu un amestec de amuzament şi curiozitate. 

- Nu la fel de practice ca ale tale, replică ea, cu privirea 
ațintită spre cizmele lui, care erau sigur făcute la comandă. 

Încălțămintea atât de bine lucrată nu era niciodată 
ieftină. De fapt, toată ţinuta căpitanului era făcută cu 
iscusință. Să fii corsar trebuia să fie mult mai profitabil 
decât își imaginase ea. Sau căpitanul James venea dintr-o 
familie cu mulți bani. 

Dar nu părea o perspectivă reală. Era sigură că provenea 
dintr-o familie bună, dar Poppy se îndoia că familia lui era 
bogată. Pentru că, altfel, de ce naiba să se fi apucat de 
comerț? Și, pe deasupra, de un asemenea comerţ. Nu era 
nimic respectabil în profesia lui. Nici nu-şi putea închipui 
ce reacție ar fi avut părinţii ei dacă vreunul dintre fraţi ar fi 
făcut la fel. 

Mama ei ar fi murit de ruşine. Nu la propriu, firește, dar 
şi-ar fi declarat moartea de rușine de atâtea ori, încât 
Poppy s-ar fi temut pentru propria viaţă, fiind expusă la 
tortură auditivă repetată. 

Şi totuşi, Poppy nu vedea nimic la căpitan care să fi 
justificat o asemenea dezamăgire. Desigur, nu cunoştea 
natura sau amploarea relaţiilor lui de afaceri, dar vedea 
felul în care se purta cu oamenii lui - sau, cel puţin, cu 
Billy, Brown şi Green. Vedea cum se purta cu ea şi nu avea 


cum să nu se gândească la toți aşa-zișii gentlemeni de la 


Londra - cei pe care trebuia să-i adore, să-i admire și cu 
care să-şi dorească să se mărite. Se gândea la toate replicile 
tăioase, la cruzimea şi răutatea de care dăduseră dovadă 
faţă de bărbaţii şi femeile care lucrau în slujba lor. 

Nu toți, dar suficient de mulți cât să pună la îndoială 
restricţiile şi standardele care făceau ca un bărbat să fie 
declarat gentleman şi un altul să fie considerat un ticălos. 

- Domnișoară Bridgerton? 

Vocea căpitanului i se furișă alene în gânduri, iar ea 
clipi, încercând să-şi amintească despre ce vorbise. 

- Eşti gata? 

Ea încuviinţă din cap nerăbdătoare, făcu un pas în faţă, 
apoi un zâmbet îi înflori atât de brusc pe buze, încât o luă 
prin surprindere. 

- Nu mi-am mai purtat cizmulițele de zile întregi. 

- Sigur o să ai nevoie de ele pe punte, spuse el. Mergem? 

- Chiar te rog. 

EI făcu un semn din cap spre ușă. 

- După tine! 

După ce ieşiră din cabină, ea îl urmă pe o scăriță scurtă 
până pe punte. leșiră într-o zonă acoperită, iar el o luă din 
nou de mână ca să o îndrume. 

Dar Poppy nu era atât de ușor de îndrumat. 

- Ce este asta? întrebă ea, făcând câţiva pași sub cerul 
liber. 

Îşi eliberă mâna din strânsoarea lui și atinse ceea ce 
părea să fie un cadru făcut din funii... ceva pe care ar fi 
putut să se cațăre în copilărie. 

De fapt, ar fi încercat să se caţăre și acum, doar că nu 
părea să fi fost gândită pentru aşa ceva. 

Se întoarse spre căpitanul James, iar el spuse: 


- Funie. 


Ea îl înghionti în umăr, și nu chiar ușor. El purta un 
zâmbet impertinent pe față, lăsând să se înțeleagă limpede 
că îi spusese asta doar ca să o tachineze. 

- Se numeşte sart, spuse el, zâmbind la nerăbdarea ei. 

Ea atinse funiile, minunându-se de rezistența şi de 
grosimea fibrelor. 

- Un sart? întrebă ea. Nu sartul? 

- Ce isteaţă eşti! remarcă el. Sunt mai multe. Fac parte 
din tachelajul fix, folosit să susțină catargul dintr-o parte 
în alta. 

Încă un termen marinăresc pe care nu îl cunoştea. 

- Tachelajul fix? 

- Spre deosebire de tachelajul mobil, îi spuse el. 
Tachelajul fix ţine de funiile care, în general, nu se mișcă. 
Funiile care se mișcă - sau, mai degrabă, cele pe care le 
mişcăm noi ca să controlăm pânzele — se numesc tachelaj 
mobil. 

- Înţeleg, murmură ea, chiar dacă nu prea înţelesese. 

Văzuse doar un colţişor din navă, şi deja existau atât de 
multe mecanisme și dispozitive care îi erau necunoscute. 
Chiar şi obiectele pe care credea că le știa bine - funiile, de 
exemplu - erau folosite altfel decât de obicei. Nu-și dădea 
seama de cât timp aveai nevoie ca să stăpânești cu adevărat 
arta navigaţiei. 

Sau era ştiinţa navigaţiei? Nu ştia. 

Poppy o luă din loc, mergând cu câțiva paşi înaintea 
căpitanului, întinzându-și gâtul ca să se uite spre unul 
dintre catarge. Era uimitor de înalt, înălțându-se în noapte 
cu o asemenea eleganță, încât aproape ai fi zis că putea să 
străpungă cerul. 

- Ăsta trebuie să fie motivul pentru care grecii şi 


romanii au creat poveşti atât de stranii despre zei, 


murmură ea. Aproape îmi pot închipui cum catargul 
străpunge cerurile. 

Ea se uită la căpitan. El o privea cu ochi pătrunzători, 
toată atenţia lui fiind concentrată la cuvintele ei, la chipul 
ei. Dar de data aceasta nu se simţea sfioasă. Nu se simţea 
stângace sau stânjenită. Şi nu i se amintea că, în arta 
flirtului, nu putea să se ia la întrecere cu acest bărbat. 

Dimpotrivă, se simţea aproape încurajată. Poate că era 
oceanul sau briza sărată care îi săruta pielea. Ar fi trebuit 
să se simtă neînsemnată sub imensitatea cerului înstelat, 
dar se simțea invincibilă. 

Triumfătoare. 

Mai în largul ei decât se simţise vreodată. 

- Închipuie-ţi cum catargul deschide o gaură în cer, 
spuse ea, fluturând mâna spre noaptea întunecată de 
deasupra lor. Şi cum cad stelele. Întoarse privirea spre 
căpitanul James. Dacă aş fi trăit în vremuri străvechi, fără 
să am habar despre astronomie sau distanţă, aş fi putut să 
inventez un asemenea mit. Sigur un zeu putea să fi clădit o 
barcă atât de înaltă încât să atingă cerul. 

- Ce teorie ingenioasă pentru naşterea stelelor, spuse el, 
chiar dacă mă face să mă întreb cum de s-au împrăștiat 
atât de uniform. 

Poppy stătea lângă el, şi ridicară împreună privirea spre 
cer. Firește, stelele nu desenau un model uniform, dar 
licăreau în fiecare colț al bolţii cereşti. 

- Nu ştiu, spuse Poppy gânditoare. Rămase cu privirea 
aţintită spre stele, savurând nemărginirea care se desfăşura 
deasupra ei. Apoi îl înghionti cu cotul. Tu trebuia să vii cu 
partea asta din poveste. Nu pot să mă ocup eu de toate. 

- Sau, zise el sec, eu pot să navighez vasul. 


Ea nu reuşi decât să zâmbească larg la replica lui. 


- Sau poţi să navighezi vasul. 

El făcu semn spre provă, invitând-o să înainteze, dar ea 
îşi lipi palma de catarg și se răsuci, ca o panglică prinsă în 
vârful unui stâlp de dans. Când aproape reveni spre 
punctul de plecare, se uită la el și îl întrebă: 

— Este făcut dintr-o singură bucată de lemn? 

- Acesta da. De fapt, toate catargele noastre sunt făcute 
aşa. Dar nu suntem un vas atât de mare. Multe dintre 
navele marinei au catarge făcute din mai multe bucăţi de 
lemn. Hai! spuse el, îndemnând-o să înainteze. Acesta nu 
este nici măcar cel mai înalt catarg pe care îl avem. 

- Nu? Ea privi în faţă, cu ochi mari. Nu, firește. Cel mai 
înalt ar trebui să fie unul din centru. Ea o luă degrabă 
înainte, dar el fu mai rapid şi, când ea ajunse la cel mai 
înalt catarg, el se întoarse şi îi întinse mâna. 

- Hai, spuse el, vino cu mine! Ţi-am promis stelele de pe 
cer. 

Ea râse, deşi nu pentru că ar fi fost amuzant. Ci pentru 
că se simţea bucuroasă. 

- Într-adevăr, spuse ea şi, încă o dată, îşi puse mâna 
într-a lui. Dar nu apucară să facă decât doi pași înainte ca 
ea să mai vadă un obiect interesant. Oh, asta ce-i? 

Căpitanul nici nu se obosi să se mai uite. 

- Îţi spun mai târziu. 

Poppy zâmbi la nerăbdarea lui şi îl lăsă să o tragă 
înainte, pe lângă un alt catarg (catargul artimon, îi spuse el 
fără să se oprească din mers). Urcară o serie de scări scurte 
şi continuară să înainteze. 

- Se vede mai bine de aici de sus, zise el. 

Faţa ei era deja înălțată spre cer, chiar dacă îl urma cu 
pași poticniţi. 


- Nu se vede la fel de peste tot? 


— Se simte cel mai bine pe pic. 

- Unde? 

- Vino cu mine! spuse el, trăgând-o de mână. 

Ea râse din nou şi se simți minunat. 

- De ce poartă o asemenea denumire o parte din vasul 
tău? 

- Pe tine de ce te cheamă după o floare? i-o întoarse el. 

Ea se gândi la asta pentru o clipă. 

- Touché. 

- Capătul picului este cea mai importantă parte de pe 
punte, îi explică în timp ce continuă să o tragă după el. 
Este amplasat puţin mai jos. Acolo stau oamenii când se 
ocupă de pânzele bompresului. 

Pic? Bompres? 

- Acum, doar inventezi lucruri, îl tachină ea. 

- Viaţa pe mare are limbajul ei. 

— Ia să vedem, o să numesc asta — nu arătă spre nimic în 
mod special - mânoscripete. Și acolo o să avem o 
scotăprindere. 

El se opri atât cât să-i arunce o privire plină de 
admiraţie. 

- Nu-i rău ca nume pentru asta. 

Cum Poppy nu se referise la nimic anume, habar nu 
avea despre ce „asta“ vorbea el, totuși întrebă: 

- Care? Mânoscripetele sau scotăprinderea? 

- Mânoscripetele, desigur, spuse el cu o față foarte 
serioasă. 

Ea chicoti și îl lăsă să o tragă după el. 

- Sigur tu ştii mai bine decât mine. 

- Îţi apreciez declaraţia. Sunt șanse mici să o mai aud. 

- Fără doar şi poate! Dar o spuse cu un zâmbet, obrajii 


aproape durând-o de atâta bucurie. Mă pricep de minune 


să inventez cuvinte, să ştii. Este un talent moștenit din 
familie. 

EI îşi arcui o sprânceană, amuzat şi curios. 

- Nici nu-mi pot închipui ce vrei să spui cu asta. 

Ea îi povesti despre fratele ei, despre tinton şi 
infinitinfinit, şi cum se strecurase în camera lui Roger ca să 
mai scrie pentru el şi să-l ajute să-și ispăşească pedeapsa, 
chiar dacă nu fusese greşeala ei. 

Şi căpitanul râse. Râse din toată inima, cu atâta bucurie, 
încât lui Poppy aproape i se păruse că fusese acolo, ca şi 
cum ar fi văzut totul și acum mai degrabă îşi amintea 
încântat, nu de parcă auzea povestea pentru prima dată. 

Mai povestise vreodată cuiva despre năzbâtiile lui 
Roger? Probabil, chiar dacă doar ca să se plângă amuzată. 
Dar nu în ultima vreme, probabil nu de când acesta 
murise. 

- Cred că eu şi fratele tău am fi fost prieteni buni, spuse 
căpitanul ca din senin, după ce îşi trase sufletul. 

- Da, admise Poppy, atât de conștientă că Roger fusese 
fratele ei preferat, iar căpitanul James ar fi putut fi cel mai 
bun prieten al lui. Cred că ţi-ar fi plăcut foarte mult de el. 
Şi cred că şi lui i-ar fi plăcut de tine. 

- Chiar dacă i-am răpit sora? 

Remarca ar fi trebuit să pună punct conversaţiei, să-i 
dea un gust amar. Dar, cumva, nu se întâmplă asta, și, 
înainte ca Poppy să se gândească de două ori, spuse: 

- Ei bine, te-ar fi făcut să te însori cu mine. 

Ea se uită la el. 

El se uită la ea. 

Și apoi, cu o nonşalanţă uluitoare, adăugă: 

- Dar apoi ar fi fost mulțumit. Nu era genul care să 


poarte pică. 


Degetele căpitanului se strânseră peste ale ei. 

- Dar tu? 

- Nu ştiu, spuse Poppy. Nu mi s-a greşit niciodată atât 
de mult. 

Nu spusese asta ca să-l rănească și nu se bucură când el 
tresări. Dar era adevărul, şi acesta era un moment care nu 
merita nimic mai prejos. 

- Mi-aş fi dorit să nu se fi întâmplat, spuse el. 

- Știu. 

Ochii lui îi susţinură pe ai ei. 

— Aș vrea să mă crezi când îți spun că n-am avut de ales. 

- Eu... 

Poppy înghiţi în sec. Îl credea? Ea ajunsese să-l 
cunoască în ultimele câteva zile, poate nu ca pe un om pe 
care-l cunoştea de ani întregi, dar sigur mai mult decât pe 
oricare dintre gentlemenii care îi făcuseră curte la Londra. 
Mai bine chiar decât pe bărbatul care o ceruse de soţie. 

Nu credea că Andrew James era un mincinos și nu 
credea că era genul de om care să fi acceptat ca altcineva să 
aibă de suferit doar pentru binele şi câştigul lui. 

- Cred că tu crezi că n-ai avut de ales, spuse ea în cele 
din urmă. 

El tăcu o clipă, apoi spuse: 

- E ceva, îmi închipui. 

Ea ridică neputincioasă din umeri. 

- Nu pot intui ce nu vrei să-mi spui. 

Încuviințarea lui din cap era una de resemnare, dar el nu 
mai spuse nimic altceva. În schimb, făcu semn cu braţul şi 
o îndemnă să mai înainteze câţiva pași. 

- Ai grijă! murmură el. 

Poppy cobori privirea. Puntea se oprea brusc în fața ei, 


coborând în înălțime cu câțiva metri. 


Căpitanul sări jos. 

- Picul, milady, spuse el cu o fluturare elegantă din 
mână spre puntea triunghiulară care se constituia în botul 
ascuţit al lui Infinity. 

El se întinse şi o cuprinse de şolduri ca să o ajute să 
coboare. 

Dar, când ea ajunse să se ţină bine pe picioare, el nu îi 
dădu drumul. 

- Ăsta e cel mai din faţă loc în care poţi să stai pe punte, 
îi spuse el. 

Ea arătă spre un loc aflat la câţiva metri mai în faţă. 

- Dar... 

- Unde poţi să stai şi să fii în siguranță pe punte, se 
corectă el. Se mişcă şi se opri în spatele ei. Acum, închide 
ochii! 

- Dar nu o să mai văd stelele. 

- Îi deschizi mai târziu. 

Ea înclină capul spre stânga, spre dreapta şi reluă 
mișcările, de parcă ar fi spus: „Of, bine“, dar închise ochii. 

- Acum, dă capul pe spate! Uşor, nu cu totul. 

Ea îl ascultă şi, poate că era din cauza mișcării sau 
pentru că  închisese ochii, dar simţi cum se 
dezechilibrează, de parcă ceva cu mult mai măreț decât 
oceanul îi furase echilibrul. 

Mâinile căpitanului se strânseră pe şoldurile ei. 

- Ce simţi? întrebă el, buzele lui apropiindu-se de 
urechea ei. 

- Vântul. 

- Şi mai ce? 

Ea înghiţi în sec. Îşi trecu limba peste buze. 

- Sarea din aer. 


— Şi mai ce? 


— Mişcarea, viteza. 

Gura lui veni mai aproape. 

— Şi mai ce? 

lar ea spuse singurul lucru care fusese adevărat de la 
bun început: 


— Pe tine. 


Capitolul 13 


Andrew nu ştia ce naiba îl convinsese să o aducă pe 
Poppy pe punte. 

Poate că pur şi simplu nu se putea gândi la un motiv 
întemeiat pentru care să nu o facă. 

Marea era liniştită. Stelele străluceau pe cer. 

Cei mai mulți membri ai echipajului erau în dane. 

Când coborâse la cină şi o văzuse lângă fereastră, știuse 
cumva că nu se mișcase de acolo ore în şir, uitându-se lung 
la mare şi la cer, fără a înţelege cum era să simţi că faci 
parte din oricare din ele. 

I se păruse așa un păcat. 

Când se întinsese spre ea, iar ea își pusese mâna într-a 
lui... 

Fusese o binecuvântare. 

Acum, în timp ce stăteau în zona din față a navei, vântul 
împrăştiind sarea în aer și ciufulindu-le părul, el se simţea 
ca un om renăscut. 

Ca un om nou. 

Pământul se rotea la nesfârşit în jurul propriei axe - 
înţelegea prea bine asta. Şi atunci, de ce se simţea ca şi cum 
tocmai s-ar fi rotit şi mai mult? De parcă s-ar fi lansat într- 
o rotație mai amplă sau de parcă ar fi schimbat direcția. 
Aerul sărat era mai pătrunzător, stelele străluceau orbitor 


pe pânza lor ca de cerneală. Și felul în care îi simţea 


apropierea... conturul delicat al șoldului ei, căldura de o 
dulceaţă incandescență a trupului ei... 

Parcă nu mai atinsese în viaţa lui o femeie. 

Era ciudat cât de împăcat se simţea doar uitându-se la 
chipul ei. Poppy privea cerul, el o privea pe ea, şi totul era 
perfect. 

Nu. Nu perfect. Perfect însemna complet. Perfect 
însemna încheiat. 

Magia dintre ei nu era perfectă. Nici nu-şi dorea să fie. 

Şi totuşi, se simţea absolut minunat. 

„Pe tine“, îi spusese ea când o întrebase ce simţea. 

Degetele lui alunecară înainte, uşor, atât cât strânsoarea 
lui hotărâtă să aducă ceva mai mult a îmbrăţişare. Atât cât 
să o tragă mai aproape de el, dacă îndrăznea. 

„Pe tine, îi spusese ea. 

EI îşi dorea mai mult. 

„Pe tine.“ 

El nu era un bărbat romantic sau nu crezuse așa. Dar 
momentul devenise un poem în sine, vântul șoptindu-și 
replicile în timp ce apa se înălța şi cobora într-o cadență 
misterioasă. 

Iar dacă lumea de sub picioarele lui devenise un sonet, 
atunci ea era sublimă. 

Devenise muza lui? Sigur nu. Poppy Bridgerton era 
sâcâitoare, exasperantă şi mult prea isteață pentru liniștea 
lui sufletească. Era o pacoste învelită într-un dezastru 
iminent, și totuși, când se gândea la ea - adică tot timpul, 
la naiba —, zâmbea. 

Uneori, zâmbea larg. 

Îşi spusese că era ca un ghimpe în coasta lui, că era mai 
rău decât atât — echivalentul unei răni de pumnal -, dar 


era greu să se agaţe de propriile minciuni când tot ce-şi 


dorea la final de zi era să se aşeze la masă cu un pahar de 
vin şi să vadă ce putea face ca să o determine să flirteze cu 
el. 

Poate că, la urma urmei, acesta era motivul pentru care 
o adusese pe punte. 

Îşi dorise pur şi simplu să o vadă zâmbind. 

Şi, în acea căutare, în acea misiune... 

Succesul lui fusese absolut. 

Ea nu se mai oprise din zâmbit, nu din prima clipă în 
care el o trăsese dincolo de pragul ușii și o invitase să iasă 
din cabină. Zâmbise cu atâta însufleţire, încât ar fi putut la 
fel de bine să zici că râdea. 

El o făcuse fericită, iar gândul acesta îl făcuse pe el 
fericit. 

Şi ar fi trebuit să fie îngrozit de tot ce se întâmpla. 

- Câte stele crezi că există? îl întrebă ea. 

El cobori privirea spre ea. Poppy deschisese ochii şi 
acum privea cerul cu atâta intensitate, încât, pentru o 
fracțiune de secundă, avu impresia că avea să se apuce să 
numere. 

- Un milion? spuse el. Un miliard? Cu siguranță, mai 
multe decât putem vedea. 

Ea scoase un sunet, un fel de zumzet, dacă zumzetul 
putea să se întrețeasă cu un oftat și să fie colorat de un 
zâmbet. 

— Este atât de mare. 

- Cerul? 

Ea încuviinţă din cap. 

- Cum poate să fie ceva atât de impenetrabil? Nici nu- 
mi pot închipui cât este de impenetrabil. 

- Nu este asta definiția acestui cuvânt? 


Ea îl lovi uşor cu călcâiul. 


- Nu-mi strica plăcerea! 

- Ai fi spus acelaşi lucru și ştii asta. 

- Nu aici, spuse ea cu vocea aproape visătoare. Şi nu 
acum. Sarcasmul meu e suspendat pentru moment. 

El nu o crezu nici o clipă. 

- Cum să nu! 

Ea oftă. 

- Ştiu că nu poate să fie mereu atât de frumos şi de 
minunat pe punte, dar ai vrea să mă minţi, doar de data 
asta, şi să-mi spui că este? 

El nu putu să nu întrebe: 

— Ce te face să crezi că nu te-am minţit până acum? 

Ea îl lovi uşor cu cotul. 

- Este mereu atât de frumos şi de minunat pe punte, 
repetă el. Marea nu este niciodată agitată, iar cerul este 
mereu senin. 

- Şi oamenii tăi se poartă mereu cu discreţie şi cum se 
cuvine? 

- Desigur. El îşi potrivi apăsarea pe şoldurile ei şi o făcu 
să se întoarcă uşor spre stânga. Vezi asta? întrebă el, făcând 
un semn din cap spre o gaură de pe punte, în faţa lor. 

- Ce să văd? 

Ea întoarse capul şi se uită la el, iar Andrew îi făcu din 
nou semn, asigurându-se ea avea să îi urmărească privirea 
de astă dată. 

- Deschiderea aceea rotundă de acolo, spuse el. Este o 
latrină. 

- Poftim? 

- Ei bine, noi îi spunem cap, o lămuri el. Ţi-am zis că 
avem limbajul nostru la bord. 

Ea se smuci uşor, deşi nu îndeajuns cât să se elibereze 


din strânsoarea lui. 


- Aici? O latrină? În aer liber? 

— Avem una şi pe partea cealaltă. 

Ea rămase mută de uimire, iar Andrew îşi aminti de 
toate momentele când îşi chinuise sora cu picanterii 
sinistre, înspăimântătoare şi dezgustătoare. 

Era la fel de amuzant acum ca pe vremuri. 

El îşi aduse buzele puțin mai aproape de urechea lui 
Poppy. 

- Doar nu credeai că avem toți frumoase şi minunate 
oale de noapte în cabinele noastre, nu-i aşa? 

Era foarte bucuros că se trăsese într-o parte ca să-i vadă 
chipul, pentru că buzele ei se strânseră şi se schimonosiră 
într-o expresie minunată de groază, înainte ca ea să spună 
în cele din urmă: 

- Vrei să zici că te ghemuieșşti şi te aşezi deasupra... 

- Eu nu, o întrerupse el, dar oamenii mei o fac. Este 
chiar o soluţie ingenioasă. Desigur, cala navei se curbează 
spre interior, așa că totul ajunge direct în ocean. Ei bine, 
doar dacă nu cumva bate vântul foarte tare, dar chiar și 
atunci... 

- Încetează! strigă ea. Este dezgustător. 

- Dar tu ai mereu atâtea întrebări, spuse el cu toată 
candoarea din lume. Credeam că vrei să ştii cum 
funcţionează vasul. 

- Da, dar... 

- Te asigur că astfel lucruri sunt cele mai importante 
pentru a conduce vasul cum trebuie. Nimeni nu vrea să 
vorbească vreodată despre detaliile mai puțin încântătoare. 
Este o problemă comună a viitorilor arhitecţi și ingineri, îţi 
spun. E foarte bine şi frumos să proiectezi chestiile 
elegante, dar lucrurile pe care nu le vezi la nivelul 


structurii sunt cele care o fac cu adevărat extraordinară. 


- Pe asta o văd, mormăi ea arătând într-acolo. 

EI se luptă cu un chicot. 

- E un compromis, dacă vrei. Astfel, oamenii dau o 
parte din demnitatea lor ca să aibă un vas mult mai curat. 
Crede-mă, lucrurile devin complicate la bord în timpul 
unei călătorii lungi. 

Ea se încruntă puţin - genul de încruntare care era 
însoţită de o înclinare a capului atunci când oamenii 
decideau să fie de acord cu ceva. Totuși, ea spuse: 

- Nu-mi vine să cred că vorbim despre asta. 

- Nici mie. 

- Tu ai început. 

- Da. Fl se încruntă, încercând să-şi amintească de ce o 
făcuse. Ah, da. Pentru că ai pus la îndoială bunele maniere 
ale oamenilor mei. 

- Așa ai vrut tu să mă contrazici? 

— A mers, nu-i aşa? 

Ea se încruntă. 

- Dar ai spus că tu... 

- Pe vremuri, obişnuiam să o fac, recunoscu el. Nu pe 
Infinity, ci pe alte nave, când nu eram la comandă. 

Ea tresări uşor. 

- Regele Franţei stă pe oala de noapte în faţa întregii 
curţi, spuse Andrew vesel. 

- Nu te cred! 

- Ba da, îţi jur! Sau așa făcea ultimul rege. 

Ea clătină din cap. 

- Francezii. 

Andrew izbucni în râs. 

- Ce e aşa amuzant? 


- Tu, după cum prea bine ştii. 


Ea încercă să se încrunte, dar nu reuși. Era clar foarte 
mândră de ea. Lui Andrew i se părea încântătoare. 

- Presupun că ai fost în Franţa, spuse ea. 

- Da, îi confirmă el. 

- Peste tot sau doar la Paris? 

- Şi prin porturi. 

- Desigur. Ea întoarse sfios privirea. Nu poţi să ajungi 
cu un vas atât de mare până la Paris. 

- Nu, în general, nu. Putem să ajungem până la Rouen. 
Uneori, așa şi facem, alteori andocăm pe coastă. În Le 
Havre, de obicei. 

Poppy rămase tăcută o clipă, suficient pentru ca vântul 
să-i răpească o şuvițţă de păr din spatele urechii. Gâdilă 
pielea lui Andrew și aproape că îl făcu să strănute. 

- Ce o să faci după ce vezi tot? întrebă ea în cele din 
urmă. 

Vocea ei devenise mai serioasă, gânditoare şi curioasă. 

I se păru o întrebare foarte interesantă, una pe care nu 
ar fi putut să i-o pună nimeni altcineva. 

- Este posibil? se întrebă el. Să vezi tot? 

Ea se încruntă în timp ce se gândi la cuvintele lui, şi, 
chiar dacă Andrew ştia că liniile care i se desenară pe 
frunte trădau faptul că se gândea, nu că era îngrijorată, îi 
fu nespus de greu să nu ridice degetele ca să le netezească. 

- Cred că ar fi posibil să vezi destule, spuse ea într-un 
final. 

- Destule? murmură el. 

- Astfel încât nimic să nu mai pară nou. 

Cuvintele ei oglindeau aşa bine gândurile care îl 
măcinau în ultima vreme, încât el aproape rămase fără 
suflu. Nu era vorba că munca lui nu i se mai părea 


interesantă sau că nu mai apuca să facă nimic nou. Era, 


mai degrabă, faptul că începea să se simtă pregătit să se 
ducă acasă. Să fie alături de oamenii pe care îi iubea. 

Alături de oamenii care îl iubeau. 

- Nu ştiu, spuse el, pentru că întrebarea ei merita un 
răspuns sincer, chiar dacă el nu avea unul potrivit. Nu cred 
să fi ajuns încă în acel punct, spuse el. Cu toate că... 

- Cu toate că... 

Se putea să fie aproape. 

Dar nu îi spuse asta. Se aplecă alene în faţă, suficient de 
departe încât să-şi imagineze cum își așază bărbia pe 
creştetul ei. Se chinui cu dorinţa de a-şi lăsa mâinile să se 
strecoare în față, de a și le înfăşura în jurul ei şi de a o lipi 
de el. Voia să o ţină aici, doar ei doi împotriva vântului. 

- Mi-ar plăcea să merg în Etiopia, spuse ea brusc. 

- Serios? 

Poppy Bridgerton era mai aventuroasă decât cei mai 
mulți oameni, dar cuvintele ei îl uimiră. 

- Nu, recunoscu ea. Dar îmi place să cred că mi-ar 
plăcea să ajung acolo. 

- Ți-ar plăcea să... El clipi. Ce? 

- Mi-am petrecut mult timp cu mine însămi în ultima 
vreme, spuse ea. Nu prea ai ce face decât să-ţi imaginezi 
lucruri. 

În general, Andrew se considera un bărbat inteligent, 
dar îi era cumplit de greu să o urmărească. 

- Deci îți imaginezi că te duci în Etiopia? 

- Nu chiar. Nu ştiu destule cât să-mi imaginez asta cum 
trebuie. Nu-mi dau seama ce este corect din ce am auzit. În 
Anglia, oamenii vorbesc despre Africa spunând că este un 
loc mare şi fericit... 

- Fericit? 


Nu era chiar cuvântul pe care l-ar fi folosit el. 


— Ştii ce vreau să spun. Oamenii vorbesc despre Africa 
de parcă ar fi un singur loc, precum Franţa sau Spania, 
când, în realitate, este un spațiu uriaș. 

Fl se gândi la harta descompusă, la cât de mult se 
distrase ea când o asamblase. 

- Aşa spune harta, murmură el. 

Ea încuviință din cap, apoi îl încurcă de-a binelea când 
spuse: 

- Mă imaginez ca fiind genul de persoană care şi-ar dori 
să se ducă în Etiopia. 

- Există o diferenţă? 

- Aşa cred. Poate că ce vreau să spun este că mi-ar 
plăcea să fiu genul de om care să-şi dorească să facă astfel 
de lucruri. Cred că un asemenea om ar fi extraordinar pe 
la petreceri, nu-i așa? 

Andrew avea mari îndoieli. 

- Deci îmi spui că scopul tău este să fii extraordinară la 
petreceri. 

- Nu, sigur că nu. În prezent, scopul meu este să evit cu 
orice preţ astfel de reuniuni. De asta mă aflam în 
Charmouth, dacă vrei să ştii. 

- Presupun că trebuie să ştiu, murmură el, mai ales 
pentru că nu părea să existe vreun alt răspuns mai potrivit. 

Înainte de a continua, ea îi aruncă o privire pe jumătate 
supărată, pe jumătate îngăduitoare. 

- Ce încerc să spun este că, dacă m-aș duce la un bal și 
aş întâlni pe cineva care s-a dus cu bună intenţie în 
Etiopia... 

- Cu bună intenţie? 

- Nu cred că se pune dacă te duci constrâns. 

Andrew o întoarse spre el. Trebuia să-i vadă chipul. 


Altfel, îi era mult prea greu să ţină pasul cu discuţia. 


O studie, neștiind ce căuta. Semne de glumă? De 
nebunie? 

- Habar n-am despre ce vorbeşti, recunoscu el până la 
urmă. 

Ea râse, iar sunetul sună glorios. 

- Îmi pare rău, nu sunt foarte clară. Dar asta e din vina 
ta, pentru că m-ai lăsat singură atâta vreme. Am avut prea 
mult timp în care să nu fac altceva decât să mă gândesc. 

- Şi asta te-a făcut să ajungi la concluziile astea despre 
discursul în societate și Imperiul Etiopian? 

- Da. 

O spuse cu un aer de măreție, trăgându-se înapoi de 
parcă mișcarea i-ar fi extins scena. Nu că ar fi fost cineva 
care să asculte. Trecuseră doar pe lângă doi membri ai 
echipajului în drumul lor spre proră, şi ambii bărbaţi se 
făcuseră nevăzuţi într-o clipită. 

Nu li se întâmpla adesea să-și vadă căpitanul de mână cu 
o lady, chiar dacă era doar ca să o tragă după el. 

Dar pasul pe care îl făcu Poppy în spate însemna că 
trebuia să-i elibereze şoldurile din prinsoare, ceea ce era 
mare păcat. 

Când se asigură că avea toată atenţia lui, ea vorbi: 

- Există două tipuri de oameni pe lumea asta. 

- Eşti sigură? 

- Pentru scopul acestei conversații, da. Sunt oamenii 
care îşi doresc să viziteze Etiopia şi oamenii care nu-şi 
doresc să viziteze Etiopia. 

Andrew se chinui din răsputeri să rămână serios. Nu 
reuși. 

- N-ai decât să râzi, spuse ea, dar este adevărat. 


- Sunt sigur că trebuie să fie adevărat. 


- Doar ascultă-mă! Unii dintre noi au suflet de 
aventurieri, de cavaleri rătăcitori, iar alţii, nu. 

- Iar tu crezi că un om trebuie să-şi dorească să ajungă 
până în estul Africii ca să dea dovadă de sete de aventură? 

- Nu, bineînţeles că nu, ci ca pe un semn... 

- Tu, domnişoară Bridgerton, ai suflet de aventurier. 

Ea se trase în spate cu un zâmbet mulțumit. 

- Crezi asta? 

Fl îşi lăsă braţul să fluture prin aer, făcând semn spre 
mare și cer, apoi spre locul lor de la prora unui morman de 
lemne lucrat cu iscusinţă, care îi putea duce de la un țărm 
la altul, plutind pe adâncimi lichide pe care nici un om nu 
putea să reziste de unul singur. 

- Nu contează dacă eşti constrâns, îi aminti ea. 

Gata! Fl îşi puse mâinile pe umerii ei. 

- Există două tipuri de oameni pe lumea asta, îi spuse el. 
Cei care s-ar face mici şi ar plânge în pernă până la capătul 
acestei călătorii neaşteptate și... 

- Cei care nu? îl întrerupse ea. 

El clătină din cap şi simţi cum urma unui zâmbet îi 
curbează buzele în sus când atinse obrazul ei. 

- Voiam să spun și tu. 

- Deci sunt eu împotriva lumii? 

- Nu, spuse el, şi ceva începu să se năruie înăuntrul lui. 

Se simţi ușor ca un fulg și îşi aminti de momentul când 
căzuse dintr-un copac, numai că acum nu mai avea nimic 
dedesubt, ci doar o imensă întindere pustie şi pe ea. 

- Nu, spuse el din nou. Eu cred că sunt de partea ta. 

Ea făcu ochii mari, însă, chiar dacă era prea întuneric ca 
să mai distingă culoarea irisurilor ei, el avu cumva 


impresia că reuși să o facă, verdele întunecat de mușchi 


lăsând locul unor stropi de o nuanță mai pală. Mai 
proaspătă, asemenea firelor noi de iarbă. 

Ceva uşor şi luminos începu să crească înăuntrul ei. 
Acea senzaţie ameţitoare și înflăcărată de pasiune, flirt şi 
dorință. 

Nu, nu dorinţă. Sau nu doar dorinţă. 

Nerăbdare. 

Momentul de dinainte. Când îţi simţeai bătăile inimii în 
fiecare ungher al trupului, când fiecare răsuflare părea că- 
ți ajunge până în adâncul fiinţei. Când nimic nu se putea 
compara cu arcuirea perfectă a buzelor unei femei. 

- Dacă te-aş săruta, m-ai lăsa? şopti el. 

Ochii ei se îmblânziră, cu o urmă de amuzament. 

Amuzament? 

- Dacă m-ai săruta, răspunse ea, nu aș avea ocazia să te 
las sau să nu te las. Pentru că m-ai fi sărutat deja. 

Puteai avea oricând încredere că nu avea să rateze șansa 
de a despica firul în patru. Nu avea de gând să o lase să 
scape atât de ușor de întrebare. 

- Dacă m-aș apleca spre tine, așa... Cuvintele fură 
completate de acțiuni, iar spațiul dintre feţele lor se 
micşoră. Și dacă ochii mei ar aluneca spre gura ta, în ceea 
ce ştim cu toții că este semnalul universal pentru un sărut, 
ce ai face? 

Ea își linse buzele. Probabil nici nu-şi dădu seama că o 
făcuse. 

- Nu sunt sigură, şopti ea. 

- Dar se întâmplă chiar acum. Eu m-am aplecat. Se 
întinse și îi mângâie pielea. Îţi ating obrazul. 

Ea se întoarse aproape imperceptibil în mâna lui. 

Andrew simţi că vocea îi devine mai guturală, chiar 


înainte de a mai forma cuvinte. 


- Nu mai este vorba despre ce ai face, ci despre ce vei 
face. 

E] se apropie şi mai mult, veni atât de aproape, încât 
ochii lui nu se mai puteau concentra asupra chipului ei. 
Atât de aproape, încât simţi adierea delicată a respirației ei 
pe buzele lui. 

Dar încă nu era un sărut. 

- Ce vei face, Poppy? 

Şi apoi, ea se aplecă. Se legăna. Doar puţin, dar fu de 
ajuns pentru ca buzele ei să le atingă ușor pe ale lui. 

Era adierea unui sărut. 

Care îl cutremură până în adâncul inimii. 

Degetele lui aterizară pe umerii ei, şi o mică parte din 
mintea lui își dădu seama că nu era un gest menit să o 
tragă mai aproape, ci mai degrabă ca să nu-şi permită să o 
facă. Pentru că, dacă o făcea... 

Şi cerul ştia cât de mult şi-o dorea. 

Doamne, îşi dorea atât de mult. Atât de mult din ea. 

Îşi dorea să simtă apăsarea trupului ei pe al lui. Să simtă 
arcuirea spatelui ei sub palmă, căldura ei în timp ce își lăsa 
piciorul să se strecoare între picioarele ei. 

Voia să-şi apese trupul pe al ei ca să-i simtă dorința, să 
ştie și să fie conștientă de ce efect avea asupra lui. 

El îşi dorea toate astea și mai mult, motiv pentru care 
trase tremurător aer în piept și se dădu înapoi. 

Ar fi fost divin să continue. 

Ar fi fost o nebunie să continue. 

Se întoarse cu spatele, având nevoie de o clipă ca să-și 
tragă sufletul. Sărutul acela... durase mai puţin de o 
fracțiune de secundă, dar el se simţea devastat. 

- Îmi pare rău, spuse el, cu vocea aspră şi guturală. 


Ea clipi de mai multe ori. 


- Da? 

El îşi îndreptă privirea spre ea. Degetele ei îi atingeau 
ușor buzele, şi părea năucită, de parcă nu înțelegea ce se 
întâmplase. 

„Bun venit în club!“ 

- N-ar fi trebuit să fac asta, spuse el, pentru că i se păru 
mai blând decât să spună că nu ar fi trebuit să se întâmple. 

Chiar dacă nu era sigur de ce. 

— Este... 

Pe frunte i se desenă o încruntare, şi părea că se gândea 
foarte serios la ceva. Ori asta, ori nu se hotăra la ce trebuia 
să se gândească. 

- Poppy? 

Ochii ei se întoarseră spre ai lui, de parcă ceva înăuntrul 
ei s-ar fi trezit brusc dintr-un somn adânc. 

- Nu-i nimic, spuse ea. 

- Nu-i nimic? repetă el. 

Părea... insipid. 

- Nu e vina ta, spuse ea. Eu te-am sărutat pe tine. 

- Te rog, spuse el răbdător, ştim amândoi că... 

- Eu te-am sărutat. O spuse hotărâtă, cu maxilarul 
încleştat. M-ai provocat. 

- Eu... 

Dar nu mai spuse nimic. Era adevărat? Oare chiar o 
provocase? Sau doar se asigurase că îşi dorea și ea să fie 
sărutată? Pentru că și un singur sărut... ar fi putut să o 
ruineze. 

Poate că îl ruinase deja pe el. 

- Asta s-a întâmplat, spuse ea. Asta s-a întâmplat, şi nu 
regret. 

- Nu? 


- Nu. Nu discutam despre cât de ironic este că mă 
plictisesc în aventura vieții mele? Tu ești în multe feluri, 
căpitane James, dar nu ești plictisitor. 

Era posibil să fi uitat să mai vorbească. 

- Mulţumesc? 

- Dar nu o să mai vorbim niciodată despre asta. 

- Dacă este ceea ce vrei. 

Nu era ceea ce voia el, dar ar fi trebuit să fie. 

Ea îl privi cu o expresie ciudat de pătrunzătoare. 

- Trebuie, nu crezi? 

El nu mai ştia ce să creadă, dar nu avea de gând să-i 
spună asta. 

- Mă îndlin în faţa judecății tale, domnişoară 
Bridgerton. 

Ea pufni uşor, de parcă nu l-ar fi crezut nici pentru o 
secundă. Bănuia că şi-o merita. Era, de obicei, oarecum 
ironic când spunea astfel de lucruri. 

- Foarte bine, spuse el. O să ne prefacem că nu s-a 
întâmplat niciodată. 

Ea dădu să deschidă gura de parcă ar fi vrut să-l 
contrazică — şi, de fapt, el era foarte sigur că voia să-l 
contrazică. Mai văzuse acea expresie pe chipul ei de 
suficiente ori încât să ştie ce însemna. Dar ea nu spuse 
nimic până la urmă. Închise gura şi încuviință din cap. 

Acesta păru să fie sfârşitul conversaţiei, astfel că Andrew 
privi în zare spre orizontul pe care abia îl puteai ghici în 
noaptea fără lună. Călătoriseră foarte bine. Dacă nu apărea 
o schimbare neașteptată a vremii, aveau să ajungă la 
Lisabona până în zori. Ceea ce însemna că trebuia să 
apuce să doarmă puţin. La primele ore ale dimineţii el 


trebuia să coboare de pe vas şi să se ducă în oraş. 


- Mi-e teamă că trebuie să te duc înapoi în cabină, îi 
spuse lui Poppy. 

Ea nu reuși să-şi ascundă dezamăgirea, dar, în acelaşi 
timp, era clar că se așteptase la asta. 

- Prea bine, spuse ea cu un oftat. 

EI își întinse mâna. 

Ea clătină din cap. 

- Mă descurc. 

- Măcar lasă-mă să te ajut să te ridici. 

Îl lăsă să o ajute, dar, în clipa în care ajunse pe puntea 
principală, îşi retrase mâna din strânsoarea lui. El o lăsă să 
o ia înainte, și, cât de curând, ajunseră în fața ușii de la 
cabina lui. 

- Am nevoie doar să-mi iau câteva lucruri înainte de a 
merge în cabina domnului Carroway, spuse el. 

- Desigur. 

Ea se trase într-o parte când intrară, și totul era foarte 
politicos și, în mod ciudat, deloc straniu. 

De parcă nimic nu s-ar fi întâmplat. 

Adică exact ceea ce îşi doreau amândoi. 

Nu? 


Capitolul 14 


Poppy se trezi în dimineața următoare cu cel mai ciudat 
sentiment. Era aproape un vertij, şi se apucă de protecţia 
patului câteva secunde înainte să-şi dea seama că... 

Nu se mişcau. 

Nu se mişcau! 

Sări din pat și se repezi la fereastră, fiind întâmpinată în 
mod inexplicabil de liniște. Cu o răsuflare încântată, trase 
draperiile, şi i se dezvăluiră... 

Docurile. 

Desigur. 

Nu era sigură de ce nu-i trecuse prin minte că nu avea să 
vadă centrul Lisabonei de la hubloul vasului. Docurile din 
Londra nu erau aproape de obiectivele turistice ale 
capitalei. 

Totuși, era ceva la care merita să te uiţi, care nu mai era 
întinderea nesfârşită a Atlanticului, şi Poppy savură 
încântată imaginea. Nu vedea decât o fărâmă din ceea ce 
era cu siguranță o pânză mare, dar, chiar şi aşa, scena din 
faţa ei forfotea de viață și mișcare. Bărbaţii — și toţi erau 
bărbaţi, nu vedea nici o femeie printre ei - se mișcau de 
colo-colo energici și cu eficiență, purtând lăzi, trăgând de 
funii, îndeplinind tot felul de sarcini, pe al căror scop 
Poppy nu reuşea să-l ghicească. 

Şi cât de ciudaţi şi de diferiţi erau bărbaţii — şi, în acelaşi 


timp, deloc diferiţi. Îşi închipui că se ocupau de aceleaşi 


sarcini ca docherii englezi, înghiontindu-se, râzând şi 
certându-se ca bărbaţii. Şi totuşi, chiar dacă nu şi-ar fi dat 
seama că se afla în Portugalia, ar fi ştiut că acești bărbaţi 
nu erau englezi. 

Nu din cauza felului în care arătau, deşi era adevărat că 
mulți dintre ei aveau părul şi pielea mai închise la culoare 
decât majoritatea compatrioţilor lui Poppy. Era mai 
degrabă ceva în mișcările, în gesturile lor. Când vorbeau, 
ea își dădea seama doar privindu-i că îşi rosteau cuvintele 
într-o limbă diferită. Gurile li se mișcau diferit. Foloseau 
alți muşchi. Schiţau expresii diferite. 

Era fascinant, şi se întrebă dacă ar fi observat acest 
detaliu şi dacă sunetul vocilor lor nu ar fi fost redus 
aproape complet de peretele și ferestrele dintre ei. Dacă i- 
ar fi putut auzi — să audă cu adevărat cum suna limba 
portugheză —, ochii ei ar mai fi descoperit schimbările pe 
chipurile lor? 

Erau atât de multe lucruri la care să te gândești. Atâtea 
de văzut. 

Şi ea era încuiată în cabina asta. 

Căpitanul James îi spusese clar că nu avea să i se permită 
să debarce în Lisabona. Îi spusese că era prea periculos, că 
el nu era aici ca să o facă pe ghidul, avea lucruri de 
rezolvat, aceasta nu era o călătorie de plăcere... 

Avea toate motivele din lume. 

Pe de altă parte, îi spusese și că nu urma să aibă sub nici 
o formă voie să urce pe punte. 

Și cu o seară în urmă se răzgândise. 

Poppy îşi lipi fruntea de fereastră, simțind sticla rece şi 
liniștitoare pe pielea ei. Seara trecută, în timp ce rămăsese 


întinsă în pat, retrăind fiecare minut petrecut sub stele, îşi 


permisese să spere că poate el avea să cedeze și să o ducă în 
oraş. 

Ceva se schimbase cu o seară în urmă, şi nu se gândea la 
sărut. 

Ei bine, nu, cu siguranță se gândea la sărut. Poate chiar îi 
spusese că nu trebuiau să mai vorbească niciodată despre 
asta, dar fusese îngrozită când căpitanul îi sugerase să 
pretindă că nici nu se întâmplase. Aproape că îi spusese 
același lucru, fusese pe cale să spună că, fără îndoială, era 
tocmai genul de lucru pe care trebuia să ai grijă să ţi-l 
aminteşti, fie şi numai pentru a te asigura că nu se repetă. 

Totuşi, i se păruse meschin şi poate chiar plin de răutate, 
așa că aproape îi destăinuise că fusese primul ei sărut. Şi o 
fată avea doar un singur prim sărut în viaţă, iar el era dus 
cu pluta dacă se gândea că ea avea să se prefacă vreodată 
că acel sărut nu avusese loc. 

Dar el fix lucruri de acest gen le interpreta greşit. Poppy 
nu voia ca el să creadă că stătea în pat și se gândea la el, 
Chiar dacă așa era. 

Pentru moment. 

Nu era ca şi cum ar fi avut de gând să stea în pat și să se 
gândească la el pentru tot restul vieții. Avea să se întoarcă 
în Anglia peste mai puţin de o săptămână şi nu urma să îl 
mai revadă. Dacă Elizabeth păstrase secretul, viața lui 
Poppy avea să continue normal, ceea ce însemna că, în cele 
din urmă, avea să se mărite cu vreun domn amabil cu care 
familia ei urma să fie de acord şi ea avea să stea în pat şi să 
se gândească la el pentru tot restul vieţii. 

Și, dacă Elizabeth nu păstrase secretul, iar poziţia socială 
a lui Poppy se făcuse ţăndări, urma să aibă probleme mult 
mai serioase care să o ţină trează decât devastator de 


chipeşul căpitan Andrew James. 


Poppy se uită la ceas ca să vadă ce oră era, şi, ca la un 
semnal, Billy bătu la ușă. Ea nu avu nevoie să-i audă vocea 
ca să ştie că era el. Billy şi căpitanul erau singurii oameni 
care veneau vreodată să o vadă, iar bătăile lor erau la fel de 
diferite pe cât erau apa şi uleiul. 

- Intră! strigă ea, pentru că, spre deosebire de căpitan, 
Billy aștepta întotdeauna permisiunea ei înainte să intre. 

Părul ei era încă împletit în coadă, cum îl ţinuse pentru 
somn, dar renunţase să-i pese. Şi, din moment ce dormea 
cu hainele pe ea, nu era ca și cum cineva risca să o vadă 
vreodată îmbrăcată necuviincios. 

- Am adus micul-dejun, domnişoară, spuse el cu tava 
obișnuită în mâini. Nimic prea rafinat. Doar nişte pâine 
prăjită, ceai şi mere. Majoritatea bărbaţilor o să se ducă să 
mănânce la țărm. 

- Da? murmură Poppy, şi ochii ei plini de invidie 
rătăciră înapoi spre hublou. 

Billy încuviinţă din cap în timp ce puse tava jos. 

- Trebuie să termine ce treabă mai au la bord, desigur, şi 
nu pot să plece toți deodată, dar căpitanul se asigură că 
toată lumea are șansa să-şi dezmorțească picioarele. 

- Toată lumea, zici? 

Billy nu îi remarcă tonul ironic şi continuă: 

- Oh, da, deși este un loc cam încurcat dacă nu știi ce şi 
cum. Nu este doar limba, deși e bine să ştii câteva cuvinte. 
Sim este da, no pentru nu. 

- Ei bine, e de ajutor, remarcă Poppy. 

- No pare să fie nu cam prin toate locurile în care 
mergem, spuse Billy cu un zâmbet ştrengăresc. Se scrie 
diferit, cred, dar sună cam pe acolo. 

Poppy se aşeză la locul ei obișnuit de la masă, apoi se 


mută ca să aibă cea mai bună priveliște spre port. 


- În germană este nein. 

- Da? Billy se scarpină în cap. N-am fost acolo. N-au 
coastă, cred. 

Poppy își turnă o ceaşcă de ceai. 

- Hamburg, spuse ea absentă. 

- Eh? 

Ea ridică privirea. 

- Se vorbeşte germana la Hamburg. Este un oraș-port 
aglomerat aproape de Marea Baltică. Ţi l-aş arăta pe hartă, 
dar am dezasamblat-o deja. 

Billy încuviință din cap. O văzuse lucrând la hartă la 
începutul săptămânii. 

- Poate ar trebui să încerc şi eu, spuse el. Nu mi-ar strica 
să ştiu ceva mai multă geografie. Pot să citesc, să ştii, spuse 
el mândru. Și ştiu să fac socoteli mai bine ca jumătate 
dintre oamenii de pe navă. 

- E minunat! spuse Poppy. 

Poate reușeau să lucreze la puzzle pe drumul de 
întoarcere. Ar fi fost a treia oară pentru ea, dar ar fi 
distractiv să aibă companie. Trebuia să-l roage pe căpitanul 
James să-l scutească pe Billy de unele dintre sarcinile lui, 
dar, dacă îi spunea că era pentru educaţia băiatului... 

Fl avea să accepte. Era sigură de asta. 

- Zi-mi mai multe despre Lisabona! spuse ea cu un 
zâmbet încurajator. Vreau să aud tot. 

- Oh, este un oraș plin de viaţă, domnişoară. Nu poţi să- 
ţi dai seama de aici. El se aşeză pe scaunul din faţa ei şi 
făcu semn spre fereastră. Aici, suntem doar pe malul 
mării. De data asta, suntem ancoraţi foarte aproape, deci o 
să ai priveliște bună, dar nu spre oraș. Orașul este măreț. 

- Măreţ? murmură Poppy. 


Ea sorbi cu grijă din ceai. Era încă puţin prea cald. 


- Oh, da, şi un loc chiar diferit. Nimic nu seamănă cu ce 
avem acasă, nu că ar fi vreo problemă cu acasă. Doar că... e 
plăcut să vezi lucruri diferite. 

- Sunt sigură, murmură Poppy, ducându-și ceaşca de 
ceai la buze ca să ascundă orice urmă de ton sarcastic pe 
care nu reuşi să şi-l rețină. 

- Totul pare diferit, continuă Billy. Ei bine, aproape 
totul. Nici mâncarea nu este la fel. Ai nevoie de ceva timp 
ca să te obișnuiești, dar e bună. Am fost aici de şase ori 
până acum, așa că știu ce şi cum. 

Poppy reuşi să zâmbească. 

Billy făcu o pauză, observându-i expresia în cele din 
urmă. 

- Aş putea, ah... Ei bine, pot să te întreb dacă putem să- 
ţi aducem ceva. Fac o budincă de orez foarte bună, deși nu 
e aşa uşor de transportat. Şi mai au nişte gogoşi trecute 
uneori prin zahăr. El își dădu ochii peste cap în timp ce își 
retrăi extazul culinar. Aș putea să-ți aduc una de asta, dacă 
vrei. 

- După expresia ta, spuse Poppy, s-ar putea să nu vreau 
doar una. 

Billy râse. 

- Nu o să fie la fel de bune ca atunci când sunt proaspăt 
scoase din cuptor, dar o să-ţi placă. Şi bucătarul o să 
primească provizii, deci e posibil să gătească ceva mai 
portughez. 

- Este foarte frumos din partea ta, Billy. 

EI îi aruncă un zâmbet plin de compasiune. 

- Căpitanul nu e un om rău pentru că te-a făcut să stai 
la bord. N-ar fi sigur să ieşi singură. N-ar fi sigur nici dacă 


am fi la Londra. Doamnele de aici de lângă apă... El se făcu 


roșu ca racul și vorbi în șoaptă când spuse: Nu toate sunt 
doamne, înţelegi ce vreau să spun. 

Poppy decise să nu pună alte întrebări în privinţa asta. 

- Ce crezi că s-ar întâmpla dacă m-aş duce la țărm cu 
căpitanul James? întrebă ea. Sigur Lisabona nu este un oraş 
atât de periculos încât el să nu mă poată proteja. 

- Păi... Billy se gândi o clipă, cu gura strânsă într-o parte 
în timp ce gândea. Cred că te-ar putea trece de zona 
docurilor şi până la zonele mai frumoase. 

Starea de spirit a lui Poppy se însenină simţitor. 

- Genial! Eu... 

- Dar nu e la bord. 

Ei bine, la naiba! 

- Nu? 

Billy clătină din cap. 

- A coborât primul de pe navă. Avea treabă. Ca de 
obicei. 

— Ştii când se întoarce? 

- Greu de spus, zise Billy ridicând din umeri. De obicei, 
depinde de ce trebuie să ducă. 

- Să ducă? repetă Poppy. 

- Uneori, este un pachet, alteori - doar documente. Şi, 
desigur, uneori... nimic. 

Uneori, nimic? Lui Poppy i se părea interesant, chiar 
dacă nu-și dădea seama de ce. Probabil doar pentru că nu 
avea nimic mai bun la care să se gândească. Revăzuse deja 
aproape fiecare mișcare din întoarcerea ei în Anglia (90% 
dintre ele presupuneau compromiterea ei; celelalte 10% 
aveau nevoie de o combinaţie spectaculoasă și puţin 
probabilă de noroc). 

Deci da. Avea să se întrebe de ce căpitanul ducea uneori 


pachete și alteori hârtii. Avea să facă tot ce putea ca să se 


gândească doar la astfel de lucruri până ajungea acasă și 
trebuia să se ocupe de probleme mult mai serioase. 

- Duce adesea hârtii? îl întrebă ea. 

Billy se ridică şi își împinse scaunul la loc. 

- Uneori. Nu știu, serios. Nu ne spune ce treburi are, 
altele decât ale navei. 

- Are şi alte treburi decât ale navei? 

Fl ridică din umeri. 

- Are prieteni aici. Trebuie să aibă. A fost aici de atâtea 
ori. 

Poppy ştia că Billy era pe Infinity de doar nouă luni. Îi 
spusese asta a doua oară când îi adusese micul-dejun. 
Dacă fusese deja la Lisabona de şase ori, Poppy își putea 
imagina cât de des venise căpitanul James de-a lungul 
anilor. După spusele lui Billy (pentru că aproape tot ce ştia 
era după spusele lui Billy), el era căpitanul navei din 1782. 

Puteau să fi fost o mulțime de călătorii în Portugalia, dar 
ce ştia ea despre corsari? Poate avea sens să faci parte 
dintr-o reţea sigură şi loială de comercianți. 

Şi, uite aşa, începu să se gândească la el de parcă era un 
răufăcător. Doamne sfinte! 

Poppy sorbi din ceai, care ajunsese, în sfârșit, la o 
temperatură acceptabilă. 

- Să te distrezi în oraş! spuse ea. Bănuiesc că te duci. 

- Oh, da. În curând, de fapt. Unul dintre membrii 
echipajului a spus că mă ia cu el. Billy se uită la ea cu o 
expresie sfioasă. Nici pe mine căpitanul nu mă lasă să plec 
singur. 

Căpitanul, începea să-și dea seama Poppy, era mai bun 
la inimă decât şi-ar fi dorit să pară. Era greu să-ţi 
imaginezi un alt căpitan de navă îngrijorat de binele unui 


băiat de 13 ani. 


Nu că ar fi avut ea experienţă cu alți căpitani de navă, 
totuşi... 

- Trebuie să plec, spuse Billy. Trebuie să-mi termin 
treaba înainte să ies pe țărm, și nu cred că domnul Brown 
o să mă aștepte dacă este gata înaintea mea. 

Poppy încuviinţă din cap și își luă rămas-bun de la el. Îşi 
mâncă în grabă micul-dejun - câte modele puteai să faci 
cu dinţii într-un triunghi de pâine prăjită —, apoi îşi luă 
ceaiul la fereastră şi urmări spectacolul. 

Era ca și cum te-ai fi dus la teatru. Nu se compara cu 
nici una dintre piesele pe care avusese ocazia să le vadă, 
dar era hotărâtă să se bucure de privelişte. La început, ea 
încercă să cuprindă întreaga scenă, dar se întâmplau prea 
multe lucruri deodată, așa că decise să urmeze calea unui 
singur bărbat, urmărindu-l cum își făcea treaba. 

- O să-ţi spun José, anunţă ea. Era numele unui rege 
recent, deci sigur se potrivea pentru această regiune. José 
Goodhope. Ai trei copii, patru câini și un iepuraș. 

Ea se încruntă. Probabil avea să mănânce iepurele. Cel 
mai bine era să nu se ataşeze prea mult de el. 

- Eşti însurat, domnule Goodhope? Sau văduv? Îşi 
urmări bărbatul misterios în timp ce acesta ridică o ladă 
dintr-o căruță şi o cără spre o navă. Văduv, spuse ea 
hotărâtă. Mult mai dramatic. 

Shakespeare ar fi fost mândru. Era o piesă, la urma 
urmei. 

- Şi sărmanii tăi copii au rămas fără mamă. Trebuie să 
muncești din greu ca să-i hrăneşti. Doamne, cât le este de 
foame! Ea se gândi o clipă. Dar nu atât de foame încât să 
mănânce iepurașul, spuse ea ferm. 

Aici, construia propria poveste şi își dorea să salveze 


iepuraşul. Era alb, pufos şi nu exista, dar în asta consta 


frumuseţea la a-ţi scrie propria poveste. Puteai să faci tot 
ce te tăia capul. 

Ea îşi dorise dintotdeauna să fie un stăpân malefic. 

Sau unul blând. Nu avea vreo preferință anume. Atât 
timp cât ea era la conducere. 

José lăsă lada jos şi se întoarse la căruţă, ştergându-și 
fruntea cu mâneca. Mai ridică o ladă, mai grea decât 
prima, dacă se lua după postura lui. După ce o puse și pe 
aceasta jos, își îndreptă spatele şi îşi roti gâtul de câteva ori. 

Poppy făcu la fel. Când te uitai la cineva care se întinde, 
parcă îţi venea şi ţie să faci la fel. 

Când se întoarse cu fața spre fereastră, observă că José 
se întorsese ca să strige pe cineva peste umăr. Apoi se 
întinse spre tivul cămăşii... 

Și și-o scoase. 

Poppy se aplecă înainte. Acum, chiar că deveneau 
interesante lucrurile. 

Docherii obișnuiau să-şi execute sarcinile la pieptul gol? 
Era un obicei portughez? Sigur aici era mai cald decât în 
Londra, dar, pe de altă parte, ea nu fusese niciodată în 
zona docurilor londoneze. Poate că bărbaţii alergau mereu 
de colo-colo cu pieptul dezgolit. 

Și, dacă aşa era, ei de ce nu îi spusese nimeni ? 

- Oh, Jose, murmură ea, lăsându-și deoparte ceașca de 
ceai. Este o zi toridă azi, nu-i aşa? 

Părea un motiv destul de bun să se ridice și să se apropie 
de fereastră. Poate că trebuia să-şi regândească intriga. 
Chiar îşi dorea ca José să fie văduv? Nu avea mai mult sens 
să fie un burlac convins? 

Fără copii. Poate cu un câine. Putea să păstreze şi 


iepurașul. 


Era atât de drăgălaş şi de pufos. Cine nu și-ar fi dorit să-l 
păstreze în poveste? 

- Îi faci curte cuiva, José? 

Ea își prinse buza de jos între dinţi în timp ce urmări 
mușchii care se încordau de efort. Mai întâi, braţele, când 
se întinse ca să apuce lada, apoi, de îndată ce ajunse la 
navă, avu o priveliște bună spre spatele lui. 

Nu avea nici cea mai vagă idee că spatele unui bărbat 
putea să fie atât de interesant. Îşi văzuse fraţii fără cămașă, 
dar nu de curând, și nici unul dintre ei nu arăta la fel de 
sculptural ca José. 

- Sculptural, spuse ea cu voce tare. 

Alt cuvânt care i se părea lui Poppy că aducea cu ceea ce 
însemna. Dar numai dacă lucrai cu un material moale. Îşi 
strânse mâinile în aer de parcă ar fi modelat lutul. 
Sculptural. Te ducea cu gândul la ideea de a scobi cu dalta 
şi a fărâmița. 

Ea clătină din cap. Începea să o ia pe arătură, iar José era 
chiar acolo, în faţa ei, pe doc. Cum se chemau mușchii 
aceia? Muşchii de pe pieptul unui bărbat care deveneau 
atât de... 

Mâinile ei continuară să danseze în aer, încă sculptând. 

Atât de... bine definiți. 

Fireşte, Poppy făcuse cursuri de desen. Era obligatoriu 
pentru toate domnișoarele. Profesorul ei îi vorbise despre 
mușchii corpului, dar nu-i pomenise niciodată despre 
mușchii de pe pieptul unui bărbat. Cum se numeau? 

Ea aruncă o privire spre raftul cu cărți al căpitanului 
James. Se îndoia că ar găsi răspunsul pe care îl căuta în 
Capodoperele agrare din Kent. 

Poppy se duse mai aproape de fereastră. Nu credea că 


putea să o vadă cineva de pe docuri. Afară era mai multă 


lumină decât înăuntru. 

- Câţi ani ai? se întrebă ea. 

Jose făcea o pauză acum, așezat pe una dintre lăzile pe 
care tocmai le mutase. Nu părea cu mult mai în vârstă 
decât ea. Sigur nu avea mai mult de 30 de ani. Şi avea un 
păr frumos. Închis la culoare - mai închis decât al 
căpitanului, desigur, dar la fel de bogat. Probabil era la fel 
de moale şi de fin. 

Atinsese părul căpitanului cu câteva zile în urmă, când 
oceanul se agitase şi o făcuse să-și piardă echilibrul. Ea se 
poticnise pentru câteva clipe şi se apucase de primul lucru 
care îi venise la îndemână - și anume, capul căpitanului. 

Desigur, fusese un simplu incident. 

Părul lui José avea aceleaşi onduleuri. Lui Poppy îi 
plăcea. Dacă briza i-l învolbura alene, buclele îi alunecau 
neastâmpărate peste frunte. La Londra fusese un domn 
care avea părul aşa, şi toate doamnele leșinau pe capete în 
preajma lui. Bărbaţii cu părul vâlvoi au un şarm al lor, îi 
spusese lui Poppy una dintre cunoscutele ei. Însemna că 
era extrem de viguros. Lui Poppy i se păruse o aiureală, 
dar, acum, în timp ce îl urmărea pe José, vigoarea căpăta 
un înţeles cu totul nou. 

Avea sentimentul că José era foarte viguros. 

Era chipeş acest José al ei. Firește, nu se compara nici pe 
departe cu căpitanul, dar nu aveau cum să fie toţi bărbaţii 
la fel de chipeşi ca Andrew James. 

- Dar, José, spuse ea cu voce tare, cred că ești pe 
aproape. 

- Pe aproape de ce? 

Poppy sări speriată, aproape vărsându-şi ceaşca de ceai. 
Căpitanul James stătea în pragul uşii privind-o cu 


sprâncenele arcuite și cu o expresie amuzată pe chip. 


- N-ai ciocănit! îl acuză ea. 

— Ba da, spuse el sec. Şi cine este Jose? 

Poppy se uită la el ca o nătângă, ceea ce poate că nu era 
rău, cum nu se simţea în stare să spună vreo vorbă de duh 
care să o ajute să scape basma curată. Nu-i venea să creadă 
că nu îl auzise ciocănind. 

Deschizând ușa. 

Sau închizând ușa. 

Ea îşi drese glasul și îi dădu bună dimineaţa. Părea cea 
mai inspirată soluţie. 

Dar căpitanul James nu se lăsă dus de nas. 

— La ce te uiţi de eşti aşa încântată? 

- La nimic! spuse ea mult prea apăsat. Adică la docuri, 
normal. Sunt sigură că nu este nimic interesant pentru 
tine, dar este primul lucru pe care îl văd care să nu fie doar 
o întindere nesfârşită de apă. 

Fl îşi scoase pălăria. 

- Ţi-a fost dor de mine? 

- Bineînţeles că nu. 

EI îi răspunse cu o înclinare ușor ironică a capului, apoi 
străbătu cabina agale şi i se alătură la fereastră. Poppy se 
chinui din răsputeri să nu se agite când el lăsă ușor capul 
într-o parte și cercetă cu privirea scena din faţa lor. 

- Pare o zi obişnuită de încărcare a mărfurilor, spuse el. 

Poppy rezistă impulsului de a bombăni un fel de 
încuviinţare şi, în schimb, scoase vreo câteva zgomote fără 
noimă şi încuviinţă din cap. 

Afară, José se apucase din nou de muncă, dar, din 
fericire, căpitanul James se uita în altă parte. Făcu semn cu 
mâna spre o navă aflată în apropiere şi spuse: 

- Marabella pleacă mâine în America de Sud. 


- Serios? Ce palpitant! 


- Este o călătorie mai lungă decât tot ce am făcut eu 
până acum. 

- Îmi închipui, răspunse Poppy, încercând să nu-și lase 
atenția să hoinărească spre Jose, care continua să 
muncească fără cămașă. 

- Nu cred că mi-ar plăcea, spuse căpitanul pe un ton 
gânditor. 

- Ai putea să vezi Capul Horn, sublinie Poppy. 

Fl ridică din umeri. 

- Nu prea ajunge nimeni atât de departe spre sud. 
Marabella se îndreaptă spre Salvador. 

- Salvador? repetă Poppy. 

José părea că venea direct spre ea. 

- În Brazilia, confirmă căpitanul. 

Poppy încercă să-şi amintească dacă Salvadorul fusese 
marcat pe harta descompusă, dar îl zări cu coada ochiului 
pe José, care se întindea din nou și... 

- Vai, domnişoară Bridgerton, spuse căpitanul cu voce 
tărăgănată, tragi cu ochiul la un bărbat dezbrăcat? 

- Nu este dezbrăcat, i-o întoarse Poppy. 

Acum, că se gândea mai bine, ar fi fost mult mai înţelept 
să nege cealaltă parte a întrebării. 

Căpitanul James zâmbi. Larg. 

- Deci tragi cu ochiul la el. 

- Nu trag cu ochiul la nimeni. 

- Nu poţi să negi că e un exemplar pe cinste, spuse 
căpitanul, frecându-și bărbia. 

- Încetează! 

- Foarte musculos. 

Poppy simţi cum îi ard obrajii. 


— Încetează! 


- Acum, înţeleg, spuse căpitanul cu evidentă încântare. 
El este José! 

- Nu ştiu despre ce vorbeşti, mormăi Poppy. 

- Ai ales bine, domnişoară Bridgerton. Pare un bărbat 
foarte harnic. 

Poppy îşi dorea să intre în pământ. 

El o bătu uşor pe umăr. 

- Foarte sârguincios acest José al tău. 

- De unde să ştiu eu cum îl cheamă? 

Căpitanul pufni în râs. 

- Pun pariu că i-ai pus deja un nume, i-ai născocit 
istoria familiei şi o poveste tragică în spate. 

Poppy era surprinsă că mai putea să vorbească. Cum se 
făcea că bărbatul din faţa ei o cunoștea atât de bine după 
mai puţin de o săptămână petrecută pe mare? 

Căpitanul James se rezemă de perete, încrucişându-și 
braţele cu un aer mulțumit. Avea un aer atât de masculin, 
şi, ca prin minune, sărmanul José redeveni tată cu trei 
copii şi un iepuraş. 

- De ce te uiţi așa la mine? întrebă Poppy bănuitoare. 

- Oh, este cel mai distractiv lucru pe care l-am văzut 
toată ziua. 

- E abia 9.30, mormăi ea. 

- Draga mea domnişoară Bridgerton, continuă el, dacă 
voiai să vezi un bărbat fără cămașă, ţi-aş fi îndeplinit 
încântat dorinţa. 

Ea făcu ochii foarte mici. 

- Eşti un monstru! 

- Dar un monstru adorabil. 

- Cum de te suportă familia ta? 

Şi zâmbetul lui ucigător îi înflori pe buze. 


- Nu ţi-ai dat seama că am un șarm fără de sfârşit? 


- Da, vezi să nu! 

- Poţi întreba pe oricine. 

Ea îi aruncă o privire. 

- Aş întreba, doar că singurul om cu care am vorbit 
toată săptămâna este Billy. 

- Şi cu mine, sublinie el cu voioşie. 

- Tu nu eşti o sursă de încredere. 

Ca, de altfel, nici Billy. 

Căpitanul chicoti din nou în timp ce se îndepărtă de ea, 
traversând cabina spre biroul lui. 

- Oh, domnişoară Bridgerton, spuse el. Îmi doresc din 
inimă să nu ne fi intersectat așa, dar, dacă tot a fost să am 
un pasager neașteptat la bord, mă bucur nespus că ești tu. 

Poppy doar îl privi lung. 

- Mulţumesc? 

- Este un compliment, o asigură el în timp ce îşi făcu de 
lucru la birou. 

Folosi o cheie ca să deschisă sertarul de sus, scoase ceva 
din buzunarul de la haină și strecură înăuntru, apoi 
închise din nou sertarul. Fireşte, îl încuie. ÎI încuia mereu. 

În timp ce Poppy îl urmări din priviri, îşi dădu seama că 
era îmbrăcat ceva mai formal decât de obicei. Îşi pusese o 
vestă, iar cizmele lui păreau să fi fost lustruite. Și lavaliera 
era strânsă într-un nod de o precizie neobişnuită. 

- Mi-a zis Billy că ai plecat foarte devreme azi- 
dimineaţă, spuse ea. 

- Da. Imediat după răsărit. Am reușit să termin mai 
repede ce aveam de făcut. 

Mintea lui Poppy se întoarse spre sertarul încuiat. 

- Şi ce ai avut de făcut? 

- Hai, domnişoară Bridgerton, ştii că nu are sens să pui 


întrebări la care nu o să răspund. 


- Poate sper să te prind pe picior greșit. 

- Cred că tocmai te-am prins eu pe picior greșit în 
dimineaţa asta. 

Ea clipi. 

— Ai uitat atât de repede de Jose? Ah, nestatornicia 
femeilor! 

Poppy își dădu ochii peste cap ca să-i arate ce părere 
avea ea despre asta. 

El își puse o mână în dreptul inimii. 

- O, nu-mi jura pe luna-nşelătoare,/ Ce-şi schimbă discu- 
n fiecare lună,/ Nu vreau să fii şi tu din cei ce mint. 

Shakespeare? Serios? 

- Romeo şi Julieta, spuse el, de parcă ea nu avea cum să- 
şi dea seama din ce cita. Şi am citat fără greşeală. 

Oh, habar nu avea cu cine se punea. Ea își împinse uşor 
bărbia în față. 

- Nu, doamnelor, nu mai oftaţi,/ Bărbaţii toți înşală;/ 
Acum pe țărm, acum plecaţi/ N-au nici o socoteală”. 

El răspunse la tirada ei cu o încuviințare din cap, apoi 
spuse: 

- Nu am susținut niciodată că bărbații ar avea ceva mai 
multă socoteală. Și cred că faci mult zgomot pentru nimic. 

Fără să vrea, Poppy era impresionată. 

- Ştiu, spuse el, interpretându-i corect expresia. Mă 
pricep de minune la asta. 

Ea îşi arcui o sprânceană. 

- Şi eu. 

- Nu am nici o îndoială. Privirile lor rămaseră prinse 
într-o bătălie tăcută până când căpitanul spuse: Nu-mi mai 
vine în minte nici un vers de Shakespeare care să 
vorbească despre nestatornicie, ţie? 


— Nici mie, recunoscu ea. 


Rămaseră amândoi locului, încercând să nu izbucnească 
în râs. În cele din urmă, căpitanul cedă. 

- Oh, domnişoară Bridgerton, spuse el traversând 
cabina şi oprindu-se în faţa ei cu un zâmbet galeș. Cred că 
o să fii foarte fericită azi. 

Lui Poppy i se aprinseră toate semnalele de alarmă. 

- Ce vrei să spui? 

- Este foarte frumos afară. 

- Da, mi-am dat seama. Ea schiță spre el un zâmbet 
evident fals. Prin geam. 

- Dar nu poţi să-ţi dai seama de toate prin geam. Poţi să 
vezi soarele, dar nu poţi să simţi briza, nu poți să-ți dai 
seama de cât este de cald. 

Poppy hotărî să-i facă pe plac. 

- Bate briza azi? 

- Da. 

— Şi cât este de cald? 

- După cum îţi dai seama din ţinuta lui José, este 
căldură mare. 

Poppy scoase un mârâit. Serios, chiar trebuia să înceteze 
cu asta. 

- Pot să-ţi dau un sfat? murmură el, aplecându-se atât 
cât să facă aerul dintre ei să pară mistuitor. 

- Dacă nu te superi că nu o să ţin seama de el. 

- 'Ţine-ţi sarcasmul în frâu, măcar în după-amiaza asta. 
Suntem un fel de prieteni, nu-i așa? 

Trebui să-și adune toate puterile, dar Poppy reuşi să 
spună: 

- Un fel. 

- Ei bine, domnişoară Bridgerton, în calitatea mea de... 
un fel de prieten, mă întrebam dacă ți-ar plăcea să vizitezi 


cu mine Lisabona azi. 


Ea încremeni. 

- Poftim? 

El zâmbi. 

— Să repet? 

- Dar mi-ai spus... 

- M-am răzgândit. 

- De ce? 

- Contează? 

Chiar da, însă nu atât de mult încât să despice firul în 
patru când, în sfârşit, putea să coboare de pe vas. 

- Vreau să văd totul, spuse ea în timp ce se aşeză ca să se 
încalțe cu cizmulițele. 

- Ceea ce este, în mod evident, imposibil. 

Ea ridică privirea în treacăt. Voia să-şi strângă şireturile 
cât mai repede. 

- Atunci să văd tot ce se poate. 

- O să vedem tot ce se poate. Gura lui se curbă într-un 


zâmbet. Îţi promit! 


4 William Shakespeare, Romeo şi Julieta, Actul II, Scena II (n.tr.) 
> William Shakespeare, Mult zgomot pentru nimic, Actul II, Scena II 
(n.tr.) 


Capitolul 15 


- Nu te întoarce, îi şopti Andrew la ureche lui Poppy, 
dar să ştii că José se uită la tine. Pentru această remarcă fu 
răsplătit cu un cot în coaste. Ceea ce îl făcu să adauge: Încă 
nu şi-a pus cămașa. 

- PP 

Poppy nu-şi dădu ochii peste cap, doar trimise o privire 
piezişă undeva în gol. Una peste alta, era un exemplu 
impresionant de „nici că-mi pasă“, dar ştia el mai bine. 

- Dar nu pot să nu mă întreb, spuse Andrew gânditor. 
De ce? 

El aşteptă. Ea avu nevoie de o clipă, dar îi pică în plasă. 

- Cum adică de ce? 

- De ce nu şi-a pus cămaşa? Nu este atât de cald afară. 

Fl nu era sigur, dar i se păru că o aude mormăind. Şi nu 
de încântare. 

— Ştii ce cred eu? o întrebă el. 

- Sunt sigură că o să-mi spui. 

- Mă bucur că ai întrebat, spuse el. Apoi se aplecă spre 
ea, oprindu-se cu buzele la doar câţiva centimetri de 
urechea ei. Cred că ştie că stai cu ochii pe el. 

Ea făcu o mișcare exasperată cu mâna liberă, ca și cum 
ar fi vrut să sublinieze că se concentra la drumul pe care îl 
avea în față. 

- Nu stau cu ochii pe el. 


- Ei bine, nu acum. 


- Nici înainte. 

- Hai, domnişoară Bridgerton, nici n-ai fi putut să nu te 
uiţi la un bărbat pe jumătate dezbrăcat. Sincer, mi-aş 
schimba părerea despre tine dacă nu ai fi făcut-o. 

De data asta, ea chiar îşi dădu ochii peste cap. 

- Nici nu-l poţi condamna, continuă el, îndrumând-o 
pe malul apei spre un loc unde vizitiilor de birje le plăcea 
să-şi aştepte clienţii. Nu se întâmplă atât de des ca o 
doamnă aşa bine îmbrăcată să coboare de pe un vas 
comercial. 

Poppy îşi privi rochia cu o grimasă. 

- Nu prea mai arată aşa bine. 

- Tu arăţi minunat, spuse el. 

Nu era o minciună. Ea arăta minunat, chiar dacă nu la 
fel se mai putea spune şi despre rochie. Rezistase foarte 
bine, după toate câte se întâmplaseră, dar nu fusese făcută 
pentru a fi purtată zi şi noapte timp de o săptămână. 
Materialul albastru era acum teribil de şifonat, și, cum 
Poppy nu-şi purtase deloc cizmulițele în cabină, un strat 
gros de praf i se contura pe tiv. Mai avea şi o pată uleioasă, 
care era probabil de unt, pe o parte a fustei, dar, dacă ea nu 
o observase încă, el sigur nu avea de gând să i-o 
menţioneze. 

- José chiar se uită la mine? 

Îl luase în serios și nu îndrăznea să verifice singură. 
Vorbi din colțul gurii. Nici măcar nu îşi întoarse capul ca 
să se uite la Andrew. 

Astfel că, fireşte, el spuse: 

- Toată lumea se uită la tine. 

Ea se împiedică. 

- Tu vorbeşti serios? 


- Sunt serios ca scorbutul, spuse el vesel. 


Ea făcu o pauză. 

- Chiar ai spus „serios ca scorbutul“? 

- Pe un vas, nu există nimic mai serios decât scorbutul. 
Epuizare, durere... şi asta e doar în interior. În cele din 
urmă, încep să se retragă gingiile şi-ţi cad dinţii. El înclină 
capul spre ea de parcă ar fi vrut să i se destăinuie. 
Presupunând că nu i-au căzut deja. Din păcate, marinarii 
nu sunt prea cunoscuţi pentru igiena lor orală. 

Poppy se încruntă îngândurată. 

- Hmm. 

Un răspuns surprinzător de blând. El ripostă cu un: 

- Hmm? 

Pentru că el era sclipitor şi avea un discurs coerent. 

În realitate, îşi petrecuse o grămadă de timp fluturând 
tot felul de lucruri dezgustătoare (la propriu și la figurat) 
prin faţa femeilor din familia lui. De obicei, poveştile cu 
gingiile care sângerau şi dinţii care putrezeau meritau o 
reacție mai serioasă. 

- Tu ai avut scorbut? îl întrebă ea. 

Fl zâmbi, dezvelindu-şi dinţii. Le avusese pe toate, ceea 
ce nu era de colo. Era marinar. Hoinărise prin tot felul de 
taverne de pe la docuri. Nu puteai să faci asta fără să-ţi iei 
porţia de pumni în faţă de vreo câteva ori. 

Totuşi, Poppy nu păru impresionată de dantura lui 
perfectă. 

- Asta nu înseamnă că n-ai avut. Sunt sigură că nu 
rămâne toată lumea fără dinți. 

- Adevărat, răspunse el, dar zâmbetul meu este 
cuceritor, nu crezi? 

EI zâmbi din nou, mai larg, ca să îşi sublinieze spusele. 


- Căpitane James. 


- Cât pari de revoltată, o tachină el, dar, ca să-ţi răspund 
la întrebare, nu, nu am avut scorbut. Dar ar fi fost 
surprinzător să fi avut. N-am plecat niciodată într-o 
călătorie foarte lungă. 

- Scorbutul apare mai des în călătoriile lungi? 

- Da. În general, Infinity rămâne îndeosebi în apele 
europene, şi n-am prea avut cazuri. 

Ea se gândi o clipă. 

- Ce ar însemna o călătorie foarte lungă? 

- Ca să ajungi în India, ţi-ar trebui vreo patru luni bune. 
În unele părţi din America de Sud la fel. 

Poppy se cutremură. 

- Sună îngrozitor. 

- Sunt de acord. 

Andrew mulțumea cerurilor (sau, cel mai adesea, 
regelui) că nu i se ceruse niciodată să îndeplinească o 
misiune în afara Europei. Iubea marea, dar adora clipa în 
care păşea pe uscat. Şi, chiar dacă se minuna deseori de cât 
de mult din lume era reprezentată de apă, era pe deplin 
conștient că nu experimentase niciodată adevărata 
infinitate a oceanului. 

Era chiar ironic că vasul lui purta același nume. 

- Navele se opresc adesea pe parcurs, îi spuse el lui 
Poppy, dar nu întotdeauna. Am auzit recent de o călătorie 
în India care a durat douăzeci și trei de săptămâni. 

Ea rămase mută de uimire. 

- Fără nici o oprire? 

- Asta mi s-a spus. În orice caz, insist să am fructe în 
fiecare călătorie, chiar și pentru călătoriile scurte, cum a 
fost a noastră. 

- Fructe? 


- Se pare că ţin boala la distanţă. 


- De ce? 

- Habar n-am, recunoscu el. Sincer, nu sunt sigur că ştie 
cineva. Dar nu o să mă apuc să contrazic dovezile. 

- Fructe, murmură ea. Fascinant. Mă întreb cum și-au 
dat seama. 

— Tind să cred că prin simplă observaţie. 

Ea încuviință din cap absent, așa cum făcea când se 
pierdea în gânduri. 

Îi plăcea să o privească. Uneori, ar fi putut să jure că 
aproape o vedea cum gândea. 

Andrew nu se gândise niciodată prea mult la faptul că 
femeilor nu li se permitea să urmeze studii superioare, dar 
era mare păcat că Poppy Bridgerton nu se dusese la 
universitate. Curiozitatea ei nu avea limite. Punea întrebări 
despre tot şi toate, şi el era sigur că păstra bine toate 
răspunsurile pentru a le scoate din mânecă mai târziu. 

Sau pentru a le studia mai târziu. Adeseori, o surprindea 
doar cufundată în gânduri. Poppy era o parteneră de 
discuţie cu o minte foarte ascuţită, dar își petrecea mult 
timp gândindu-se la întrebări profunde. 

Sau credea el că erau întrebări profunde. Putea la fel de 
bine să-i plănuiască moartea. 

- De ce zâmbeşti? întrebă ea cu un aer bănuitor. 

- Pentru că nu am scorbut? glumi el. 

Ea îi înfipse un cot în coaste. Şi asta făcea des. 

- Dacă vrei să ştii, mă gândeam că păreai pierdută în 
gânduri, ceea ce m-a făcut să mă întreb la ce anume te 
gândeai. Şi am ajuns să mă întreb dacă nu cumva îmi 
plănuieşti moartea. 

- Oh, n-am mai făcut asta de câteva zile, spuse ea veselă. 

- Cu timpul, chiar devin mai simpatic. 


Ea pufni. 


- O să o iau ca pe un da, spuse el. Dar pot să întreb la ce 
te gândeai atât de profund? 

- La scorbut, spuse ea. 

- Încă? 

Ea ridică din umeri. 

- Am multe la care să mă gândesc. Ai vreo carte în care 
să se vorbească despre asta? Aş putea citi pe drumul de 
întoarcere. Ar fi mult mai interesant decât ingineria 
otomană. 

Personal, lui Andrew i se părea că ingineria otomană era 
fascinantă, dar era conștient că puţini îi împărtăşeau 
această pasiune atipică. 

- Nu cred, spuse el, dar acum, că ai menţionat asta, 
probabil ar trebui să cumpăr o carte despre medicină. 

Nu aveau doctor pe Infinity. Era un vas mult prea mic 
pentru asta. Un ghid al bolilor ar fi de ajutor data viitoare 
când s-ar îmbolnăvi cineva. 

- Poţi să cumperi cărți în engleză din Lisabona? întrebă 
ea. 

- Dacă ar fi posibil, mă îndoiesc că o să găsesc ceva atât 
de specific. 

Ea făcu un semn parcă pentru a spune „A meritat 
încercarea”, apoi se cufundă în tăcere, încruntarea ei 
gânditoare desenându-i două cute între sprâncene. 

lar se gândea. Sau încă se gândea. Andrew zâmbi. Dacă 
se apleca spre ea, oare putea să audă cum se mișcau rotiţele 
în mintea ei? 

- Mă întreb..., spuse ea încet. 

Fl aşteptă. Ea nu își termină gândul. 

— Te întrebi..., o îndemnă el în cele din urmă. 

Ea clipi, de parcă ar fi uitat că era posibil ca el să o 


asculte. 


- Cred că problema trebuie să fie una din două chestii: 
fie organismul are lipsă vreo substanță nutritivă - probabil 
ceva de care nu poţi face rost într-o călătorie lungă, dar 
care există în fructe —, fie boala se răspândește de la un om 
la altul, și există ceva în fructe care acționează ca un leac. 

- De fapt, îi spuse el, fructele par să acţioneze şi ca 
măsură de preventie, şi ca leac. 

- Serios? Ea păru aproape dezamăgită. Ce păcat! Adică 
fireşte, e bine că sunt şi una, și alta. Dar, din perspectiva 
cercetării, ar fi mult mai uşor să ne dăm seama de ce dacă 
ar fi doar una sau alta. 

- Nu neapărat. Dacă avem un caz în care organismul nu 
primeşte o anumită substanţă nutritivă care se află în fruct, 
s-ar explica de ce fructul este şi măsură de prevenţie, şi 
leac. 

- Desigur! 'Toată faţa ei se lumină. Eşti genial! 

- Vai, te-am convins, în sfârşit. 

Ea nici măcar nu observă gluma lui. 

- Totuşi, mă întreb ce este în fruct. Și este valabil doar 
pentru fructe? Dar pentru legume? Un suc de fructe ar 
rezolva problema? 

- Tind să cred că da. Pe unele nave se pun lămâi în grog. 

Detaliul acesta păru să o intereseze. 

- Capătă un gust mai bun? 

- Nu chiar. 

El chicoti, şi o luară din nou la pas. Se vedeau în față 
mai multe birje, şi el îi spuse că voia să închirieze una. 

- Nu putem să mergem pe jos? îl întrebă Poppy. Este o 
zi atât de frumoasă, și sunt atât de fericită că am ieşit la aer. 

- Nu e prea departe ca să mergem pe jos, recunoscu el, 
dar unele zone de pe drum sunt cam dubioase. 


Ochii ei se îngustară în timp ce se gândi la spusele lui. 


- Cam dubioase sau — ea făcu o mică pauză - dubioase? 

- Există vreo diferență? 

- Cam da. 

Nu te dezamăgea niciodată când venea vorba despre 
despicat firul în patru. 

- Foarte bine, încuviinţă el, sunt doar cam dubioase. 

El se gândise să câştige timp prin închirierea unei 
trăsuri, dar Poppy avea dreptate. Era o zi mult prea 
frumoasă ca să te închizi într-o trăsură prăfuită, chiar dacă 
numai pentru zece minute. 

O luară spre Baixa, explicându-i că aceasta era zona 
centrală pentru portughezi. Nu erau prea multe lucruri 
interesante pe drum, dar Poppy se dovedi fascinată de tot. 

- Billy mi-a zis să încerc mâncarea, spuse ea. Mai ales 
dulciurile. Zicea despre un fel de gogoşi care îi plac în mod 
deosebit. 

- Malasadas, confirmă Andrew. Sunt divine. 

- Divine? îl tachină ea. Nu m-aș fi gândit că ești genul 
care să vorbească despre mâncare în termeni atât de 
spirituali. 

- De fapt, malasadas se fac înainte de Paște, deşi nu ştiu 
exact de ce. Probabil e ceva legat de postul catolic. Dar ar 
trebui să găsim și în perioada asta. 

Bineînţeles, la colțul următor, văzură un om care stătea 
în fața unui vas cu ulei încins şi avea un castron mare cu 
aluat pe masa din spatele lui. 

- Te așteaptă malasadas, spuse Andrew, schițând cu 
braţul un arc orizontal plin de eleganță. 

Murind de nerăbdare, Poppy se apropie de vânzător, 
care se apucă imediat să o îmbie într-o portugheză vorbită 


la repezeală. 


- Nu, nu, îmi pare rău! spuse Poppy neputincioasă. Nu 
vorbesc... 

Se întoarse spre Andrew cu ochi mari care îi spuneau: 
„Ajută-mă!“ 

EI se apropie. 

- Dois malasadas, por favor! 

- Só dois? 

Vânzătorul păru scandalizat. Îşi duse teatral o mână în 
dreptul inimii și îşi reluă cuvântarea, de data aceasta, 
arătând cu degetele mărimea malasadas. 

- Ce zice? întrebă Poppy. 

- Vorbeşte prea repede pentru mine, recunoscu 
Andrew, dar sunt sigur că încearcă să ne convingă că 
malasadas sunt prea mici ca să mâncăm doar câte una. 

- Pequeno, spuse bărbatul cu toată seriozitatea. Muito 
pequeno. 

- Quatro, spuse Andrew ridicând patru degete. 

Bărbatul scoase un oftat dramatic și ridică șase degete. 

— Seis. 

- Eu pot să mănânc trei, ciripi Poppy. Probabil aş putea 
mânca şi şase. 

Andrew îi aruncă o privire. 

- Nici nu știi cât de mari sunt. 

- Tot aş putea să mănânc şase. 

EI îşi ridică mâinile în semn că se dădea bătut. 

- Seis, îi spuse el vânzătorului ambulant. Se întoarse 
spre Poppy. Le vrei pe ale tale date prin zahăr? 

Ea se trase brusc înapoi, evident uluită de o asemenea 
întrebare. 

— Desigur. 

- Îmi pare rău, spuse el, fără să se mai obosească să-și 


ascundă amuzamentul. A fost o întrebare stupidă. 


- Într-adevăr. 

Era greu să nu râzi, dar Andrew reuși să-și stăpânească 
veselia și doar să schiţeze un zâmbet, uitându-se cum 
Poppy îl urmări pe portughez înșfăcând bucăţi de aluat din 
castron, apoi rulându-le cu măiestrie în sfere de 
dimensiuni identice. Una câte una — dar foarte repede —, le 
azvârli în ulei, făcându-le semn lui Andrew şi lui Poppy să 
se dea în spate, ca să nu-i stropească. 

- Aluatul este foarte galben, zise Poppy, ridicându-se pe 
vârfuri în timp ce aruncă o privire în castron. Probabil a 
folosit foarte multe ouă. 

Andrew ridică din umeri. Habar nu avea ce-ţi trebuia ca 
să faci malasadas. Ştia doar că îi plăcea să le mănânce. 

- Ştii cum să spui ou în portugheză? 

- Mă tem că nu. 

- Am crezut că ai nevoie să înţelegi limba ca să-ţi faci 
treburile pe aici. 

De data asta lui nu i se mai păru că ea încerca să smulgă 
informaţii despre munca lui. 

- De fapt, nu am nevoie să ştiu prea multe, spuse el. Şi 
ajung să discut rareori despre ouă. 

- Miroase atât de bine, spuse Poppy cu un oftat aproape 
senzual. De cât timp e nevoie ca să se facă? 

- Nu cred că mai durează mult, spuse Andrew, 
încercând să ignore fiorul învăpăiat pe care oftatul ei îl 
aprinsese înăuntrul lui. 

- Ooooooh... abia aştept. 

Aproape că se apucă să ţopăie de entuziasm, legănându- 
se pe picioare, ridicându-se pe vârfuri, apoi coborând pe 
călcâie. 


- Ai zice că n-ai fost hrănită pe Infinity. 


- Nu te hrăneşti cu astea. Poppy își arcui gâtul ca să se 
uite în vasul cu ulei. Cred că sunt aproape gata. 

Vânzătorul ambulant apucă o pereche lungă de cleşti şi 
scoase prima malasada. Strălucea într-un maroniu-auriu 
când omul o ridică şi îl întrebă pe Andrew: 

- Açúcar? 

Poppy s-ar fi dezlănțuit într-o răzmeriță de toată 
frumusețea dacă i-ar fi refuzat zahărul, aşa că Andrew 
spuse: 

— Sim, por favor. 

Vânzătorul trecu malasada printr-un castron cu zahăr 
aromat, apoi repetă aceleași mişcări până scoase toate cele 
şase gogoși din ulei. Folosind cleştele, le rostogoli prin 
vasul cu zahăr până le acoperi cu un strat zdravăn de 
pulbere dulce. 

Când Andrew băgă mâna în buzunar după câteva 
monede, aruncă o privire spre Poppy, care aproape 
tremura de nerăbdare. Își ținea mâinile strânse la piept, 
frământându-şi degetele, de parcă s-ar fi străduit din 
răsputeri să nu întindă mâna ca să înşface deliciile. 

- Haide, spuse el, incapabil să-şi înăbușe amuzamentul 
din voce. Servește-te! 

- Nu o să frigă? 

- Nu poţi să afli decât într-un fel. 

Cu un zâmbet şovăielnic, ea se întinse și apucă una 
dintre malasadas din castron. O duse la buze și, cu grijă, 
muşcă o bucăţică. 

- Nu e prea fierbinte, îl anunţă ea, apoi luă o gură 
zdravănă. Oh, icni ea. 

— Îţi place? 

- Oh! 


- Înţeleg că da. 


- Ohhhhh! 

Andrew simţi brusc nevoia de a-și aranja lavaliera. Şi 
poate pantalonii. Dumnezeule, fusese cu femei care 
atinseseră punctul culminant cu mai puţină pasiune. 

- Bine! spuse el un pic prea jovial. Trebuie să plecăm! 

Îi întinse vânzătorului ambulant ceva mai multe 
monede decât ar fi trebuit, apoi luă restul de malasadas din 
zahăr şi o împinse uşor pe Poppy spre oraş. 

- Nu vrem să întârziem, spuse el. 

- La ce? 

Îi întinse cele două malasadas ale ei. 

- Am spus că o să-ți arăt tot ce se poate, nu-i aşa? Dacă 
vreau să mă ţin de promisiune, trebuie să ne mișcăm. 

Ea ridică din umeri și zâmbi bucuroasă, apoi mai mâncă 
O gogoaşă. 

- N-aş putea locui niciodată aici, spuse ea, uitându-se la 
ultimul gogoloi de aluat aproape cu melancolie. Aş mânca 
paisprezece gogoși din astea în fiecare zi şi m-aş face cât 
casa. 

- Paisprezece? 

- Sau mai multe. Ea își linse zahărul de pe degete. 
Probabil mai multe. 

Buzele lui Andrew se întredeschiseră în timp ce el 
urmări cum limba ei trece peste firele de zahăr. Era 
fascinat, aproape paralizat de dorinţa de a-i şterge chiar el 
cu un sărut zahărul de pe buze. Nu trebuia să se miște din 
loc, nici măcar un centimetru, altfel ar fi... 

Nu știa ce ar fi făcut. Ceva ce nu trebuia. Nu aici. Nu cu 
ea. 

Dar era atât de frumoasă aici, afară, la lumina soarelui. 

Nu, nu frumoasă. Strălucitoare. Ceea ce îl impresiona în 


asemenea măsură venea din interiorul ei. Era atât de 


fericită, atât de plină de bucurie şi de încântare, încât mai 
că părea să strălucească, atrăgându-i pe toți spre orbita ei. 

Era imposibil să fii lângă ea şi să nu simţi aceeași 
bucurie. 

- La ce te uiţi? îl întrebă ea, încă zâmbind. 

- Ai firimituri pe faţă, minţi el. 

Dar el își dădu repede seama de cât fusese de inspirat, 
pentru că ea își duse imediat mâna la față şi spuse: 

- Unde? Aici? 

- Ei, nu, pe... ah... 

El făcu o mișcare vagă, care nu o lămuri în nici un fel. 

- Aici? întrebă ea nesigură, atingând un loc lângă 
ureche. 

- Da, spuse el, poate cu ceva mai mult entuziasm decât 
ar fi trebuit. 

Dar nu minţi de data asta. Din dorința de a găsi 
firimiturile inexistente chiar își împrăștiase vreo câteva pe 
piele. 

Poppy şi le şterse. 

- E mai bine? 

„Nu.“ 

- Da, spuse el. 

Nu era sigur că se putea simţi mai bine dacă nu o trăgea 
după un colţ şi nu o săruta. 

Ceea ce nu avea să se întâmple. 


Sau asta își tot spunea în sinea lui. 


Capitolul 16 


Poppy se simţea în al nouălea cer. 

Sau poate doar în Lisabona. 

Ducă-se, decise ea. Al nouălea cer nu avea decât să 
revină, în ziua următoare, la ceea ce era cu adevărat, cu 
îngerași plutind pe norișori şi toate cele. Dar, azi, era 
Lisabona, Portugalia, și nimeni nu o putea convinge de 
contrariul. 

Încă nu-i venea să creadă că Andrew James se 
răzgândise și o lăsase să coboare cu el pe uscat. Aproape că 
era de ajuns pentru a o face să-şi regândească jurământul 
împotriva recunoştinței. 

Aproape. 

Sau... 

Aruncă o privire în jur, spre cerul albastru, superbul 
castel ruinat de pe deal şi fărâmele de zahăr şi de 
scorţişoară care îi rămăseseră sub unghii. 

Poate că avea să revină asupra jurământului doar pentru 
o zi. 

Azi — atât timp cât raiul se transformase într-un oraş din 
Portugalia -, Poppy  Bridgerton avea să îi fie 
recunoscătoare căpitanului James pentru că o adusese aici. 

De mâine avea tot timpul să încerce să nu se gândească 
la ceea ce era posibil să o aştepte acasă. 

Apropo... Nu ştia cât timp își propusese el să rămână la 


Lisabona. 


- Mâine plecăm? îl întrebă ea. Ţi-ai terminat treburile? 

- Da. În mod normal, am rămâne la Lisabona câteva 
zile, dar, dată fiind situaţia noastră... Căpitanul își însoţi 
cuvintele cu un semn ironic din cap în direcţia ei. Cred că 
cel mai bine este să ne întoarcem cât de curând, nu? 

- Bineînţeles, spuse Poppy, şi vorbea foarte serios. 

Cu fiecare zi în care lipsea, şansele ca Elizabeth să 
anunţe dispariţia ei erau tot mai mari. Tot mai mari ca 
Poppy să-şi petreacă restul vieţii trăind sub auspiciile unui 
scandal. 

Dar nu avu cum să nu se gândească la cât de mult i-ar fi 
plăcut să mai rămână o zi la Lisabona. Se distra de 
minune, şi nu credea că se simţea aşa doar pentru că 
scăpase, în sfârşit, dintre cei patru pereți ai cabinei. 

Era mult mai mult decât atât. În timp ce se plimbă pe 
străzile forfotind de viaţă ale capitalei portugheze, își dădu 
seama că nu era doar prima dată când vizita o ţară străină, 
dar şi prima dată când călătorea într-un loc atât de 
nefamiliar. 

Nu era deloc același lucru. 

Poppy fusese în mai multe locuri din Anglia, dar, chiar 
dacă vizitase oraşe noi, nu le simţise niciodată nefamiliare. 
Urechile ei auziseră vorbindu-se aceeaşi limbă pe care o 
vorbea şi ea dintotdeauna, ochii ei văzuseră magazine și 
biserici pe care le găsea și în satul natal. Tot ce era nou 
pentru ea rămânea totuși ușor de înţeles. 

Dar astăzi era ca și cum cineva ar fi luat-o din lumea ei 
şi ar fi răsucit-o ca pe platoul rotativ de pe o masă, dându-i 
drumul într-un loc în care nimic nu era cum ştia ea. 

Nu putea să citească indicatoarele — ei bine, le putea citi, 
fireşte, portugheza folosea în mare parte acelaşi alfabet ca 


engleza —, dar rareori intuia ce însemnau. 


Era ciudat - și palpitant - să asculte discuţii în altă 
limbă, să constate că sute de oameni purtau conversații 
obișnuite şi ea habar nu avea ce spuneau. Se gândi la toate 
momentele în care auzise discuţiile diferiților trecători în 
timp ce ea şi mătuşa se plimbau prin Londra (singurul loc 
în care fusese ea vreodată şi care era mai aglomerat decât 
Lisabona). Nu îşi dorise să tragă cu urechea, dar era 
imposibil să nu prinzi câteva cuvinte pe ici, pe colo: două 
femei discutând despre preţul lânii, un copil care voia ceva 
dulce. 

Fireşte, o lua pe ghicite, ghidându-se după expresiile 
feţei şi după tonul vocii. Un bărbat şi o femeie se certau 
peste drum - nimic prea serios, dar, în mintea lui Poppy, 
erau soţ şi soţie, iar femeia era supărată pe soțul ei pentru 
că venise acasă târziu cu o seară înainte. 

După expresia stânjenită a bărbatului, Poppy nu credea 
să aibă vreo scuză bună. 

În față, două domnișoare vorbeau cu mare entuziasm în 
ușa atelierului foarte elegant al unei modiste. Era evident 
că proveneau din familii înstărite. În dreapta lor stătea o 
doamnă mai în vârstă, cu o expresie teribil de plictisită pe 
chip - sigur era una dintre însoțitoarele lor. 

La început, Poppy crezu că doamnele discutau poate 
despre pălăriile pe care tocmai le cumpăraseră, dar îşi 
regândi teoria cât de curând. Ochii le scânteiau de 
încântare. Fata cea blondă, în special, ai fi zis că mai avea 
puţin şi exploda de bucurie. 

Era îndrăgostită. Poppy era sigură. Vorbeau despre un 
domn, hotărî ea, şi dacă domnul avea să o ceară de soţie. 

După chicotele încântate, Poppy îşi închipui că da. 

Oamenii și limba nu erau singurele lucruri străine. 


Orașul era plin de o vioiciune pe care nu ai fi întâlnit-o 


niciodată la Londra. Poate determinată de limpezimea 
cristalină a cerului sau de acoperișurile de un roșu 
strălucitor ale clădirilor. 

Sau poate de cele patru malasadas pe care le mâncase cu 
doar o oră mai devreme. 

Poppy era fascinată. 

Căpitanul James se dovedea a fi un ghid fermecător şi 
bine pregătit. Nu se plânse când ea se opri să se uite la 
fiecare vitrină sau când insistă să intre într-o biserică 
pentru a admira fiecare vitraliu. De fapt, păru chiar să se 
bucure de încântarea ei. 

- Oh, uită-te la astea! spuse ea probabil pentru a zecea 
oară în ultimele cinci minute. 

La fiecare magazin sau tarabă unde găsise ceva demn de 
arătat. 

De data aceasta, era vorba despre o bucată fină dintr-un 
in pal, cu o broderie minunată de-a lungul tivului. O 
puteai folosi pentru o rochie, se gândi Poppy, cu tăieturile 
elaborate de la tiv, sau poate pentru o față de masă, deși i- 
ar fi fost groază să nu cumva să verse cineva vin pe ea. Nu 
mai văzuse niciodată o asemenea broderie, și ea chiar își 
petrecuse mult timp prin cele mai elegante magazine din 
Londra. 

- Ar trebui să o cumperi, spuse căpitanul. 

Ea îi aruncă o privire nesigură. 

- Nu am bani, şi, în plus, cum Dumnezeu să explic de 
unde o am când o să mă întorc acasă? 

El ridică din umeri. 

- Ai putea spune că ai luat-o din Cornwall. 

- Cornwall? De unde îi venise ideea asta? Ba mai mult... 


Măcar se fac astfel de lucruri în Cornwall? 


- Habar n-am. Dar tocmai asta este frumuseţea poveştii. 
Mă îndoiesc sincer că ştie cineva. 

Poppy clătină din cap. 

- Nu pot spune că am fost în Cornwall pentru două 
săptămâni. Este aproape la fel de puţin probabil ca 
Portugalia. 

- Aproape? repetă el, fără să pară că o ia peste picior. 

- Ar fi la fel de greu de explicat, spuse ea. 

El nu părea convins. 

- Habar n-ai ce mă așteaptă în Anglia, îi spuse ea. 

Sincer, era puţin tulburată de lejeritatea pe care o afișa. 

- Nici tu nu ştii ce te așteaptă, ripostă el. 

Şi, chiar dacă avea dreptate, iar cuvintele lui nu erau 
spuse cu răutate, i se păru că afirmaţia ascundea o lipsă de 
înţelegere a situaţiei în care se afla. 

Nu, nu era asta. El îi înțelegea perfect situația. Ceea ce 
nu pricepea el era cât de greu îi era lui Poppy să-și aştepte 
orbește soarta. 

Poate că el era genul de om care aștepta să aibă toate 
informaţiile înainte de a-şi face planuri, dar ea, nu. Dacă 
însemna să vină cu o duzină de idei pentru fiecare plan pe 
care îl avea, fie. 

Cu alte cuvinte: 

Se gândise la posibilitatea (minunată) ca Elizabeth să nu 
fi spus nimănui că Poppy dispăruse. 

Se gândise la posibilitatea ca Elizabeth să fi spus familiei 
lui Poppy, dar nimănui altcuiva. 

Dar dacă soţul lui Elizabeth revenise acasă devreme? 

Dacă slujitoarea lui Elizabeth îi promisese lui Elizabeth 
că avea să tacă, dar apoi îi spusese ceva surorii ei? 

Dacă slujitoarea nu avea o soră? Dacă era singură pe 


lume şi nu o avea decât pe cea mai bună prietenă din 


copilărie, cu care coresponda des şi care se întâmpla să 
locuiască la Londra şi să lucreze pentru ducesa de 
Wyndham? 

Poppy o întâlnise pe ducesă o singură dată și nu credea 
că marea doamnă o plăcuse prea mult. Sigur nu atât de 
mult încât să păstreze sub tăcere asemenea veşti. 

Dar dacă ducesa de Wyndham avea la jocurile de noroc 
datorii pe care nu voia să le afle soțul ei? Poppy nu auzise 
niciodată zvonuri în acest sens, dar era cu putință. Şi, dacă 
ducesa avea datorii la jocurile de noroc, se putea gândi la 
şantaj ca să facă rost de bani. 

Acestea erau întrebările care - ei bine, nu, nu o ţineau 
pe Poppy trează noaptea. De fapt, ea dormea foarte bine. 
Oceanul părea să o legene precum un leagăn. Dar se 
gândea la aceste întrebări cât era ziua de lungă. Rămânea 
cu privirea pierdută spre ocean și se gândea, se gândea, se 
gândea. 

Dar ea nu voia să se certe, nu astăzi, așa că făcu tot 
posibilul să nu pară bătăioasă când spuse: 

- Este adevărat că nu ştiu ce mă aşteaptă. Se poate ca 
fiecare lucru care putea să meargă bine chiar să fi mers 
bine. Şi nu ar fi un lucru minunat? Dar asta nu m-a 
împiedicat să nu mă gândesc la fiecare scenariu posibil, 
apoi să încerc să elaborez un plan ca să fac față fiecărei 
situaţii. 

E] se uită la ea cu o privire sinceră și pătrunzătoare. 

- Spune-mi, spuse el. 

Ea clipi. 

- Poftim? 

- Spune-mi unul dintre planurile tale. 

- Acum? 


El ridică din umeri, de parcă ar fi spus: „De ce nu?“ 


Buzele ei se întredeschiseră de surprindere în timp ce ea 
aruncă o privire prin magazin. Părea un loc nepotrivit 
pentru o discuţie atât de delicată. 

- Nimeni nu ne poate înțelege, spuse el. Şi, chiar dacă ar 
putea, nu cunoşti pe nimeni aici. 

- Mai târziu, spuse ea. 

Era bucuroasă că o întrebase, dar cu siguranță nu era 
pregătită să discute despre viitorul ei în mijlocul unui 
magazin de ţesături din Portugalia. Era aproape amuzată 
că el îi sugerase asta. Era ceva atât de tipic pentru un 
bărbat. 

- La cină, spuse el. O să-ţi reamintesc. 

Ea încuviință din cap. 

- Luăm cina pe navă? 

- Nu ţi-aş face niciodată asta, spuse el pe un ton jucăuș. 
Aceasta este ziua ta în Lisabona. O să ne ducem într-o 
tavernă care îmi place mie. Cred că o să-ţi placă. Acum — 
făcu un semn spre bucata de material —, să-ți cumpăr asta? 

În mod normal, Poppy nu s-ar fi gândit să accepte un 
astfel de cadou de la un gentleman. Dar, chiar dacă acestea 
nu erau împrejurări normale, tot ar fi trebuit să refuze. 

- Nu pot, spuse ea cu părere de rău. Dar o să încerc să- 
mi amintesc detaliile. Aș putea să învăţ tipul ăsta de 
cusătură. 

- Brodezi? 

El păru surprins. Ea nu ştia de ce. Majoritatea femeilor 
învățau să facă diferite feluri de broderii. 

- Nu atât de bine, îi spuse ea, trecându-și ușor degetele 
peste desfășurarea elegantă a cusăturilor. Dar îmi place. 
Mă linişteşte. Îmi limpezeşte mintea. 


Acum, păru surprins de-a binelea. 


- Iartă-mă dacă mi-e greu să cred că ai vreodată mintea 
limpede. 

Ce afirmaţie ciudată! Dacă ar fi spus-o pe orice alt ton, 
Poppy ar fi putut să o ia ca pe o insultă. 

- Ce vrei să spui cu asta? 

- Tu te gândești mereu. 

- Nu asta înseamnă să fii om? 

- Tu eşti diferită, spuse el, şi, în mod ciudat, lui Poppy îi 
plăcu să ştie că o vedea așa. 

- Tu ai ceva de genul? întrebă ea. Ceva ce poţi face cu 
mâinile ca să-ţi linişteşti mintea? 

Fl o studie cu o privire de o intensitate stranie, iar ea nu 
era sigură dacă înţelesese ce voise să spună. 

- Un lucru pe care îl poţi face şi în acelaşi timp să porți 
o conversaţie, dacă este nevoie, dar care... te calmează. Ea 
ridică din umeri neputincioasă. Nu ştiu cum altfel să-ți 
explic. 

- Nu, înţeleg, spuse el. 

Șovăi o clipă - sau poate doar își alegea cuvintele cu 
mare grijă. Dar apoi se întinse și atinse broderia pe care 
tocmai o admirase ea. 

- Îmi place să construiesc castele din cărţi de joc, spuse 
el. 

Pentru o clipă, ea rămase fără cuvinte. 

- Poftim? 

- N-ai făcut niciodată un castel din cărți de joc? 
Folosești cărţile de joc obișnuite şi le aşezi pe primele două 
în formă de T. EI îi arătă cu mâinile, de parcă ar fi ţinut 
cărți reale. Apoi o aduci pe a treia şi faci un H. N-ai cum 
altfel să începi. Fi bine, presupun că ai putea încerca să 
construieşti în triunghiuri, dar asta este foarte avansat. Nu 


recomand. 


Poppy se uită lung la el. Nu ar fi crezut că putea să ia aşa 
ceva în serios. 

Nu credea că exista om care să ia aşa ceva în serios. Dar 
i se părea nespus de fermecător că el o făcea. 

- După ce ai făcut baza, continuă el, poţi să construieşti 
după pofta inimii. El se opri. Sau până când vine unul 
dintre fraţi şi distruge toată structura. 

Poppy chicoti. Îşi putea imagina o scenă asemănătoare 
la ea acasă. 

- Nu cred că am făcut vreodată asta, spuse ea. Nici 
măcar nu mi-a trecut prin cap că se poate construi ceva cu 
cărți de joc. 

- Îţi trebuie mai multe pachete, spuse el cu un aer de 
specialist în domeniu. Dacă vrei să faci lucrurile 
interesante. 

- Din păcate, viața mea nu a fost decât interesantă în 
ultima vreme. 

Fl izbucni în râs. 

- Poate găsesc un pachet sau două aici în Lisabona şi îţi 
arăt mâine. 

- Pe vas? 

- Da, corect. Timid, el strânse din buze. Nu o să meargă. 

leşiră din magazin și reveniră pe străzile pline de viaţă 
din Baixa. Chiar era o zonă minunată, dar lui Poppy îi veni 
ceva în gând și se întoarse spre căpitan pentru a-l întreba: 

- De ce partea asta de oraș pare atât de nouă? 

- Ah! EI se opri din mers și se întoarse spre ea aproape 
cu aerul unui profesor. A fost un cutremur acum vreo 
treizeci de ani. Devastator. Mare parte din orașul vechi a 
fost distrusă. 

Poppy aruncă imediat o privire în jur, ca şi cum ar fi 


putut vedea semne ale cutremurului la treizeci de ani după 


ce se întâmplase. 

— Această zonă a fost complet reconstruită, spuse 
căpitanul. 

- Cât de măreţe sunt toate străzile! murmură Poppy, 
alunecând cu privirea spre malul apei. Atât de drepte! 

Nu era sigură că exista o stradă atât de dreaptă și de 
lungă în toată Anglia. 

- Noul oraș a fost construit ca o rețea. El desenă un arc 
amplu cu braţul. Vezi câtă lumină oferă. S-a îmbunătăţit şi 
calitatea aerului, pentru că nu mai rămâne blocat. 

Poppy nu observase înainte, dar o briză minunată şi 
proaspătă îi gâdila pielea. Încercă să-și amintească dacă 
simțise vreodată asta la Londra. Nu reuși. 

- Este remarcabil, spuse ea, întinzând gâtul ca să 
privească de-a lungul străzii. 

Era ceva de-a dreptul armonios în înlănțuirea de clădiri. 
Fiecare era aproape la fel cu anterioara, având patru sau 
cinci etaje, cu intrări arcuite. Ferestrele erau uniforme, de 
aceeași dimensiune la fiecare etaj al fiecărei clădiri şi toate 
dispuse la aceeași distanță unele de altele. 

Ar fi trebuit să creeze o monotonie plictisitoare, dar nu 
era aşa. Deloc. Fiecare clădire avea propria individualitate, 
cu mici diferențe care confereau străzii un aer de bucurie. 
Unele clădiri erau pictate, altele, nu. Una era acoperită cu 
țiglă. Majoritatea aveau balcoane la primul etaj, deasupra 
magazinelor, dar vreo câteva aveau fațade plate și alte 
câteva erau amenajate cu balcoane la fiecare fereastră până 
sus. Şi nu aveau toate aceeaşi lățime. Clădirile mai mari 
aveau şase sau opt ferestre, dar multe altele aveau doar trei. 

Și totuşi, cu toate aceste diferenţe, se potriveau perfect. 
De parcă nu ar fi putut să fie construite altundeva. 


- Este frumos. Atât de modern! 


Se uită la căpitanul James. O privea cu o intensitate 
curioasă, de parcă îl interesa cu adevărat ce părere avea ea 
despre arhitectură. Ceea ce era absurd. Pentru că de ce să îl 
intereseze? Aceasta nu era casa lui. El nu avea nimic de-a 
face cu arhitectura. 

Şi totuşi, cu ochii aţintiţi spre ea, atât de strălucitor de 
albaştri şi de iscoditori, i se păru aproape imperativ să-şi 
împărtăşească gândurile. 

- Ce mi se pare cel mai interesant, spuse ea, revenind cu 
privirea spre stradă pentru o clipă, este că nu există nici un 
singur element care să fie neobişnuit. Ferestrele, arcadele... 
sunt în stil neoclasic, nu-i aşa? 

Fl încuviinţă din cap, iar ea continuă: 

- Dar când pui totul laolaltă în acest fel, se creează ceva 
cu totul nou. Nu cred că am mai văzut așa ceva în viața 
mea. 

- Sunt de acord, spuse el. Este cu adevărat original. 
Încerc să trec prin zona asta de fiecare dată când sunt în 
Lisabona. Nu reuşesc mereu. Uneori, nu trec niciodată mai 
departe de port. Şi oraşul vechi are farmecul lui. Dar aici... 
El își flutură din nou braţul în aer, de parcă ar fi expus 
însăși ideea de modernitate. Acesta este viitorul. 

Dintr-odată, Poppy nu-și putea închipui de ce alesese să 
se facă marinar. Nu fusese niciodată atât de însuflețit când 
îi vorbise despre mare. Nu păruse nefericit şi, de fapt, 
bănuia că erau multe aspecte din viața de căpitan de vas 
care îi plăceau la nebunie. Dar asta — aceste clădiri, această 
arhitectură — asta era adevărata lui pasiune. 

Se întrebă dacă el își dădea seama de acest lucru. 

- Dar acesta nu este cel mai remarcabil lucru, spuse el 


brusc. Uite, aici! 


El o apucă de mână şi o trase de-a lungul trotuarului, şi, 
când se întoarse ca să se uite la ea, Poppy observă că ochii 
îi erau luminaţi de entuziasm. Nu înţelegea ce detaliu nou 
îi aprindea lumina aceea în privire, dar el o conduse 
înăuntrul uneia dintre noile clădiri elegante. 

- Uite! spuse el. Nu este uimitor? 

- Nu sunt sigură că înţeleg despre ce vorbeşti, zise ea 
prudentă. 

Se aflau într-un fel de clădire guvernamentală, elegantă 
şi nouă, dar cu nimic excepțională. 

- Nu, nu poți să vezi, spuse el, chiar dacă făcu semn 
spre... 

Un perete? 

O uşă? 

- Tocmai mi-ai spus să mă uit, îi aminti ea. 

Fl zâmbi larg. 

- Scuze! Ceea ce se află în interiorul pereţilor este 
revoluţionar. Fiecare este construit peste o cușcă 
pombalină. 

Ea clipi. 

- O pomba-ce? 

- O cuşcă pombalină. Este... ei bine, nu contează cum se 
numeşte. Este un tip complet nou de construcţie care face 
clădirile mai sigure în caz de cutremur. Începi cu o cușcă 
din lemn... 

— O cușcă? 

- Nu ca într-o închisoare, spuse el, chicotind la reacția 
ei. Gândește-te la ea mai mult ca la un cadru. O rețea 
tridimensională, dacă vrei. Este încorporată în pereţi şi 
apoi se acoperă cu alt material. Astfel, când pământul se 
cutremură, structura ajută la distribuirea forței. 


- Forța? 


- Cutremurului. Dacă o poţi extinde - el făcu o mișcare 
cu mâinile, ca un fel de Moise care desparte Marea Roşie —, 
este mai puţin probabil să se producă pagube majore. 

- Presupun că are sens. 

Ea se încruntă, încercând să-și imagineze conceptul în 
mintea ei. 

Dar era clar... căpitanul voia să se asigure că înţelesese. 

- Gândeşte-te aşa! Dacă eu te trag de păr... 

Ea se trase în spate cu o săritură. 

- Poftim? 

- Nu, urmăreşte-mă, promit că e o lecţie de fizică aici, şi 
nu te-ai plâns de curând că duci lipsă de cunoștințe în 
domeniu? 

Ea își dădu ochii peste cap. Cum să fi uitat el așa ceva? 

- Prea bine. Continuă! 

- Bine. Totul ţine de distribuirea forței. Dacă te trag 
doar de o şuviță mică de păr, o să te doară destul de rău. 

EI întinse mâna și prinse o șuviță între degete. Nici nu 
era greu, la cât de puţin se pricepea ea să îşi prindă părul. 

- Stai, chiar ai de gând să mă tragi de păr? 

- Nu mai tare decât au făcut-o probabil frații tăi. 

Ea se gândi la copilărie. 

- Asta nu mă linişteşte. 

Faţa căpitanului se apropie puţin de a ei. 

- Nu o să-ţi fac nimic, Poppy. Îţi promit! 

Ea înghiţi în sec, şi nu era sigură dacă era de la privirea 
serioasă din ochii lui sau de la faptul că era prima dată 
când îi folosea numele, dar îl crezu. 

- Continua! 

EI o trase ușor, nu încât ea să simtă durere, ci atât cât să 


ştie că ar fi durut dacă el ar fi tras mai tare. 


- Acum, spuse el, imaginează-ţi că te apuc de mai multe 
şuviţe deodată. 

Mâna lui se curbă în aer, arătându-i cât păr trebuia să-şi 
imagineze. 

- Oh, nul 

Coafura ei nu ar fi rezistat niciodată la aşa ceva. 

- Nu o fac, nu te teme, spuse el, dând dovadă de 
sensibilitate pentru prima oară în acea după-amiază. Dar 
imaginează-ţi că o fac. Nu ar durea. 

Avea dreptate. Nu ar durea. 

- Pentru ca forța ar fi distribuită pe o zonă mai mare a 
scalpului. Prin urmare, de fiecare fir se trage mai puţin. Și, 
astfel, doare mai puţin. 

- Deci ce vrei să-mi spui este că, dacă ai vrea să provoci 
aceeași durere, ar trebui să tragi mult mai tare dacă ai avea 
o cantitate mai mare de păr în mână. 

- Exact! Bravo! 

Era ridicol să se simtă atât de încântată de complimentul 
lui, mai ales că șuviţa ei plutea acum în voie. 

- Acum, continuă el, indiferent la încercările ei de a-şi 
fixa părul la loc, nu poţi să ridici orice cadru de lemn și să 
te aștepți să funcţioneze. Scuze, presupun că orice este mai 
bine decât nimic, dar, dacă aplici legile fizicii, poţi crea o 
structură incredibil de puternică. 

Poppy doar îl privi lung în timp ce el începu să 
povestească despre crucile, bretelele și grinzile de la St. 
Andrew şi despre cineva pe nume Fibonacci care era 
probabil mort, dar căpitanul era atât de prins în explicația 
lui, încât pe Poppy nu o lăsă inima să-l întrerupă şi să 
întrebe. 

În timp ce îl privea — și adevărul era că mai mult privea 


decât asculta, căci el o pierduse când se apucase să 


vorbească despre proporţia de aur din geometrie -, Poppy 


A s 


îşi dădu seama că devenise alt om, chiar în fața ei. I se 
schimbase înfăţişarea. Până acum, îi văzuse pe căpitanul 
din el, impunându-se cu deplină încredere şi autoritate, şi 
pe craiul din el, cu trupul lui zvelt şi cu mişcări leneșe. 

Dar acum braţele i se mișcau prin aer de parcă ar fi 
desenat imagini şi planuri și aproape părea să ţopăie pe loc 
în timp ce își desfășura pânza invizibilă şi desena ecuaţii în 
aer. Poppy nu avea nici cea mai mică idee despre ce 
vorbea. Sincer, nu înţelegea nimic. 

Dar era minunat să-l priveşti. 

El nu mai era căpitanul şi nu mai era nici craiul. 

Era doar Andrew. Acesta era numele lui de botez, nu? Îi 
spusese asta în prima zi. „Căpitanul Andrew James, la 
dispoziţia ta“, îi spusese el — sau ceva de genul. Și ea nu se 
mai gândise la asta de atunci, nu se mai gândise la el decât 
ca la căpitanul James sau „căpitanul“. 

- Înţelegi? întrebă el, iar ea își dădu seama că era 
important pentru el ca ea să înţeleagă. 

- Eu... nu, recunoscu ea, dar n-am imaginaţia care să-mi 
permită să-mi închipui astfel de lucruri. Dacă le-aș vedea 
pe hârtie, cred că aş înțelege. 

- Fireşte, spuse el, părând aproape posac. 

- Cred că este foarte interesant, spuse ea pe nerăsuflate. 
Revoluționar, chiar. Ai spus că nimeni nu a mai făcut așa 
ceva până acum. Când te gândeşti la câte vieţi ar putea fi 
salvate. 

- O să funcţioneze, îi spuse el. Nu a mai fost un 
cutremur de aceeași magnitudine, dar, dacă Doamne 
fereşte se întâmplă, clădirile astea o să rămână în picioare. 
Inginerii au testat principiul. 


- Cum au făcut asta? 


Nu era ca și cum puteau să pocnească din degete şi 
apărea cutremurul. 

- Cu soldați. Ochii lui Andrew se făcură mari de 
entuziasm. Au adus sute de soldați și i-au pus să bată din 
picioare. 

Poppy era convinsă că rămăsese cu gura căscată. 

- Glumești. 

- Deloc. 

- I-au pus pe soldaţi să bată din picioare, și asta a 
zguduit pământul atât de tare cât să se apropie de un 
cutremur? 

— Atât de bine cât să declare proiectul o reușită. 

- Iată ceva ce-mi place, spuse Poppy. Să iei o problemă 
fără soluţie, nici măcar una, şi apoi să o rezolvi într-un 
mod atât de atipic. Pentru mine, asta înseamnă să fii un 
adevărat geniu. 

- Şi asta nu e tot, spuse el, revenind cu ea afară şi pe 
ampla stradă pietonală. Uită-te la fațade! Ai zice că sunt 
simple... 

- Nu, spuse Poppy cu nerăbdare. Mi se par foarte 
elegante. 

- Şi mie, admise el, şi păru foarte mulțumit de afirmaţia 
ei. Dar ceea ce voiam să spun este că majoritatea clădirilor 
sau, mai degrabă, cele mai multe părți din fiecare clădire 
au fost asamblate în altă parte. 

Poppy se uită la una dintre clădiri, apoi din nou la 
Andrew. 

- Nu înţeleg ce vrei să spui. 

El făcu un semn spre o fațadă din apropiere. 

- Majoritatea pieselor clădirilor au fost asamblate în altă 
parte, într-un loc cu mult mai mult spaţiu, unde toţi 


pietrarii şi dulgherii puteau să lucreze la o piesă anume în 


același timp. Faci o economie mare - de timp, dar și de 
bani - dacă te ocupi, de exemplu, să faci ramele tuturor 
ferestrelor în același timp. 

Poppy se uită în sus și în jos pe stradă, încercând să-și 
imagineze un câmp vast plin de pereţi disparaţi şi rame de 
ferestre. 

— Şi, după aceea, au adus toate piesele aici? Cu căruțele? 

- Îmi închipui că da. Mai probabil cu şlepurile. 

- N-am auzit niciodată despre așa ceva. 

- Nu se face prea des. Se numeşte prefabricare. 

- E fascinant. 

Uimită, Poppy clătină încet din cap, gândindu-se la 
toate... la arhitectură, la faptul că se afla cu adevărat la 
Lisabona, că oamenii vorbeau portugheză şi... 

- Ce-i? întrebă ea. 

Andrew o privea foarte ciudat. 

- Nimic, spuse el încet. Chiar nimic. Doar că celor mai 
mulți oameni nu li se pare interesant. 

- Da, spuse ea, ridicând din umeri. Pe de altă parte, mie 
îmi trezesc curiozitatea multe lucruri. 

- Tocmai de aia ai ajuns în nebunia asta, spuse el ironic. 

- Nu-i aşa? Fa oftă. Chiar ar fi trebuit să fac cale 
întoarsă pe plajă. 

Fl încuviinţă încet din cap, dar apoi o luă complet prin 
surprindere când spuse: 

- Şi totuşi, chiar în această după-amiază, ţine cont, mă 
bucur că nu ai făcut-o. 

Şi fu singurul lucru la care se mai gândi Poppy pentru 


tot restul după-amiezii. 


Capitolul 17 


Andrew o duse pe Poppy într-o mică tavernă de lângă 
port. Mâncase acolo de nenumărate ori, la fel ca 
majoritatea membrilor echipajului lui, şi, chiar dacă nu ar 
fi dus niciodată o lady într-un asemenea loc în Anglia, 
regulile nu păreau să se aplice la fel aici, în Portugalia. 

În plus, soția proprietarului gătea excelent, iar el nu se 
putuse gândi la un loc mai bun în care să o ducă pe Poppy 
să guste adevărata bucătărie portugheză. 

- Nu o să fie chiar genul de local cu care ești obişnuită, o 
avertiză el în timp ce dădu să deschidă ușa. 

Ochii ei se aprinseră. 

- Perfect. 

- Patronii pot fi un pic neciopliți. 

- Sensibilităţile mele nu sunt chiar atât de delicate. 

Andrew deschise uşa cu stil. 

- Atunci chiar te rog să intrăm! 

Fură întâmpinați imediat. 

- Căpitane! Senhor Farias, proprietarul între două vârste 
al tavernei, se apropie de ei valvârtej. Învăţase ceva engleză 
de-a lungul anilor și o vorbea mult mai bine decât vorbea 
Andrew portugheză. Mă bucur să te văd. Mi s-a spus că 
nava ta e aici, şi mă întrebam unde ești. 

Andrew zâmbi larg. Era întotdeauna o bucurie să fii 


întâmpinat ca un vechi prieten. 


- Senhor Farias, plăcerea e de partea mea. Spune-mi, ce 
mai face familia ta? 

- Foarte bine, foarte bine. Maria mea s-a măritat, să ştii. 
În curând o să fiu — cum îi spuneţi voi?! — nu tată, dar... 


A 


Își pocni iute degetele în aer, mişcarea lui preferată de 
fiecare dată când încerca să se gândească la ceva. Andrew 
îl văzuse făcând asta de multe ori. 

— Avô, avô, spuse el. Nu tată, dar... 

- Bunic? 

- Da! Asta e. 

- Felicitări, prietene! Senhora Farias trebuie să fie foarte 
fericită. 

- Sim! Da, este foarte fericită. Iubeşte bebeluşii. Dar cine 
este aceasta? Senhor Farias o observă, în sfârșit, pe Poppy, 
care stătea uşor retrasă în spatele lui Andrew. Îi luă mâna 
şi o sărută. E soţia ta? Te-ai însurat? Parabéns, căpitane! 
Felicitări! 

Andrew aruncă o privire spre Poppy. Era roşie până în 
vârful urechilor, dar nu părea să fie cu adevărat stânjenită. 

- Este verişoara mea, spuse Andrew, din moment ce 
părea cea mai sigură minciună. Dacă oamenii lui nu 
trecuseră deja pe la Taberna da Torre ca să mănânce, aveau 
să vină cât de curând şi, cu siguranță, aveau să dea vestea 
că pe Infinity călătorise o femeie. E oaspetele nostru. 

— Atunci e oaspete în taberna mea, spuse senhor Farias şi 
o conduse la o masă. O să vă aduc cea mai bună mâncare. 

- Vrei să-mi spui că ai şi mâncare mai puţin bună? îl 
tachină Andrew. 

- Nu, spuse senhor Farias cu convingere. Soţia mea nu 
găteşte nimic rău. Totul este cel mai bun. Așa că îi aduc tot 


verişoarei tale. 


Poppy deschise gura, şi, pentru o clipă, păru că vrea să 
refuze, dar spuse: 

— Ar fi minunat. 

Senhor Farias îşi înfipse mâinile în șolduri. 

- Căpitanul nu-ţi dă de mâncare? 

- Mâncarea de pe Infinity este foarte bună, spuse Poppy, 
permițându-i domnului Farias să o ia de braţ. Dar nu am 
gustat niciodată din mâncarea portugheză - ei bine, doar 
malasadas — şi sunt foarte curioasă. 

- Este o doamnă foarte curioasă, strigă Andrew, luând-o 
în urma lor. 

Poppy îi aruncă o privire. 

- Poţi interpreta asta în mai multe moduri. 

- Toate sunt adevărate. 

Ea schiță o expresie amuzantă, care era limpede un fel 
de a-şi da ochii peste cap, apoi se duse fericită cu senhor 
Farias la cea mai bună masă a lui. 

- Ia loc, ia loc! o îndemnă el. Mută privirea de la ea la 
Andrew şi înapoi. O să aduc vin. 

- E foarte amabil! spuse Poppy de îndată ce se așezară. 

- Mă gândeam eu că o să-ți placă de el. 

- Toți portughezii sunt aşa prietenoși? 

- Mulţi, dar nici unul nu e ca el. 

- Şi o să fie bunic! Poppy îşi strânse mâinile împreună, 
cu un zâmbet care ar fi putut să lumineze încăperea. Sunt 
atât de fericită pentru el și nici măcar nu-l cunosc. 

- Mama zice mereu că aşa îți dai seama că este bun un 
om - când se bucură pentru cei pe care nu i-a cunoscut 
niciodată. 

Ea se încruntă. 


- E ciudat! Şi mătuşa mea spune același lucru. 


Andrew își prinse între dinţi interiorul obrazului. La 
naiba, normal că Lady Bridgerton spunea același lucru. Ea 
şi mama lui erau prietene foarte bune. 

- Este o expresie comună, spuse el. 

Era probabil o minciună, dar poate că nu. Din câte ştia, 
toate doamnele dintre cunoscutele mamei spuneau același 
lucru. 

- Serios? Nu am auzit pe nimeni spunând asta, dar, pe 
de altă parte, cercul meu de cunoştinţe nu este atât de 
mare. Şi apoi, atenuând orice grijă cum că i-ar fi găsit 
comentariul suspect, ea se aplecă în față cu o expresie 
nerăbdătoare şi spuse: Abia aştept să văd ce aduce senhor 
Farias. Mor de foame. 

— Şi eu. Două malasadas nu ţin loc de masă. 

Ea arătă cu degetul spre el. 

- A fost alegerea ta să-mi mai dai una dintre ale tale. 

- Nici trei nu ţin loc de masă. Și se pare, spuse el, 
arătând cu degetul înapoi spre ea, că nici patru. 

Ea doar râse, zâmbindu-i domnului Farias când veni să 
toarne vin. După ce cârciumarul plecă, ea se aplecă în faţă, 
cu ochi strălucitori, şi spuse: 

- Vreau să gust din toate. 

Andrew ridică paharul. 

- Pentru toate! toastă el. 

Ea zâmbi de parcă ar fi fost cel mai fermecător toast pe 
care îl auzise vreodată. 

- Pentru toate! 

Andrew se lăsă pe spate, privind-o cu un sentiment 
ciudat de mândrie. Trecuse mult timp de când nu îi mai 
arătase cuiva comorile unui oraş — ale oricărui oraș. Îşi 
rezolva cele mai multe dintre afaceri — pentru guvern sau 


altfel - de unul singur. Şi când se aventura în oraş cu 


oameni de pe vasul lui, nu era acelaşi lucru. Erau prieteni, 
dar nu erau egali, şi acesta era un lucru care avea să îi 
despartă întotdeauna. 

Dar alături de Poppy fiecare clipă fusese o încântare. Şi 
începea să îşi spună că poate prezenţa ei pe Infinity nu era 
un dezastru atât de mare pe cât se temuse. 

Ştiuse de la început că era posibil să fie nevoit să se 
însoare cu această fată, dar începea să se întrebe dacă 
perspectiva era cu adevărat aşa o povară. Unde ar mai găsi 
el pe cineva căruia să i se pară interesante cuștile 
pombaline? Cine ar mai putea să-i ia afirmaţiile seci și să le 
răsucească, să le întoarcă pe dos şi să i le lanseze înapoi cu 
şi mai multă istețime? 

Era fată deşteaptă această Poppy a lui. 

Şi îl sărutase. Îl sărutase cu cea mai discretă şi mai 
efemeră atingere a buzelor pe care o simţise vreodată. Dar, 
cumva, era mai mult. 

Poppy Bridgerton îl sărutase, şi fusese extraordinar. 

ÎI simţise în sânge, îl simţea pe piele. Şi când, în cele din 
urmă, reușise să adoarmă mai târziu în acea noapte, îi 
mistuise visele. Se trezise tare și plin de dorinţă, fără să 
semene nici pe departe cu erecţia lui matinală obișnuită. 
Nici măcar nu reușise să facă nimic în acest sens, fiindcă 
dormise în cabina navigatorului. 

Carroway era un tip pe cinste, dar fiecare prietenie avea 
limitele ei. 

Dacă se gândea bine, fiecare prietenie avea această 
limită. Sau, dacă nu, ar fi trebuit. 

- La ce te gândeşti? îl întrebă Poppy. 

Nu putea nici în ruptul capului să-i zică adevărul, aşa că 


spuse: 


- Mă întrebam dacă ar trebui să-i ducem ceva de 
mâncare lui Jose. A lucrat cu atâta sârg în dimineaţa asta. 

Ea îi aruncă o privire exasperată. 

- Eşti groaznic! 

- Tot spui asta, dar încă nu m-ai convins. 

- Mi-e greu să cred că sunt prima care încearcă, spuse 
ea cu un pufnet. 

- Oh, sigur că nu. Familia mea a renunțat de mult la 
încercarea de a insufla o urmă de bună-cuviinţă în sufletul 
meu. 

Ea se uită la el cu viclenie. 

- Ai folosit foarte multe cuvinte ca să spui că te porţi 
foarte rău. 

- Într-adevăr. Şi probabil motivul pentru care scap 
basma curată. Fl se aplecă spre ea cu un zâmbet maliţios. 
Darul vorbirii şi toate cele. 

- Chiar că toate cele. 

El chicoti la auzul tonului ei irascibil. 

- 'Ţi-am spus că am recordul exmatriculărilor de la 
Eton? 

- Ai fost la Eton? 

- Da, confirmă el, şi îi trecu prin minte că nu-i păsa 
prea tare că dezvăluise un lucru atât de specific despre 
trecutul lui. 

Ea se uită lung la el pentru o clipă, curiozitatea licărind 
în ochii ei cu scânteieri de smarald. 

- Cine ești? 

Nu era prima dată când rostea această întrebare. Nu era 
nici măcar prima dată când îl întreba cu aceeași voce 
neîncrezătoare. Dar era prima dată când răspunsul lui era 
ceva mai mult decât un zâmbet orbitor sau un chicotit 


condescendent. 


Era prima dată când trebuia să-i dea un răspuns din 
inimă. 

- Este ciudat, spuse el şi simți în vocea lui că vorbele 
țâșneau dintr-un colț încă neexploatat al spiritului lui, dar 
cred că mă cunoşti mai bine decât oricine acum. 

Ea încremeni și, când se uită la el, îl fixă cu o privire 
uluitor de directă. 

- Nu te cunosc deloc. 

- Asta crezi? murmură el. 

Ea nu îi ştia numele adevărat, nu îi ştia povestea şi nici 
că el crescuse cu verişorii ei în Kent. Nu ştia că era fiul 
unui conte sau că lucra clandestin pentru Coroană. 

Ea nu ştia nici unul dintre aceste detalii, dar îl cunoștea. 
Era încercat de o senzaţie înfiorătoare că se putea să fie 
primul om care îl cunoscuse vreodată. 

Și apoi, îşi dădu seama că nu era deloc înfiorător, că 
avusese impresia că trebuia să fie înfiorător, dar, în 
realitate, era... 

Foarte frumos. 

Familia lui îl privise mereu ca pe băiatul cu glumele, şi 
îşi închipuia că nu făcuse mai nimic pentru a-i convinge 
de contrariul. Fusese exmatriculat de la Eton de mai multe 
ori — însă niciodată pentru eșecuri academice. Fusese un 
băiat mult prea neastâmpărat ca să ia note mari, era 
adevărat, dar se descurcase rezonabil în studiile lui. 

Ale lui fuseseră mai mereu excese de comportament. O 
farsă făcută unui prieten care se încheia cumva la uşa unui 
tutore. O farsă făcută unui tutore care se încheia cumva la 
ușa directorului şcolii. Râsete necuviincioase în sala de 
mese. Râsete necuviincioase în biserică. Sincer, râsete 


necuviincioase aproape peste tot. 


Așa că, dacă familia lui îl vedea ca pe un caraghios sau 
măcar ca pe un neserios, bănuia că avea motive întemeiate. 

Dar nu era doar asta. El făcea lucruri importante. 
Lucruri importante despre care nu știa nimeni, dar nu avea 
ce-i face. 

Nu îl deranja. 

Ei bine, nu îl mai deranja prea mult. 

Se uită peste masă la Poppy, minunându-se că toate 
acestea îi trecuseră prin minte în mai puţin de o secundă. 

- Tu crezi că mă cunoşti pe mine? îl întrebă ea. 

- Da. 

Nici nu trebui să se gândească la răspuns. 

Ea pufni. 

- E absurd. 

- Ştiu că îți plac puzzle-urile, spuse el. 

- Tuturor le plac... 

- Nu, nu, o întrerupse el. Nu cum ne plac nouă. 

Vehemenţa lui păru să o surprindă. 

- Mai ştiu, spuse el, că, dacă îţi pui ceva în minte, n-ai 
pace până nu-ţi iese. La expresia ei nedumerită, el adăugă: 
Din nou, nu toată lumea este așa. Chiar între noi, cei 
cărora ne plac puzzle-urile. 

- Şi tu eşti la fel, spuse ea cu un aer ușor defensiv. 

- Îmi dau seama. El ridică din umeri. Nu mă deranjează. 

Ea își împinse bărbia în față. 

- Nici pe mine. 

Fl nu avu cum să nu fie amuzat de atitudinea ei. 

- Nu te acuz de ceva infam. După mine, este un 
compliment. 

- Oh! Ea se înroşi puțin, şi era foarte amuzant să o vadă 
cum părea să se agite, de parcă nu se putea obişnui cu 


lauda. Ce crezi că mai ştii despre mine? îl întrebă ea. 


EI se simţi zâmbind. 

- Umbli după complimente? 

- Nu prea, răspunse ea în zeflemea. Nu am nici un 
motiv să mă aştept ca răspunsurile tale să fie la fel de 
măgulitoare. 

- Prea bine. El cumpăni o clipă. Știu că nu-ţi place să-ţi 
ascunzi inteligenţa. 

- Când vreodată am făcut eu asta? 

- Întocmai, spuse el. Dar n-a trebuit să o faci. Cunosc 
destule despre societate încât să ştiu că te supui altor 
restricții la Londra decât pe Infinity. 

— Aş spune că nu mă supun nici unei restricţii, zise ea cu 
încăpățânare, cu excepţia celei care îmi impune să rămân 
închisă într-o cabină. 

- Spune o lady care ia masa într-o cafenea din Lisabona. 

- Touché, recunoscu ea, iar el avu impresia că își 
înăbuşeşte un zâmbet. 

EI se aplecă ușor spre ea. 

- Ştiu că nu vorbeşti franceză, că n-ai rău de mare şi că 
ţi-e nespus de dor de fratele tău Roger. 

Ea ridică privirea, cu o expresie serioasă. 

- Ştiu că l-ai adorat, chiar dacă te-a chinuit, aşa cum fac 
toţi fraţii mai mari, și ştiu că te-a iubit mai mult decât ţi-ai 
închipuit vreodată. 

- N-ai de unde să ştii asta, şopti ea. 

- Ba cum să nu?! Îşi înclină capul într-o parte, arcui o 
sprânceană. Și eu sunt un frate. 

Buzele ei întredeschiseră, dar aparent nu ştiu ce să 
spună. 

- Ştiu că eşti o fire loială, spuse el. 

- De unde ştii asta? 


El ridică din umeri. 


- Ştiu pur şi simplu. 

- Dar tu... 

- „.. Mi-am petrecut o mare parte din ultima săptămână 
în compania ta. Nu am nevoie de dovezi de loialitate ca să 
ştiu că este o trăsătură pe care o ai. 

Ea clipi de mai multe ori, genele ei fluturând în sus și în 
jos peste ochii rătăciți. Părea să fixeze un loc de pe peretele 
din colțul opus, dar era limpede că tot ce vedea erau 
gândurile din mintea ei. În cele din urmă, când el era cât 
pe ce să-i atragă atenţia, ea îşi îndreptă spatele şi reveni cu 
privirea spre el. 

- Şi eu te cunosc, spuse ea. 

El nu sublinie că îi spusese adineauri că nu îl cunoștea 
deloc. Era mult prea curios să audă ce avea de spus. 

Dar, înainte să apuce să întrebe, senhor Farias veni la 
masă cu o farfurie cu chifteluțe de cod. 

- Bolinhos de bacalhau! anunţă el. Dar mai aşteptaţi un 
pic. Sunt mult prea fierbinți. 

Poppy aruncă o privire. 

- Doamne, încă sfârâie! 

Senhor Farias aproape ajunsese în bucătărie şi nici 
măcar nu se întoarse când pocni din degete peste cap şi 
strigă: 

- Prea calde! 

Poppy zâmbi. lar Andrew ştia că ar fi trebuit să permită 
conversaţiei să se îndrepte spre masa copioasă din fața lor, 
dar ea fusese pe cale să spună ceva important și el nu voia 
să rateze asta. 

- Ai spus că mă cunoşti, îi aminti el. 

- Hmm? 

Ea întinse mâna şi atinse cu grijă o chifteluță. 


- Prea calde! strigă senhor Farias. 


Poppy tresări brusc, întorcând capul în toate direcțiile, 
în căutarea cârciumarului. 

- Cum a văzut asta? se minună ea. Nici măcar nu este 
aici. 

- Poppy. 

- Crezi că sunt gata? 

El repetă: 

- Poppy. 

În cele din urmă, ea se uită la el și zâmbi binevoitoare 
când îi întâlni privirea. 

- Înainte să vină senhor Farias cu chifteluțele, zise el. Ai 
spus că mă cunoşti. 

- Oh, da, aşa este. Da. 

El îşi roti mâna în aer, gestul lui obișnuit pentru „Deci?“ 

- Prea bine. Ea se îndreptă, de parcă ar fi fost o 
profesoară care se pregătea să susțină o lecţie. Ştiu că nu 
ești atât de dur pe cât ai vrea să se creadă. 

- Asta crezi? 

Ea îi aruncă o privire suspicioasă. 

- Billy mi-a spus că nu-l lași să iasă şi să umble prin 
Lisabona de unul singur. 

- Este un copil. 

- Care a plecat de acasă şi locuieşte pe un vas, răspunse 
ea. Majoritatea băieţilor care au poziţia lui se supun 
acelorași restricții? 

- Nu, recunoscu Andrew, dar nu vorbește limba. Şi este 
foarte micuţ pentru vârsta lui. 

Ea îi trimise un zâmbet pieziș, dar triumfător. 

— Şi îţi pasă de el. 

Andrew se trase de lavalieră. Era ridicol să se simtă 
stânjenit de aşa ceva. Doar proteja un băieţel. Toată lumea 


ar fi trebuit să tindă spre un asemenea comportament. 


- Şi cu oamenii tăi te porţi foarte bine, spuse ea. 

- E doar o tactică bună de afaceri. Am mai vorbit despre 
asta. 

Ea râse. Chiar în faţa lui. 

- Te rog! Ai spus cu subiect şi predicat că motivul 
principal pentru care îți hrăneşti oamenii bine nu este 
pentru că îşi fac treaba, ci mai degrabă pentru că sunt 
oameni. 

- Îţi aduci aminte de asta, eh? mormăi el. 

- Îmi aduc aminte de tot. 

Nu se îndoi nici o secundă de adevărul cuvintelor ei. 
Dar se simţea ciudat de incomod cu laudele ei — în privinţa 
asta, cel puţin. Ceea ce era o prostie de proporţii. El nu 
făcea decât să se poarte onest cu echipajul lui. Dar bărbaţii 
erau învăţaţi să se mândrească adesea cu forța și puterea 
lor, nu cu faptele bune. Şi el nu prea ştia cum să 
mulțumească pur şi simplu. 

- Cred că sunt gata, spuse el, făcând un semn spre 
chifteluţe. 

Poppy, care fusese atât de dornică să le guste, încât 
aproape îşi fripsese degetul, doar ridică din umeri. 

- Nu vrei să mănânci? 

El ştia că voia. 

Ea încerca doar să demonstreze vreo idee încurcată, 
complet lipsită de importanţă. 

El făcu din nou semn spre mâncarea de pe masă. 

- Pierdem vremea. 

- Asta crezi? murmură ea, iar tonul ei, care îl imita 
perfect pe al lui când rostise aceleaşi cuvinte cu câteva 
minute mai devreme, nu putea fi o coincidenţă. 

Nu când era vorba despre ea. 


Fl se întinse şi înfipse furculita într-o chifteluță. 


- Nu trebuie să mâncăm cu mâna? 

- În cazul ăsta, ai grijă, pentru că sunt... 

- Nu prea calde! strigă senhor Farias. 

Andrew ridică privirea şi zâmbi. 

- Cu degetele, atunci. 

Poppy luă o chifteluță şi mușcă, retrăgându-se surprinsă 
când îi simţi gustul. 

- Credeam că o să fie dulce! 

El râse, căci abia atunci îşi dădu seama că nici el, nici 
senhor Farias nu-i spuseseră - în engleză — ce erau. 

- Cod sărat, îi spuse el. Este un fel la mare căutare aici, şi 
se spune că portughezii au tot atâtea rețete de a le găti câte 
zile are anul. Acesta este unul dintre cele mai comune. 

- Seamănă un pic cu... Poppy plescăi de câteva ori, cu o 
jumătate de chifteluță încă prinsă delicat între degete. Nu 
mai contează, nu-mi dau seama exact cu ce seamănă. Dar... 
Oh, uite! Ea făcu un semn cu mâna liberă spre ușă. E Billy! 

Ea zâmbi şi îl chemă. 

- Domnişoară Poppy! Căpitanul ţi-a dat drumul! Ochii 
lui Billy se făcură mari de groază când își dădu seama că o 
spusese de față cu angajatorul lui. Îmi cer scuze, domnule! 
N-am... Adică... 

Billy înghiţi în sec, şi micul lui măr al lui Adam tresăltă 
agitat. 

- I-am spus că nu eşti așa rău, domnule. De fapt, i-am 
spus că ești cel mai bun om. Te asigur. 

Andrew se uită la Poppy, arcuind o sprânceană, apoi pe 
cealaltă, într-o încercare exagerată de a pretinde că se 
gândea la afirmaţia lui Billy. 

- Ce zici, domnişoară Bridgerton? Domnişorul Suggs 


spune adevărul? 


- Aşa te cheamă? îl întrebă Poppy pe băiat. Nu cred să fi 
aflat până acum. 

Billy încuviinţă agitat din cap, iar lui Andrew i se făcu 
milă de el. 

- Nu e nevoie să-ți ceri scuze, Billy. Chiar „i-am dat 
drumul“. 

Poppy se aplecă înainte, cu un aer complice. 

— Şi fii sigur că o să mă „bage înapoi la cutie“ când o s-o 
luăm spre casă. 

Bărbia lui Billy se trase în spate și ochii lui deveniră 
caraghios de mari. 

- E o glumă, Billy, spuse Poppy. Ei bine, bănuiesc că nu 
e o glumă, pentru că este adevărat, dar glumeam pe tema 
asta. 

- Hmm... 

Billy se uită la Andrew după ajutor, dar el doar ridică 
din umeri. Cel mai bine era ca băiatul să afle devreme că 
femeile puteau fi greu de urmărit în conversaţie. 

- Ai venit singur până aici? îl întrebă Poppy. Tocmai îl 
lăudam pe căpitanul James pentru că nu te lasă să ieşi 
neînsoţit de un adult. 

Billy clătină din cap cu vehemenţă. 

- Brown m-a adus, în drumul lui spre oraș. A spus că 
vine să mă ia în scurt timp. 

Poppy păru uimită. 

- Ai vrut să-ţi petreci timpul singur aici? 

- Senhor Farias mă lasă să-i hrănesc motanul, îi explică 
Billy zâmbind. Îl cheamă Whiskers. Ei bine, aşa îi spun eu. 
Are un nume în portugheză, dar nu pot să-l pronunt. Dar 
este teribil de prietenos. Mă lasă să-l frec pe burtică şi toate 


cele. 


În timp ce Billy ieşi valvârtej pe ușa laterală, Andrew se 
întoarse spre Poppy şi spuse: 

- Vine aici de fiecare dată când ajungem la Lisabona. Îşi 
petrece ore în şir cu acea creatură. 

- Chiar este un băieţel în sufletul lui, murmură ea. 
Uneori, uit că... Bănuiesc că a trebuit să se maturizeze mai 
repede decât mine. 

Andrew încuviință din cap. Când era de vârsta lui Billy, 
el încă alerga în voie cu fraţii şi vecinii lui. Cea mai mare 
grijă a lui era cât de rece avea să fie apa dacă fratele lui îl 
azvârlea în lac. 

- Nu aveţi o pisică pe vas? îl întrebă Poppy. 

El ridică privirea, pe cale să explice că pisica de pe vas 
era o fiară afurisită şi urâcioasă, când o mișcare bruscă 
undeva în stânga îi atrase atenţia. Aruncă o privire discretă 
peste umăr, dar îl văzu numai pe senhor Farias. Doar că... 

Era ciudat! 

Cârciumarul cel jovial stătea nemișcat. Prea nemișcat. 

Senhor Farias nu stătea niciodată locului. Își întâmpina 
clienţii, turna vin, dar nu stătea niciodată locului. Cu 
siguranță, nu așa cum stătea acum: cu umerii țepeni lipiţi 
de perete, cu ochii plimbându-se iute de colo-colo. 

Ceva nu era în regulă. 

- Poppy, spuse el cu voce liniştită, trebuie să plecăm. 

- Poftim? Nu. Nu am ter... 

O lovi cu piciorul pe sub masă. 

— Acum. 

Ea făcu ochii mari și încuviință din cap aproape 
insesizabil. 

Andrew întâlni privirea lui senhor Farias. Andrew se 


uită spre ușă, dându-i de înţeles că voia să plece. Senhor 


Farias îşi îndreptă privirea spre trei bărbaţi care stăteau 
lângă fereastra din colț, semnalându-i sursa problemei. 

Andrew se ridică, dar nu atât de repede încât să pară că 
se grăbea. 

- Obrigado, spuse el cu voce îndrăzneață, întinzându-se 
şi apucând-o hotărât pe Poppy de mână. Ne vedem data 
viitoare când revin la Lisabona, da? 

Aproape o ridică pe Poppy în braţe când senhor Farias 
încuviință din cap şi spuse, poate prea entuziasmat: 

- Sim, sim. 

- Mulţumesc, senhor! spuse Poppy în timp ce se grăbi 
să-și potrivească pasul cu al lui Andrew. 

Senhor Farias zâmbi încordat, iar cei doi aproape reușiră 
să iasă. Chiar ieşiră. Dar, când se aflau la doar câţiva metri 
de ușă, Poppy îşi smulse brusc mâna din strânsoarea lui 
Andrew și exclamă: 

- Oh, dar Billy! 

Andrew se repezi să o apuce din nou de mână, dar ea se 
grăbea deja spre uşa laterală. 

- Poppy! strigă el, având grijă să nu pară panicat. Venim 
după el mai târziu. 

Ea clătină din cap, nedorind să-l lase pe băiat într-un loc 
periculos. Ea spuse ceva - probabil că Billy era afară, 
Andrew nu auzea foarte bine - şi aruncă o privire în 
spatele clădirii. 

Fir-ar să fie! Billy era mult mai în siguranţă acolo unde 
era. Orice - sau pe oricine — căutau aceşti bărbaţi... sigur 
nu era un băiat de 13 ani din Portsmouth. Dar nu însemna 
că era în siguranță. Dacă Billy le ieşea în cale, aveau să îl 
elimine fără să clipească. 

Andrew o luă pe urmele lui Poppy. Puteau să plece prin 


spate. Avea să le ia mai mult să ajungă în siguranţa relativă 


a străzii aglomerate, dar nu aveau ce face. 

- Oh! o auzi pe Poppy exclamând. Scuze! 

Dar vocea îi era stinsă, iar, când Andrew ajunse la ușă, 
simți că îi îngheaţă sângele în vene. Alți doi bărbaţi stăteau 
pe alee. Unul îşi ținea mâna pe umărul lui Billy. 

Celălalt avea mâna pe Poppy. 

Pentru restul zilelor lui, Andrew avea să îşi amintească 
acel moment de parcă s-ar fi întâmplat în reluare. Cu toate 
acestea, chiar dacă fiecare clipă părea de o lentoare 
imposibilă, nu-și amintea să mai fi fost în stare să 
gândească. Cuvintele, limbajul... dispăruseră, şi el văzu 
roşu în fața ochilor. 

Se năpusti înainte, iar Poppy fu azvârlită într-o parte, în 
timp ce el îl apucă de gât pe tâlhar. Dar, în câteva secunde, 
fu înconjurat, şi nu reuși să dea mai mult de două lovituri 
înainte de a se trezi țintuit de peretele tavernei, fiecare braţ 
fiindu-i imobilizat de membrii bandei de ticăloşi pe care îi 
zărise în cârciumă. 

Se uită disperat în jur, încercând să înţeleagă ce se 
întâmpla. Era limpede că cei trei bărbaţi pe care îi văzuse 
mai devreme făceau parte dintr-un grup mai mare. 
Andrew nu putea estima câți erau în total. Numărase patru 
pe alee, dar, după zgomotele care veneau prin uşa deschisă, 
erau şi înăuntru cel puţin tot atâţia. 

Cei patru bărbaţi schimbară cuvinte în portugheză, mult 
prea repede pentru ca Andrew să-i urmărească. Apoi cel 
care o ţinea strâns de braț pe Poppy îşi ajustă poziţia și o 
lipi de el, braţul lui vânjos înfășurându-i-se în jurul 
gâtului. 

- a-ţi mâinile de pe ea! răcni Andrew, dar nemernicul 
doar izbucni în râs, iar Poppy scoase un strigăt sugrumat, 


în timp ce bărbatul o strânse mai tare la pieptul lui. 


- Nemerni... 

Dar mârâitul lui Andrew fu înăbuşit când se simţi izbit 
în zidul tavernei. 

Bărbatul care o ţinea pe Poppy râse din nou şi își 
înfășură o şuviță din părul ei în jurul degetului înainte să o 
gâdile sub bărbie. 

El avea să moară primul. 

Andrew habar nu avea cum urma să o facă, dar urma 
să-l sfârtece bucăţică cu bucăţică. 

- Dă-i drumul! 

Billy. Doamne sfinte, uitase de băiat. Ca, de altfel, toți 
ceilalți, pentru că nimeni nu îl opri când o zbughi şi îi 
trase bărbatului care o ţinea pe Poppy un șut în fluierul 
piciorului. 

- Billy, nu! strigă Andrew, pentru că era limpede că nu 
avea nici o şansă. 

Dar ștrengarul de 13 ani din mahalalele din Portsmouth 
avea inima unui gentleman şi nu permitea ca onoarea 
doamnei lui să fie pătată. 

- Dă-i drumul! ţipă Billy din nou. 

Şi apoi - „Dumnezeule, îl vor ucide pentru asta“ -, 
băiatul îşi înfipse dinţii în braţul bărbatului. 

Urletul de durere care spintecă aerul era de ajuns să-ţi 
îngheţe sângele, şi, indiferent dacă era din răzbunare sau 
din instinct, Andrew nu avea să știe niciodată, dar pumnul 
bărbatului se izbi de capul lui Billy ca o măciucă. 

Băiatul se prăbusși ca secerat. 

- Billy! urlă Poppy. 

Şi apoi, în timp ce Andrew îl privea îngrozit, Poppy se 
dezlănţui. 

- Brută ce ești! mârâi ea și ripostă - mai întâi, lovi cu 


piciorul în glezna celui care o ţinea, apoi își înfipse 


hotărâtă cotul în grumazul lui. 

Lovitura de picior nu avu nici un efect, dar cotul îl luase 
prin surprindere, şi bărbatul îi dădu drumul, iar Poppy 
căzu la pământ, luând în poală capul lui Billy, încercând 
să-l trezească pe băiat. 

- E un copil! şuieră ea printre dinți. 

- Ele me mordeu! 

Bărbatul care o ţinuse prizonieră își flutură braţul rănit 
în faţă. 

Poppy ridică privirea de la Billy atât cât să răspundă: 

- Ei bine, e din cauza ta. 

Ceilalți tâlhari râdeau, ceea ce nu potoli cu nimic mânia 
lui, iar bărbatul izbucni într-un şuvoi de înjurături. 

Era amuzant că Andrew putea înțelege acum ce spunea. 

- Billy, spuse Poppy, dând părul băiatului de pe faţă. Te 
rog, trezește-te! Mă auzi? 

Billy nu se mişcă. 

- Sper să se infecteze mușcătura, spuse Poppy cu un 
mârâit malefic. Sper să ţi se usuce braţul și să cadă. Sper că 
testiculele o să ţi se... 

- Poppy! se răsti Andrew. 

Nu credea că vreunul dintre aceşti bărbați vorbea 
engleză, dar, dacă știau ceva, testicule era probabil primul 
cuvânt pe care îl învăţaseră. 

- Vorbeşte cineva engleză? întrebă el. Inglês? 

Ei mormăiră câte un no, iar unul dintre bărbaţi își băgă 
capul înapoi în tavernă şi strigă ceva. Câteva clipe mai 
târziu, unul dintre bărbaţii pe care Andrew îi văzuse prima 
dată în cârciumă îl aduse pe senhor Farias pe alee. 


Cu un cuțit la gât. 

- Billy? murmură Poppy, mângâindu-l uşor pe obraz. 
Billy, te rog, trezeşte-te! 

Dar băiatul rămase nemișcat. Nu părea bolnav, nici 
palid şi nu trăda nici unul dintre semnele pe care le putea 
provoca o lovitură atât de puternică primită în cap. Părea 
aproape senin, ca şi cum ar fi fost cufundat într-un somn 
adânc şi nu avea nevoie decât de un mic ghiont ca să-și 
aducă aminte că era timpul să deschidă ochii. 

„Apă“ se gândi ea. Poate că ajuta dacă îl stropea cu nişte 
apă peste față. Ştia cuvântul pentru apă. 

Îl învățase mai devreme în acea zi. 

- Agua, imploră ea, uitându-se de la unul la altul spre 
bandiți. Agua por băiat. 

Dar rugămintea ei rămase neauzită. Se auzi agitaţie din 
tavernă - ţipete, urmate de bubuitul de lemne sparte şi 
mese răsturnate. Bărbatul care îl lovise pe Billy se repezi 
spre uşa deschisă şi dispăru înăuntru. 

Bandiţii începură să vorbească între ei, la repezeală, cu 
voci ascuţite care erau de nedesluşit pentru urechile lui 
Poppy. 

Se simţea atât de neputincioasă. Mai devreme, totul 
fusese atât de fermecător... muzicalitatea limbii portugheze 
dansându-i în urechi. Se distrase încercând să-și dea 
seama ce spuneau, părându-i-se că lumea în vastitatea ei 


era o adevărată minune. 


Acum, se simţea analfabetă. Și pierdută. Putea la fel de 
bine să fie o copilă după tot ce părea să se întâmple în jurul 
ei. 

Ea se întoarse spre Andrew, nu că el ar fi înțeles mult 
mai multe decât ea. Poppy îşi petrecuse toată ziua cu el. 
Avea o idee despre câtă portugheză știa și el. 

Mai mult decât majoritatea, dar era departe de a vorbi 
fluent. 

- Andrew. 

Ea îi şopti numele, dar nu crezu că o aude. Cei doi 
bandiți mai masivi îl ţintuiseră necruțători de perete, şi 
simpla imagine făcu să se caşte un gol în stomacul lui 
Poppy. Unul din ei stătea cu cotul înfipt în burta lui 
Andrew. Celălalt îi înşfăcase maxilarul într-o strânsoare ca 
de menghină. Amândoi îşi foloseau toată greutatea 
corpului ca să-l ţină nemișcat. 

„Andrew.“ De data asta, doar se gândi la numele lui. 
Oricum, nu avea cum să-i atragă atenţia. El rămase cu 
privirea pironită spre ușă, chipul fiindu-i înmărmurit într- 
o expresie aproape secătuită de emoţii. 

Secătuit. Alt cuvânt care i se părea perfect pentru ceea ce 
desemna. 

Secătuit. Cât dispreţuia ideea! 

Era un cuvânt care nu ar fi trebuit folosit niciodată 
pentru a-l descrie pe căpitanul Andrew James. EI era un 
bărbat împlinit. Era complet. Era viu. 

I se părea mai viu decât oricine altcineva pe care îl 
întâlnise până acum. 

Şi... 

Şi... 

Ea clipi, încercând să-și limpezească privirea înceţoșată. 


Andrew încă nu o privea, dar nu părea să mai conteze. Nu 


avea nevoie să-i vadă ochii. Ştia că erau mai albaștri decât 
oceanul. Nu avea nevoie să-i audă vocea. Ştia că avea 
puterea de a o învălui în căldura soarelui. 

Ceea ce îi spusese mai devreme... El avea dreptate. Ea îl 
cunoștea. 

Andrew James nu exista pur şi simplu. El trăia. 

Şi o făcea să-și dorească să fie şi ea la fel. 

Revelația îi tăie răsuflarea. Se considerase iute, 
aventuroasă şi isteață, şi poate chiar era, dar, alături de 
Andrew, era mai mult. Mai iute, mai aventuroasă şi mai 
isteață și în multe alte feluri pe care nici nu și le închipuise 
vreodată. 

Nu era el cel care o schimbase. Toate seminţele 
schimbării erau deja sădite înăuntrul ei. 

Dar, cu el, ea parcă începea să crească. 

- Poppy. 

Vocea lui Andrew. Gravă şi încordată. Zgomotele care se 
auzeau din tavernă se schimbaseră. Paşi. Cineva venea spre 
ei. 

- Senhor Farias, şopti Poppy. 

Cârciumarul ieşi primul, înghiontit cu mișcări ţepene de 
un bărbat care îi ținea trunchiul nemișcat, cu un braț 
vânjos înfășurat strâns peste pieptul lui. 

Şi cu un cuțit la gât. 

Un al treilea bărbat sări cu paşi apăsaţi treptele din 
spatele lor - şeful bandei, se gândi Poppy. Rosti câteva 
cuvinte pe un ton înfricoșător, apoi domnul Farias spuse: 

- Nu te război cu ei, căpitane! Sunt mulţi şi au multe 
arme. 

- Ce vor? îl întrebă Andrew. 

- Bani. Spun că vor bani. Şi-au dat seama că sunteţi 


englezi, că sunteți bogați. 


Ochii lui Poppy alunecară de la un bărbat la altul, chiar 
dacă mâna ei continuă să mângâie obrazul lui Billy. De ce 
să fi crezut aceşti oameni că erau bogaţi? De familie bună, 
cu siguranţă. Era evident că nu erau muncitori. Dar nu 
aveau de unde să ştie că ea era rudă cu un viconte bogat, 
că avea o familie care să plătească răscumpărare pentru ca 
ea să revină acasă teafără și nevătămată. 

Nu că părinţii ei şi-ar fi putut permite o asemenea 
răscumpărare. Dar unchiul ei... ar plăti. 

Dacă ar şti că fusese răpită. 

Însă el nu ştia că ea era în Lisabona. Nimeni nu ştia. 
Nici un om important pentru ea nu ştia unde se afla. Era 
amuzant că nu se mai gândise până acum la acest lucru. 

Amuzant. 

Poate tragic. 

Probabil nu ambele. 

Coboriî din nou privirea spre Billy. Acum, el era 


A s 


important pentru ea, îşi dădu Poppy seama; la fel şi 
Andrew. Dar, dacă ea dispărea în lumea subterană a 
Lisabonei, dispăreau şi ei, iar familia ei nu ar afla niciodată 
ce i se întâmplase. 

- Am niște bani în haină, spuse Andrew păstrându-și 
glasul domol și pe un ton voit liniștit. Făcu un semn din 
cap spre pieptul lui. Dacă îmi caută în buzunarul de la 
piept, îi găsesc. 

Senhor Farias traduse, dar Poppy nu avu nevoie să 
înțeleagă portugheza pentru a ști ce părere avea şeful 
bandei de sugestia lui Andrew. EI își rosti răspunsul tăios, 
cu o expresie răuvoitoare pe chip. 

Iar domnul Farias se făcu alb ca varul de frică. 

- Zice că nu este de ajuns, spuse cârciumarul. Am 


întrebat de unde ştie că nu este de ajuns şi mi-a zis că ştie 


cine eşti. Ştie că eşti căpitanul de pe Infinity. Ai bunuri şi 
mărfuri care nu încap într-un buzunar. 

Un mușchi zvâcni în maxilarul lui Andrew, iar Poppy îşi 
dădu seama că el se chinuia să-şi ţină mânia în frâu când 
spuse: 

- Spune-le că, dacă ne dau drumul, o să fie 
recompensaţi generos. 

Gura domnului Farias tremură în timp ce bărbatul îi 
apăsă mai hotărât lama cuţitului în gât. 

- Nu cunosc cuvântul ăsta, recompensațigene... 

- O să-i plătesc, spuse Andrew tăios, mormăind în timp 
ce primi un cot în vintre. Dacă ne dau drumul, îi plătim. 

Senhor Farias traduse, iar Poppy simţi cum i se opreşte 
inima în piept când şeful îşi lăsă capul pe spate şi izbucni 
în râs. După ce se şterse la ochi, mai spuse câteva cuvinte, 
iar domnul Farias se întoarse spre Andrew. 

- A zis că o să vă ia cu ei. O să primească mai mulţi bani 
așa. 

- Doar dacă îi dă drumul... 

Liderul îl întrerupse cu câteva cuvinte lătrate. 

Senhor Farias înghiţi în sec. 

- Ce zice? îl întrebă Andrew. 

Vocea cârciumarului se transformă într-o şoaptă. 

- Zice... că o ia şi pe doamnă. 

Pe chipul lui Andrew se dezlănțui o mânie sălbatică. 

- Peste cadavrul meu... 

- Nu! ţipă Poppy. 

Când vorbi, ochii lui Andrew nu se abătură nici o clipă 
de la şeful bandei. 

- Nu te băga, Poppy! 

- Sunt deja implicată în povestea asta, i-o întoarse ea. Şi 


nu o să-mi fie de nici un folos dacă trebuie făcut ceva peste 


cadavrul tău. 

Andrew îi aruncă o privire încruntată. 

Ea îi răspunse cu aceeaşi monedă. 

- Căpitane? 

Vocea domnului Farias era sugrumată de groază, şi, 
când Poppy se uită la el, văzu cum îi alunecă pe gât o dâră 
de sânge. 

Răspunsul lui Andrew fu categoric. 

- Ei... îi... dau drumul. 

- Căpitane, nu cred că o să accepte să... 

- Basta! 

Liderul bandei scoase o armă din buzunar şi o îndreptă 
spre capul lui Billy. 

- Nu! 

Poppy îl acoperi pe băiat cu propriul trup. Nu-şi dorea 
să moară... Doamne, nu... nu-și dorea să moară. Dar nu îi 
putea lăsa să-l împuște pe Billy. El voise doar să o 
protejeze. Și era atât de micuţ! 

Fl voise doar să se joace cu pisica. 

Şeful pufni dezgustat, scuipă câteva cuvinte spre senhor 
Farias şi se îndepărtă. 

- Ce a spus? șopti Poppy. 

Buzele domnului Farias tremurară, iar el clătină din cap. 

- Îi cunoşti? îl întrebă Poppy. 

El încuviinţă din cap. 

- Trebuie să le plătesc în fiecare lună. Pentru protecţie. 

— Să te protejeze de cine? 

Un sunet mâhnit ieşi din gâtul cârciumarului. 

- De ei. Cu toţii trebuie să plătim. Toţi cei de pe - cum 
se zice? — străzile din apropierea casei mele. 


— Din cartier? 


- Da. Din cartier. Toți plătim. Dar n-au mai făcut asta 
până acum. Au rănit oameni, dar nu oameni ca voi. 

Cuvintele nu o liniştiră prea mult pe Poppy. Pe de altă 
parte, nu credea că senhor Farias i le spusese cu vreo 
asemenea intenţie. 

- Senhor. 

Se întoarseră cu toții spre Andrew, încă țintuit de perete, 
cu bărbia înclinată într-o poziţie ciudată de bărbatul care îl 
ținea de maxilar. 

Dar vocea lui îi răsună netulburată când întrebă: 

- Ce a spus? 

Senhor Farias se uită la Poppy, apoi înapoi la Andrew. 

- A spus că vă ia pe toţi trei. Buzele cârciumarului 
tremurară. Pe tine, pe doamnă şi pe băiat. 

Lui Poppy i se tăie răsuflarea. 

- Poftim? Nu! Billy... 

- Vă ia pe toţi trei, spuse senhor Farias, întrerupând-o 
înainte de a apuca să-și termine peroraţia. Sau împușcă 
doi. Doi dintre voi — şi pe mine. 

Lumea se cufundă în tăcere. Poate că oamenii încă 
vorbeau, poate că sunetele străzii din apropiere continuau 
nestingherite. Dar Poppy nu auzea nimic. Spaţiul dintre 
urechi i se simţea greu, de parcă s-ar fi scufundat sub apă 
şi oamenii rămăseseră să vorbească undeva deasupra. 

Încet, se ridică. Se uită la Andrew. Nu spuse nimic. Nu 
credea că mai era nevoie. 

El încuviință, o dată, grav din cap. Înţelese. 

Frica era un animal ciudat. În copilărie, Poppy se jucase 
adesea cu frații ei de-a „Ce-ar fi dacă?“ și „Ce ai face dacă?“ 

„Ce-ar fi dacă ai fi urmărit de un mistreț?“ 


„Ce ai face dacă cineva ţi-ar lipi un pistol de tâmplă?“ 


Nu se jucau toţi copiii astfel de jocuri? Nu se jucau şi 
adulții? 

Îşi aminti că se jucase la un moment dat împreună cu 
fraţii ei, şi, cumva, jocul se transformase în „Ce-ar fi dacă 
Poppy ar fi urmărită de un mistreţ?“ şi „Ce ar face Poppy 
dacă cineva i-ar lipi un pistol de tâmplă?“ 

Ea le răspunsese cu un nostim „Care dintre voi mi-ar 
sări în ajutor?“, dar fusese informată rapid că întrebarea ei 
nu respecta regulile jocului. După ce conveniseră asupra 
armei, Richard şi Reginald hotărâseră că ea ar ţipa. Nu era 
chiar o opțiune de necrezut. Poppy nu tipa des, dar, trebuia 
spus, atunci când ţipa, o făcea al naibii de bine. 

Ronald spusese că ar leșina. Când Poppy subliniase că 
nu leșinase niciodată în viaţa ei, el subliniase că nici nu 
avusese vreodată o armă lipită de tâmplă. 

Și lui Poppy i se păruse relevantă remarca, chiar dacă nu 
fusese de acord cu concluzia lui. 

Jocul se terminase la scurt timp după aceea. Richard 
adulmecase mirosul plăcintei cu mere proaspăt scoase din 
cuptor și asta fusese tot. Dar, mai târziu, Poppy îl întrebase 
pe Roger de ce el nu-și dăduse cu părerea. 

- Nu ştiu, Pops, îi spusese el cu o expresie neobişnuit de 
serioasă. Nici eu nu ştiu ce aş face într-o astfel de situaţie. 
Nu cred că avem cum să știm cu adevărat până nu ni se 
întâmplă. 

Se întâmpla acum. 

Și, într-adevăr, frica era un animal ciudat, pentru că, 
indiferent ce ar fi crezut Poppy că ar face, indiferent de 
cum ar fi crezut că ar reacționa când viața i-ar fi pusă în 
pericol, nu avea legătură cu nimic din ce simţea acum. 

Era aproape ca şi cum nu ar fi fost aici. 


Se simţea amorțţită. 


Detaşată. 

Mişcările îi erau lente şi atente, dar nici un gest nu părea 
să fie intenţionat. Nu se gândea: „O să mă mișc încet, nu 
vreau să sperii pe nimeni“. 

O făcea pur şi simplu. Şi aşteptă răbdătoare ca bandiții 
să facă ce aveau de făcut. 

Andrew fu primul imobilizat, mâinile îi fură prinse 
brusc la spate şi legate cu frânghia. 

- Nu-i faceți rău ei! îi avertiză el chiar în clipa în care 
peste cap îi era tras un sac din pânză aspră. 

În timp ce Poppy urmări scena, spaima i se furişă prin 
trup ca o nălucă. Gândul de a nu vedea - faptul că el nu 
vedea — era înspăimântător. Dacă nu o vedea, nu o putea 
ajuta, şi, Doamne, ea nu-și dorea să se confrunte singură 
cu această situație. 

Ea dădu să deschidă gura, dar nu ştiu ce să spună și, în 
orice caz, nu păru în stare să scoată vreun sunet, cel puţin 
nu până când unul dintre bărbaţi nu o apucă brusc de 
încheietură. Degetele lui i se afundară în piele cu o 
înverşunare care o făcu să scoată un mic țipăt. 

- Poppy? Andrew se smuci în legăturile lui. Ce ţi-au 
făcut... 

Banditul care îl ţinea scuipă câteva cuvinte şi îl izbi de 
perete. 

- Sunt bine! strigă Poppy. Sunt bine. Nu-ţi face griji! 
Doar m-a luat prin surprindere. 

Ea se uită la bărbatul care îl ţinea pe Andrew. 

- Te rog să nu-i faci nimic! 

Fl o privi lung, de parcă ar fi fost o netoată. Ceea ce 
probabil era. Ştia că el nu o putea înţelege. 


Dar trebuia să încerce. 


- Băiatul, spuse ea, îndreptându-şi rugăciunea spre cel 
cu chipul mai blând. Te rog să fii blând! 

- Suavemente, spuse senhor Farias. 

- Suavemente, repetă Poppy, chiar dacă bărbatul care 
acoperea acum capul lui Billy sigur îl auzise pe senhor 
Farias. Te rog! 

Poppy înghiţi în sec în vreme ce îl privea legând mâinile 
băiatului inconştient. 

- Chiar trebuie să facă asta? îl întrebă ea disperată pe 
domnul Farias. ÎL iau pe căpitan, mă iau pe mine. El este 
doar un băiat. 

Senhor Farias o privi cu o expresie îndurerată. 

- Probabil nu o să-şi amintească nimic din toate astea, 
spuse Poppy. 

Senhor Farias scoase un suspin tremurător şi îi spuse 
ceva omului îngenuncheat lângă Billy. Ochii lui Poppy se 
plimbară de la unul la altul, în timp ce ambii bărbaţi 
vorbiră pe un ton apăsat. În cele din urmă, senhor Farias se 
întoarse spre ea şi îi spuse: 

- Zice că băiatul e o bătaie de cap prea mare. ÎI lasă cu 
mine. 

Poppy aproape zâmbi. Aproape că râse, atât se simţea de 
uşurată. 

- Dar nu trebuie să te împotrivești, o avertiză 
cârciumarul. Nu trebuie să le faci probleme. Nici tu, 
căpitane, spuse el. Să nu le faci probleme când te iau, altfel 
o să trimită pe cineva şi o să... 

Bărbatul îşi trecu degetul peste beregată. 

Poppy se trase înapoi. Ridică privirea spre Andrew, care 
nu vedea nimic, şi îşi dădu seama că trebuia să traducă 


gestul. Îşi înghiți nodul din gât și se chinui să spună: 


- O să-l ucidă. O să-i tăie gâtul lui Billy dacă le facem 
probleme. 

- Şi o să-i dea drumul dacă nu? întrebă Andrew de sub 
sacul din pânză. 

— Sim. 

Da. Unul dintre puţinele cuvinte în portugheză pe care 
Poppy le înţelegea acum. 

- O să fiu cooperantă, spuse ea. 

Încuviinţarea tristă a cârciumarului fu ultimul lucru pe 
care îl văzu Poppy înainte ca un sac să-i fie tras brusc peste 
cap. 

Ea încremeni. Nu se așteptase să se facă atât de repede 
întuneric. 

Sau cald. 

Încercă să respire. 

Aerul din jurul feței ei deveni înăbușitor. Ea răsuflă, iar 
aerul încălzit îi ricoșă în gură şi în nas. Încercă să tragă aer 
în piept, dar nu putea - ba da, putea și credea că o făcuse, 
dar nimic nu i se revărsa în plămâni. 

Nimeni nu o ţinea de gât. De ce nu reuşea să respire? 

Se auzea respirând, simţea înălțarea şi coborârea rapidă 
a pieptului, dar nu reușea să tragă aer. Era ameţită, 
dezorientată. Neputând să-și vadă propriile picioare, brusc 
nu mai fu în stare să se ţină pe picioare. 

Trebuia să se prindă de ceva. 

- Poppy? îl auzi pe Andrew strigând. Poppy, eşti aici? 

Părea să-i vorbească de foarte departe. 

— Poppy! 

- Trebuie să-l ţin de mână, icni ea. Şi când nimeni nu 
făcu nimic, ea ţipă. Lăsaţi-mă să-l ţin de mână! 

În jurul ei se dezlănțui o învălmăşeală, o cadență 


încordată de voci, una dintre ele aparținând lui senhor 


Farias. Și apoi, ca prin minune, își simți mâna între 
mâinile lui Andrew. 

Era ciudat. Mâinile lui erau legate la spate. Abia îşi putea 
împreuna degetele cu ale lui. 

Dar era un colac de salvare. 

- Eşti bine, Poppy, spuse el. Îţi promit! 

- Nu pot să respir. 

- Poţi. 

- Nu pot. 

- În mod clar, respiri. În vocea lui răsună un umor 
blând, dar care păru aproape de ajuns pentru a-i frânge 
panica. El îi strânse degetele. Am nevoie să fii puternică. 

- Nu sunt puternică. 

— Eşti cel mai puternic om pe care îl cunosc. 

- Nu sunt. Chiar nu sunt. 

Ea nu ştia de ce suna de parcă ar fi cerşit. 

EI o strânse din nou, iar ea îl auzi chicotind. 

- Asta nici măcar nu e prima dată când ești răpită. 

- Nu e același lucru! se răsti ea. Se întoarse spre locul în 
care credea să se afla el. Serios, căpitane! O comparaţie mai 
nepotrivită n-am mai auzit în viaţa mea. 

— Şi spui că nu ești puternică, murmură el. 

- Tu... 

Ea se opri. Îi simţi degetele încolăcindu-se peste ale ei. 

- Poppy? 

Îi luă o clipă să-şi dea seama de ceea ce făcuse. 

- Acum, respiri? 

Ea încuviinţă din cap, apoi îşi aminti că nu o vedea și îi 
spuse: 

- Da. Și apoi: Mulţumesc! 

- O să trecem şi peste asta, spuse el. 


- Chiar crezi asta? 


EI făcu o pauză prea lungă înainte de a spune da. 


Dar măcar Poppy respira. 


Capitolul 19 


Andrew nu știa unde erau. 

La tavernă, el şi Poppy fuseseră azvârliți într-o căruţă. 
Merseseră mai bine de o oră, dar, cu un sac pe cap - şi o 
pătură grea aruncată peste amândoi -, cu greu și-ar fi dat 
seama unde ajunseseră. 

Singurul lucru de care era sigur era că erau undeva mai 
la înălțime. Dar nu era un lucru relevant. Porniseră de la 
nivelul mării — nu prea se puteau duce în altă direcţie decât 
în sus. 

Fură duşi în interiorul unei clădiri, apoi îndemnați să 
urce o serie de scări abrupte și lăsaţi într-o cameră din 
spate. O uşă se închise, și auziră cum cheia se răsucește în 
broască, apoi cineva apucă și scoase sacul lui Andrew de 
pe cap, pânza aspră sfredelindu-i pielea. Se pregătise să fie 
orbit de lumina soarelui, dar atmosfera era tulbure şi 
întunecată. Camera nu avea decât o fereastră acoperită cu 
obloane exterioare din lemn - închise bine și probabil 
ţintuite în cuie. 

Se întoarse exact la timp ca să vadă că unul dintre 
bărbaţi apucă sacul lui Poppy şi i-l scoase. Ea trase adânc 
aer în piept în clipa în care capul îi fu descoperit şi, chiar 
dacă încă tremura un pic, părea teafără. Sub pătură fusese 
cald şi lipicios, şi, după reacţia avută la sacul din pânză, 
Andrew se temuse că urma să aibă o nouă criză. Încercase 


să îi vorbească în căruţă - trucul păruse să fie de ajutor 


mai înainte —, dar bărbatul care venise cu ei în spate îi 
trăsese o palmă peste cap. Nu duruse - pătura atenuase 
mare parte din impact —, dar dacă lovitura se voise a fi un 
avertisment, îşi atinsese scopul. Andrew își ţinuse gura şi 
nu mai încercase să facă nimic. 

Nu avusese de ales. 

Ceea ce era enervant. 

Îşi amintise de momentul când - trebuia să fi fost prima 
sau a doua zi de când venise Poppy pe Infinity - o 
întrebase de ce era atât de plăcută. Fa îi răspunsese că nu 
avea nici un motiv să nu fie plăcută. Nu avea unde să fugă 
cât erau pe mare. 

La acea vreme, i se păruse extrem de înţeleaptă. Încă i se 
părea. 

Dar acum îşi dădu seama că îi scăpase complet 
esenţialul. Cât de neputincioasă trebuia să se fi simţit la 
ideea de a-și accepta soarta cu capul plecat. Nu era nimic 
satisfăcător în a alege cea mai bună opțiune când toate 
opţiunile erau cumplite. 

Nu ar fi putut să o lase în Anglia - nu când trebuia să se 
supună ordinelor atât de stricte de a duce mapa 
diplomatică în Portugalia și să păstreze secret locul în care 
se afla peştera până când emisarul prim-ministrului venea 
să recupereze documentele pe care le adusese el din 
Spania. Sincer, nu avusese de ales decât să o ia pe Poppy cu 
ei în călătorie. 

Dar ar fi putut să fie mai înţelegător. Mai... blând? 

Mai cumva. Ar fi putut să fie mai cumva. 

Poate mai sincer. Ea nici măcar nu ştia care era numele 
lui adevărat. 

Se uită la ea, încercând să-i vorbească din priviri, căci 


încă nu îndrăznea să scoată vreun sunet. Ea păru să 


înţeleagă. Ochii ei se făcură mari, iar buzele i se curbară la 
colțuri. Bărbaţii care îi însoţiseră în casă rămăseseră 
postați lângă ușă, vorbind repede în portugheză. 

În timp ce bărbaţii vorbeau, Andrew cercetă 
împrejurimile. Erau într-un dormitor - nimic mare sau 
somptuos, dar, după câte vedea, o încăpere ordonată şi 
curată. Decorul era ceva mai fastuos decât într-un han. 
Cine locuia aici avea ceva avere. 

Andrew prinse câteva cuvinte din conversaţie: bani, 
bărbat, femeie. I se păru că unul dintre ei spusese șapte, 
deşi nu era sigur în legătură cu ce. Şi poate că nici nu 
înțelesese bine. Era foarte posibil să fi recunoscut bărbat, 
femeie şi bani pentru că se așteptase să le audă. 

Mâine. 

Prost. 

Acasă. 

I se păru că aude și aceste cuvinte. 

Brusc, bărbaţii se întoarseră, iar unul dintre ei îşi flutură 
mâna în direcţia lor în timp ce răcni un ordin. 

Le spunea să se mute. Andrew o înghionti pe Poppy cu 
umărul, şi se traseră înapoi până când atinseră patul cu 
picioarele. 

Poppy se uită la el cu ochi mari, neliniștiți, iar el scutură 
discret din cap. Fără întrebări. Nu încă. 

Bărbaţii se însuflețiră în timp ce vorbeau, apoi Andrew 
văzu licărirea unui cuţit. 

Nu mai stătu pe gânduri. 

Nu avea timp să se gândească. Sări pur și simplu, 
încercând să acopere trupul lui Poppy cu al lui. Doar că, 
fiind legat la mâini, se mișca greoi și cu paşi împleticiți. 
Poppy scoase un mormăit când se prăbuşi pe spate în pat, 


iar Andrew ateriză pe podea, simțindu-se ca un păcălici. 


Bărbatul cu cuțitul se apropie şi își dădu ochii peste cap 
în timp ce o apucă de încheieturi pe Poppy şi îi tăie 
legăturile. 

Aruncă o privire spre Andrew. 

- Idiota. 

Şi apoi plecă, luându-și prietenul cu el. 

Andrew închise ochii. Avu nevoie de un moment ca să 
se adune. Sigur merita un moment pentru a se preface că 
nu zăcea pe podea, cu mâinile legate la spate, undeva în 
vecinătatea Lisabonei. 

Simţi gust de sânge. Probabil își mușcase limba. 

- Căpitane? 

EI oftă. 

- Căpitane? 

Ea păru puţin panicată a doua oară, astfel că el se 
strădui să deschidă ochii. Poppy stătea aplecată asupra lui, 
cu fruntea încruntată de îngrijorare. 

- Sunt bine, spuse el categoric. 

Ea se întinse ca să-l ajute să se ridice. 

- Pot să încerc să te dezleg. 

El scutură din cap. Cine îi legase încheieturile o făcuse 
cu noduri demne de cei mai iscusiți marinari. 

Ce ironie! 

Fir-ar! 

- Ar fi trebuit să te lege în față, spuse Poppy, după ce el 
se ridică din nou. 

- Sau, spuse el cu voce încordată, nu ar fi trebuit să ne 
răpească. 

- Ei bine... da. 

Ea râse agitată. 


- Cum te simţi? o întrebă el. 


Ar fi trebuit să fie prima întrebare. Ar fi trebuit să fie 
primul gând, nu o mizerie despre orgoliul lui rănit şi 
dorința de a se ascunde într-o gaură de şarpe. 

- Eu... Păru să aibă nevoie de ceva timp pentru a-şi alege 
răspunsul. Mă simt bine, hotărî ea în cele din urmă. Nu 
ştiu ce s-a întâmplat cu mine când mi-au pus sacul în cap. 
N-am mai simţit niciodată așa ceva. Când eram în căruţă, 
mi-am petrecut jumătate din timp încercând să-mi 
amintesc să nu uit să respir şi pe cealaltă jumătate 
încercând să-mi aduc aminte cum se respiră. 

- Îmi pare rău! spuse el şi nici măcar nu ştia pentru ce 
îşi cerea scuze. 

Lista lui de fărădelegi era ridicol de lungă. 

Dar Poppy nu părea să fi auzit încordarea din vocea lui. 

- A fost atât de ciudat, continuă ea. S-a întâmplat atât de 
repede! Nu puteam să respir. Şi totuşi, cred că respiram. 
Dar nu știam că respiram. Ştiu... nu are nici un sens. 

- Asemenea lucruri au rareori sens. El îşi drese glasul. 
Am mai văzut asta. Ce ţi s-a întâmplat ţie. Unul dintre 
oamenii mei nu poate să facă mai mult de un pas în 
peşteră. 

- În peşteră? repetă ea, clipind surprinsă. Eu nu am avut 
probleme cu peştera. 

El ridică din umeri, căci mâinile legate îl împiedicau să 
gesticuleze cum o făcea de obicei. 

- Cred că este diferit pentru fiecare în parte. Din câte 
ştiu eu, omul poate să stea fericit zile întregi cu un sac în 
cap. 

Poppy întredeschise buzele în timp ce se gândi la spusele 
lui. 

- Bănuiesc că ai dreptate. Este o prostie să te aștepți la 


logică într-o situaţie atât de ilogică. 


El încuviinţă încet din cap şi se aşeză pe pat. Era epuizat. 
Acum, că pericolul imediat dispăruse - toate cuţitele şi 
pistoalele (și oamenii care ţineau cuţitele și pistoalele) se 
aflau de cealaltă parte a unei uşi —, se simțea secătuit. 

Sau vlăguit. „Sleit“ suna mai potrivit. I se întâmplă ca 
din senin. Acum se simţea încordat şi gata de luptă, iar în 
clipa următoare nu mai avea forță de nimic. 

Pentru o clipă, Poppy păru a vrea să se aşeze lângă el, 
dar apoi se întoarse şi își înfășură stângaci braţele în jurul 
corpului. 

- M-a ajutat mult, spuse ea pe un ton şovăielnic. Când 
ai vorbit cu mine. M-a liniştit. Mulţumesc! 

- Nu-mi mulțumi, spuse el aspru. 

Nu voia recunoştinţa ei. Nu putea suporta acea idee. 

Dacă ieşeau în viață din această cameră, dacă el avea să 
facă să se întâmple asta, atunci urma să îi poată mulțumi. 
Dar, până atunci, el era doar bărbatul care o putea face să- 
şi piardă viața. 

- Ştii unde suntem? îl întrebă ea în cele din urmă. 

- Nu. 

- Eu... Ea înghiţi în sec, apoi se uită spre fereastra 
blocată. Cât timp crezi că am mers cu căruţa? O oră? Cred 
că suntem foarte departe de oraş. 

- Sau au dat roată pe același drum de vreo şase ori şi 
suntem la nici doi pași de tavernă. 

Ochii ei se măriră. 

- Chiar crezi asta? 

- Nu, recunoscu el, nu chiar la doi paşi. Dar este posibil 
să fim mult mai aproape decât avem impresia. 


A e 


Poppy se apropie de fereastră şi îşi lipi urechea de sticlă. 


— Auzi ceva? 


Ea încuviință din cap — ușor, făcându-i semn să tacă. 


- Nu înţeleg mare lucru, spuse ea, dar nu e linişte. 
Oriunde ne-am afla, nu suntem într-un loc izolat. 

Andrew se duse spre ea şi se lipi cu urechea de fereastră. 
Unul cu faţa spre celălalt, ascultară. Ea avea dreptate. Afară 
nu era linişte. Era... viaţă. Se întâmplau lucruri. 

Era cea mai puţin specifică descriere pe care ar fi putut 
să şi-o imagineze — se întâmplau lucruri —, şi totuşi, spunea 
atât de multe. 

- Cred că încă suntem în oraş, spuse el încet. Sau nu 
foarte departe. 

Poppy scoase un murmur de încuviinţare şi se lipi mai 
hotărâtă de geam. 

- Aud voci de femei, zise ea. 

Andrew arcui o sprânceană. 

- Cumva, nu cred că tâlharii noştri au o divizie secretă 
de femei în banda lor. 

- Înseamnă că trebuie să ne fi adus într-o parte foarte 
umblată din oraş. Sau de lângă oraș. 

- Ce veste minunată! Cu cât suntem mai aproape, cu 
atât mai bine. 

- Cu atât sunt mai mari şansele să ne găsească cineva? 

- Cu atât sunt mai mari şansele să scăpăm. La privirea ei 
întrebătoare, el adăugă: Este mult mai uşor să te ascunzi în 
oraş. 

Ea încuviință din cap, apoi se îndepărtă de fereastră şi 
făcu câţiva paşi spre centrul camerei. 

- Cred că o să mă așez. 

- Este o idee bună. 

Ea se îndreptă spre pat, apoi se opri şi se întoarse. 

- Pot să te ajut cu ceva? 


- Nu cred să ai ascuns prin rochie un cuţit, mormăi el. 


- Nici vreun pistol, spuse ea, dându-i de înţeles din 
priviri că îşi amintea că îi zisese aproape același lucru când 
ajunsese ea pe Infinity. Nici vreo pungă cu bani. Din 
păcate. 

- Din păcate, încuviinţă el. 

La naiba! 


Două ore mai târziu 


Nu avea altceva de făcut decât să se uite la ușă. 

Cineva venise după Andrew cu câteva minute în urmă. 
Fusese în parte împins, în parte tras afară, iar ea nu-l mai 
văzuse de atunci. Poppy nu auzise nimic, ceea ce era un 
semn bun. Împușcăturile se auzeau tare, și, dacă ar fi 
încercat să-l rănească în alt mod, sigur s-ar fi auzit vreun 
zgomot. 

Nu-i aşa? 

Căutase prin cameră ceva ce ar putea folosi drept armă, 
dar singurele obiecte masive care se puteau mișca erau 
scaunele. 

- Când trebuie, trebuie, mormăi ea şi trase un scaun 
lângă ușă. 

Dacă era nevoie, putea să-l ridice şi să-l lase să se 
izbească de capul cuiva. Ar fi căzut lat. 

Spera să nu-l nimerească pe Andrew. 

Nu ştia exact cât timp rămăsese acolo, aşteptând şi 
ascultând. Zece minute? Douăzeci? Sigur nu treizeci. Nu se 
pricepuse niciodată să estimeze trecerea vremii. 

Și apoi, în cele din urmă... 

Pași. Ea apucă spătarul scaunului. Habar n-avea cum 
urma să știe dacă să atace sau nu. Dacă auzea vocea lui 


Andrew? Dacă nu îi auzea vocea? 


Trebuia să aştepte până se deschidea ușa. Până vedea 
cine intra. 

Zgomotele se apropiară. 

Ea ridică scaunul. Îl tinu deasupra capului. 

Cheia se răsuci în broască. 

Ea îşi tinu respiraţia. 

Uşa se deschise. 

Și intră Andrew. 

Poppy se opri brusc, oprind alunecarea scaunului chiar 
înainte de a ateriza în capul lui. 

- Aaaaaa! 

Fl ţipă. 

Ea ţipă. 

Ţipară amândoi, apoi ţipă şi cineva pe coridor, probabil 
spunându-le să tacă naibii din gură. 

- Ia chestia asta din capul meu, urlă Andrew, ridicând 
mâinile în semn de apărare. 

- 'Te-au dezlegat! exclamă Poppy. 

El fusese împins în cameră cu suficientă forță încât să 
aterizeze direct pe podea, iar ea nu observase imediat că 
fusese eliberat. 

- Scaunul, mormăi el. 

- Oh, scuze! Unul dintre picioarele scaunului era la doar 
câţiva centimetri distanţă de ochiul lui. Ea îl cobori brusc 
în spatele ei. Eşti bine? îl întrebă. Ce s-a întâmplat? Eşti 
bine? 

El încuviinţă din cap. 

- Stai să mă ridic! 

- Oh, da, îmi pare rău! Ea îl ajută să se ridice. Ce... 

Ea îşi muşcă limba. Fusese cât pe ce să-l întrebe din nou 


ce se întâmplase. 


- Au adus pe cineva care vorbeşte engleză, spuse el după 
ce se scutură de praf. 

- Şi? 

- Şi s-a prefăcut că este prietenul meu. A spus că este 
îngrozit de cum se poartă cu noi, a insistat să îmi fie 
dezlegate mâinile. 

Poppy se întrebă de ce tonul lui ascundea o notă atât de 
zeflemitoare. 

- Asta e... de bine? Nu-i așa? 

- Probabil că nu. Este o tactică bine cunoscută atunci 
când iei prizonieri. Cineva se poartă cu amabilitate. 
Încearcă să-ţi câştige încrederea. 

- Oh! Poppy se gândi la asta. Totuşi, e mai bine decât să 
se poarte toți urât, nu-i așa? 

Capul lui se înclină într-o parte, cu un aer gânditor. 

- Bănuiesc. Majoritatea celorlalte metode de interogare 
presupun o cantitate considerabilă de sânge, aşa că, da, e 
de preferat așa. 

Ea strânse din buze, dar nu îl mustră pentru un 
asemenea comentariu. 

- Ți-au spus ce vor? Adică știu că vor bani, dar ţi-au 
spus câți? 

- Mai mulți decât mi-ar fi uşor să adun. 

Buzele lui Poppy se întredeschiseră. Nu ştia de ce, dar 
nu se gândise că nu aveau să poată strânge banii de 
răscumpărare. 

- Eu am bani, spuse ea şovăielnic. 

- În Portugalia? 

Răspunsul lui era sarcastic, aproape batjocoritor. 

- Normal că nu. Dar, dacă le spunem... 

- Nu fi naivă! 


Îşi simţi dinţii încleştându-se. 


- Încercam doar să ajut. 

— Ştiu. El îşi trecu mâna prin păr. Știu. 

Poppy îl urmări cu atenţie. Al doilea „Ştiu“ fusese rostit 
mai tare decât primul, mai accentuat. 

Chiar furios. 

Ea aşteptă o clipă, apoi întrebă: 

— Ai de gând să-mi spui ce s-a întâmplat? 

- Încercam să fac asta. 

Ea clătină din cap. 

- Nu te întrebam ce s-a întâmplat. Te întrebam dacă ai 
de gând să-mi povestești. Pentru că, dacă nu, dacă vrei să 
lași anumite părți deoparte pentru că ai impresia că este 
pentru binele meu, aș dori să ştiu. 

EI se uită lung la ea, de parcă s-ar fi apucat să vorbească 
în germană. Sau în chineză. 

- Despre ce naiba vorbeşti? 

- Ai secrete, spuse ea pur şi simplu. 

- Te cunosc de o săptămână. Bineînţeles că am secrete. 

- Nu te muștruluiesc pentru asta. Vreau doar să știu. 

- Pentru numele lui Dumnezeu, Poppy! 

- Pentru numele lui Dumnezeu, căpitane, i-o întoarse 
ea, vorbind pe un ton cântat. 

Fl îi aruncă o privire plină de enervare. 

- Serios? Asta facem? 

- Ce altceva pot face? Tu nu vrei să-mi spui nimic. 

- Încercam, răbufni el. Şi tu nu încetezi să mă 
înnebuneşti cu secretele mele. 

- N-am înnebunit pe nimeni cu nimic în viața mea. Și 
nu am spus niciodată că nu ar trebui să ai secrete! Vreau 
doar să știu dacă ai. 

Ea îi aşteptă replica, pentru că sigur avea una - acesta 


era jocul lor. Dar el scoase doar un sunet... ceva ciudat şi 


necunoscut, parcă izvorât din adâncul ființei lui. Era un 
mârâit, dar nu chiar, şi, în timp ce Poppy îl privea cu o 
agitație fascinată, el se întoarse brusc. 

Îşi înfipse mâinile în perete, deasupra capului, aproape 
gemând în timp ce se apăsă înainte. Era ceva sălbatic în el, 
ceva ce lui Poppy ar fi trebuit să i se pară înfricoșător. 

Ar fi trebuit. 

Dar nu i se părea. 

Simţi furnicături în mână. De parcă ar fi trebuit să-l 
atingă. De parcă ar fi murit dacă nu îl atingea. 

Îşi simţea corpul ciudat. Copleşit de nevoie. Şi, chiar 
dacă era inocentă, ştia că ceea ce simţea era dorință. 
Necuviincioasă şi inoportună, dar totuși prezentă, 
dezlănțuindu-se înăuntrul ei ca o fiară înfometată. 

Ea făcu un pas în spate. Dintr-un instinct de 
supraviețuire. 

Nu ajută prea mult. 

Ce însemna că simţea așa acum, când el nu era chiar cea 
mai civilizată versiune a lui? 

Pe vas, simţise înfiorarea pe care el o trezea înăuntrul ei. 
Se întrebase ore întregi ce s-ar fi întâmplat dacă, atunci 
când îl sărutase pe punte, s-ar fi apropiat mai mult de el. 
Visase la pielea lui, la colțișorul ademenitor de piele care i 
se dezvăluia când își scotea lavaliera. 

Nu era vorba doar despre lavaliera lui. El își sufleca şi 
mânecile, iar ea era fascinată de braţele lui - de dansul 
mușchilor sub piele. Ea ştia că majoritatea bărbaţilor nu 
munceau.  Călăreau, făceau scrimă, hoinăreau pe 
proprietăţile lor, dar nu munceau. Ajunsese să se 
gândească la puterea lui, la ce puteau face braţele lui şi ale 


ei, nu. 


Şi era mereu conştientă de căldura pe care el o emana. 
În jurul corpului lui plutea un strat de aer care era 
întotdeauna ceva mai cald. O făcea să-şi dorească să se 
apropie şi apoi să se apropie şi mai mult, să vadă dacă se 
încingea când ea era la doar un pas distanţă. 

Ea ştia că astfel de gânduri erau scandaloase. Chiar 
necuviincioase. Dar toate astea... Nu, nimic din toate astea 
nu provocaseră o asemenea înflăcărare înăuntrul ei. 

Ea îl privi în timp ce el trase lung aer în piept, cu corpul 
încordat, de parcă s-ar fi luptat cu o reţinere invizibilă. 
Mâinile lui deveniseră gheare, doar vârfurile degetelor 
apăsându-se în peretele de deasupra capului lui. 

- Căpitane James? şopti ea. 

Nu era sigură dacă o auzise. El era foarte aproape - 
camera era mult prea mică pentru a-ţi scăpa cel mai mic 
murmur. Dar orice se întâmpla în mintea lui... era ceva 
zgomotos. Zgomotos și animalic, și îl aduse la limita a ceva 
feroce. 

- Căpita... 

El făcu un pas înapoi. Închise ochii şi inspiră adânc. Și 
apoi, cu un calm mult prea uniform și reținut, se întoarse 
spre ea. 

- Îmi cer scuze, spuse el. 

Poppy nu ştiu ce să spună. 

- Unde rămăsesem? 

Habar nu avea. 

- Aşa, continuă el, de parcă ea nu s-ar fi uitat la el ca o 
nebună rămasă fără grai. Posibil să-i fi convins să te lase să 
duci mesajul de răscumpărare pe Infinity. 

Ea rămase mută de uimire. De ce nu îi spusese asta mai 


întâi? 


EI își trecu mâna prin păr şi se îndreptă spre colţul opus 
al încăperii. Camera nu era mare, dar ai fi zis că el era ca 
un animal în cușcă. 

- N-am putut mai mult de atât, spuse el. 

- Dar... Poppy se chinui să vorbească. Nu reuși să spună 
decât: Eu? 

— Ar fi o dovadă de bună-credinţă. 

- Nu știam că au bună-credinţă. 

- Şi o dovadă că suntem în viață, adăugă el pe un ton 
mai încordat. 

- Dovadă că... Oh, spuse ea, înțelegând brusc ce voia el 
să spună. Ce cuvinte îngrozitoare! 

EI își dădu ochii peste cap la naivitatea ei. 

- Omul cu care am vorbit trebuie să se consulte cu 
altcineva. Nu o să avem un răspuns până mâine- 
dimineaţă. 

Poppy se uită spre fereastră. Mai devreme, zărise o 
fărâmă de lumină printre obloanele de lemn. 

- S-a înserat, confirmă Andrew. 

- Ai zice că astfel de oameni preferă să lucreze în inima 
nopții. 

EI îşi dădu iar ochii peste cap. Şi, din nou, nu o făcu cu 
lejeritate, nimic din gesturile lui nu îi dădu de înţeles că 
erau împreună în povestea asta. 

- Nu prea ştiu cum funcționează minţile lor, spuse el. 

Poppy nu zise nimic preț de câteva secunde, dar apoi nu 
se mai putu abțţine. 

- De ce ești așa răutăcios? 

O expresie de nedumerire nerăbdătoare i se desenă pe 
chip. 

- Poftim? 


- Spun doar că ai putea să fii puţin mai amabil. 


- Ce... 

EI clătină din cap, aparent incapabil să-și ducă gândul la 
bun sfârşit. 

- De când te-ai întors, n-ai făcut altceva decât să mârâi 
şi să te răsteşti. 

El rămase fără cuvinte, de parcă nu i-ar fi venit să creadă 
ce auzea. 

- Suntem prizonierii naiba ştie cui, şi tu te plângi că nu 
sunt amabil? 

- Nu, normal că nu. Ei bine, ba da. De fiecare dată când 
încerc să fac o sugestie... 

- N-ai pic de experienţă în astfel de lucruri, o întrerupse 
el. De ce să te ascult? 

- Pentru că nu sunt vreo proastă, și cel mai rău lucru 
care s-ar putea întâmpla dacă m-ai asculta ar fi să nu fii de 
acord cu mine. 

Andrew se pișcă de podul nasului. 

- Poppy, spuse el, cuvântul răsunând atât ca un mârâit, 
cât şi ca un oftat. Nu pot... 

- Stai un pic, îl întrerupse ea. Se gândi la ce îi spusese. 
Vrei să zici că tu ai ceva experienţă în astfel de situaţii? 

- Oarecum, recunoscu el. 

— Ce înseamnă asta? 

- Înseamnă că nu este prima dată când am de-a face cu 
personaje dubioase, răspunse el. 

- Este prima dată când ești răpit? 

- Da. 

- Prima dată când ești legat? 

EI şovăi. 

Ea icni. 

- Căpitane Ja... 


- Aşa, spuse el iute. 


Şi mai tare, și mai apăsat, de parcă ar fi avut nevoie să-i 
întrerupă întrebarea la fel de mult precum avea nevoie de 
aer. 

Ochii ei se îngustară. 

- Ce înseamnă asta? 

- Nu mă întreba! 

Se prea putea să fi fost prima dată când îl vedea roșind 
cu adevărat, ceea ce ar fi trebuit să fie de ajuns pentru a-şi 
dori să-l facă să răspundă. Dar, dat fiind contextul, Poppy 
decise să lase de la ea. În mare parte. 

Ea îi aruncă o privire vicleană. 

- Pot să-ţi pun întrebarea asta mai târziu? 

- Te rog, nu! 

- Sigur? 

Era un sunet pe care îl făceau oamenii uneori - ceva 
între râs şi plâns, dar sfârșind mereu prin a suna a ironie. 

Andrew scoase acel sunet, chiar înainte de a spune: 

- Nicidecum. 

Poppy făcu un pas înapoi. Așa i se părea înțelept. După 
câteva momente de tăcere prudentă, ea întrebă: 

- Ce facem în seara asta? 

EI păru aproape ușurat că ea întrebă, chiar dacă tonul lui 
căpătă o notă tăioasă. 

- O să cercetez camera mai atent, acum, că am mâinile 
dezlegate, dar nu mă aștept să descopăr o cale de a scăpa. 

- Așa că o să aşteptăm pur și simplu? 

EI încuviinţă din cap cu seriozitate. 

- Am numărat cel puţin şase bărbaţi la parter, plus doi 
pe coridor. Nu-mi place să nu fac nimic, dar îmi place cu 
atât mai puţin ideea de sinucidere. 

Sunetul pe care îl scosese mai devreme - râsul și plânsul 


şi ironia cumplită... 


Ii reuși și ei. 


Capitolul 20 


Câteva ore mai târziu - după ce Andrew şi Poppy 
mâncară pâinea și brânza aruncate de cei care îi răpiseră, 
după ce o cercetare amănunțită a camerei nu dezvălui 
absolut nimic, după ce o lungă tăcere îi purtase spre un 
armistițiu tacit —, Andrew se așeză. Se lipi cu spatele de 
perete, își întinse picioarele în față şi oftă. 

- Nu vrei scaunul? îl întrebă Poppy. 

Ea stătea pe pat. Ea dăduse să protesteze când, cu câteva 
minute în urmă, el îi spusese să-l ia, dar Andrew ridicase 
mâna şi îi aruncase o privire prin care îi transmisese un 
„Nu te certa cu mine“ care îi închisese gura. 

El scutură din cap. 

- Cumva, pare mai puţin confortabil. 

Ea se uită la scaun, apoi reveni cu privirea spre el. 

- Se vede. 

El zâmbi ironic. 

- Patul nu este... Ei bine, nu este incomod, dar nu este, 
hmm, un pat excelent. 

Ea chiar izbucni în râs. 

- Nu te pricepi deloc la minţit. 

- Nu este chiar o minciună. Cheia stă în felul în care te 
exprimi. 

El pufni. 


- Spune fiecare politician din Londra. 


Replica o făcu să zâmbească, ceea ce trezi înăuntrul lui o 
bucurie atât de absurdă, încât nu o putea atribui decât 
faptului că a face pe cineva să zâmbească în asemenea 
condiţii se simțea ca o adevărată victorie. 

- Poftim, spuse ea, apucându-şi perna. Ar trebui să iei 
asta. 

El nu încercă să o prindă. Era ceva mult mai plăcut în a 
o lăsa să plutească prin aer şi să-l nimerească în umăr. 

- Ca pe vremuri, murmură el. 

— Aş vrea eu. 

El ridică privirea spre ea. Stătea cu picioarele 
încrucișate, genunchii împingând în poalele fustei albastre 
până când materialul formă un fel de triunghi. Încercă să- 
şi amintească ultima dată când stătuse el într-o asemenea 
poziţie. Nu credea să o fi văzut vreodată nici pe ea. 

Avea sens. Nimeni nu stătea așa în public. Era o poziție 
pentru acasă. Pentru momentele când lăsai garda jos. 

- Îmi pare rău! spuse el. Cuvintele răsunară încet, nu 
pentru că era reticent să le spună, ci mai degrabă pentru că 
le simţea mai intens decât se așteptase. Pentru că mi-am 
ieşit din minţi mai devreme. 

Ea încremeni, cu buzele întredeschise, în timp ce 
înțelese schimbarea bruscă de subiect. 

- Nu-i nimic, spuse ea. 

- Ba este. Este. Aceasta este... Ea ridică privirea spre 
tavan, clătinând din cap. Părea că nu-i venea să creadă în 
ce situaţie ajunsese. Oricine şi-ar fi ieşit din minţi. Este 
probabil o mică minune că nu te-am strâns de gât. 

EI zâmbi. 

— Ştii că nu e uşor să strângi un om de gât. 

Ea lăsă capul în piept în timp ce izbucni în râs. Când 


ridică privirea, spuse: 


- Am aflat de curând. 

- Nu-mi spune! Unde să fi învăţat una ca asta o femeie 
din lumea bună ca tine? 

- Păi... Ea se aplecă înainte, cu coatele pe genunchi şi 
bărbia în mâini. Am căzut în mâinile unei bande de pirați. 

Uluirea lui era demnă de o scenă de teatru. 

- Nu pot să cred! 

Ea răspunse în aceeași notă, cu ochii mari, prefăcându- 
se că rămâne fără aer şi lipindu-şi o mână în dreptul 
inimii. 

— Cred că se poate să fiu ruinată. 

Şi, pentru că ceva înăuntrul lui păru a se așeza la loc, el 
îi oferi un zâmbet pieziș şi spuse: 

- Nu încă. 

Cu o săptămână în urmă, o asemenea glumă i-ar fi jignit 
sensibilitățile, dar, de data aceasta, ea nici nu mai încercă 
să se prefacă. Îşi dădu ochii peste cap, clătină din cap și 
spuse: 

- Păcat că nu mai am o pernă cu care să arunc în tine! 

- Chiar că. Cu un aer teatral, el scrută din priviri 
podeaua în jurul lui. Aş trăi în lux. 

- Te-ai bătut vreodată cu pernele cu fraţii tăi? 

EI își aranja la spate perna pe care i-o aruncase, dar, la 
auzul întrebării ei, se opri. 

- Chiar trebuie să întrebi? 

Ea chicoti. 

- Ştiu. O întrebare stupidă. 

- Tu? întrebă el. 

- Oh, fireşte. 

Fl se uită la ea. 

- Ce? întrebă ea. 


- Aşteptam să-mi spui că ai câştigat mereu. 


- Spre marea mea ruşine, asta ar fi o minciună. 

- Oare nu mai aud bine? A existat un concurs în casa 
Bridgerton pe care Poppy Bridgerton să nu-l fi câștigat? 

- Poppy Louise Bridgerton, spuse ea cu un aer oficios. 
Dacă ai de gând să mă cerţi, ar trebui să o faci corect. 

- Scuzele mele! Poppy Louise. Dar, spune-mi, cine ieşea 
victorios? 

- Fraţii mei mai mari, desigur. Mai ales Richard. Roger 
zicea că nici nu merita să-şi bată capul cu mine. 

- Era prea uşor pentru el să te bată? 

- Era cu un cap mai înalt, protestă ea. N-ar fi fost 
niciodată o luptă dreaptă. 

- Atunci bine că stătea deoparte. 

Ea strânse din buze, iritată. 

- Nu era chiar atât de galant. Zicea că are moduri mai 
interesante în care să mă chinuie. 

- Oh, da. Andrew zâmbi larg. El te-a învăţat o limbă 
nouă, nu-i aşa? 

- Chiar că o limbă nouă. Ai face bine să fii atent, altfel o 
să te infinitinfinit. 

El pufni în râs. 

- Mi-aș fi dorit să-l cunosc pe fratele tău. M-aş fi 
închinat la picioarele lui. 

- Şi eu mi-aş fi dorit, spuse ea cu un zâmbet trist, iar el 
ştiu că ceea ce voia să spună cu adevărat era că și-ar fi dorit 
ca Roger să mai fie în viață, să-şi poată face încă noi 
prieteni şi, da, să găsească noi moduri prin care să-şi 
chinuie sora mai mică. 

- Cum a murit? o întrebă el. 

Ea nu îi spusese niciodată asta, și până acum i se păruse 
prea indiscret să întrebe. 


- De infecţie. 


Ea o spuse atât de direct, de parcă toată acea durere 
distrusese de mult lumea și singurul lucru rămas era 
resemnarea. 

- Îmi pare rău! 

El văzuse mulţi bărbaţi secerați de infecții. Mereu părea 
să înceapă atât de simplu. O zgârietură, o rană... Fratele lui 
ştia un bărbat care purtase o pereche de cizme prea mici şi 
care, mai apoi, murise din cauza unei băşici purulente. 

- A fost muşcat de un câine, spuse Poppy. Nici măcar nu 
a fost o mușcătură serioasă. Adică şi eu am mai fost 
mușcată de un câine. Tu nu? 

El încuviință din cap, chiar dacă nu i se întâmplase. 

- Rana nu s-a vindecat cum trebuie. Părea că avea să se 
vindece. A arătat bine câteva zile, poate doar puțin roşie. 
Umflată. Şi apoi... 

Ea înghiţi în sec și se uită într-o parte. 

- Nu trebuie să termini povestea, spuse el încet. 

Dar ea voia. O vedea pe chipul ei. 

- A făcut febră, continuă ea. I-a apărut peste noapte. S-a 
dus la culcare şi părea să se simtă bine. Eu am fost cea care 
i-a dus o cană de cidru fierbinte, deci știu că se simțea 
bine. 

Ea îşi înfășură braţele în jurul corpului, închizând ochii 
în timp ce inspiră lung. 

- Era atât de fierbinte. Mi s-a părut nefiresc. Pielea lui 
era lividă. Şi cel mai rău a fost că nici măcar nu s-a 
întâmplat repede. A durat cinci zile. Ştii cât de lungi pot fi 
cinci zile? 

Cu o zi mai puţin decât timpul pe care îl petrecuse ea pe 
Infinity. Ceea ce, dintr-odată, nu i se mai păru deloc prea 


mult timp. 


- Uneori, își pierdea cunoștința, spuse ea, dar alteori nu, 
şi ştia... știa că urma să moară. 

- Ţi-a spus asta? 

Ea clătină din cap. 

- Nu mi-ar fi spus-o niciodată. A continuat să zică: „O 
să fiu bine, Pops. Nu-ţi mai face atâtea griji!“ 

— Îţi spunea Pops? 

Andrew încercă să nu zâmbească, dar era ceva irezistibil 
de fermecător în asta. 

- Da. Doar uneori. O spuse de parcă nu s-ar mai fi 
gândit niciodată la asta. Îşi lăsă capul într-o parte, şi ochii 
îi alunecară în sus și spre stânga, de parcă ar fi putut să-şi 
găsească amintirile acolo. Îmi spunea aşa când vorbea 
serios, dar poate încerca să pară că nu. 

Ea se uită la Andrew, care se simţi uşurat să vadă că o 
parte din tristeţe dispăruse de pe chipul ei. 

- Rareori vorbea serios, spuse ea. Sau așa voia să fie 
văzut de lume. Avea un mare simţ al observaţiei, și cred că 
oamenii nu erau aşa atenţi în preajma lui tocmai pentru că 
îl credeau o pușlama. 

- Am ceva experiență în domeniu, spuse el cu voce 
seacă. 

- Așa îmi închipui. 

- Ce s-a întâmplat după aceea? o întrebă el. 

- A murit, zise ea ridicând neputincioasă din umeri. 
Până în ultimele clipe de viaţă, a încercat să dea impresia 
că nu avea să se întâmple, dar nu reușea să mintă când 
venea vorba despre lucrurile importante. 

În vreme ce Andrew minţise doar în privinţa lucrurilor 
importante. Dar se strădui din răsputeri să-și alunge 
gândul acesta din minte. 


Poppy scoase un hohot posomorât de râs. 


- Cu o dimineaţă înainte de a pleca dintre noi, chiar s-a 
lăudat că, la următorul bâlci, din mai, o să mă nimicească 
la concursul de făcut ruladă cu ou, dar am văzut-o în ochii 
lui. Ştia că nu avea să trăiască. 

- Să te nimicească? repetă Andrew. 

Îi plăcea combinaţia atipică de cuvinte. 

Ea zâmbi, cu ochii înlăcrimați. 

- N-ar fi fost niciodată de ajuns doar să mă bată. 

- Nu, îmi închipui. 

Ea încuviință încet din cap. 

- Ştiam că minţea. Şi el ştia că știam. Și m-am întrebat... 
De ce? De ce să o dea înainte cu povestea lui când ştia că 
nu mă păcălea? 

- Poate a crezut că îţi face un bine. 

Ea ridică din umeri. 

- Poate. 

Nu părea să mai aibă altceva de spus, astfel că Andrew 
se întoarse la perna lui. Era şi plată, şi noduroasă, şi era 
imposibil să o pună în poziţia corectă. Încercă să o bată, să 
o strivească, să o pună pe din două... Nimic nu merse. 

- Pare că ţi-e tare incomod, spuse Poppy. 

El nu se mai obosi să ridice privirea dinspre strădaniile 
lui. 

- Sunt bine. 

— Ai de gând să mă minţi, cum a făcut Roger? 

Întrebarea îi atrase atenţia. 

- De ce ai spune una ca asta? 

- Vino şi stai pe pat! spuse ea cu voce exasperată. Nu 
este ca şi cum o să doarmă vreunul din noi în noaptea asta, 
şi o să înnebunesc de-a binelea dacă te mai văd mult 
foindu-te așa. 


- Nu mă... 


- Ba da. 

Se priviră unul pe celălalt preţ de o clipă sau două, cu 
ochi mici şi sprâncene arcuite. 

Ea câştigă. 

- Bine. El se ridică. O să stau în partea cealaltă. 

Se îndreptă spre colţul opus al patului şi se așeză pe 
margine. Ea avea dreptate. Nu era deloc un pat 
extraordinar. Totuși, era mult mai bun decât podeaua. 

- Crezi că este ciudat că avem o conversaţie atât de 
banală? îl întrebă ea după ce el își găsi locul. 

El îi aruncă o privire piezişă. 

- Ciondănindu-ne pe cum să stăm? 

- Ei bine, da, şi vorbind despre poznele din copilărie şi 
despre moartea fratelui meu. Îmi închipui că este foarte 
trist, dar sigur sunt subiecte banale. Nu este ca și cum am 
purta mari discuţii filosofice despre sensul... 

- Vieţii? completă el. 

Ea ridică din umeri. 

El se întoarse cu fața spre ea. 

- Vrei să-ţi petreci seara purtând mari discuţii 
filosofice? 

- Nu chiar, dar nu crezi că ar trebui? În situația noastră 
delicată? 

El se rezemă de tăblia patului și lăsă să se scurgă un 
timp pentru ca următoarele lui cuvinte să capete un aer 
declamativ. 

- Când eram la școală, ne-au pus să citim o carte. 

Ea se întoarse cu tot corpul spre el, atât de curioasă de 
schimbarea lui bruscă de subiect. 

— A fost cumplită, îi spuse el. 

- Ce carte era? 


E] se gândi o clipă. 


- Nici nu-mi mai amintesc. Atât a fost de groaznică. 

- De ce te-au pus să o citeşti? 

El ridică din umeri. 

- Cineva mi-a zis odată că ar fi important. 

- Cine decide asta? se întrebă ea. 

- Ce cărţi sunt importante? Habar nu am, dar, în acest 
caz, au făcut o greşeală uriașă. Îți spun... fiecare cuvânt a 
fost un chin. 

— Şi atunci, de ce ai citit-o? Toată cartea? 

- Da. Am urât fiecare clipă, dar am citit nenorocirea aia 
pentru că ştiam că o să ni se pună întrebări din ea şi nu 
voiam să-l dezamăgesc pe tata. El se întoarse şi o privi cu o 
expresie reținută. Ăsta e un motiv al naibii de nepotrivit ca 
să citeşti o carte, nu crezi? 

- Bănuiesc. 

- Ar trebui să citeşti o carte pentru că atinge ceva din 
tine. Andrew o spuse cu o înflăcărare care îți dădea de 
înțeles că nu era prima dată când se gândea la asta. Cel 
puţin, nu aşa. Pentru că răspunde la o sete de cunoaștere 
care este a ta şi numai a ta, nu a vreunui om închis într-un 
turn de fildeș acum 200 de ani. 

Ea îl privi o clipă, apoi spuse: 

- De ce vorbim despre asta? 

- Pentru că nu ar trebui să discutăm despre nemurirea 
sufletului dacă nu vrem asta. 

- Nu vreau, spuse ea cu ochii mari. Chiar nu vreau. 

- Bun. 

El se întoarse în poziţia lui, şi se cufundară câteva 
momente în tăcere. Toate bune şi frumoase până când ea 
spuse... 


- S-ar putea să murim. 


- Poftim? Vocea i se frânse, capul îi trosni când se 
întoarse cu fața spre ea. Nu spune asta! 

- Nu spun că o să murim. Dar s-ar putea. Nu mă minţi 
şi nu nega asta. 

- Suntem prea valoroşi, îi spuse Andrew. Nu o să ne 
ucidă. 

Dar, oare, bărbaţii erau conştienţi de prada pe care o 
capturaseră? Până acum, totul părea să fie o răpire 
normală (dacă exista aşa ceva). Nu era de necrezut ca 
banda portugheză să fi zărit pur şi simplu doi străini 
înstăriți şi să se fi gândit că cineva avea să fie dispus să 
plătească o răscumpărare pentru ei. 

Pe de altă parte, era posibil ca rolul lui în guvern să fi 
fost devoalat. Dacă era cazul, și bărbaţii care îi ţineau aici 
aveau o miză politică, atunci Andrew devenea un alt soi de 
pradă. 

(Şi numai Dumnezeu știa ce politică se ascundea în 
spatele mizei lor. În toată lumea existau grupări extremiste 
care îi detestau pe britanici.) 

Căpitanul Andrew James nu era chiar necunoscut în 
Lisabona. Se întâlnise cu Robert Walpole - ambasadorul 
britanic — chiar în acea dimineaţă. Nu se folosise de nici 
un subterfugiu special. Înţelesese de mult că, în misiunile 
lui, cel mai eficient era să se ascundă la vedere. Îşi punea 
cele mai bune haine, mergea și vorbea ca un aristocrat și îl 
vizita pe domnul Walpole chiar la reşedinţa lui. 

- Nu o să ne ucidă, spuse el din nou. 

Dar nu era sigur că vorbea serios. 

- Nu ştiu dacă este adevărat, spuse Poppy. 

Andrew clipi nedumerit. 


— Ce anume? 


- Ce ai spus tu. Că suntem prea valoroși. Suntem 
valoroşi doar dacă ei ştiu că suntem valoroși. 

- Ştiu că am un vas în port. 

Pe de altă parte, dacă știau că îndeplinea misiuni secrete 
pentru Coroană, puteau să creadă că era mai valoroasă 
eliminarea lui decât orice alte bogății le-ar fi adus. 

- Nu o să aflăm nimic până dimineaţă, nu-i așa? replică 
ea. 

El oftă. 

- E puţin probabil. Dar, așa cum ţi-am spus, cred că am 
reuşit să-i conving să te lase să pleci. 

Ea încuviinţă din cap. 

- Nu insista să rămâi cu mine, adăugă el. 

- N-aş face asta niciodată, spuse Poppy. 

Andrew făcu o pauză. 

- Nu? 

- Normal că nu. Cum să te ajut din închisoare? Dacă 
plec, poate aş putea să fac ceva să te scot de aici. 

- Exact. 

Andrew era mulțumit de rapiditatea cu care înţelesese 
ea situaţia, dar se simţea şi uşor deranjat că era atât de 
dornică să plece. 

Totuși, dacă reușea să o scoată de aici, ea nu avea să se 
întoarcă să-l salveze. Avea în Lisabona oameni care puteau 
să o ducă înapoi în Anglia. Nu trebuia decât să o lase în 
grija lor. 

Sau, după cum cel mai probabil va fi cazul, ea va trebui 
să ajungă singură în grija lor. 

Se gândi la toate cauzele pentru care credea că merita 
să-ţi dai viața. Nici una nu însemna nimic în comparaţie 


cu viața acestei femei. 


Ce simţea era dragoste? Oare? Singurul lucru pe care îl 
ştia era că nu mai putea concepe un viitor fără ea. 

Ea însemna râsete. 

Ea însemna bucurie. 

Și era în pericol de moarte pentru că el fusese mult prea 
egoist ca să o lase pe vas. 

Ştiuse că era mai sigur să o lase la bord. Știuse asta şi 
totuși o adusese cu el la țărm. 

Îşi dorise să o vadă zâmbind. Nu, era vorba despre ceva 
cu mult mai egoist decât atât. Îşi dorise să fie eroul ei. Își 
dorise ca ea să se uite la el cu venerație în ochi, să creadă 
că soarele răsărea și apunea după el. 

El închise ochii. Trebuia să îndrepte lucrurile. Trebuia să 
o protejeze. 

Nu era a lui ca să o protejeze şi acum poate nu avea să 
fie niciodată, dar urma să se asigure că ajungea teafără și 
nevătămată acasă. 

Chiar dacă era ultimul lucru pe care îl mai făcea în viața 


lui. 


Andrew nu ştia câtă vreme rămăseseră cufundaţi în 
tăcere, odihnindu-se unul lângă altul la capul patului. Din 
când în când, avea impresia că Poppy dădea să spună 
ceva - făcea una dintre acele mișcări aproape 
imperceptibile, dar tăioase şi bruște, de parcă era cât pe ce 
să vorbească. În cele din urmă, când crezu că se 
cufundaseră în liniştea nopții, ea vorbi. 

- Aseară... nu cred că ţi-am spus, dar a fost primul meu 
sărut. 

El încremeni. Îşi închipuise asta, dar i se păruse 
nepoliticos să întrebe, mai ales după ce îi spusese că nu 


aveau să mai discute niciodată despre asta. 


- Căpitane... 

- Andrew, o întrerupse el. 

Dacă aceasta chiar era ultima lor noapte împreună, avea 
să şi-o petreacă alături de cineva care îi spunea pe numele 
de botez. 

- Andrew, repetă ea şi păru că încerca să vadă cum se 
simţea numele lui pe buzele ei. Ți se potriveşte. 

Era o replică ciudată. 

- Ştiai cum mă cheamă, sublinie el. 

- Ştiu. Dar e diferit când rostești numele. 

Nu era sigur că înţelegea ce voia să spună. Nu era 
convins că ea știa. Dar nu era important. Cumva, amândoi 
ştiau asta. 

- Vorbeai despre sărut, spuse el încet. 

Fa încuviinţă din cap, iar el îi observă încordarea când 
înghiţi în sec. Era agitată. Fireşte. Și el era îngrozit. Nu era 
prima dată când se regăsea într-o situaţie primejdioasă. Nu 
era prima dată când se gândise că avea să moară, dar era 
prima dată când se gândea că putea să ia cu el un suflet 
nevinovat. 

- A fost primul meu sărut, spuse ea, şi a fost minunat. 
Dar ştiu că mai sunt și altele. 

- Altele? repetă el. 

Îi aruncă o privire neliniştită. 

- Nu multe altele. Am o idee despre asta. 

- Ai o idee despre... ce? 

— Adică nu ştiu exact-exact. 

- Doamne! spuse el în barbă. 

— Ştiu ce se întâmplă între soţ şi soție, zise ea, aproape de 
parcă ar fi vrut să-l liniştească. 


El rămase mut de uimire. 


- Nu-mi vine să cred că spun asta, dar încerci să-mi spui 
că ştii... mai exact? 

- Normal că nu! 

Ea se îmbujoră. O putea vedea chiar și în lumina difuză 
a lumânării. 

- Sigur îmi înţelegi confuzia. 

- Serios, mormăi ea, şi el nu-şi dădu seama dacă era 
stânjenită sau mâhnită. 

El scoase un oftat prelung. Sigur acesta era sfârșitul 
discuţiei. El nu dusese o viaţă de sfânt, dar nu făcuse nimic 
ca să merite asta. 

Dar nu. Poppy strânse din buze și, cu o voce neobişnuit 
de sfioasă, spuse: 

- Mi-a povestit verişoara mea. 

El îşi drese glasul. 

- "Ţi-a povestit verişoara ta. 

Ea îi aruncă o privire exasperată. 

- De ce tot repeţi ce spun? 

Pentru că avea senzaţia că o lua razna... 

- Probabil este un indiciu pentru cât de mult nu-mi 
doresc să port această conversaţie, spuse el în schimb. 

Ea nu îl luă în seamă. 

- Verişoara mea Billie este măritată și... 

El se luptă cu dorinţa de a nu izbucni într-un râs amar, 
deloc cuviincios. O cunoştea pe Billie Bridgerton - Billie 
Rokesby acum. Ea era cumnata lui și una dintre cele mai 
bune prietene pe care le avea. 

- Billie este o femeie, spuse Poppy, evident interpretând 
greșit groaza de pe chipul lui Andrew. E o poreclă foarte 
neobișnuită, ştiu. Dar i se potriveşte. O cheamă Sybilla. 


- Cum să nu, mormăi el. 


Ea îl privi cu o expresie ciudată pe chip. Sau, mai 
degrabă, îl privi de parcă el avea o expresie ciudată pe chip. 
Ceea ce, fără îndoială, era un fapt. La drept vorbind, se 
simţea puţin cam rău. Ea vorbea despre Billie, şi, dacă ar fi 
existat un moment potrivit pentru ca el să-i spună cine era 
cu adevărat, momentul acela era acum. 

Şi totuşi, nu se putea aduna ca să-i dezvăluie adevărul. 

Sau poate putea. 

Oare ar fi mai în siguranță? Să-i ştie adevărata identitate 
putea să fie un instrument care să o ajute să ajungă acasă? 
Sau era invers? Poate că era mai bine să nu știe. 

- Andrew. Andrew! 

EI clipi. 

- Nu mă asculţi! E important ce-ţi zic aici. 

Totul era important acum. Fiecare moment. 

- Scuze, spuse el. Mi se plimbă tot felul de gânduri prin 
minte. 

- Şi mie! 

EI îşi luă o clipă să se calmeze. Nu îi ieşi. Trase adânc aer 
în piept, apoi din nou, apoi îşi fixă o expresie indiferentă 
pe chip şi o privi în ochi. 

- Cu ce pot să te ajut? o întrebă el. 

Amabilitatea lui hotărâtă părea să o ia prin surprindere. 
Dar doar pentru o clipă. 

Şi apoi, Andrew văzu pe chipul ei calea spre propria 
pierzanie. 

Cum de crezuse vreodată că îi plăcea să o urmărească în 
timp ce se gândea? Era un mare idiot, clar. 

Buzele ei se întredeschiseră și apoi se ţuguiară. Privirea 
ei ţâșni în sus şi spre dreapta, așa cum făcea adesea. 


Întoarse capul — nu îl înclină, ci îl întoarse - într-o parte. 


O văzuse făcând toate aceste gesturi. I se păruseră 
încântătoare. Dar acum, când se întoarse cu privirea spre 
el, genele întunecate dezvăluind ochii ei verzi care îi 
întâlniră pe ai lui, Andrew știu că viața lui avea să se 
schimbe pentru totdeauna. 

- Sărută-mă! spuse ea. 

El înlemni. 

- Te rog, adăugă ea, de parcă acesta ar fi fost motivul 
pentru care rămăsese el încremenit. Știu că în spatele unui 
sărut se ascundeau mai multe. 

Cuvintele ei rămaseră suspendate în aer. Era precum 
unul dintre acele momente stânjenitoare când discuţia se 
oprea, un singur om continua să vorbească prea tare şi 
apoi toată lumea auzea un strigăt. 

Doar că Poppy nu strigase. 

- Nu? întrebă ea. 

El nu se mișcă. Nici nu reuși să se adune ca să 
încuviinţeze din cap. 

- Dacă tot este să mor, mi-aş dori să ştiu cum este să 
săruți cu adevărat. 

- Poppy, reuşi el să spună în cele din urmă. Eu... 

Ea îl privi cu nerăbdare, și, Dumnezeule, privirea lui 
ateriză pe buzele ei. 

Un semn divin. 

Îşi dorea să o sărute cu atâta înflăcărare. 

Dar el spuse: 

- Nu este o idee bună. 

- Bineînţeles că nu este. Dar îmi doresc oricum. 

Și el. Dar nu avea să o sărute. 

Unul din ei era nebun de legat. Era sigur de asta. Doar 
că nu știa exact care. 


- Nu vrei să mă săruţi? îl întrebă ea. 


El aproape că izbucni într-un hohot de râs. Să nu vrea să 
o sărute? În acest moment, își dorea asta mai mult decât își 
dorea să respire. 

- Vreau... La naiba, Poppy, vreau... El înjură din nou, iar 
vehemența cuvintelor păru că îi atrage brusc atenţia. El 
aruncă o privire peste umăr, în jos, spre podeaua din lemn. 
Cuvintele, după ce și le găsi, parcă îi erau smulse din 
adâncul sufletului. Am greșit deja atât de mult față de tine. 

- Oh, acum încerci să fii gentleman. 

- Da, aproape răbufni el. Da, încerc. Şi, Doamne, faci så- 
mi fie atât de greu. 

Ea zâmbi. 

- Nu face asta! o avertiză el. 

- E doar un sărut, spuse ea. 

- Asta e tactica ta acum? EI îi imită tonul. E doar un 
sărut. 

Ea se descurajă. 

- Îmi pare rău! Nu ştiu ce să spun. Nu am încercat 
niciodată să conving un bărbat să mă sărute. 

Andrew închise ochii şi gemu. Dorinţa care ardea 
pentru ea... clocotea de zile întregi înăuntrul lui, o flacără 
mocnită şi constantă pe care ştiuse cum să o ţină în frâu. 

Până acum. 

Poate ar fi reușit să-i reziste dacă ar fi fost pe navă. Sau 
dacă pâlpâirile lumânării nu şi-ar fi desenat dansul în 
umbre atât de ademenitoare pe pieptul ei. 

Pentru numele lui Dumnezeu, ar fi putut să rămână 
neclintit dacă nu ar fi stat pe un pat, dacă nu s-ar fi întors 
spre el cu buzele acelea perfecte şi ochii de un verde fără 
de sfârşit și nu l-ar fi rugat să o sărute. 

Patima aceea mocnită... atât de discretă şi de constantă, 


încât aproape se obişnuise cu ea... 


Nu mai era discretă. 

- Dacă te sărut, spuse el, fiecare cuvânt fiind ca o dulce 
tortură, mi-e teamă că nu o să mai pot să mă opresc. 

- Bineînţeles că o să te oprești, îi spuse ea pe un ton 
aproape senin. 

El o privi ca năucit. Încerca să-l liniștească? 

- Eşti un gentleman, spuse ea, de parcă asta ar fi fost o 
explicaţie suficientă pentru ea. O să te opreșşti când o să te 
rog. 

El scoase un râset aspru, fără nici o urmă de haz. 

- Asta crezi? 

- Asta ştiu. 

El avu nevoie de o clipă ca să-şi dea seama că scutura 
din cap neîncrezător. 

- Nu ştii ce spui, zise el răgușit. 

La naiba, nici el nu mai era sigur că ştia ce spunea. Abia 
dacă mai știa ce gânduri i se învolburau prin minte acum. 

Dar ea nu se lăsă descurajată. 

- Știu exact ce spun şi te cunosc. 

- Poppy... 

- Astăzi mai devreme mi-ai spus că te cunosc la fel de 
bine ca oricine altcineva. Îți spun, ştiu că o să te opreşti 
când o să te rog. 

Și apoi, înainte ca el să mai apuce să formuleze un 
răspuns, ea spuse: 

- Probabil o să te opreşti înainte să te rog eu. 

- Doamne, iartă-mă! izbucni el, aproape sărind de pe 
pat. Nu ai idee. Nici cea mai vagă idee. Ştii ceva despre ce 
înseamnă să fii bărbat? 

- S-ar putea să mor, şopti ea. 

- Nu este un motiv să renunțţi la inocenţa ta. 


Ea cobori din pat şi se opri în faţa lui. 


- Nu-mi doresc decât un sărut. 

El o apucă de braţe. O trase mai aproape. 

- Nu o să fie doar un sărut, Poppy. Nu o să fie niciodată 
doar un sărut între noi. 

Și apoi - Dumnezeu cu mila —, ea şopti: 


- Ştiu. 

Poppy nu închise ochii. 

Nu putea să rateze acest moment. Nici în ruptul capului. 
Și, într-adevăr, simţi exact momentul în care Andrew cedă, 
clipa în care nu mai avea cum să nege dorința ei. 

Sau pe a lui. 

Dar, dacă simți acel moment, nu îl simți şi pe următorul. 
El se mişcă atât de repede, încât aproape că o lăsă fără 
suflu. Privi cum pasiunea scânteiază și se aprinde în ochii 
lui, şi, în secunda imediat următoare, gura lui o revendică 
pe a ei, înfierbântată şi flămândă. 

Neîndurătoare. 

Era un sărut care îl făcea pe celălalt — cel de sub stele, de 
pe puntea de pe Infinity — să pălească. 

Dacă primul ei sărut fusese un moment de magie, acesta 
era o frântură de nebunie. Poppy se simţea învăluită, 
copleșită, aproape sfâșiată de senzaţii. 

El o sărută ca un bărbat posedat, poate chiar ca un 
bărbat care nu mai avea nimic de pierdut. 

Gura lui era exigentă, aproape necruțătoare, și partea 
dinăuntrul ei care mai păstra o urmă de rațiune se întreba 
dacă nu cumva o pedepsea pentru că îl împinsese dincolo 
de limită. 

Ar fi trebuit să o sperie. Pasiunea lui, dezlănţuită în 
sfârşit, era ceva primitiv şi periculos. 


Dar şi ea se simţea primejdioasă. 


Nechibzuită. 

Se simţea uluitor. 

Şi îl sărută înapoi. Habar nu avea ce făcea, dar i se părea 
că totul venea de la sine. Tot ce mai ştia era că își dorea 
mai mult. Mai mult din atingerea lui, mai mult din căldura 
lui. Mai mult din el. 

Iar când limba lui se strecură printre buzele ei şi începu 
să o exploreze, ea făcu întocmai cu a ei. Când el o mușcă 
ușor de buza de jos, ea îl muşcă de buza de sus. Şi, când 
mâinile lui alunecară pe spatele ei şi îi cuprinseră fesele, 
ale ei le imitară mişcarea. 

El se trase înapoi, aproape zâmbind. 

- Mă copiezi? 

- Nu ar trebui? 

EI strânse ușor. 

La fel şi ea. 

EI îşi duse una din mâini în părul ei, înfășurând o şuviță 
groasă în pumn. 

Ea îşi împleti ambele mâini în coama lui rebelă, 
trăgându-l în jos pentru un alt sărut. 

- Mereu ai învăţat foarte repede, murmură el pe buzele 
ei. 

Ea chicoti, iubind felul în care i se simţea râsul pe pielea 
lui. 

- O spui de parcă m-ai cunoaşte de mai mult de o 
săptămână. 

- Doar atât a trecut? Fl se întoarse până când Poppy 
ajunse să stea cu spatele la pat. Am impresia că te cunosc 
de o viaţă. 

Cuvintele lui vibrară înăuntrul ei, descătușând ceva ce îi 


era teamă să cerceteze cu atenţie. Chiar părea că se 


cunoşteau de o viaţă, de parcă ar fi putut să-i spună lucruri 
pe care nu le putea împărtăși cu nimeni altcineva. 

Dacă îi punea o întrebare prostească, poate că el 
izbucnea în râs, dar numai pentru că găsea bucurie în 
curiozitatea ei, nu pentru că o vedea pe ea ca pe o 
curiozitate. 

El avea secrete, de asta era sigură, dar îl cunoștea. Îl 
cunoștea pe bărbatul dinăuntrul lui. 

- Cum ai făcut asta? murmură el. 

Poppy nu era sigură ce întreba, dar nu-i mai păsa. Îşi 
încolăci din nou braţele în jurul gâtului lui, mișcarea 
făcându-i şoldurile să se arcuiască în faţă, apăsându-se pe 
coapsele lui puternice. 

- Poppy, gemu el. Doamne, Poppy! 

- Andrew, şopti ea. 

Îi folosise numele rareori. Îl simţea ca o mângâiere pe 
buzele ei. 

- Îmi place la nebunie părul tău, spuse el, folosindu-l ca 
să-i apropie fața de a lui. Era un chin să mă uit în fiecare 
seară cum ţi-l desfaci și îl împletești. 

- Dar am încercat să fac asta când nu te uitai. 

- Ai încercat, sublinie el. Sunt un nemernic. Nu-mi dau 
seama cum îmi plăcea cel mai mult. Desprins, ca să 
urmăresc cum se juca lumina în fiecare şuviță - el îi 
eliberă şuvița din mână, lăsând-o să alunece pe spatele ei — 
sau prins, ca să-mi imaginez cum îţi scot agrafele de păr 
una câte una. 

- Şi coada împletită? 

- Oh, şi ea îmi plăcea teribil. Nici n-ai idee cât de mult 
îmi doream să te trag de ea. 

- Ca să o treci printr-o călimară? îl tachină ea, 


amintindu-și plăcerea cu care fraţii ei îi făceau asta. 


— Asta ar fi o crimă strigătoare la cer, murmură el. Nu ți- 
am spus că îmi place să mă uit la culorile care se împletesc 
în părul tău? 

El își trecu degetele prin părul ei. Poppy nu-şi putea 
închipui ce i se părea atât de interesant, dar era limpede că 
îi plăcea la nebunie, și, Dumnezeule, o făcea să se simtă 
frumoasă. 

- La început, spuse el, ducând vârfurile la buze pentru a 
le săruta, voiam să te trag de coadă pentru că erai atât de... 
la naiba, atât de enervantă. 

— Şi acum? 

O strânse mai tare în braţe. 

- Acum, mă tulburi în alt fel. 

Poppy își simţi corpul arcuindu-se, căutându-i instinctiv 
căldura. EI era tare și puternic — fiecare părticică din el -—, 
şi ea simţi dovada dorinţei lui apăsându-i-se în pântec. 

Ştia câte ceva despre mecanica relaţiilor intime. După 
cum îi plăcea și lui Andrew să o tachineze, ea chiar era 
nespus de curioasă să descopere totul. Când verișoara ei 
Billie îi povestise cam la ce să se aștepte când avea să se 
mărite, Poppy fusese atât de confuză, încât îi ceruse mai 
multe detalii. Sincer, nimic nu avusese prea mult sens 
prima dată când Billie îi explicase cum se întâmplau 
lucrurile. 

Dar apoi, cu mult mai puţină stânjeneală decât s-ar fi 
aşteptat Poppy, Billie îi explicase că mădularul bărbatului 
îşi schimba forma atunci când se excita. Se făcea mai lung, 
mai tare. Şi apoi, după încheierea actului în sine, revenea la 
forma inițială. 

Lui Poppy i se păruse un lucru foarte ciudat. Să-şi 
închipuie că o parte din corpul ei se transforma când 


simțea pasiune sau dorință. Se amuzase la gândul că 


urechile i s-ar fi ascuţit brusc sau că părul i s-ar fi 
preschimbat în bucle. Şi Billie se amuzase, dar râsul ei 
fusese altfel - nu chiar nepoliticos, ci doar diferit. Îi 
spusese lui Poppy că unele lucruri nu puteau fi explicate, ci 
doar experimentate. 

Poppy rămăsese cu mari îndoieli, dar acum totul căpăta 
sens. Se simţea atât de diferită pe dinăuntru, încât îi era 
imposibil să creadă că avea să rămână neschimbată fizic. 
Sânii i se simțeau grei şi, da, mai mari. Sfârcurile i se 
încordaseră în mărgele tari, la fel ca atunci când se făcea 
frig, iar când mâna lui plutise peste materialul corsajului, 
fără a-i atinge pielea, fusese traversată de fiori 
incandescenţi până în adâncul fiinţei. 

Asta nu se întâmplase ultima dată când îi fusese frig. 

Simţea o foame... o foame care vibra până în centrul ei. 
Voia să-şi înfășoare picioarele în jurul lui şi să-l tragă mai 
aproape. Voia să simtă mădularul lui tare apăsându-se în 
ea. Avea nevoie să îl simtă. Avea nevoie să simtă întâlnirea 
trupurilor lor. 

Avea nevoie de el. 

De parcă i-ar fi citit gândurile, mâinile lui coborâră 
peste fesele ei până spre conturul coapselor, şi o ridică, 
doar ca să o așeze pe pat. El veni deasupra ei într-o clipită, 
mișcându-se ca o felină, cu mișcările elegante ale unui 
animal de pradă. 

O devora din priviri. 

- Poppy, gemu el, iar inima ei parcă explodă când își 
auzi numele rostit de buzele lui. 

Nu părea să conteze că îl spusese şi înainte. Acum, se 
simţea diferit, de parcă cele două silabe simple deveneau 


parte din însăşi structura săruturilor lui. 


Greutatea lui o apăsa în saltea şi, chiar dacă el era cel 
care o ţintuise în pat, ea se simţea puternică. Era năucitor 
să se gândească la faptul că ea îl adusese până în acest 
punct. Că ea era motivul pentru care acest bărbat 
netulburat aproape scăpase de sub control. 

Și acea putere... avea un efect asupra ei. O făcea 
îndrăzneață. Trezea o dorință nimicitoare înăuntrul ei. 

O făcea să tânjească după atingerea lui, după puterea lui. 

Voia să fie la fel de îndrăzneață ca el, să întindă mâna şi 
să se înfrupte din ce-și dorea. Dar nu ştia — nu avea cum să 
ştie — de unde să înceapă. 

Voia să înveţe. 

Îi întâlni privirea. 

- Vreau să te ating. 

- Atinge-mă! îi porunci el. 

Îşi scosese de mult lavaliera, astfel că ea întinse mâna şi 
atinse pielea caldă de pe gâtul lui, trecându-şi degetele de-a 
lungul mușchilor încordaţi care coborau până spre umărul 
lui. 

El se înfioră. 

- Îţi place? şopti ea. 

El gemu. 

- Atât de mult. 

Ea își prinse buza între dinți, fascinată de reacția lui. 
Când degetele ei se furișară sub marginea cămășii lui, 
corpul lui tresări brusc. Ea dădu să se retragă, dar mâna lui 
veni imediat să o acopere pe a ei. 

Ochii li se întâlniră. „Nu te retrage“, păru să-i spună. 

Încet, el îşi dădu mâna laoparte şi ea își reluă explorarea 
molcomă, desenând cercuri şi forme fără noimă pe pielea 
lui. Ar fi putut să facă asta toată noaptea, poate chiar ar fi 


încercat, dar el scoase un geamăt răgușit și se trase înapoi. 


Se ridică în capul oaselor, prinzându-i trupul între 
coapsele lui în timp ce, cu mișcări febrile, îşi scoase 
cămașa peste cap. 

Lui Poppy i se tăie răsuflarea. 

Era un bărbat frumos. 

Avea trupul unui bărbat care făcea efort, un bărbat care 
muncea - și încă din greu. Muşchii îi erau de o 
sculpturalitate perfectă sub piele, iar ea nu putu să nu se 
întrebe ce mișcări clădiseră fiecare muşchi în parte. 

- La ce te gândeşti? șopti el. 

Ea ridică privirea, abia atunci dându-și seama că ochii îi 
rămăseseră aţintiţi spre el. 

- Mă întrebam cum de ai ajuns să ai așa ceva. 

Îşi puse mâna pe pieptul lui, minunându-se de felul în 
care curba tare a mușchilor îi umplea palma. 

EI trase adânc aer în piept. 

- Doamne, Poppy! 

- Ce fel de mișcare face fiecare mușchi să se contureze? 

Mâna ei alunecă spre brațul lui. Acesta se încordă sub 
degetele ei, mușchiul încleștându-se și preschimbându-se 
pe sub piele. 

Ochii li se întâlniră din nou. „Continuă“, păru să-i spună 
el. 

Ea îşi continuă explorarea în jos, peste cotul lui, până 
ajunse la pielea mai fină de pe interiorul brațului. 

- Cum ajungi să ai un asemenea mușchi? se întrebă ea, 
trecând peste mușchiul de sub cot. Ridici o ladă? 

— Ții de cârmă. 

Ea ridică privirea. El părea să nu mai aibă suflu. 

Ea îl făcuse să vorbească așa. Din nou, simţi puterea. 

Ea era puterea. 


- Ce foloseşti când ridici o ladă? 


- Spatele, murmură el. Şi picioarele. Își duse mâna spre 
braţul ei şi aproape îl cuprinse cu degetele lungi. Și asta. 

Ea cobori privirea, hipnotizată de contrastul dintre 
pielea lui şi a ei. El îşi petrecuse multe ore la soare, iar 
pielea lui căpătase strălucirea unui bronz auriu. Şi textura 
vorbea despre timpul petrecut sub cerul liber - în bătaia 
vântului, a apei. Era aspră şi bătătorită. Și frumoasă. 

- Îmi plac mâinile tale, spuse ea brusc, luând una dintre 
mâinile lui între ale ei. 

- Mâinile mele? 

El zâmbi, iar ochii i se încreţiră pe la colțuri. 

- Sunt perfecte, spuse ea. Mari și pătrate. 

- Pătrate? 

Păru amuzat, dar în cel mai bun mod posibil. 

- Şi capabile. Ea îi duse mâna la piept şi o aşeză în 
dreptul inimii. Mă fac să mă simt în siguranță. 

Fl inspiră tremurător, iar atingerea lui păru să se simtă 
mai fermă pe pielea ei. Palma lui se roti, coborând peste 
pieptul ei, până când mâna îi atinse sânul. El strânse ușor, 
iar ea gemu cu o plăcere surprinsă. 

Ochii lui îi întâlniră pe ai ei. 

- Îmi ceri să mă opresc? 

„Nu.“ 

- Nu încă, şopti ea. 

Ea își slăbise rochia mai devreme, încercând să se facă 
mai comodă, iar acum, când el îşi strecură degetul sub 
marginea corsajului, materialul îi alunecă ușor peste 
umeri. 

- Eşti atât de frumoasă! şopti el. 

- Şi tu... 

- Şşşttt! Lipi un deget pe buzele ei. Nu mă contrazice! 

Dacă vreau să-ţi spun că ești frumoasă, o să fac asta fără să 


fiu întrerupt. 

- Dar... 

- Taci! 

- Eu... 

Gura lui o găsi din nou pe a ei, flămândă și malițioasă, 
muşcându-i uşor conturul buzelor în timp ce el murmură: 

- Sunt multe moduri prin care să te reduc la tăcere, dar 
nici unul atât de plăcut. 

Poppy îşi dorise doar să spună că şi el era frumos, dar, în 
timp ce el presără o cale de săruturi până la marginea 
rochiei ei, nu i se mai păru atât de esenţial. Şi, când simți 
țesătura alunecând tot mai mult pe trupul ei, aproape 
dezgolindu-i sânii, nu făcu altceva decât să-și arcuiască 
spatele pentru a-i ușura drumul. 

Fl ridică privirea, cu ochii înflăcăraţi, dar limpezi. 

- Vrei să mă opresc? 

„Nu.“ 

- Nu încă, şopti ea. 

Şi apoi, buzele lui o găsiră, închizându-se peste sfârcul ei 
într-un sărut mai intim decât și-ar fi închipuit ea vreodată. 
Poppy îi rosti numele cu răsuflarea întretăiată şi se arcui pe 
pat, abia reuşind să înțeleagă incandescenţa pe care el 
părea să o descătușeze înăuntrul ei. 

El sărută, atinse şi mângâie, iar Poppy se simți 
neputincioasă sub asaltul lui. EI ştia exact unde să sărute, 
cum să atingă... ferm, blând, cu dinţii. Tot ce făcea îi 
aducea plăcere - dar era o plăcere chinuitoare, pentru că 
avea nevoie de mai mult. 

Ceva se clădea în interiorul ei. 

- Ce îmi faci? icni ea. 

Fl încremeni. Ridică privirea. 


- Vrei să mă opresc? 


„Nu.“ 

- Nu încă, şopti ea. 

Şi apoi, mâna lui se mișcă între picioarele ei, atingând-o 
mai intim decât se atinsese ea vreodată. 

Era umedă, nefiresc de umedă - sau, cel puţin, aşa 
credea. Aproape că se smuci agitată de sub el, atât era de 
stânjenită de umezeala pe care o simţea între picioare. Dar 
el gemu şi spuse: 

- Eşti atât de udă pentru mine. Eşti pregătită. 

Şi ea își dădu seama că poate nu era ceva atât de 
nefiresc. Poate că era ce trebuia să facă trupul ei. 

Degetele lui alunecară înăuntru, și ea simţi din nou cum 
i se taie respiraţia. Ştia că acela era locul în care aveau să se 
unească în cele din urmă, dar tot veni ca o surpriză. Se 
simţea întinsă și gâdilată, şi era de-a dreptul straniu că 
cineva o putea atinge pe dinăuntru. Bizar și totuși... atât de 
bine. 

- Îți place? şopti el. 

Ea încuviință din cap. 

— Aşa cred. 

Degetele lui se opriră, dar nu se retraseră. 

- Nu ești sigură? 

- Este doar foarte ciudat, recunoscu ea. 

EI îşi sprijini fruntea de a ei, şi, chiar dacă Poppy nu îi 
vedea expresia fiind atât de aproape, îl simţi zâmbind. 

- Aş putea să interpretez cuvintele tale în multe feluri, 
spuse el. 

- Nu, mie... îmi place. Doar că... Nu-şi amintea ultima 
dată când fusese atât de incoerentă. Dar, dacă era să aibă 
un motiv, acesta era. Pur şi simplu, simt că totul se mişcă 
vijelios, iar eu nu ştiu încotro. Sau cum. 


El zâmbi din nou. Ea îi simţi zâmbetul. 


- Ştiu eu încotro, spuse el. 

Cuvintele lui părură să pătrundă în corpul ei, trezind o 
flacără mistuitoare de dorinţă înăuntrul ei. 

- Şi ştiu şi cum. Buzele lui îi găsiră urechea. Ai încredere 
în mine? 

Ar fi trebuit să ştie până acum că avea, dar ea îi era 
recunoscătoare că întrebase. Aşa că încuviință din cap şi, 
cum nu era sigură că el o văzuse, spuse: 

- Da. 

El apăsă un sărut uşor pe buzele ei, iar degetele lui îşi 
reluară dansul. Era totul, dar nu era de ajuns, iar când ea 
răsuflă întretăiat, el păru doar să-şi înteţească eforturile, 
purtând-o mai aproape... 

Şi mai aproape... 

- Andrew? 

Părea panicată. Nu voise să pară panicată. Dar nu ştia ce 
se întâmpla. Corpul ei nu mai era al ei. 

- Dă-ţi drumul! murmură el. 

- Dar... 

- Dă-ţi drumul, Poppy! 

Şi ea îl ascultă. 

Ceva înăuntrul ei se încleștă şi apoi explodă, iar ea nu 
avea nici cea mai vagă idee despre ce i se întâmplase, dar se 
înălță de pe pat cu suficientă putere încât să-l ridice şi pe el 
odată cu ea. 

Nu putea să vorbească. 

Nu mai respira. 

Se simţea suspendată... transformată. 

Apoi se prăbuşi. 

Încă nu reuși să vorbească, dar măcar acum respira. Avu 


nevoie de o clipă ca să i se limpezească privirea, şi atunci îl 


văzu pe Andrew uitându-se la ea, zâmbind ca un motan 
care găsise borcanul de smântână. 

Părea foarte mândru de el. 

- Am văzut stele verzi, spuse ea. 

Cuvintele îl făcură să chicotească. 

- La propriu. Pe interiorul pleoapelor, dar... Ea închise 
din nou ochii. Nu mai sunt acum. 

Chicotul lui se înteţi, iar el se trânti pe pat lângă ea, 
făcând să se cutremure salteaua. 

Poppy zăcea secătuită de putere. Nu avea cuvinte pentru 
a descrie ceea ce i se întâmplase, deşi, dacă stătea să se 
gândească la asta, „am văzut stele verzi“ descria destul de 
bine senzaţia. 

- Nu-i rău pentru un prim sărut, spuse Andrew. 

- Al doilea sărut, murmură ea. 

ÎI făcu să râdă. Îi plăcea să-l facă să râdă. 

Se întoarse să se uite la el. Pieptul lui frumos era luminat 
de licăririle lumânării, iar el o privea cu o tandreţe care o 
făcea să tânjească după mai mult. 

Îşi dorea timp. 

Și dorea mai mult timp acum, dar mai ales îşi dorea o 
garanţie pentru ziua de mâine. 

Se întinse ca să-i atingă umărul, iar el trase brusc aer în 
piept când îi simţi atingerea. 

- Te-a durut? întrebă ea confuză. 

- Nu, mă simt doar... un pic... El își schimbă uşor 
poziția. Incomod. 

Poppy se încruntă la auzul cuvintelor lui criptice, până 
când... 

Înghiţi stânjenită în sec. Cât de egoistă era! 


- Tu nu ai... 


Nu reuşi să-şi ducă ideea la capăt. EI ştia ce voia să 
spună. 

- Nu-i nimic, zise el. 

Dar nu era prea sigură de asta. Dacă asta ar fi ultima lor 
noapte pe pământ, n-ar trebui să experimenteze şi el 
aceeaşi plăcere din care gustase ea? 

- Tu... Habar nu avea cum să o spună, nici măcar nu era 
sigură că vorbea serios. Poate eu... 

- Poppy. 

Era ceva în vocea lui. Ea tăcu. 

- Există posibilitatea ca tu să ajungi în siguranță acasă şi 
eu nu, spuse el. 

- Nu spune asta! şopti ea, trăgându-şi rochia înapoi 
peste umeri. Ea se ridică — era genul de conversație pentru 
care ar trebui să fii cu capul pe umeri. O să scăpăm teferi 
amândoi. 

„Sau nici unul“, se gândi Poppy în sinea ei. Dar nu voia 
să o spună cu voce tare. Nu acum. 

- Sunt sigur că este adevărat, spuse el pe un ton menit să 
o liniştească. Dar nu o să te las cu un copil din flori. 

Poppy înghiţi în sec şi încuviință din cap, întrebându-se 
de ce se simţea atât de pustie pe dinăuntru când el făcuse 
exact ceea ce îi ceruse ea. El dăduse dovadă de mult mai 
multă rațiune şi reținere decât ea. După cum își închipuise, 
el se oprise înainte ca ea să-l fi rugat. El știuse, chiar 
înainte să înțeleagă și ea, că, dacă ar fi mers mai departe, ea 
nu l-ar fi refuzat. 

L-ar fi primit cu braţele deschise și ar fi suportat toate 
consecințele. 

Nu mai putea să nege adevărul care exploda în inima ei. 


Îl iubea. Și, chiar şi acum, ştiind că putea să ajungă teafără 


acasă fără el, un colţişor nebun din inima ei îşi dorea să 
răpească o părticică din el. 

Îşi lăsă mâna să alunece spre pântec, acolo unde sigur 
nu era un copil. 

- Se pare că ai avut dreptate în privința mea, spuse 
Andrew. 

Buzele lui se curbară în umbra unui zâmbet, dar el părea 
trist. Trist și ironic. 

Copleşit de regrete. 

- Sunt un gentleman, spuse el. Și nu o să te compromit 
dacă nu-ți pot oferi protecţia numelui meu. 

Poppy James. Ea putea să devină Poppy James. 

Suna ciudat chiar şi pentru urechile ei, totuși, minunat. 

Poate nu imposibil. 

Dar improbabil. 

- Poppy, ascultă-mă! spuse Andrew, vocea lui căpătând 
o notă insistentă. O să-ți dau o adresă. Trebuie să o reţii. 

Poppy încuviință din cap. Putea face asta. 

— Este adresa ambasadorului britanic. 

- Amba... 

- Te rog, spuse el ridicând o mână. Lasă-mă să termin! 
Numele lui este domnul Walpole. Trebuie să te duci la el şi 
să-i spui că te-am trimis eu. 

Ea îl privi neîncrezătoare. 

- Îl cunoşti pe ambasadorul britanic? 

EI încuviinţă din cap o dată, scurt. 

Buzele ei se întredeschiseră, iar tăcerea pluti încordată 
între ei. 

- Nu ești doar simplul căpitan al unui vas, nu-i așa? 

Ochii lui îi întâlniră pe ai ei. 


- Nu sunt doar asta, nu. 


Ea avea o sută de întrebări. Și o mie de teorii. Nu-şi 
dădea seama dacă era furioasă - sau, de era, dacă avea 
dreptul să fie. La urma urmei, de ce să-i fi povestit despre 
viața lui secretă? Ea ajunsese la bordul vasului ca 
prizonieră. Nu avusese nici un motiv să aibă încredere în 
ea până de curând. 

Totuşi, durea. 

Ea aşteptă, păstrând tăcerea un moment sau două, 
sperând ca el să intre în detalii. Dar nu o făcu. 

Când decise să vorbească, în cele din urmă, cuvintele 
răsunară încordate. 

- Ce să-i mai spun? 

- Tot ce s-a întâmplat de când am andocat, zise el. 
Spune-i exact ce s-a întâmplat la Taberna da Torre. Cu 
mine, cu tine, cu senhor Farias şi cu Billy. Cu toată lumea. 

Ea încuviință din cap. 

El se ridică din pat şi îşi puse cămașa. 

- Trebuie să-i spui şi cine eşti. 

- Poftim? Nu! Nu vreau să ştie nimeni cine... 

- Ai un nume cu greutate, spuse el tăios. Dacă a existat 
vreodată un moment în care să-l foloseşti, momentul acela 
este acum. 

Ea cobori din pat. Era ciudat să se simtă atât de apatică 
în timp ce el măsura încăperea în lung şi-n lat. 

- Nu e de ajuns că sunt o lady? 

- Probabil. Dar numele Bridgerton o să dea problemei o 
importanță mai mare. 

Ea încuviinţă. 

- Foarte bine. 

Poate că povestea se putea încheia cu un dezastru 


pentru ea, dar, dacă însemna că Andrew avea şanse mai 


mari de a fi salvat, urma să îi dezvăluie ambasadorului 
britanic cine era. 

- Bine, spuse Andrew ca din senin. Ascultă, mai e ceva 
ce trebuie să zici. 

Ea îl privi cu nerăbdare. 

- Trebuie să spui că ţi-e dor de cerul albastru. 

- De cerul albastru? Poppy se încruntă neîncrezătoare. 
De ce? 

Ochii lui Andrew îi fixară lung pe ai ei. 

- Ce o să-i spui? 

- Este un soi de cod? Trebuie să fie un cod. 

El reduse distanța dintre ei, iar mâinile lui aterizară 
greoi pe umerii ei, forțând-o să ridice privirea spre el. 

- Ce o să-i spui? repetă el. 

- Încetează! Bine. O să-i spun că mi-e dor de cerul 
albastru. 

Fl încuviință din cap încet şi cu o expresie ce îi trăda 
ușurarea. 

- Dar ce înseamnă? întrebă ea. 

El nu spuse nimic. 

- Andrew, nu te poți aştepta să transmit un mesaj când 
nu ştiu ce înseamnă. 

Fl dădu să-şi bage cămașa în pantaloni. 

- Eu fac asta tot timpul. 

- Poftim? 

Fl îi aruncă o privire peste umăr. 

- Crezi că ştiu ce se afla în pachetul cu documente pe 
care i l-am dat ieri ambasadorului britanic? 

Ea amuţi. 

- Asta ai... 


- Crezi că am ştiut vreodată? 


EI începu să-şi încalțe cizmele, iar Poppy nu făcu decât 
să se holbeze la el. Cum putea să se poarte de parcă toate 
astea ar fi fost normale? 

- Cât de des faci asta? îl întrebă ea. 

- Destul de des. 

- Și nu eşti curios? 

El tocmai făcea nod la lavalieră, degetele lui îndoind 
materialul şi aranjându-l cu iscusință. Dar înmărmuri la 
auzul întrebării ei. 

- Treaba mea... nu, datoria mea... este să transport 
documente şi să transmit mesaje. De ce crezi că nu am 
putut să amân plecarea noastră în Portugalia? Nu era 
vorba despre mine. Nu a fost niciodată vorba despre mine. 

El trebuia să transmită un mesaj. Lucra pentru guvern. 
Un iureş de gânduri se dezlănţui în mintea lui Poppy. Totul 
începea să capete sens. 

- Aşa îmi servesc țara, spuse el. Și este ceea ce trebuie să 
faci şi tu. 

- Vrei să-mi zici că eu fac un fel de serviciu Coroanei 
spunându-i unui bărbat pe care nu l-am întâlnit niciodată 
că mi-e dor de cerul albastru? 

EI o privi drept în ochi. 

- Da. 

- Eu... 

Ea cobori privirea. Îşi frământa agitată mâinile. Nici nu- 
şi dăduse seama. 

- Poppy? 

Ea răsuflă cu năduf. 

- O să fac ce-mi ceri. Dar te avertizez! Nu cred că o să 
pot să-l conduc până aici. Sunt sigură că o să mă ducă tot 


legată la ochi înapoi pe vas. 


- Nu o să fie nevoie. Când o să fii eliberată, o să primești 
un fel de mesaj de la bărbaţii care ne ţin captivi. I-l 
transmiți domnului Walpole. EI o să știe ce are de făcut. 

— Şi eu ce fac după aceea? 

- Ai grijă să rămâi teafără și nevătămată. 

Poppy își simți maxilarul încleştat ca într-o menghină. 
Nu era în firea ei să stea cu mâinile în sân când putea fi de 
ajutor, dar, într-o astfel de situaţie, nu avu cum să nu se 
întrebe... oare chiar putea să fie de ajutor? Sau doar ar fi 
fost o piedică? 

- Nu face vreo prostie, Poppy! o avertiză el. Dumnezeu 
mi-e martor că... 

- De-abia ştiu să trag cu pușca, spuse ea pe un ton iritat. 
Nu o să mă întorc aici ca o floricică, amăgindu-mă că te 
salvez de una singură. 

El surâse auzind-o. 

- Ce-i? 

- Mi te închipui întorcându-te ca o floricică. Nici nu ştiu 
cum ai face asta. 

Ea se uită urât la el. 

- Ascultă-mă! Fl o luă de mână. Apreciez din toată 
inima că-i faci griji pentru mine. Şi, fără tine — fără să te 
duci la ambasador -, situația mea ar fi foarte gravă. Dar nu 
trebuie să faci nimic altceva. 

- Ştiu, mormăi ea. Aș fi doar o piedică. 

El nu o contrazise. Undeva în inima ei sperase ca el să o 
facă. 

- Poppy, spuse el cu voce gravă, eu... 

Amândoi încremeniră la auzul pașilor grei care se auziră 
dinspre scări. Cei care îi răpiseră se întorceau mai devreme 


decât se aşteptaseră ei doi. 


Andrew îi eliberă mâna și făcu un pas în spate. 
Înfăţişarea i se schimbă, de parcă fiecare muşchi ar fi fost 
în alertă maximă. Ochii lui se îndreptară spre uşă, după 
aceea spre Poppy, apoi cercetă în treacăt încăperea, și 
privirea îi ateriză pe ghetuţele ei, care zăceau lângă masă, 
chiar acolo unde şi le scosese cu câteva ore în urmă. EI le 
ridică iute şi i le întinse. 

- Încalţă-te! 

Ea se supuse. Repede. 

Paşii se apropiară, urmaţi de sunetul unei chei 
răsucindu-se în broască. 

Poppy se întoarse spre Andrew. Era îngrozită. Mai mult 
decât fusese vreodată. 

- O să ies de aici, îi jură el, chiar când mânerul se răsuci 
ca un semn de rău augur. Şi o să te găsesc. 

Și apoi, Poppy nu mai putu face altceva decât să se 


roage. 


La urma urmei, era simplu. Cumplit, dar simplu. La 
câteva minute după ce bandiții se întoarseră, Poppy se 
trezi legată la ochi pentru a fi dusă pe Infinity. Călătoria nu 
dură mai mult de un sfert de oră. Se părea că Andrew 
avusese dreptate în privinţa traseului întortocheat pe care 
îl făcuseră cu o zi în urmă. 

Era încă întuneric când ajunse pe navă, dar puntea 
forfotea deja de marinari, cu mult mai mulţi decât s-ar fi 
așteptat Poppy dimineaţă atât de devreme. Dar nu era o 
dimineață obișnuită. Căpitanul lor fusese luat prizonier, iar 
oamenii trebuiau să fie pregătiți pentru orice. 

Primul pe care îl văzu fu Green, ceea ce era un noroc, 
din moment ce el era unul dintre cei trei oameni de la 


bord pe care chiar îi cunoștea. EI şi Brown insistară să o 


însoţească la adresa dată de Andrew, şi, după ce se opri o 
clipă să vadă cum se simţea Billy, care încă era ameţit, dar 
începea să-şi revină, Poppy se întoarse în oraş. 

- Crezi că sunt cu ochii pe noi? o întrebă Brown, cu 
sprâncenele stufoase curbate în jos, în timp ce-și lăsă ochii 
să cutreiere dintr-o parte în alta a străzii. 

Soarele tocmai răsărise, lumina trandafirie a zorilor 
învăluind orașul într-un aer misterios. 

- Probabil, spuse Poppy. Căpitanul James le-a spus că 
trebuie să mă întâlnesc cu cineva ca să facem rost de bani. 
Deci nu se așteaptă să rămân la bord. 

- Nu-mi place deloc, mormăi Brown. 

Nici lui Poppy, dar nu avea de ales. 

- Asta i-a zis căpitanul să facă, spuse Green. Dacă i-a zis 
să facă asta, trebuie să fi avut un motiv. 

- Mi-a dat de înţeles că domnul cu care o să mă văd ar 
putea să ne ajute, spuse Poppy. 

Green se uită la Brown cu o sprânceană arcuită în sus şi 
cu o expresie care spunea clar: „Vezi, nu ţi-am zis eu?“ 

- Nu-mi place deloc, repetă Brown. 

- N-am spus că mie mi-ar plăcea, i-o întoarse Green. 

- Ei bine, a părut că... 

- Nu ne place nici unuia dintre noi! se răsti Poppy. 

Amândoi își întoarseră privirea spre ea. 

Ea își înfipse mâinile în şolduri. 

- Mă înșel? 

- Păi, nu, bâigui unul din ei, dar celălalt spuse: 

- Nu, nu, deloc. 

- Ar trebui să o luăm pe un drum mai încâlcit? o întrebă 
Green. Să-i plimbăm în cerc de să-i ameţim? 

- Poate, spuse Poppy. Nu ştiu. Probabil, este la fel de 


important să transmitem mesajul cât mai repede. Se gândi 


la Andrew, la bărbaţii care încă îl ţineau captiv, toți cu 
arme și cuțite — şi prost dispuşi. Să mergem direct acolo! 
hotărî ea. Cât putem de repede. 

Un sfert de oră mai târziu, Poppy stătea în fața unei 
clădiri din piatră cenuşie, într-o zonă liniștită şi elegantă 
din oraş. 

- Am ajuns, spuse ea. Le zisese deja clar lui Brown şi lui 
Green că nu o puteau însoți înăuntru. Păi, pe curând! 
adăugă ea după ce le mai mulțumi o dată pentru ajutor. 

Trase aer în piept. Putea să facă asta. 

- Hei, domnişoară Poppy! strigă Brown. 

Ea se opri la jumătatea scărilor şi se întoarse. 

- Succes! spuse el. Dacă îl poate salva cineva, tu ești 
aceea. 

Ea clipi, surprinsă de complimentul neașteptat. 

- Eşti dură, adăugă el. Adică în sensul bun. 

- Senhor Farias ne-a spus ce ai făcut pentru Billy, spuse 
Green. Este... hmm... Tu... 

Brown scoase un pufnet exasperat. 

- Vrea să-ţi mulțumească. 

Green încuviinţă din cap. 

- Domnul sigur o să aibă grijă de tine. Ai făcut un lucru 
atât de bun. 

- Şi ne pare rău pentru sac, adăugă Brown. Şi, eh... Făcu 
semn spre gura lui. Chestia aia. Ştii tu, pe care am folosit-o 
ca să... 

Ea îi aruncă un zâmbet ironic. 

- Îmi pierd cunoştinţa? 

Obrajii lui deja roşii căpătară o nuanţă de un roşu aprins 
în timp ce el bolborosi: 

- Da, exact. 


- Am şi uitat, spuse ea. 


Ceea ce nu era tocmai adevărat, dar, ţinând cont de tot 
ce se întâmplase după aceea, acum nu mai părea să aibă 
nici o importanţă. 

- Acum, plecaţi! Le făcu semn să se îndepărteze. Nu 
trebuie să fiți văzuți dând târcoale pe străzi când bat la ușă. 

Cei doi se îndepărtară fără tragere de inimă, iar Poppy 
rămase cu adevărat singură. Ușa se deschise la doar câteva 
secunde după ce lovi cu ciocănelul în placa de alamă, şi fu 
numaidecât dusă să aştepte într-un salon mic, dar 
confortabil. După câteva minute, în încăpere intră un 
domn. 

Ea se ridică imediat. 

- Domnule Walpole? 

El o privi cu o oarecare rezervă. 

- În persoană. 

- Numele meu este Poppy Bridgerton. Căpitanul 
Andrew James mi-a spus să vin să vă văd. 

El nu reacţionă la auzul nici unui nume - nici la al ei, 
nici la al lui Andrew - şi păru aproape plictisit în timp ce 
se îndreptă spre bufet ca să-şi toarne un pahar de coniac. 

Poppy nu menţionă nimic despre ora atât de matinală. 
Dacă omul credea că avea nevoie de coniac înainte de 
micul-dejun, cine era ea să spună contrariul? 

Fl întinse un pahar gol, înclinându-l spre ea. 

- Nu, mulțumesc! spuse ea cu nerăbdare. Este foarte 
important să... 

- Deci aţi vorbit cu căpitanul James, spuse el cu voce 
plată, dar plăcută. 

- Da, zise Poppy. Are nevoie de ajutorul dumneavoastră. 

Ea îi povesti totul. Nimic din atitudinea lui nu o încuraja 
la o asemenea sinceritate, dar Andrew îi spusese să aibă 


încredere în el. 


Şi avea încredere în Andrew. 

La sfârşitul poveştii, îi întinse domnului Walpole 
bileţelul pe care i-l dăduseră bandiții. 

- Este scris în portugheză, spuse ea. 

Sprâncenele lui se arcuiră de uimire. 

- L-ai deschis? 

- Nu mi-a spus nimeni să nu. La privirea aspră pe care 
i-o trimise domnul Walpole, ea mormăi: Nu este ca și cum 
ar fi sigilat. 

Domnul Walpole strânse buzele într-o linie severă, dar 
nu mai spuse nimic. Poppy îl urmări în timp ce citi biletul, 
ochii lui mişcându-se de la stânga la dreapta de șase ori 
înainte de a ajunge la final. 

- ÎI veţi putea ajuta? îl întrebă ea. 

EI împături din nou biletul, mototolindu-l mai hotărât 
ca înainte. 

- Domnule Walpole? 

Nu știa cât mai putea să îndure. Bărbatul aproape o 
ignora. Apoi îşi aminti de cea mai importantă indicație a 
lui Andrew. 

Ea îşi drese glasul. 

- Mi s-a spus să menţionez că mi-e dor de cerul 
albastru. 

Capul ambasadorului se înălță brusc. 

- Asta v-a spus el? 

Poppy încuviință din cap. 

- Asta v-a spus exact? 

- Da. M-a pus să repet. 

Domnul Walpole înjură în şoaptă. Poppy clipi surprinsă. 
Nu păruse genul. Apoi ridică privirea de parcă tocmai îi 
trecuse un gând prin minte. 


- Şi aţi spus că vă numiţi Bridgerton? 


- M-aţi ascultat măcar o clipă? 

- Sunteţi rudă cu vicontele? 

— Este unchiul meu. 

Domnul Walpole înjură din nou, de data asta fără a mai 
încerca să-şi înăbușe reacția. Poppy îl urmări cu ochi 
prudenţi în timp ce bărbatul mormăi ceva în sinea lui, 
aparent încercând să rezolve o problemă în minte. 

În cele din urmă, când ea era cât pe ce să spună ceva, el 
se îndreptă spre uşă, o deschise și strigă: 

- Martin! 

Majordomul se ivi imediat. 

- Însoţeşte-o pe domnișoara Bridgerton în dormitorul 
galben. Încuie uşa! Să nu o lași sub nici o formă să plece. 

- Poftim? 

Poppy nu ştia la ce se așteptase de la ambasadorul 
britanic, dar sigur nu la asta. 

În treacăt, domnul Walpole îi aruncă o privire înainte de 
a ieşi. 

- E pentru binele dumneavoastră, domnişoară 
Bridgerton. 

- Nu! Nu puteţi... Nu mă atinge! mârâi ea când 
majordomul o apucă de braţ. 

El oftă. 

- Chiar nu vreau să vă rănesc, domnişoară. 

Ea îi aruncă o privire bătăioasă. 

- Dar o să o faci? 

- Dacă trebuie. 

Poppy închise ochii, înfrântă. Era epuizată. Nu avea 
energie să se lupte cu el, şi, chiar dacă ar fi avut, el era mai 
greu cu cel puţin 40 de kilograme. 

- Este o cameră frumoasă, domnişoară, spuse 


majordomul. O să vă simţiţi confortabil acolo. 


- Toate închisorile mele sunt confortabile, mormăi 


Poppy. 
Dar rămâneau, totuşi, închisori. 


Capitolul 22 


Câteva săptămâni mai târziu 


Era ciudat, se gândi Poppy, cât de multe se puteau 
schimba într-o lună. 

Și totuși, nimic nu se schimbase cu adevărat. 

Ea era schimbată. Nu mai era aceeaşi persoană care se 
dusese la seratele din Londra şi care explorase peșterile de 
pe coasta Dorset. Nu avea să mai fie niciodată acea fată. 

Dar, pentru restul lumii, ea rămăsese aceeași. Era 
domnişoara Poppy Bridgerton, nepoata influentului 
viconte și a vicontesei. Era o domnişoară bine-crescută, nu 
era chiar cea mai râvnită partidă pe piaţa matrimonială (la 
urma urmei, unchiul ei avea titlul, nu tatăl ei, plus că nu 
avusese niciodată o zestre impresionantă), dar rămânea o 
perspectivă bună pentru orice tânăr care căuta să se aşeze 
la casa lui. 

Nimeni nu ştia că ea fusese în Portugalia. 

Nimeni nu știa că fusese răpită de pirați. 

Sau de o bandă de bandiți portughezi. 

Sau, de altfel, de ambasadorul britanic în Portugalia. 

Nimeni nu ştia că întâlnise un neînfricat căpitan care ar 
fi trebuit să fie arhitect sau că probabil el îi salvase viața şi 
că era posibil ca ea să o fi sacrificat pe a lui. 

Blestematul de guvern britanic. Domnul Walpole îi 
spusese clar că trebuia să-și țină gura la revenirea în 


Anglia. Întrebările indiscrete îi puteau zădărnici eforturile 


de a-l salva pe căpitanul James, îi spusese el. Poppy îl 
întrebase cum era posibil una ca asta, din moment ce 
căpitanul James se afla în Portugalia, iar ea avea să fie în 
Anglia. 

Domnului Walpole nu i se păruse nimic de lăudat la 
curiozitatea ei. De fapt, îi spusese: 

- Nu mi se pare nimic de lăudat la curiozitatea 
dumneavoastră. 

La care Poppy răspunsese: 

- Ce vrea să însemne asta? 

- Să vă ţineţi gura! îi ordonase el. De asta depind sute de 
vieți. 

Poppy bănuia că era mai degrabă o exagerare, poate 
chiar o minciună. Dar nu putea să riște. 

Pentru că viața lui Andrew depindea de asta. 

Când Poppy bătuse la ușa domnului Walpole, nici nu-și 
închipuise vreodată că avea să dispară din Portugalia 
înainte de a afla ceva despre soarta lui Andrew. Dar 
ambasadorul nu pierduse deloc vremea şi o trimisese 
numaidecât în Anglia. O îmbarcase pe o navă chiar în ziua 
următoare, şi, după cinci zile, fusese depusă la Docurile 
Regale din Chatham, cu o punguţă cu destui bani cât să 
închirieze o trăsură care să o ducă la reşedinţa lui Lord şi 
Lady Bridgerton din Kent. Bănuia că ar fi putut să se 
întoarcă acasă, dar până la reședința Aubrey făceai un 
drum de doar două ore, iar Poppy sigur nu avea ce îi 
trebuia pentru a rămâne neînsoţită peste noapte la un han 
pe drumul spre Somerset. 

Ar fi trebuit să i se pară amuzant că îşi făcea griji pentru 
asta când petrecuse şase zile fiind singura femeie de pe un 
vas care se îndrepta spre Lisabona. 


Și apoi, o noapte singură cu căpitanul James. 


Cu Andrew. Cu siguranţă, el era acum Andrew pentru 
ea. 

Dacă mai era în viaţă. 

Poppy avusese nevoie de câteva zile şi de mai multe 
minciuni ca să dea de cap tuturor detaliilor - sau, mai 
degrabă, lipsei de detalii - privind absenţa ei de două 
săptămâni, dar verii ei credeau acum că fusese cu 
Elizabeth, Elizabeth credea că fusese cu verii ei şi 
părinţilor ei le trimisese o scrisoare întrucâtva ambiguă 
prin care îi informase că acceptase invitaţia mătuşii 
Alexandra şi că avea să rămână în Kent pentru o vreme. 

Şi, chiar dacă exista cineva care se îndoia de spusele ei, 
nimeni nu o întrebase nimic. Cel puţin, nu încă. 

Verii ei erau extraordinar de diplomaţi, dar, în cele din 
urmă, curiozitatea lor avea să iasă la iveală. La urma 
urmei, Poppy venise... 

Pe neașteptate. 

Fără bagaje. 

Îmbrăcată într-o rochie şifonată și care nu-i venea prea 
bine. 

Una peste alta, Poppy era recunoscătoare că i se 
potrivise şi aşa. Nu mai avusese ce să-i mai facă rochiei ei 
albastre când ajunsese acasă la domnul Walpole. O 
menajeră fusese trimisă să cumpere ceva gata făcut, ca să o 
înlocuiască. Era o rochie pe care Poppy nu ar fi ales-o în 
veci, dar era curată, adică mult mai mult decât s-ar fi putut 
spune despre Poppy în acel moment. 

- Oh, aici erai! 

Poppy ridică privirea şi o văzu pe verişoara ei Georgiana 
în colțul opus al grădinii. Georgie era cu doar un an mai 
mică decât Poppy, dar reuşise cumva să evite un sezon la 


Londra. Mătuşa Alexandra spusese că era din cauza 


sănătăţii delicate a lui Georgie, dar, în afară de un ten 
palid, Poppy nu observase niciodată ceva deosebit de 
bolnav la ea. 

Un exemplu în acest sens: Georgie traversă peluza cu 
paşi mari și sprinteni, zâmbind luminoasă în timp ce se 
apropie. Poppy oftă. Ultimul lucru pe care și-l dorea acum 
era să poarte o discuţie cu cineva care emana o veselie atât 
de evidentă. 

Sau orice discuţie. 

- De cât timp eşti aici? o întrebă Georgie după ce se 
aşeză lângă Poppy. 

Poppy ridică din umeri. 

- Nu de mult. Cred că de vreo douăzeci de minute. 
Poate un pic mai mult. 

- Am fost invitaţi să luăm cina la Crake în seara asta. 

Poppy încuviință absent din cap. Casa Crake era 
reședința contelui de Manston. Era la doar vreun 
kilometru distanță. Verişoara ei, sora mai mare a lui 
Georgie, Billie, locuia acolo. Se măritase cu moștenitorul 
contelui. 

- Lady Manston s-a întors din călătoria ei la Londra, îi 
explică Georgie. Şi a venit cu Nicholas. 

Poppy încuviință uşor din cap, doar ca să dea de înțeles 
că asculta. Nicholas era fiul cel mic al familiei Rokesby. 
Poppy nu credea să-l fi cunoscut vreodată. De fapt, nu se 
cunoscuse cu nici unul dintre fiii contelui Rokesby, cu 
excepţia soțului lui Billie, George. Credea că erau patru. 
Sau poate cinci. 

Nu îşi dorea să iasă la cină, chiar dacă ar fi fost plăcut să 
o vadă pe Billie. Cina servită direct în camera ei părea 
mult mai la îndemână. Şi, în afară de asta... 


- N-am cu ce să mă îmbrac, îi spuse ea lui Georgie. 


Georgie o privi cu ochii mijiți. Poppy născocise o 
poveste convingătoare (dacă până şi ei i se părea astfel) ca 
să explice cum de sosise fără bagaje, dar avea sentimentul 
că întreaga poveste i se părea lui Georgie foarte suspectă. 

Georgiana Bridgerton era mult mai perspicace decât 
părea să o considere familia ei. Poppy şi-o imagina cu 
uşurinţă stând în camera ei şi analizând fiecare detaliu din 
povestea lui Poppy doar pentru a-și da seama ce se pupa și 
ce nu. 

Nu pentru că Georgie ar fi fost rău intenționată. Era 
doar curioasă. 

O boală pe care Poppy o cunoștea bine. 

- Nu crezi că ar fi trebuit să ajungă până acum cufărul 
tău? o întrebă Georgie. 

- Ba da, spuse Poppy, cu o seriozitate uimită. De fapt, 
sunt de-a dreptul şocată că nu a ajuns încă. 

- Poate trebuia să iei cufărul celeilalte doamne. 

- Nu ar fi fost corect. Nu cred că ea l-a luat pe al meu cu 
bună-ştiință. Şi oricum - Poppy se aplecă în față cu un 
surâs malițios pe buze - gusturile ei la haine erau 
deplorabile. 

Georgie o privi cu un aer sceptic. 

- E mai bine așa, spuse Poppy veselă. Cei de la 
societatea de transport mi-au spus că o s-o găsească și o să 
facă schimbul de bagaje. 

Habar nu avea dacă societatea de transport ar fi acționat 
cu atâta generozitate. Probabil i-ar fi spus că era vina ei că 
nu observase când cineva îi luase cufărul. Dar Poppy nu 
trebuia să convingă societatea de transport, ci doar pe verii 
ei. 

- Din fericire pentru mine, purtăm aceeași mărime, îi 


spuse ea lui Georgie. De fapt, Poppy era cu vreo trei 


centimetri mai înaltă, dar, atât timp cât nu ieşeau în 
societate, nu avea nevoie să adauge dantelă la tivul 
rochiilor lui Georgie. Nu te superi, nu-i așa? o întrebă 
Poppy. 

- Bineînţeles că nu. Mi se pare doar ciudat. 

- Oh, este. Fără îndoială. 

Chipul lui Georgie căpătă o expresie gânditoare. 

- Nu te simţi oarecum... dezrădăcinată? 

- Dezrădăcinată? 

Probabil era o întrebare nevinovată, dar Poppy era atât 
de obosită, atât de epuizată de toată povestea asta pe care 
părea să o turuie cu mare atenţie. Iar Georgie nu era genul 
care să filosofeze - cel puţin, nu cu Poppy. 

- Nu ştiu, spuse Georgie cufundată în gânduri. Nu spun 
că lucrurile ar trebui să fie măsura unui om, dar nu pot să 
nu mă gândesc că trebuie să fie derutant să nu mai ai 
lucrurile tale. 

- Da, spuse Poppy încet. Este. 

Şi totuși, ar fi dat orice să se întoarcă pe Infinity, unde 
nu avusese decât hainele de pe ea. 

Și pe Andrew. Pentru o fracțiune de secundă, îl avusese 
şi pe el. 

- Poppy? o întrebă Georgie cu o oarecare neliniște. 
Plângi? 

- Normal că nu, pufni Poppy. 

- Nu-i nimic dacă plângi. 

- Ştiu. 

Poppy se întoarse ca să-şi șteargă de pe obraz ceea ce nu 
erau lacrimi. 

- Dar nu contează, pentru că nu plâng. 


- Hmm... 


Georgie părea să nu ştie ce să facă atunci când avea de-a 
face cu o femeie care plângea. „Şi de ce să fi ştiut?“ se 
gândi Poppy în sinea ei. Singura ei soră era neîmblânzita 
Billie Rokesby, care, odată, mersese călare cu spatele, 
pentru numele lui Dumnezeu. Poppy era convinsă că Billie 
nu plânsese niciodată în viața ei. 

Cât despre Poppy, nu ştia sigur când vărsase o lacrimă. 
Fusese atât de mândră că nu plânsese atunci când ajunsese 
pe vasul Infinity. La început, presupusese ea, nu plânsese 
doar pentru că era atât de furioasă - furia ştersese orice 
altă senzație. După aceea, nu o făcuse mai degrabă pentru 
că refuza să dea dovadă de o astfel de slăbiciune în fața lui 
Andrew. 

Fa își fluturase degetul prin fața lui și îi spusese că 
trebuia să mulțumească stelei lui norocoase că nu era vreo 
plângăcioasă. Acum, aproape că izbucnea în râs de fiecare 
dată când își amintea. Pentru că tot ce își dorea era să 
plângă. 

Şi totuși, cumva, lacrimile se încăpăţânau să nu curgă. 

Avea impresia că inima îi fusese smulsă din piept şi 
rămăsese undeva foarte, foarte departe. Poate în 
Portugalia, poate în Atlantic, aruncată peste bord în 
îngrozitoarea călătorie spre casă. Tot ce știa ea era că aici, 
în Anglia, se simţea amorţită. 

- Pustiită, şopti ea. 

Lângă ea, Georgie se întoarse. 

- Ai spus ceva? 

- Nu, zise Poppy, căci cum ar fi putut să-i explice asta? 

Dacă îi dezvăluia lui Georgie cum se simţea, trebuia să-i 
spună şi de ce. 

Georgie nu o crezu. Era mai mult decât evident. Dar nu 


insistă şi spuse: 


- Ei bine, dacă decizi vreodată că, într-adevăr, plângi, o 
să fac — cu mare bucurie - orice ai nevoie. 

Poppy zâmbi la încercarea stranie a verișoarei ei de a o 
alina. Se întinse şi strânse mâna lui Georgie. 

- Mulţumesc! 

Georgie încuviință din cap, înțelegând că Poppy nu voia 
să vorbească despre asta — cel puţin, nu încă. Ea ridică 
privirea spre cer, umbrindu-și ochii, chiar dacă soarele era 
în mare parte ascuns de nori. 

- Probabil ar trebui să intri în curând. Cred că o să 
plouă. 

- Îmi place să stau la aer curat, spuse Poppy. 

Rămăsese închisă în cabina ei și la întoarcerea în Anglia. 
Domnul Walpole fusese prea pe grabă ca să-i găsească o 
însoţitoare care vorbea engleza. Şi, astfel, călătorise cu 
aceeași menajeră portugheză care îi alesese rochia. Şi cu 
sora acesteia, din moment ce menajera nu avea cum să se 
întoarcă singură în Lisabona. 

În orice caz, ambele fete refuzaseră să iasă din cabină. 
Ceea ce însemna că și Poppy fusese nevoită să rămână 
înăuntru. Domnul Walpole o asigurase că putea avea 
încredere în căpitan în privința siguranţei şi virtuţii ei. 
Dar, după toate câte se întâmplaseră, nu îşi dorise să riște. 

Nici mâncarea nu fusese la fel de bună ca pe Infinity. 

Şi nu ştia ce se întâmplase cu Andrew. Domnul Walpole 
îi spusese că nici nu avea să ştie. 

- Veţi fi deja pe drumul de întoarcere spre Anglia, 
domnişoară Bridgerton. Îmi închipui că o să rămână 
departe o perioadă. 

Dacă avea să mai revină vreodată. Domnul Walpole nu 
o spusese răspicat, dar ideea rămăsese cumva suspendată 


în aer, 


- Dar, chiar şi așa, insistase ea, pentru liniștea mea 
sufletească. Îmi veţi da de veste? James este un nume foarte 
des întâlnit. Mi-ar fi imposibil să aflu pe cont propriu... 

Ea nu-și dusese gândul până la capăt când zărise 
expresia de dispreţ de pe chipul lui. 

- Domnişoară Bridgerton. Chiar credeţi că numele lui 
adevărat este James? La privirea ei absentă, el continuase: 
Aceasta este o misiune în serviciul regelui dumneavoastră. 
Vi s-a spus deja să nu scoateţi o vorbă despre asta. Să vă 
apucaţi acum să căutați un bărbat care nu există ar atrage o 
atenţie nedorită spre aceste săptămâni în legătură cu care, 
fără îndoială, vor exista o serie de întrebări. 

Fusese o încercare usturătoare de descurajare, dar, când 
ambasadorul îi trântise următoarea frază, orice dorință de 
a-i mai da replica se frânsese pur și simplu înăuntrul ei. 

- Este puţin probabil să-l revezi pe căpitanul James. 

- Dar... 

Cu un simplu gest, domnul Walpole o invitase să tacă. 

- Indiferent dacă îl eliberăm sau nu, va fi în interesul 
securităţii naţionale ca el să nu vă caute. Şi este irelevant 
dacă dumneavoastră sunteți incapabilă să vă supuneți 
ordinelor, domnişoară Bridgerton, pentru că vă asigur că 
el nu este. 

Ea nu crezuse. Nu, nu voise să creadă. Andrew îi spusese 
că avea să scape. Îi spusese că avea să o găsească. 

Dar ea nu era atât de greu de găsit. Deci fie era mort - o 
perspectivă la care abia dacă se putea gândi —, fie tot ce 
spusese domnul Walpole era adevărat și ea nu avea să îl 
mai vadă niciodată. 

El se supunea ordinelor. Ea o știa prea bine - tocmai de 


aceea o luase în Portugalia în loc să golească peştera şi să o 


lase în Charmouth. De aceea nu citea mesajele pe care le 
transmitea. 

De aceea nu avea să vină după ea chiar dacă și-ar fi 
dorit. 

Şi Poppy habar nu avea pe cine era atât de supărată: pe 
el, pentru că o lăsase să plece, chiar dacă ştia că era ce 
trebuia făcut; pe domnule Walpole, care îi spusese atât de 
dureros de limpede că ea nu avea să îl mai vadă pe 
Andrew; sau pe ea. 

Pentru că se simţea atât de neputincioasă. 

- Ai ieșit azi-noapte? o întrebă Georgie. 

Poppy se întoarse apatică spre verișoara ei. 

- M-am uitat la stele. 

- Mi s-a părut că văd pe cineva de la fereastra mea. Nu 
mi-am dat seama că ai studiat astronomia. 

- N-am studiat. Doar îmi place să mă uit la stele. 

Totuşi, nu străluciseră cu aceeași intensitate ca pe mare. 
Sau poate cerul părea mai amplu și mai fascinant când îl 
priveai de pe puntea unui vas, cu fața îndreptată spre 
înălțimi. 

Mâinile lui Andrew se odihniseră pe şoldurile ei. Ea 
simţise căldura corpului lui, puterea lui. 

Dar nu înţelesese. 

Atât de multe. Erau atât de multe lucruri pe care nu le 
înțelesese. 

Şi acum... Era de-a dreptul caraghios. Iată că era aici... 
plângând de mila versiunii ei mai tinere şi mai nevinovate, 
de parcă ar fi fost o doamnă cu experiență. Încă nu ştia 
nimic. Aproape nimic. 

- Ei bine, eu o să intru, spuse Georgie ridicându-se. 


Vreau să am destul timp să mă pregătesc pentru cină. Vii? 


Poppy dădu să refuze. Mai erau câteva ore bune până la 
cină, iar ea nu avea chef să-şi bată capul cu felul în care 
arăta. Dar Georgie avea dreptate... părea că avea să plouă. 
Şi, oricât de fără speranță și de amorţită se simţea acum, 
chiar nu-şi dorea să se aleagă cu o răceală zdravănă după o 
ploaie torențială. 

- Vin cu tine, spuse ea. 

- Minunat! 

Georgie o luă de braț pe Poppy, apoi porniră înapoi spre 
casă. 

Cina cu vecinii era o idee bună, hotări Poppy. Nu voia să 
se ducă, dar ceea ce își dorise în ultima vreme nu părea să 
o fi făcut să se simtă mai bine. Trebuia să-și lipească pe 
chip expresia potrivită, să se prefacă fericită şi veselă și 
aceeaşi Poppy dintotdeauna. Poate că, dacă se chinuia din 
răsputeri, avea să ajungă să și creadă. 

Se întoarse spre Georgie în timp ce trecură pe lângă 
foişor. 


- Cine ai spus că vine la cină? 


Andrew era epuizat. 

Robert Walpole avusese nevoie de aproape două 
săptămâni ca să-l scoată din casa de pe deal. În tot acel 
răstimp, fusese în mare parte ignorat, dar nu dormise bine. 
Nici nu i se dăduse prea mult să mănânce. 

Nu știa de cât timp avea nevoie ca să-și recapete 
puterile, dar recuperarea trebuia să aştepte. 

Trebuia să o găsească pe Poppy. 

Planul lui iniţial fusese să sară peste vizita în Kent şi să 
se ducă direct în Dorset, bănuind că Elizabeth se întorsese 
la Armitage. Dacă Poppy plecase deja acasă, călătoria de 


acolo până în Somerset era scurtă. 


Dar vasului Infinity i se ordonase să se întoarcă în 
Anglia fără el, şi nimeni nu pleca de la Lisabona spre 
Dorset. Cel mai rapid drum era cel spre Margate, care era 
foarte aproape de reședința Crake, și ar fi o prostie să nu 
treacă mai întâi pe acasă. Putea ajunge la Poppy mult mai 
repede pe un cal din grajdurile familiei Rokesby decât cu o 
trăsură închiriată din port. 

Şi, deşi era dornic să o găsească, îi surâsese teribil 
gândul la o baie bună şi haine curate. 

Începuse să plouă când cobori la capătul drumului ce 
ducea spre Crake, astfel că era cam ud şi lipicios când intră 
pe ușa din față. Nu avea habar cine era pe acasă. Mama lui 
nu rămânea niciodată la Londra până în această perioadă a 
verii, dar se ştia că bătea regiunea în lung și-n lat, în vizite 
pe la prietenele ei. Probabil că fraţii lui mai mari erau 
acasă — George locuia la Crake cu Billie și cei trei copii ai 
lor, iar Edward stătea cu familia lui la doar câţiva kilometri 
distanţă. 

Nu se vedea nimeni când el se strecură înăuntru, aşa că 
îşi aşeză pălăria udă pe o masă şi îşi permise să se uite în 
jur pentru o clipă. I se părea aproape incredibil că se afla 
aici, în casa lui, după acele câteva săptămâni atât de 
tumultuoase. Existaseră câteva momente când se temuse 
că acelea aveau să fie ultimele din viaţa lui, şi nici măcar 
după ce fusese salvat nu reușise să se bucure de nimic. De 
fapt, se dovedise că bandiții nu avuseseră în spate nici o 
miză politică, dar făceau parte dintr-o grupare mai mare, 
suficient de puternică încât Robert Walpole să-l sfătuiască 
pe Andrew să rămână ascuns până pleca din Lisabona. 

Şi să nu se întoarcă niciodată. Walpole fusese clar în 


privinţa asta. Căpitanul Andrew James era un curier 


important pentru Coroană, dar nu mai putea conta pe 
ajutor şi protecție în Peninsula Iberică. 

Era timpul să se ducă acasă, dar, mai mult decât atât, era 
timpul să rămână acasă. 

- Andrew! 

El zâmbi ştrengărește. Ar fi recunoscut vocea aceea 
oriunde. 

- Billie, spuse el cu drag, cuprinzându-și cumnata într-o 
îmbrăţişare. Ei nu avea să îi pese dacă o uda din cap până- 
n picioare. Ce faci? 

- Ce fac eu? Ce faci tu? N-am mai auzit de tine de luni 
întregi. Ea îi aruncă o privire de avertizare. Mama ta este 
nemulțumită. 

Andrew tresări. 

- Chiar ar trebui să-ţi fie frică, spuse ea. 

- Nu crezi că bucuria sosirii mele neașteptate o să-i 
domolească un pic nemulțumirea? 

- Pentru o oră, poate. Apoi o să-și aducă aminte că nu 
ne-ai scris deloc. 

- Am circumstanţe atenuante. 

- Nu pe mine trebuie să mă convingi, spuse Billie 
clătinând din cap. Sper că n-ai de gând să pleci prea 
curând. 

- Voiam să plec în seara asta... 

- Poftim? 

- Am decis deja că nu plec, îi spuse el. O să aștept până 
dimineaţă. Nu-mi place să merg pe ploaie. 

- Vrei să-ți dau un sfat? 

- Aş putea să te împiedic cumva să mi-l dai? 

- Sigur că nu. 

- Atunci aş fi încântat să îl aud. 


Ea îşi dădu ochii peste cap la sarcasmul lui. 


- Nu-i spune mamei tale că voiai să pleci în seara asta. 
De fapt, eu aş încerca, dacă este posibil, să nu menţionez 
plecarea ta de mâine-dimineaţă. 

— Ştii că o să fie a treia întrebare pe care o să mi-o pună. 

- După „Ce faci?“ şi „De ce nu mi-ai scris?“ 

El încuviinţă din cap. 

Ea ridică din umeri. 

- Atunci îți doresc noroc! 

- Eşti o femeie crudă, Billie Rokesby! 

- În orice caz, n-ai fi scăpat niciodată înainte de cină. 
Nicholas a venit de la Londra. Toată lumea vine la cină. 

În toată lumea era sigur inclusă şi familia Bridgerton. 
Andrew bănuia că întârzierea lui nu avea să fie chiar o 
pierdere de vreme. Poate afla ceva informaţii despre Poppy. 
De exemplu, unde se afla. 

Sau dacă fusese atrasă într-un scandal. 

Trebuia să găsească cea mai bună cale de a-i face să 
vorbească despre ea. În ochii lumii, el nici măcar nu știa 
despre existenţa ei. 

- Eşti bine, Andrew? 

EI clipi, surprins de întrebarea lui Billie. Ea îşi pusese o 
mână pe braţul lui şi îl privea cu o expresie curioasă. Sau 
poate îngrijorată. 

- Desigur, spuse el. De ce? 

- Nu ştiu. Doar că pari diferit, atâta tot. 

- Mai slab, confirmă el. 

Ea nu păru convinsă, dar nu insistă. 

- Ei bine, spuse ea brusc, mama ta e la biserică. A fost la 
Londra câteva zile, dar s-a întors ieri. 

- Nicholas e acasă? o întrebă Andrew. 

Trecuse prea mult timp de când nu-și văzuse fratele cel 


mic. 


- Nu chiar acum. Fl şi George au plecat la o plimbare cu 
tatăl tău. Dar ar trebui să revină curând. Cina este la 19.00, 
aşa că nu mai întârzie mult. 

Legat de asta... 

- Ar trebui să mă fac prezentabil înainte de cină, spuse 
Andrew. 

- Du-te în camera ta! zise Billie. Mă ocup eu să ţi se 
pregătească baia. 

- Nu sunt sigur că pot găsi cuvintele pentru a-mi 
exprima nemărginita-mi recunoştinţă. 

- Fugi! replică Billie zâmbind. Ne vedem la cină! 

„O masă bună, un somn bun“, se gândi Andrew în timp 
ce urcă scările. Era exact ce avea nevoie înainte de a pleca 
dimineață după o femeie bună. 

Femeia lui bună. 


Poppy a lui. 


- Scumpo, eşti sigură că te simți destul de bine cât să vii 
la cină? 

Poppy se întoarse spre Lady Bridgerton, recunoscătoare 
că lumina difuză din trăsură o împiedica pe femeia în 
vârstă să vadă cât de şters îi era zâmbetul. 

- Sunt bine, mătușă, spuse ea. Doar obosită. 

- Nu-mi dau seama de ce. Nu am făcut nimic care să 
ceară mai multe eforturi în ultima perioadă, nu-i aşa? 

- Poppy a făcut o plimbare azi, spuse Georgie. Una 
foarte, foarte lungă. 

Poppy se uită surprinsă la verişoara ei. Georgie ştia prea 
bine că Poppy nu făcuse nici o plimbare lungă în acea zi. 
Abia dacă ajunsese la capătul îndepărtat al grădinii. 

- Nu mi-am dat seama de asta, spuse Lady Bridgerton. 


Sper că nu te-a prins ploaia. 


- Nu, am avut mare noroc, zise Poppy. 

Începuse să plouă la vreo oră după ce ea şi Georgie se 
întorseseră la reşedinţa Aubrey. Fusese doar o ploicică la 
început, dar de atunci nu făcuse decât să se întețească. 
Bătaia picăturilor în trăsură răsuna aproape prea tare ca să 
te mai auzi om cu om. 

- Helen sigur a pus lachei care să ne aștepte cu umbrele, 
o asigură Lady Bridgerton. Nu o să ne udăm prea tare 
mergând de la trăsură până în casă. 

- O să fie şi Edmund, şi Violet? o întrebă Georgie. 

- Nu ştiu sigur, răspunse mama ei. Violet mai are puțin 
şi naşte. Îmi imaginez că depinde de cum se simte. 

- Sunt convinsă că e bine, spuse Georgie. Îi place la 
nebunie să fie însărcinată. 

- S-au gândit la un nume? întrebă Poppy. 

Vărul ei, Edmund, se însurase de tânăr - abia dacă 
împlinise 19 ani la nunta lui. Dar el și mireasa lui erau 
peste măsură de fericiţi și așteptau venirea pe lume a celui 
de-al doilea copil. Locuiau aproape de reşedinţa Aubrey, 
într-un conac fermecător pe care îl primiseră cadou de 
nuntă de la părinţii lui Edmund. 

- Benedict, dacă e băiat, spuse Lady Bridgerton. 
Beatrice pentru fată. 

- Cât de shakespearian, murmură Poppy. 

Benedick și Beatrice erau iubiții din Mult zgomot pentru 
nimic. Ea citase cântecul lui Balthasar chiar din acea piesă 
când ea și Andrew se întrecuseră în citate shakespeariene. 

Era ridicol cât fusese de distractiv. 

- Benedict, spuse Georgie. Nu Benedick. 

- Nu, doamnelor, murmură Poppy. Nu mai oftaţi! 

Georgie îi aruncă o privire piezişă. 


- Bărbaţii toţi înşală? 


- Nu toţi bărbații, se auzi un mormăit din colțul opus. 

Poppy tresări surprinsă. Uitase de Lord Bridgerton. 

- Credeam că dormi, spuse Lady Bridgerton, bătându-și 
ușor soțul pe genunchi. 

- Dormeam, zise el atunci cu un bombănit. Mi-aş dori 
încă să mai dorm. 

- Am vorbit atât de tare, unchiule? îl întrebă Poppy. Îmi 
pare rău că te-am trezit! 

- E de la ploaie, spuse el şi flutură o mână în aer. Mă dor 
articulațiile. Recitaţi din Shakespeare adineauri? 

- Din Mult zgomot pentru nimic, spuse Poppy. 

- Bine... El îşi roti mâna în aer, îndemnând-o să 
continue. Fă-ţi de cap! 

- Vrei să recit? 

Fl se uită la Georgie. 

- Tu ştii? 

- Nu în întregime, recunoscu ea. 

- Atunci da, spuse el, întorcându-se spre Poppy. Vreau 
să reciți. 

- Foarte bine. 

Ea înghiți în sec, încercând să alunge nodul care i se 
puse în gât. 

— „Nu, doamnelor, nu mai oftaţi,/ Bărbaţii toți înșală;/ 
Acum pe țărm, acum plecaţi...“ 

Rămase fără voce. 

Se înecă. 

Ce i se întâmplase lui Andrew? Avea să afle vreodată? 

- Poppy? 

Îngrijorată, mătuşa ei se aplecă în față. 

Poppy privea în gol. 

- Poppy? 

Fa se adună. 


- Scuze! Tocmai, ă... îmi aminteam ceva. Ea își drese 
glasul. „Acum pe țărm, acum plecați, N-au nici o 
socoteală... 

- Bărbaţii sunt creaturi nestatornice, spuse Lady 
Bridgerton. 

- Nu toţi bărbaţii, replică soțul ei. 

- Dragule, nu, spuse ea. Doar nu. 

- „Nu mai oftați/ După bărbaţi; Şi, orişiunde s-ar afla, 
continuă Poppy, abia mai auzind conversaţia care se purta 
în jurul ei. „Cu inimi vesele cântați ... 

Shakespeare avea să îi amintească mereu de Andrew? 
Oare tot și toate aveau să îi aducă mereu aminte de el? 

- Tra-la-la-la-la-la, termină Georgie în locul ei. Ea îi 
aruncă lui Poppy o privire ciudată înainte de a se întoarce 
spre tatăl ei. Ştiam partea asta. 

EI căscă şi închise ochii. 

- Mereu adoarme în trăsuri, spuse Georgie. 

- Este un talent, replică Lord Bridgerton. 

- Ei bine, este un talent care nu o să se bucure de nici o 
recompensă în seara asta, zise Lady Bridgerton. Am ajuns. 

Lord Bridgerton scoase un oftat apăsat, și toată lumea își 
strânse mănușile, genţile şi toate cele, pregătindu-se să 
coboare. 

După cum spusese Lady Bridgerton, fură conduși 
înăuntru la adăpostul umbrelelor, dar vântul se întețise, şi 
toţi se udară un pic pe drumul spre intrare. 

- Mulţumesc, Wheelock, îi spuse Lady Bridgerton 
majordomului când acesta îi luă pelerina. Ce vreme 
cumplită în seara asta! 

- Într-adevăr, milady. 

Fl îi întinse pelerina unui lacheu și se duse să le ajute pe 


Georgie şi pe Poppy. 


- Încercăm să le uscăm cât putem de bine în timpul 
cinei. 

- Familia este în salon? 

- Da, milady. 

- Minunat. Nu e nevoie să ne conduci. Ştiu drumul. 

Poppy îşi lăsă pelerina să alunece peste brațe, apoi îşi 
urmă unchiul și mătuşa până în salon. 

- Ai mai fost vreodată aici? o întrebă Georgie. 

- Nu cred. Nu mi-am petrecut atât de mult timp în 
Kent. 

Era adevărat. Poppy îşi vedea verii în Londra mult mai 
des decât la țară. 

- O să-ți placă la nebunie de Lady Manston, o asigură 
Georgie. Este ca o a doua mamă pentru mine. Pentru noi 
toți. Cina aici este mereu informală. Suntem ca în familie. 

- Informal este un termen relativ, murmură Poppy. 

Pe Infinity nu purtase pantofi timp de o săptămână. În 
seara asta, se îmbrăcase cu aceeaşi eleganță pe care ar fi 
cerut-o orice masă luată în societate. Rochia trandafirie pe 
care o împrumutase de la Georgie era o idee prea scurtă, 
dar nu era foarte evident. Şi culoarea părea să i se 
potrivească. 

Încerca să-și vadă mai departe de viață. Chiar încerca. 

Partea grea era că nu avea ce face. Ea nu ştia de unde era 
Andrew, cine era familia lui. Sigur nu o ajuta prea mult să 
ştie că numele pe care îl folosea el era James - fără 
îndoială, unul dintre cele mai comune din întreaga Anglie. 

Câte nume de familie atât de comune erau şi nume de 
botez la fel de comune? James, Thomas, Adam, Charles... 
Toate păreau să fie nume de bărbaţi. Chiar şi Andrew 
putea să fie un nume de familie. Nu mai întâlnise pe 


nimeni cu acest nume? Poate la Londra... 


- Poppy! 

Ea ridică privirea. Cum de ajunsese deja în salon? 
Verişoara ei Billie o privea amuzată. 

- Scuze, mormăi Poppy. Eram pierdută în gânduri. 

- Nici nu îndrăznesc să întreb la ce te gândeai. Mi se 
pare mereu cel mai ciudat lucru. Dar Billie o spuse cu cea 
mai mare afecțiune. O luă pe Poppy de mâini și se aplecă 
să apese un sărut pe ambii ei obraji. Mă bucur că ai venit! 
O să-l cunoşti pe fratele lui George. 

- Da, murmură Poppy. 

Spera că nu încercau să o apropie de Nicholas. Era 
sigură că era încântător, dar ultimul lucru pe care și-l 
dorea acum era să flirteze. Şi nu era foarte tânăr? Cu doar 
un an mai mare decât ea. 

- Încă nu a coborât, spuse Billie. Era tare istovit când a 
sosit. 

De la Londra? Cât de obositor era să călătoreşti de la 
Londra? 

- Lasă-mă să-ţi aduc un pahar de vin de Xeres. Sunt 
sigură că ai nevoie. E înfiorător afară. Nici n-ai zice că e 
vară. 

Poppy acceptă paharul şi sorbi o gură, întrebându-se 
cine era tânărul domn din colțul opus al salonului dacă nu 
era Nicholas. Părea să aibă exact vârsta lui, el şi Georgiana 
râzând ca doi prieteni buni. 

Dar Billie spusese că încă nu coborâse. 

Ciudat! Poppy se strădui să-şi adune gândurile 
împrăștiate. Nu era atât de curioasă încât să întrebe, astfel 
că se îndepărtă câţiva pași, zâmbind politicos în timp ce o 
privea pe Lady Manston intrând în salon printr-o uşă din 


peretele îndepărtat. 


- Alexandra! strigă Lady Manston, ducându-se valvârtej 
să o îmbrăţişeze pe Lady Bridgerton. Nu o să-ţi vină să 
crezi cine a sosit în după-amiaza asta! 

Georgie se ivi lângă ea şi o trase de mânecă. 

- Vino să-l cunoşti pe Nicholas! 

Nicholas? Poppy se încruntă. Atunci cine... 

- Andrew! ţipă Lady Bridgerton. 

Andrew. Poppy îşi întoarse privirea de la cei adunaţi în 
salon, îngrozită de lacrimile care îi înțepau ochii. Un alt 
nume comun, la fel ca James. De ce Dumnezeu nu îl 
chema Marmaduke? Sau Nimrod? 

„Gata!“ Trebuia să treacă de seara asta cumva. Cu o 
hotărâre reînnoită, se întoarse spre încăpere şi o zări pe 
mătuşa ei, care se afla în cealaltă parte a salonului, 
îmbrățișând pe cineva. 

Un bărbat cu părul castaniu, presărat ici-colo cu șuviţe 
aurii. 

Strâns într-o coadă îngrijită. 

Doamne sfinte, arăta exact ca... 

Andrew. 

Nu simţi când paharul cu vin de Xeres îi alunecă printre 
degete, nici măcar nu-și dădu seama că îl scăpase până 
când Billie, de alături, strigă: 

- Oh! 

Și îl prinse, stropindu-se amândouă din cap până-n 
picioare. 

Dar, înainte să mai apuce să spună ceva, chiar să se mai 
gândească la altceva decât la numele lui, Billie o răsuci abil 
pe călcâie, şi o luară împreună spre o altă uşă, pe care 
Poppy nu o observase ca fiind chiar în spatele lor. 


- O să te curăţ, spunea Billie. Doamne, ai vin şi pe gene! 


- Billie! strigă cineva din partea opusă a salonului. Ce 
fa... 

Billie îşi trecu mâneca peste față și îşi strecură capul 
înapoi în salon. 

- Vă rog să mergeţi la cină, venim și noi imediat. Nu, 
nu, insist. 

Și apoi se întoarse să o cerceteze pe Poppy o fracțiune de 
secundă, înainte de a ruga o slujitoare să le aducă niște apă 
şi o cârpă. 

- Rezolvăm totul într-o clipă și totul o să fie ca înainte. 

„Lotul o să fie ca înainte.“ 


Poppy aproape că izbucni în râs. 


Capitolul 23 


Cinci minute mai târziu, Andrew stătea aşezat în locul 
pe care îl ocupa el de obicei la masa din sufrageria familiei. 
Nu știa dacă fusese vreodată atât de fericit să fie acasă - 
sau atât de dornic să plece. 

Fusese extraordinar să se spele într-o cadă normală şi 
aştepta cu nerăbdare să se bucure de o masă ca lumea, dar 
mintea... şi inima lui... erau deja pe picior de plecare spre 
Poppy. 

- George! exclamă mama lui. O aşteptăm pe soția ta. A 
spus că vine imediat. 

Andrew se uită peste masă, cu un zâmbet malițios pe 
buze. Fratele lui mai mare avea în mână o chiflă pe 
jumătate mâncată. 

— Şi ţie îţi este la fel de foame, îi spuse George. Doar că 
n-ai curajul să faci asta. 

- Şi să o sfidez pe ea? i-o întoarse Andrew, făcând un 
semn discret spre mama lor. Niciodată. 

- Acesta fiind şi motivul pentru care este preferatul 
meu, spuse Lady Manston spre cei prezenţi la masă. Măcar 
pentru această seară. 

— Simte-te liberă să mă retrogradezi mâine, spuse 
Andrew vesel. 

Era convins că aşa avea să facă, odată ce îşi dădea seama 
că plecase din nou de acasă, dar încă nu era nevoie să-i 


povestească despre planurile lui. 


George luă o gură de vin. 

- La Billie poate să mai dureze trei sau treizeci de 
minute. Ne-a spus să nu așteptăm. 

Lady Manston nu părea convinsă, dar orice altă obiecție 
fu zădărnicită de Lord Manston, care îşi luă chifla şi spuse: 

- Mor de foame. Eu zic să mâncăm. Billie o să ne 
înțeleagă. 

Şi, astfel, li se servi supa. 

Supă cremă de stridii. Preferata lui Andrew. Abia reuşi 
să nu ridice bolul ca să soarbă totul pe nerăsuflate. 

- Este delicioasă, îi spuse Lady Bridgerton lui Lady 
Manston. Este o reţetă nouă? 

- Nu cred. S-ar putea să aibă puţin mai multă sare, dar, 
în afară de asta... 

Andrew nu se mai concentră asupra discuţiei din jurul 
lui în timp ce savura fiecare lingură de supă. După ultimul 
strop, chiar închise ochii în semn de apreciere şi oftă. 

- Îmi pare rău că am întârziat, o auzi strigând pe Billie. 
Mă bucur că nu aţi așteptat. 

Andrew auzi cum se mișcă toate scaunele în timp ce 
domnii se ridicară. Deschise ochii, coborând privirea ca 
să-şi prindă şerveţelul pe măsură ce se ridică şi el în 
picioare. La urma urmei, în încăpere intrase o lady. 

Şi apoi, timpul păru să încetinească. Billie intră în 
cameră, spunându-i ceva peste umăr unei femei, care 
rămăsese cu privirea aţintită în jos şi se juca absentă cu 
rochia. 

Şi totuși, pe măsură ce ea se mişca, în vreme ce lumina îi 
săruta părul... 

În timp ce ea inspira... 

EI ştiu. 

Era Poppy. 


Nu avea sens, dar, pe de altă parte, normal că avea sens. 
Aceştia erau verii ei. Şi dacă Poppy fusese urcată pe un vas 
spre Kent în loc de Dorset... 

Dar nu conta de ce... Ea era aici. 

Lui mai că îi veni să sară peste masă doar ca să ajungă 
mai repede la ea. 

Dar ea nu îl văzuse încă. 

Sau nu credea că îl văzuse. Părea să studieze atent un 
aranjament floral aflat în colţul opus al camerei. 

Sigur nu își lăsa privirea să se apropie de masă. 

Chiar dacă se îndreptă spre masă, continuă să nu se uite 
spre ea. 

Ea ştia că el era acolo. 

Andrew se simţi brusc traversat de un iureş de emoţii ce 
se ciocneau între ele — uşurare, bucurie şi cea mai cumplită 
frică a tuturor bărbaților din lume: furia unei femei. 

Se uită la ea ca un om lihnit, un zâmbet uriaș şi nătâng 
războindu-se cu expresia placidă pe care o impuneau 
bunele maniere. 

Avea senzația că zâmbetul uriaș şi nătâng câștiga. 

Dar ea nu avea cum să-l evite toată noaptea. La masă 
erau doar două locuri libere: unul în stânga lui şi altul 
chiar în faţa lui. Şi era ferm convins că Billie avea de gând 
să-l ocupe pe cel de vizavi. 

- Eu şi Poppy am decis că vinul de Xeres este atât de 
gustos, încât trebuie să ni-l adăugăm în garderobă. 

Îşi trecu mâna peste mijloc de parcă ar fi spus: „Şi gata“ 

- O să fiu iertată dacă nu vă urmez exemplul? întrebă 
tachinator Georgiana, şi toată lumea izbucni în râs. 

Cu excepția lui Poppy, care se uita disperată spre 
peretele din spatele lui Billie. 


Şi a lui Andrew, care nu putea să-şi ia ochii de la Poppy. 


Şi a lui Nicholas, care, îşi dădu brusc Andrew seama, o 
privea pe Poppy cu foarte mult interes. 

Lucru care trebuia stârpit de la rădăcină. Nu se putea ca 
fratele lui să-i facă ochi dulci soţiei lui. 

Pentru că, oh, da, avea să se însoare cu această femeie. 
Această femeie uluitoare, curajoasă, inteligentă şi 
frumoasă urma să fie soţia lui. 

Chiar dacă, mai întâi, ea trebuia să se uite la el. 

De fapt, mai întâi, trebuia să li se facă oficial cunoştinţă. 

- Poppy, spuse Billie, oprindu-se lângă scaunul lui 
Nicholas, pot să ţi-l prezint pe fratele cel mic al lui George, 
pe domnul Nicholas Rokesby? A absolvit recent la 
Cambridge. Nicholas, aceasta este domnişoara Poppy 
Bridgerton din Somerset. Verişoara mea. 

Nicholas luă mâna lui Poppy şi îşi apăsă buzele pe dosul 
palmei ei. 

Andrew strânse din dinți. „Întoarce-te spre mine, la 
naiba! Spre mine.“ 

- Iar acesta, spuse Billie, este încă un frate de-ai lui 
George, căpitanul Andrew Rokesby. S-a întors chiar azi 
dintr-o călătorie pe mare. Din... Billie se încruntă. Spania? 

- Portugalia, spuse Andrew, fără să-şi ia vreo clipă ochii 
de la chipul lui Poppy. 

- Portugalia. Da, desigur. Trebuie să fie minunat acolo 
în perioada asta din an. 

- Este, spuse Andrew. 

În cele din urmă, Poppy ridică privirea. 

- Domnişoară Bridgerton, murmură el. 

Îşi lipi buzele pe dosul mâinii ei și le ţinu acolo mai mult 
decât ar fi permis buna-cuviinţă. 

Îşi dădu seama că ea respira neregulat. Dar nu ştia ce se 


vedea în ochii ei. 


Furie? 

Dor? 

Ambele? 

- Căpitane, spuse ea încet. 

- Andrew, insistă el, în timp ce îi eliberă mâna. 

- Andrew, spuse ea, incapabilă să-şi ia privirea de la el. 

- Andrew! exclamă mama lui. 

Pentru că era mult prea devreme ca el să roage o lady să- 
i folosească numele de botez. Toţi ştiau asta. 

- Permite-i domnişoarei Bridgerton să se așeze, adăugă 
mama lui. 

Îi vorbi cu multă blândeţe, dându-i limpede de înţeles că 
avea multe întrebări. 

Lui nu-i mai păsa. Poppy tocmai se așezase chiar lângă 
el. Şi în lumea lui păru să se fi aprins o lumină orbitoare. 

- Aproape că ai ratat supa, domnişoară Bridgerton, 
spuse Nicholas. 

- Eu... 

Îi pieri vocea. Era evident tulburată. Andrew pierdu 
lupta cu zâmbetul. Dar ridică privirea şi o zări pe Lady 
Bridgerton urmărind-o foarte atent pe Poppy şi pe mama 
lui urmărindu-l cu și mai multă atenţie pe el. 

Oh, da, întrebări aveau să apară. 

- E foarte bună, spuse Nicholas, aruncând o privire 
stingherită de-a lungul mesei. În mod cert, nu ştia cum să 
interpreteze această atmosferă ciudată. Supă-cremă de 
stridii. 

Un bol de supă fu aşezat în fața lui Poppy. Ea se uită 
lung la acesta, de parcă ideea de a-și întoarce privirea în 
altă parte ar fi însemnat însăşi pierzania ei. 


- Mie îmi place la nebunie supa, îi spuse Andrew. 


O văzu cum înghite în sec. Totuși, nu ridică ochii din 
bolul ei. 

El își fixă privirea asupra chipului ei, dorindu-și ca 
Poppy să se uite la el când spuse: 

- Îmi place mult, nespus de mult. 

- Andrew, îl mustră Billie din faţa lui, nici măcar nu a 
avut şansa să guste. 

Poppy nu se mișcă. El vedea încordarea din umerii ei. 
Toţi ochii erau aţintiţi spre ea, și el ştia că nu ar fi trebuit să 
o aducă în centrul atenţiei, dar nu ştiuse ce altceva să facă. 

Încet, ea îşi luă lingura şi o lăsă să se cufunde în supa de 
stridii. 

- Îţi place? o întrebă Nicholas, odată ce ea sorbi o gură 
foarte mică. 

Ea încuviință din cap — o mișcare scurtă, sacadată. 

- E foarte bună. Mulţumesc! 

Andrew nu se mai putea abţine. Se întinse pe sub masă 
şi o luă de mână. 

Ea nu se retrase. 

Încet, el întrebă: 

- Crezi că ai mai vrea? 

Gâtul ei păru să încremenească, de parcă ar fi avut 
nevoie de toată voința de care era în stare doar ca să-şi 
păstreze cumpătul. Şi apoi, ea păru să cedeze. Scaunul i se 
răsturnă pe spate când ea îşi smulse mâna din strânsoarea 
lui. 

- Iubesc supa, strigă ea. Dar o şi urăsc atât de mult. 

Și ieşi valvârtej din încăpere. 

x 

Poppy habar nu avea unde se ducea. Nu mai fusese 

niciodată în reşedinţa Crake, dar toate aceste case 


grandioase nu erau întrucâtva la fel? Aveau un şir nesfârșit 


de saloane de tot felul şi, dacă avea să continue să alerge 
dintr-unul într-altul, urma să ajungă... 

Undeva. 

Nici măcar nu ştia de ce fugea. Singurul lucru pe care îl 
ştia era că nu mai putuse rămâne în acel salon nici măcar o 
secundă în plus, cu privirile tuturor aţintite spre ea şi cu 
Andrew spunându-i cât de mult îi plăcea supa, amândoi 
ştiind prea bine că nu vorbea despre supă şi că totul era 
mult prea mult. 

El era în viaţă. 

Era în viaţă şi — fir-ar! — era un Rokesby. Cum putuse sä- 
i ascundă una ca asta? 

Şi acum... şi acum... 

Tocmai îi spusese că îl iubea? 

Tocmai o spusese de față cu toată familia lui și a ei? 

Ori asta, ori tot comitatul Kent avea să creadă cât de 
curând că o luase razna de-a binelea. 

Ceea ce era foarte posibil. 

Pentru că fugea orbește prin casa contelui de Manston, 
nu vedea mai nimic din cauza lacrimilor care i se 
prelingeau pe faţă şi tocmai urlase ceva despre supă. 

Nu avea să mai mănânce niciodată supă. Niciodată. 

Coti brusc spre ceea ce părea un salon mai mic şi făcu o 
scurtă pauză ca să-şi tragă sufletul. Ploaia continua să bată, 
cu putere acum, și răpăia în fereastră în notele unui dans 
furios. 

Răpăia peste toată casa. Zeus, Thor sau vreun alt zeu de 
serviciu în această zi îngrozitoare o ura. 

- Poppy! 

Fa tresäri. Era Andrew. 


- Poppy! urlă el. 


Se uită înnebunită prin încăpere. Nu se simţea pregătită 
să dea ochii cu el. 

- Poppy! 

Se apropia tot mai mult. Auzi cum se împiedică, apoi 
cum ceva se prăbușește, urmat de un: 

- La dracu’! 

Aproape că izbucni în râs. Poate că zâmbi uşor. 

Dar încă plângea. 

- Pop... 

Fulgerele străpunseră văzduhul, şi întreaga cameră se 
aprinse pentru o fracțiune de secundă. Zări ușa! 

Poppy alergă spre ea, tresărind când tunetul zgudui 
noaptea. Dumnezeule, fusese asurzitor! 

- Aici erai, mârâi Andrew din pragul ușii opuse. 
Doamne sfinte, Poppy, vrei să te opreşti un pic? 

Ea se opri cu mâna pe ușă. 

- Şchiopătezi? 

- Cred că am spart vaza preferată a mamei. 

Ea înghiţi în sec. 

- Deci nu e din... Portugalia? 

- Nu, e din cauză că te-am urmărit prin întunericul ăsta. 
Ce Dumnezeu a fost în capul tău? 

- Am crezut că ai murit! urlă ea. 

El o privi. 

- N-am murit. 

- Da, îmi dau seama. 

Rămaseră nemișcaţi câteva clipe, uitându-se unul la 
altul din colţurile opuse ale încăperii. Nu cu prudenţă, 
doar... cu atenţie. 

- Cum ai scăpat? îl întrebă ea. 

Avea atât de multe întrebări, dar aceasta părea cea mai 


importantă. 


- Domnul Walpole s-a ocupat de toate. Dar a fost 
nevoie de aproape două săptămâni. Şi am mai avut nevoie 
de câteva zile la Lisabona ca să-mi rezolv treburile. 

- Senhor Farias? 

- Este bine. Fiica lui a născut. Un băiețel. 

- Oh, ce veste minunată! Probabil e atât de fericit! 

Andrew încuviință din cap, dar ochii lui rămaseră 
ațintiți spre ai ei cu o intensitate care îi aminti că aveau alte 
lucruri de discutat. 

- Ce a spus toată lumea? îl întrebă ea. În salon. 

- Ei bine, cred că şi-au dat seama că ne cunoaștem. 

Un râs îngrozit răsări parcă de undeva dinăuntrul ei. Se 
uită la uşă... cea pe care intraseră atât ea, cât şi Andrew. 

- Vin după noi? 

- Nu încă, spuse el. George se ocupă de asta. 

- George? 

Andrew ridică din umeri. 

- A încuviinţat din cap când m-am uitat la el, și i-am 
rostit numele când ieşeam din cameră. Cred că a înţeles ce 
voiam să spun. 

- Fraţii, zise ea cu o încuviinţare din cap. 

Un alt fulger săgetă aerul, iar Poppy se pregăti de tunet. 

- Mătuşa o să mă omoare, spuse ea. 

- Nu. Andrew aşteptă să treacă bubuitul. Dar o să aibă 
întrebări. 

- Întrebări. Ea scoase un alt hohot de râs isteric. Oh, 
Dumnezeule! 

- Poppy. 

Fa ce avea să spună familiei ei? El ce urma să zică 
familiei lui? 

- Poppy. 

Ea se uită la el. 


- O să mă apropii de tine, spuse el. 

Buzele ei se întredeschiseră. Nu era sigură de ce îi 
descria ce urma să facă. Sau de ce o neliniștea atât de mult 
ideea. 

- Pentru că, spuse el, după ce parcurse jumătate din 
distanţa care îi despărțea, dacă nu te sărut chiar acum, 
cred că... aş putea să... 

- Mori? şopti ea. 

El încuviință serios din cap, apoi îi cuprinse faţa în 
mâini și o sărută. O sărută atât de mult şi atât de înflăcărat, 
că ea uită de toate, chiar și de tunetele şi de fulgerele de 
afară, care scăpărau și explodau în jurul lor. O sărută până 
când rămaseră amândoi fără suflu - la propriu - şi se 
despărțiră, cu sufletul la gură, de parcă nu ştiau de ce 
aveau nevoie mai mult... de aer sau unul de altul. 

- Te iubesc, nătărăule! mormăi ea, trecându-şi braţul 
peste față ca să-și şteargă lacrimile, sudoarea şi Dumnezeu 
ştia ce altceva. 

Fl o privi uluit. 

- Ce ai spus? 

- Am spus că te iubesc, nătărăule, dar sunt atât de... La 
naiba! supărată acum. 

- Pe mine? 

- Pe toată lumea. 

- Dar mai ales pe mine? 

- Pe... Poftim? Ea rămase mută de uimire. Vrei să fiu 
supărată mai ales pe tine? 

- Încerc doar să-mi dau seama de ceea ce mă aşteaptă. 

Ea îl privi bănuitoare. 

- Ce vrei să spui? 

Fl se întinse şi o luă de mână, împletindu-şi degetele cu 


ale ei. 


— Ai spus că mă iubeşti. 

- Împotriva raţiunii, te asigur. 

Dar, când cobori privirea spre mâinile lor, îşi dădu 
seama că nu voia ca el să-i dea drumul. Ea nu voia să-i dea 
drumul. 

Şi, bineînţeles, degetele lui părură a se strânge peste ale 
ei. 

- Să o spui a fost împotriva raţiunii? Sau chiar să te 
îndrăgosteşti? 

- Ambele. Nu ştiu. Nu mai știu nimic. Doar că... am 
crezut că ai murit. 

- Ştiu, spuse el serios. Îmi pare rău! 

- Habar n-ai cum este. 

- Ba da, zise el. Un pic. Nu am ştiut dacă ai ajuns cu 
bine la domnul Walpole până n-am fost salvat, acum 
aproape două săptămâni. 

Poppy încremeni. Nu se gândise nici o clipă că şi el ar fi 
putut trece prin aceeaşi agonie ca ea. 

- Îmi pare rău! şopti ea. Doamne, îmi pare rău! Sunt atât 
de egoistă! 

- Nu, spuse el, și vocea îi tremură ușor când îi ridică 
mâna la gură pentru un sărut. Nu, nu eşti. Eu am ştiut că 
eşti în siguranță după ce am vorbit cu Walpole. Urma să 
vin să te găsesc. Aveam de gând să plec mâine-dimineaţă. 
Credeam că ești în Dorset. Sau poate în Somerset. 

- Nu, eram aici, spuse ea, chiar dacă era de la sine 
înţeles. 

EI încuviinţă din cap, şi ochii lui străluciră când spuse: 

- Te iubesc, Poppy! 

Cu un gest lipsit de eleganță, ea îşi șterse nasul cu dosul 
palmei. 


- Știu. 


Un zâmbet surprins se desenă pe chipul lui. 

- Da? 

- Păi, așa trebuia să fie, nu? Să vii după mine? Să te cerți 
cu mine? 

- Nu am avut nici o problemă să mă cert cu tine nici 
înainte să mă îndrăgostesc de tine. 

— Aşa eşti tu, mormăi ea. Eşti foarte certăreţ. 

EI își odihni fruntea pe a ei. 

- Poppy Louise Bridgerton, vrei să te măriţi cu mine? 

Ea încercă să vorbească. Încercă să încuviinţeze din cap, 
dar nu părea să mai aibă control asupra propriilor reacţii, 
şi, oricum, chiar în acel moment auziră pași îndreptându- 
se spre ei. 

Mulţi paşi. 

- Stai! spuse Andrew. Nu răspunde încă. Vino cu mine! 

„Oriunde“, îşi spuse ea în gând când el o luă de mână. 


Oriunde. 


Nu se duseră prea departe. Până și Andrew trebuia să 
admită că nu te puteai pune cu mama lui, tatăl lui, doi 
dintre fraţii lui, doi dintre verii ei, mătușa și unchiul ei, toţi 
venind valvârtej spre ei. 

După cum îşi închipuise Andrew, întrebări erau. 
Interogatoriul durase mai bine de două ore şi, până la 
sfârşitul lui, el şi Poppy povestiseră tot familiilor lor. 

Aproape tot. 

Totuşi, în forfota inițială, Andrew reuşise să-l tragă 
deoparte pe Lord Bridgerton ca să-l asigure că era mai 
mult decât hotărât să se însoare cu Poppy. 

Dar nu-şi dorea să o ceară de soţie într-un salon înțesat 
cu lume. Sau, mai rău, ca urmare a unei cereri înfuriate din 


partea rudelor ei. 


Conveniseră că Andrew avea să vină în vizită a doua zi 
dimineaţă, dar, după cum se dovedi, soţii Bridgerton nu 
avură cum să plece în acea noapte. Furtuna luase o 
întorsătură violentă, și nici măcar scurta călătorie spre casă 
nu era sigură. 

Şi aşa Andrew ajunse să stea în fața uşii dormitorului lui 
Poppy, la câteva ore după miezul nopții. 

Nu putea să doarmă. Şi, bănuia el, nici ea nu putea. 

Uşa se deschise înainte ca el să apuce să bată. 

- Te-am auzit, şopti ea. 

- Nu se poate! 

Se străduise să se miște în cea mai deplină liniște, ştiind 
prea bine că dormitorul ei nu era singurul pe acest coridor. 

- Posibil să fi tras cu urechea, recunoscu ea. 

El zâmbi larg când păși înăuntru. 

- Eşti foarte ingenioasă. 

Purta o cămaşă de noapte albă - el chiar nu ştia a cui 
era — şi părul îi fusese prins într-o coadă împletită. 

Se întinse spre vârful cozii. 

- Ai de gând să mă tragi de păr? murmură ea. 

- Poate. El o trase ușor, atât cât să o îndemne să facă un 
pas înainte. Sau, spuse el, și vocea îi deveni joasă şi 
guturală de emoție, aş putea să-mi fac de cap, în sfârșit. 

Ea își privi vârful împletiturii, apoi ridică privirea spre 
el, cu ochii sclipind amuzanți. 

El se apucă să despletească cele trei bucle, încet, 
desfătându-se cu şuvițele mătăsoase care i se jucară pe 
degete până ce i se revărsă peste umerii ei. 

Era atât de frumoasă! Tot timpul cât fusese la Lisabona, 
închis în acea cameră uitată de lume, așteptându-şi 


salvarea, se gândise la ea. Închisese ochii şi își imaginase 


chipul ei... zâmbetul ei ştrengăresc, ochii ei care păreau 
foarte verzi chiar înainte de apusul soarelui. 

Dar imaginaţia lui era nimic în comparaţie cu realitatea. 

— Te iubesc! spuse el. Te iubesc atât de mult! 

- Şi eu te iubesc, șopti ea, iar cuvintele ei cântară în 
inima lui. 

Se sărutară şi râseră, iar ploaia continuă să bată 
neîncetat în fereastră. Părea cumva potrivit, dar nu pentru 
că era furtună. 

Ci pentru că, aici, în această încăpere, le era cald și bine. 

Şi erau împreună. 

- Am o întrebare, spuse el, după ce se prăbuşi pe patul 
ei. 

- Da? 

- Suntem de acord că te-am ruinat pentru totdeauna? 

- Nu ştiu dacă aş zice că m-ai ruinat, spuse ea, 
prefăcându-se gânditoare. S-ar înţelege că mă supără 
rezultatul. 

EI își lăsă mâna să plutească în aer, în sus şi în jos. 

- Cu toate astea... 

- Fără supărare, dar singurii oameni care au o vagă idee 
cum că s-ar fi întâmplat ceva necuviincios sunt membrii 
familiilor noastre. Care sigur nu o să dezvăluie nimic prea 
scandalos. 

- Adevărat, dar nu trebuie să uităm de domnul Walpole. 

- Hmm. El este o problemă. 

- O mare problemă. 

- Pe de altă parte, spuse ea, evident plăcându-i la 
nebunie conversaţia, el este foarte îndărătnic când vine 
vorba despre securitatea națională. Nu cred că o să 
recunoască vreodată că ne-am cunoscut. 


- Deci nu vrei să-l inviți la nuntă. 


- La nuntă? Fa îi aruncă o privire vicleană. Nu-mi 
amintesc să fi acceptat vreo cerere în căsătorie. 

EI se aplecă spre ea. Ca un animal de pradă. 

- Te-am ruinat. 

- Cred că încă dezbăteam asta. 

- Este un fapt, spuse el ferm. Mai exact, trebuie să 
hotărâm ce să facem acum. 

- Acum? 

El o mușcă uşor de buza de jos. 

- Îmi doresc foarte mult să fac dragoste cu tine. 

- Da? 

Vocea ei răsună ca un cârâit. Lui i se păru încântătoare. 

- Da, confirmă el. Şi, deşi înţeleg că nu e un obicei să-ţi 
anticipezi jurămintele într-un mod atât de detaliat... 

- Într-un mod atât de detaliat? repetă ea. 

Dar zâmbea. Zâmbea, fără îndoială. 

- Când o să fac dragoste cu tine, spuse el, sper să fie cât 
mai în detaliu și fără grabă. 

Ea îşi prinse buza între dinți. El îşi dori să o muşte. 

Doamne, mai că îl transforma într-un sălbatic. 

Se aplecă deasupra ei, zâmbind în timp ce ea chicoti. 

- Încet, şopti el. Reputația ta... 

- Oh, cred că vasul ăsta a plecat de mult din port. 

- Ce glumă neinspirată! domnişoară Bridgerton. Ce 
glumă neinspirată! 

- Timpul şi marea nu aşteaptă pe nimeni. 

Fl se trase uşor în spate. 

- Nu văd ce relevanţă are asta. 

- E singurul lucru care mi-a venit în minte, recunoscu 
ea. Şi, ştii, nu m-ai lăsat niciodată să-ți răspund la 
întrebare. 

- Nu? 


Ea clătină din cap. 

- La ce întrebare? 

— Trebuie să întrebi din nou, căpitane. 

- Foarte bine. Vrei... 

El o sărută pe nas. 

- Să... 

Pe obrazul stâng. 

- Fii. 

Pe obrazul drept. 

- Soţia mea? 

Pe gură. Gura ei frumoasă și perfectă. 

Doar adierea unui sărut. Presărat în treacăt. Ea trebuia 
să răspundă. 

Poppy îi zâmbi - și era un zâmbet glorios. 

- Da, spuse ea. Da, vreau să fiu soția ta. 

Nu era sigur că existau cuvinte potrivite pentru un 
asemenea moment, chiar între doi oameni atât de isteți ca 
ei. Astfel că o sărută. O sărută pe gură, venerând-o în toate 
felurile la care visase în ultimele săptămâni. Îi sărută 
obrazul, gâtul, scobitura perfectă de deasupra claviculei. 

- Te iubesc, Poppy Bridgerton! murmură el. Mai mult 
decât mi-aş fi putut închipui vreodată. Mai mult decât m- 
aș fi gândit vreodată. 

Dar nu, se gândi el, mai mult decât îi putea arăta. Îi 
scoase cămășuţa, şi halatul lui păru să dispară ca prin 
minune. Pentru prima dată, pielea lui pe pielea ei. 

- Atât de frumoasă, şopti el, uitându-se la ea în timp ce 
îngenuncheară unul în fața celuilalt. 

Voia să o sărute peste tot, să guste din sarea pielii ei, din 
esenţa catifelată dintre coapsele ei. Voia să-şi lase limba să 


rătăcească în jurul mugurilor rozalii și tari ai sânilor ei. Își 


amintea că îi plăcuse asta, dar dacă o muşca uşor? Dacă 
trăgea ușor de ei? 

- Întinde-te! îi porunci el. 

Ea îi aruncă o privire amuzată, întrebătoare. 

Buzele lui îi găsiră urechea, într-un mârâit plin de 
dorință. 

- Am planuri pentru tine. 

El îi simţi pulsul tresăltând, şi ea începu să coboare. 
Când posteriorul ei atinse cearșaful, el îi scoase picioarele 
de sub ea şi o lăsă pe spate, cu răsuflarea întretăiată. 

— Ai fost prea înceată, spuse el cu un zâmbet pieziș. 

Ea nu zise nimic, doar îl privi cu ochi înceţoşaţi plini de 
pasiune, sânii ei înălțându-se şi coborând cu fiecare 
respiraţie. 

- Nici nu ştiu de unde să încep, murmură el. 

Ea îşi linse buzele. 

- Dar cred... Degetul lui alunecă pe corpul ei, de la umăr 
până la șold. Că o să încep... Se aventură spre interior, apoi 
mai jos. De aici. 

Ambele lui mâini se mutară la şoldurile ei, degetele 
apăsându-se pe pielea moale din interiorul coapselor ei. O 
deschise, apoi își lăsă capul să coboare pentru cel mai 
intim dintre săruturi. 

- Andrew! spuse ea cu răsuflarea întretăiată. 

El zâmbi în timp ce linse. Îi plăcea la nebunie să o lase 
fără suflu. Avea un gust divin, de vin dulce și nectar dulce- 
acrişor, iar el nu se putu abține şi își lăsă un deget să 
alunece înăuntrul ei, desfătându-se cu felul în care ea se 
încleştă din instinct în jurul lui. 

Mai avea puţin. O putea trimite pe culmile plăcerii cu o 
mușcătură delicată, dar el era egoist şi, când ea atingea 


punctul culminant, își dorea să fie în interiorul ei. 


Ea gemu de frustrare când el se trase înapoi, dar 
Andrew își înlocui iute gura cu mădularul. Se împinse 
uşor în misterul feminităţii ei, cu trupul cutremurat de 
dorință, în timp ce picioarele ei se înfășurară în jurul lui. 

- Vrei să mă opresc? şopti el. 

Privirile li se întâlniră. 

- Niciodată, spuse ea. 

Şi el se împinse înăuntrul ei, găsind refugiu în căldura 
ei, întrebându-se cum reuşise să trăiască 29 de ani pe acest 
pământ fără să facă dragoste cu această femeie. Alunecă 
într-un ritm constant, fiecare penetrare purtându-l mai 
aproape de culmile plăcerii, dar strânse din dinţi, 
încordându-se ca să-și rețină propria eliberare până când 
şi-o găsea şi ea pe a ei. 

- Andrew, spuse ea cu răsuflarea tăiată, arcuindu-se sub 
el. 

EI se aplecă, își rostogoli limba peste sânul ei. 

Ea scânci. Gemu. 

EI își îndreptă atenţia spre celălalt sfârc, de data aceasta 
sugând ușor. 

Ea scoase un strigăt ascuţit, plin de dorință, dar liniștit, 
şi trupul ei se încleștă sub el. 

În jurul lui. 

Și acela fu momentul în care el se dezlănțui. O mai 
penetră o dată, apoi din nou. Şi apoi, explodă înăuntrul ei, 
pierzându-se în parfumul ei, în esenţa ei. 

În ea. Se pierdu în ea, dar, cumva, în acel moment, își 
găsi căminul. 

Câteva minute mai târziu, când, în cele din urmă, își 
recăpătă suflul și se întinse pe spate lângă ea, el o luă de 
mână. 


- Am văzut stele verzi, spuse el, încă uluit. 


O auzi zâmbind. 

- Pe interiorul pleoapelor? 

- Cred că le-am văzut în interiorul tău. 

Ea râse, iar patul se cutremură. 

Și apoi, mult mai devreme decât s-ar fi gândit, făcură 


patul să se cutremure din nou. 


Epilog 


Nouă luni mai târziu 


Andrew crezuse că îşi dorea o fată, dar, când își luă fiul 
nou-născut în braţe, omuleţul acela minunat şi uluitor i se 
păru pur și simplu perfect. 

Avea destul timp să facă mai mulți copii. 

- Zece degete la mâini, îi spuse lui Poppy, care se 
odihnea cu ochii închiși în patul lor. Zece degete la 
picioare. 

- Ai numărat? murmură ea. 

- Tu, nu? 

Ea deschise un ochi. 

- Eram ocupată. 

El chicoti când atinse năsucul fiului său. 

- Mama ta e foarte obosită. 

- Cred că seamănă cu tine, spuse Poppy. 

- Ei bine, chipeș este, fără îndoială. 

Ea își dădu ochii peste cap. Chiar și cu ochii închiși, el 
văzu că îi dădu peste cap. 

Andrew se întoarse spre copil. 

- Este foarte inteligent. 

- Normal. 

Fl se uită la ea. 

- Deschide ochii, Pops! 

Ea îi deschise, cu o expresie surprinsă la auzul 


apelativului. Nu îl mai folosise niciodată. Nici măcar o 


dată. 

- Cred că ar trebui să-i spunem Roger, zise el. 

Ochii lui Poppy se făcură rotunzi şi se umeziră, iar 
buzele îi tremurară înainte de a vorbi. 

- Cred că este o idee minunată. 

- Roger William, decise Andrew. 

- William? 

- Lui Billy i-ar plăcea, nu crezi? 

Poppy zâmbi larg. Billy venise să locuiască la Crake cu 
câteva luni în urmă. Îi găsiseră o slujbă la grajduri, dar 
conveniseră că trebuia să aibă ceva timp liber în fiecare zi, 
ca să se ducă la școală. Se descurca foarte bine, chiar dacă 
administratorul grajdului se plânsese de numărul mare al 
pisicilor care se mutaseră acolo. 

Şi Andrew, şi Poppy locuiau la Crake, deşi nu pentru 
mult timp. Casa pe care Andrew o construise în mintea lui 
de atâţia ani era aproape o realitate. Încă o lună, poate 
două, şi aveau să se mute. Avea o odaie pentru copii mare 
şi luminoasă, o bibliotecă impunătoare care aștepta să se 
umple cu cărți şi chiar şi o mică seră, unde Andrew avea 
de gând să sădească unele dintre seminţele adunate în 
nenumăratele lui călătorii. 

- Trebuie să te duc afară când o să fie mai cald, îi spuse 
Andrew lui Roger în timp ce îl plimba prin cameră. O să-ţi 
arăt stelele. 

- Nu o să se vadă la fel ca de pe Infinity, spuse Poppy 
încet. 

- Ştiu. Ne descurcăm noi. El îi aruncă o privire peste 
umăr. Îi voi povesti cum zeii din vechime au construit un 
vas atât de înalt şi atât de puternic, încât catargul a despicat 
cerul în două, şi toate stelele au căzut ca diamantele. 


Ideea desenă un zâmbet pe buzele ei. 


- Oh, asta o să-i povesteşti, nu? 

- Este cea mai bună explicaţie pe care am auzit-o 
vreodată. El se apropie de pat, aşezându-l pe Roger în 
braţele mamei lui înainte de a se întinde lângă ei. Fără 
îndoială, este şi cea mai romantică. 

Poppy zâmbi, zâmbi şi el, şi, chiar dacă multe femei îi 
spuseseră că nou-născuţii nu zâmbeau, lui Andrew îi 
plăcea să creadă că Roger zâmbea la rândul lui. 

- Crezi că o să mai vedem vreodată Infinity? îl întrebă 
Poppy. 

- Probabil că nu. Dar poate un alt vas. 

Ea se întoarse şi se uită la el. 

- Te simţi neliniştit? 

- Nu. Nici nu trebui să se gândească ce să răspundă. Am 
tot ce-mi trebuie aici. 

Ea îşi înfipse uşor cotul în coastele lui. 

— Ai răspuns prea repede şi o ştii. 

- Retrag tot ce am spus când am zis că eşti o fire 
romantică, spuse el. Până şi treaba cu stelele. 

Ea îi aruncă o privire de parcă ar fi vrut să spună „Încă 
aştept“. 

- Am descoperit, zise el gânditor, că îmi place foarte 
mult sä construiesc lucruri. 

- Noua noastră casă? 

El coborî privirea spre Roger. 

- Şi familia noastră. 

Poppy zâmbi, iar ea şi copilul adormiră. Andrew rămase 
lângă ei mult timp, minunându-se de norocul pe care îl 
avea. Tot ce îi trebuia era chiar aici. 

- Nu am răspuns prea repede, murmură el. 

Apoi așteptă. Nu l-ar fi mirat ca soţia lui să spună, chiar 


şi în somn, „Ba da, așa ai făcut“. 


Dar ea nu o spuse, iar el coborî uşor din pat şi se 
îndreptă spre uşile care dădeau spre un mic balcon. Era 
aproape miezul nopții şi poate un pic prea frig ca să iasă în 
ciorapi, dar Andrew se simţi atras să iasă în inima nopții. 

Totuşi, cerul era înnorat, şi nu se vedea licărind nici 
măcar o stea. Până când... 

EI privi lung spre cer. Undeva acolo se desena un petic 
mult mai întunecat decât restul bolţii cereşti. Vântul 
trebuia să fi săpat o mică gaură în nori. 

- En garde, murmură el şi, cu spada lui imaginară, se luă 
la duel cu cerurile. 

Râse în timp ce se avântă înainte, ţintind spre acel loc. Şi 
atunci... 

Încremeni. Aceea era o stea? 

Licărea veselă, și, în timp ce Andrew se uită mirat, i se 
mai alătură una, apoi încă una. În total, trei stele, dar 
prima, decise el, era preferata lui. Era o luptătoare. 

EI nu prea avea nevoie de o stea norocoasă. 

Dar poate... 

Întoarse privirea şi se uită pe fereastră spre locul în care 
Poppy şi Roger moțăiau liniștiți în pat. 


Poate că avusese dintotdeauna o stea norocoasă. 


